## "איהו – אמת; איהי – אמונה"

ה

יחס בין ה-**י** שבא**י**ש וה-**ה** שבאש**ה** הוא בסוד "שלם וחצי"[[1]](#endnote-1). כחוית נפש בסיסית, האיש חש מלא ושלם והאשה חשה חסרה וחצויה[[2]](#endnote-2). כתוצאה מכך חש האיש כמשפיע ביחס למציאות, והוא יכול לעסוק בכל דבר "לשמה", כדי לתת בו מכחו ואונו, ואילו האשה חשה כמקבלת, וממילא היא מתעסקת במציאות "שלא לשמה", במגמה להשלים את חסרונה. העשיה "לשמה" תלויה בכך שתרבה דעתו של העושה עד שיוכל לעבוד את עבודתו מאהבה[[3]](#endnote-3). ואכן, מבואר בקבלה כי ה-**י** שבא**י**ש רומזת לדעתו השלמה ב-**ה** חסדים ו-**ה** גבורות, וה-**ה** שבאש**ה** רומזת לכך שבדעתה – טרם השלמתה על ידי בעלה – יש רק **ה** גבורות, ואין בה את חסדי הדעת המביאים לעבודה מאהבהג (ועל כך נאמר "נשים דעתן קלה"[[4]](#endnote-4), כנודע).

לפי זה, ניתן לומר כי המשפט "לעולם יעסוק אדם בתורה ובמצוות שלא לשמה שמתוך שלא לשמה בא לשמה"[[5]](#endnote-5) מרמז לסוד הנישואין בין האיש לאשה – בין המשפיע הפועל "לשמה" לבין המקבלת הפועלת "שלא לשמה". תביעת חז"ל לכך שלעולם תקדם העבודה "שלא לשמה" לעבודה "לשמה"[[6]](#endnote-6) היא בסוד "אשה מזרעת תחלה יולדת זכר"[[7]](#endnote-7) – דווקא כאשר ההתעוררות ליחוד באה מהאשה-המקבלת עתיד השפע להתקבל בכי טוב, ואז תתקיים מצות "פרו ורבו"[[8]](#endnote-8) באופן נצחי (כמבואר בחסידות[[9]](#endnote-9) ש"יולדת זכר" היינו לידת נשמה קיימת וברת חיים, מ"עלמא דדכורא").

אכן, גם אם החתן המשפיע דעת לכלתו עושה זאת ללא מטרות רווח אישי, הרי גם אין הוא מפסיד מכך – החתן שדעתו שלמה טורח להשלים את דעת כלתו "לשמה", אך לו אין הדבר גורם הפסד או חסרון (וגם אם נדרש מהחתן להתאמץ ולצמצם עצמו כדי להשפיע לאשתו, הרי זה לפי שעה ואין הוא חושש – בדרך כלל – מפגיעה בדעתו דעת שלמה). לעומת זאת, מסירות הכלה מוחלטת הרבה יותר – בהתמסרותה היא 'מפסידה' את קיומה שלה לטובת צרכי בעלה (כמשפיע על המציאות). הכלה מוסרת את נפשה על מצות "פרו ורבו" שאינה מצווה בה, כדי לסייע לבעלה המחויב במצוה זו. במקום להשלים את צרכיה מוותרת הכלה לגמרי על קיומה – היא מגיעה לכליון מוחלט של מהותה העצמית[[10]](#endnote-10) (שהרי, מי שמהותו היא קיום "שלא לשמה" מוותר על עצם קיומו כשהוא מקדיש את ה"שלא לשמה" הזה לאדם אחר, בעוד שמי שמהותו היא עשיה "לשמה" לא מוותר על עצמו בפעולתו כך, כמובן).

על החתן לחוש את מעלת הכלה, המסוגלת להתמסר באופן נעלה ממנו בהרבה, ולהשתוקק בשל כך להשלים את כל חסרונותיה. עליו להכיר בשרש הכלה הנעלה משרשו שלו – כמעלת הכלים על האורות בשרשם – להכיר בה כתכלית ולהשפיע לה בשמחה. מתפקידו – כאשר הוא ממלא את חסרונות הכלה תוך מודעות למעלתה – לחזק את דעת כלתו ללכת בדרכה שלה ולהתעצם עמה, כדי לגלות את שרשה הגבוה.

וביתר העמקה: כלי נקרא בארמית מנא, ושרש הכלים הוא במדרגת האמונה הפשוטה. מעלת העוסק והמשפיע "לשמה" היא האמת – "עושה האמת מפני שהוא אמת"[[11]](#endnote-11) (ומי שפועל מתוך תחושת אמת, גם מאמץ והשקעה אינם גורמים לו תחושת חסרון – הוא חש כמשפיע בעצם). אך האשה, שהיא כלי מקבל ביחס לבעלה, מצטיינת באמונה. הכלי חפץ לקבל לתוכו, "שלא לשמה", אך האמון של האשה בבעלה – ממנו היא מצפה להשלים את חסרונותיה – עז בהרבה. מתגלה כי אמון זה כה רב ומוחלט, עד שהאשה מפקירה את עצמה בעטיו – הכלי עולה עד לשרשו במסירות הנפש של האמונה הפשוטה. אור האמת המוחשית, הברורה והנתפסת חש את מעלת ועוצמת כלי האמונה, העולה למעלה מעלה ממנו, למעלה מטעם ודעת, ומשום כך חפץ להאיר בו ולהשלימו. האיש חש כי "**אמת** [דווקא] מארץ [האשה] תצמח"[[12]](#endnote-12) – דווקא מכח התעוררות האמונה, כאשר "**א**שה **מ**זרעת **ת**חלה", עתידה לצמוח ה"אמת לאמיתו" שלו (הבאה לידי ביטוי ב"זרע אמת"[[13]](#endnote-13) יציב ונצחי, כנ"ל). זהו הזיווג הראוי והפורה בין האיש והאשה, עליהם נאמר "איהו – אמת, איהי – אמונה"[[14]](#endnote-14).[[15]](#endnote-15)

1. . וראה שכינה ביניהם פ"א אות ז (עמ' צז ואילך). [↑](#endnote-ref-1)
2. . וראה קידושין מא, א (ובכ"ד): "טב למיתב טן דו מלמיתב ארמלו". [↑](#endnote-ref-2)
3. . רמב"ם הלכות תשובה פ"י ה"א. [↑](#endnote-ref-3)
4. . שבת לג, ב. [↑](#endnote-ref-4)
5. . ראה סוטה כב, ב ובכ"ד. [↑](#endnote-ref-5)
6. . ראה בביאור הרה"ח ר"ה מפאריטש זצ"ל למאמר אדמו"ר הזקן שנדפס בספר חתן עם הכלה – שם בסוף עמ' לח (ונידון שם בביאורים צב ו-קח). [↑](#endnote-ref-6)
7. . נדה לא, א ובכ"ד. [↑](#endnote-ref-7)
8. . בראשית א, כח (וראה יבמות סב, א-ב כי קיום פו"ר הוא רק כאשר הבנים קיימים). [↑](#endnote-ref-8)
9. . ראה לקו"ת תזריע ד"ה "שוש תשיש" ובספר בעתה אחישנה פ"ז (בעיקר בתחלתו). [↑](#endnote-ref-9)
10. . כמהות "כלה עילאה", כמבואר בד"ה הראשון בלקו"ת שה"ש (וראה גם בשער הראשון בתורה "כמעלת הזהב על הכסף"). [↑](#endnote-ref-10)
11. . רמב"ם הלכות תשובה פ"י ה"ב. [↑](#endnote-ref-11)
12. . תהלים פה, יב. [↑](#endnote-ref-12)
13. . ירמיה ב, כא. [↑](#endnote-ref-13)
14. . זהר ח"ג רל, א. [↑](#endnote-ref-14)
15. . על פי חתן עם הכלה ביאור צב (עמוד קפו ואילך). [↑](#endnote-ref-15)