## "נותן עיניו בה"

ח

ז"ל אמרו "אל ישתה אדם בכוס זה ויתן עיניו בכוס אחרת"[[1]](#endnote-1) – אל לו לאדם להתייחד עם אשתו ולחשוב אודות אשה אחרת (גם כאשר שתי הנשים הן נשיו המותרות לו). מכלל לאו אתה שומע הן: האיש מצווה לתת את עיניו באשתו.

האשה בטבעה זקוקה שיסתכלו עליה, ולכן אמרו חז"ל[[2]](#endnote-2) ש"אין אשה אלא ליפי" ו"אין אשה אלא לתכשיטי אשה" (יפיה של האשה פנימי יותר מתכשיטיה, כמובן, אך מכיון שהאשה נדרשת לצניעות המכסה את יפיה הטבעי 'מפצים' אותה בתכשיטים החיצוניים – אלא שלתכשיטים עצמם יש מעלה על היפי הפנימי, בכך שהם ממשיכים על האשה אורות מקיפים שעוצמתם רבה[[3]](#endnote-3)). חז"ל אף התירו לאשה להתקשט גם בזמנים בהם היא אסורה על בעלה[[4]](#endnote-4) – הצורך העצמי של האשה שבעלה יביט בה גורם לה להתקשט תמיד. כאשר האיש מסתכל על אשתו היא מתחזקת, מתגברת ומתבגרת, והסתכלות אוהבת זו מבשמת וממתיקה את דיניה.

על כל איש לתת את עיניו באשתו ולשים בה את עיונו-מחשבתו, והדבר נכלל במצות עונה בה הוא מחויב כלפיה. נתינת העינים של האיש באשתו צריכה להיות במחשבה, בדיבור ובמעשה: במחשבה – הסתכלות ב"עין השכל שבלב", בדיבור – בהזכרת אשתו בפיו, ובמעשה – בהסתכלות העינים בפועל (ההסתכלות בפועל היא מעין פקידה של האיש את אשתו[[5]](#endnote-5), אך בשעת הזיווג ממש אין מקום למבט העינים הגשמי). שרש ועיקר עבודה זו היא הענקת תשומת לב במחשבה, המתעוררת על ידי שהאשה 'לוקחת את לבו' של האיש ומעוררת את אמונו בה. מכח התעוררות ה"אובנתא דלבא" של האיש[[6]](#endnote-6) (אמון האיש באשתו, המעורר "כמים הפנים לפנים"[[7]](#endnote-7) את אמון אשתו בו) ניתן כח בעיניו להביט בה כדבעי, שהרי "שורייני דעינא באובנתא דליבא תלו"[[8]](#endnote-8).

"עונתם של תלמידי חכמים מערב שבת לערב שבת"[[9]](#endnote-9), ולכן רמוזות כל עבודות העינים הללו בקידוש ליל שבת: חז"ל אמרו[[10]](#endnote-10) שיש לתת את כוס הקידוש כנגד הלב, דבר הרומז לכך שיש לפתח את אמון הלב באשה, כנ"ל. בעת אמירת "ויכֻלו" יש להביט בנרות שבת, הרומזים לשרשי נשמות האיש והאשה (בסוד "נר הוי' נשמת אדם"[[11]](#endnote-11)). בעת ההבטה ב-**ב** הנרות ראוי לאיש להעמיק דעתו בקשר בין שרשי הנשמות שלו ושל אשתו, בכך שקשר זה מתבטא ביחוד בין **רמח** אבריו ל-**רנב** אברי אשתו[[12]](#endnote-12) (העולים ביחד **ב** פעמים **נר**), ובכך שתכלית היחוד היא בהגעתם ל"בשר אחד"[[13]](#endnote-13) בעת קיום מצוות "**פרו** **ורבו**"[[14]](#endnote-14). בעת ברכת הקידוש יש להביט בכוס הקידוש – "נותן עיניו בו" – והדבר רומז לאיש להכיר בהשתוקקות אשתו שיביט בה ומזכיר לו את חובתו להמשיך לאשתו חסדים במבטו האוהב. שני מבטי העינים, בנרות בעת אמירת "ויכֻלו" ובכוס הקידוש בעת אמירת ברכת הקידוש, מכוונים להמשיך המשכה מדעת האיש אל אשתו – על כן תיבות הקידוש מתחלקות ל-**לה** תיבות של "ויכֻלו" (בתוספת התיבות "יום הששי", כנודע) ו-**לה** תיבות הקידוש, שתי ההמשכות נועדו **לה**-לאשה-לכלה, בסוד "חן חן **לה**"[[15]](#endnote-15).[[16]](#endnote-16)

1. . נדרים כ, ב. [↑](#endnote-ref-1)
2. . כתובות נט, ב. [↑](#endnote-ref-2)
3. . וראה עוד במעלת התכשיטים בתורה הבאה – "טובה ראייתה". [↑](#endnote-ref-3)
4. . שבת סד, ב. [↑](#endnote-ref-4)
5. . וראה עוד בתורה הבאה – "טובה ראייתה". [↑](#endnote-ref-5)
6. . ראה לקו"ב (להרה"צ ר' הלל מפאריטש) לשער היחוד – ביאור ב לאות א. [↑](#endnote-ref-6)
7. . משלי כז, יט. [↑](#endnote-ref-7)
8. . ע"ז כח, ב. [↑](#endnote-ref-8)
9. . כתובות סב, ב (וראה באורך בשער הששי). [↑](#endnote-ref-9)
10. . ראה חתן עם הכלה הערה קיג. [↑](#endnote-ref-10)
11. . משלי כ, כז. [↑](#endnote-ref-11)
12. . ראה בכורות מה, א. [↑](#endnote-ref-12)
13. . בראשית ב, כד (וראה רש"י על הפסוק). [↑](#endnote-ref-13)
14. . שם א, כח. [↑](#endnote-ref-14)
15. . זכריה ד, ז. [↑](#endnote-ref-15)
16. . על פי חתן עם הכלה ביאור קנח (עמ' רסב ואילך). [↑](#endnote-ref-16)