## "טובה ראייתה"

כ

אשר טענה מרים כנגד פרישת משה מהאשה גער בה ה', בהסבירו לה את מעלת נבואת משה על שאר הנביאים: "…אם יהיה נביאכם הוי' במראָה אליו אתודע בחלום אדבר בו. לא כן עבדי משה בכל ביתי נאמן הוא. פה אל פה אדבר בו במראֶה ולא בחידֹת ותמֻנת הוי' יביט ומדוע לא יראתם לדבר בעבדי במשה"[[1]](#endnote-1). ה"מראָה", בה מתגלה ה' לכל הנביאים, היא "אספקלריא דלא נהרא" (אספקלריא שאינה מאירה), ואילו ה"מראֶה", בו מתגלה ה' אל משה, הוא "אספקלריא דנהרא" (אספקלריא המאירה)[[2]](#endnote-2). בקבלה הראשונה[[3]](#endnote-3) מבואר כי שתי הבחינות מכוונת כנגד תפארת ומלכות – זכר ("מראֶה", לשון זכר) ונקבה ("מראָה", לשון נקבה).

לפי זה מובן מדוע כה חשוב לאשה כי אישהּ יתן בה את עיניו (עד שהמבט האוהב נכלל במצות עונה)[[4]](#endnote-4). האשה חשה כי אם אין מביטים בה "לית לה מגרמה כלום"[[5]](#endnote-5), כפי שכאשר אין מי שמתבונן במראָה לא נשקף בה מאומה, ויפיה תלוי במבטי בעלה (ועל פי הידוע כי האשה היא בסוד ה"מציאות"[[6]](#endnote-6), הרי שהשפעת המבט עליה הוא כמפורסם היום במדע שההסתכלות משפיעה על תנועת החלקיקים המרכיבים את המציאות, ואכמ"ל). לעומתה, האיש חש כי הוא "מראֶה" בפני עצמו, ללא תלות במסתכלים בו – הוא מרוכז בהבטה, שמחד קולטת מראות חדשים ומאידך משפיעה החוצה השפעה ברוכה (בסוד "טוב עין הוא יברך"[[7]](#endnote-7), הנדרש בפרט על משה רבינו[[8]](#endnote-8)) – ולכן אין לו חשיבות בהתקשטות ובמשיכת מבט עינים (ואף אסור לו להביט במראָה כדי להתיפות, משום "לא ילבש גבר שמלת אשה"[[9]](#endnote-9), ויש לדרוש כי אסור לו להביט במראָה כי עליו להביט באשתו – המראָה האמיתית שלו).

בסוד הניקוד, הסגול (שב"מראֶה") מכוון כנגד ספירת החסד, בסוד ההשפעה של "זכר חסדו"[[10]](#endnote-10). לעומת זאת, הקמץ (שב"מראָה") מכוון כנגד ספירת הכתר, בסוד "כתר עליון איהו כתר מלכות"[[11]](#endnote-11) האמור באשה. ניקוד זה מלמד כי אכן גנוז באשה כל טוב, אך הוא יכול לצאת מקמיצתו-העלמו רק מכח המבט המתבונן בה. בעומק, ניקוד הכתר מלמד כי יש ב"אספקלריא דלא נהרא" גם מעלה ביחס ל"אספקלריא דנהרא", כמבואר בחסידות[[12]](#endnote-12) שגם מה שאיננו נראה במבט ישיר (משום שהוא מאחורי-מעל המתבונן) יכול להתגלות לעין באור החוזר של המראָה – הכתר העליון מתגלה דווקא ב"אספקלריא דלא נהרא".

ועוד, מבואר[[13]](#endnote-13) כי בבגדי הכהן הגדול ארבעת בגדי הלבן (המשותפים לו ולכהן הדיוט) הם בבחינת "אספקלריא דנהרא", ואילו בגדי הזהב (בהם מעלתו המיוחדת) הם בבחינת "אספקלריא דלא נהרא" על כל יתרונותיה (שעל כן דווקא בבגדים אלו משתבח הכהן הגדול). בגדי הזהב של הכהן הגדול הם בגדי ותכשיטי נשים – כמפורש[[14]](#endnote-14) ביחס לאפוד, וכפשוט ביחס לחשן, לאבני המילואים, למעיל הפעמונים והרמונים ולציץ הזהב שעל המצח[[15]](#endnote-15). לפי זה, טעם לשבח יש בתכשיטי האשה, המהותיים לה כל כך, עד שאמרו חז"ל "אין אשה אלא לתכשיטי אשה"[[16]](#endnote-16) (וסודות עמוקים טמונים ב-**כד** קישוטי כלה, כנודע). תכשיטי הזהב והאבנים הטובות, הנועדים למשוך את הבעל לתת את עיניו באשתו, נועדים למשוך את עיניו אל ה"מראָה" – להזכיר לו את יתרונותיה ולחשוף את מה שניתן לגלות דווקא ב"אספקלריא דלא נהרא".

והנה, יש לומר כי פנימיות טענת מרים על משה היתה לא רק על כך שפרש מאשתו, אלא בעיקר על כך שחדל מלהביט בה. משה, שזכה ל"אספקלריא דנהרא", שוב לא רצה להביט ב"אספקלריא דלא נהרא" – הוא הקדיש את כל מבטיו רק ל"תמֻנת הוי' יביט", באופן ישיר, ולא ראה רשות לעצמו להביט בשום דבר אחר. אכן, יש לומר כי כדאית היתה למרים הצרעת לכבוד בנות ישראל, ובמסירות נפשה היא הצליחה לפעול את הסבת מבטו של משה אל אשתו. שהרי, בחסידות[[17]](#endnote-17) בא הפירוש כי "תמֻנת הוי' יביט" היינו שמשה מתבונן במציאות במבט אלקי – לנגד עיניו נפרשת המציאות כפי שהיא בעיני ה', ב"תמֻנת הוי'". יש לומר כי שינוי הפירוש בא בעקבות הבקורת של מרים – היא זו שהצליחה להסב את תשומת לבו של משה למעלת ה"אספקלריא דלא נהרא", שכאשר מביט בה משה במבטו של ה' מתגלים לעיניו פני ה' עצמו כמביט במציאות (כי הרי המסתכל במראָה מנקודת המבט של ה', כביכול, רואה את ה' משתקף מולו – כמובן). בכך זכה משה למה שלא השיג ב"אספקלריא דנהרא", בה ניתן להגיע רק ל"וראית את אחֹרי ופני לא יראו"[[18]](#endnote-18).

פעולה זו של מרים, שגרמה למשה לשוב ולהביט באשתו, היא הכנה לקראת גלגולו כ"גואל אחרון"[[19]](#endnote-19), בו שוב לא יזדקק משה לפרוש מן האשה[[20]](#endnote-20). ואכן, מתנתה של מרים לישראל – בארה של מרים – נגנזה ב"ימה של טבריה"[[21]](#endnote-21), אשר "משם עתידין להגאל"[[22]](#endnote-22) בב"א. על טבריה דרשו חז"ל[[23]](#endnote-23) כי "טובה ראייתה" – מרים 'מחנכת' את כל הגברים כי טוב וראוי להם להביט בנשותיהם באהבה. בקבלה מפורש כי העיר טבריה (ובפרט "ימה של טבריה") מכוונת כנגד ספירת ההוד – מקומה של האשה, בה נאמר "איהי בהוד"[[24]](#endnote-24). "טובה ראייתה" כי המבט בה מחזיר הד, אור-חוזר העולה מעלה מעלה ממקורו. מבטו האוהב של האיש באשתו, המיפה אותה וגורם לכך ש"חן אשה על בעלה"[[25]](#endnote-25), עתיד להחזיר לו "אור [חוזר] כי טוב"[[26]](#endnote-26) שהיה נעלם וגנוז בעל-מודע שלו.

1. . במדבר יב, ו-ח. [↑](#endnote-ref-1)
2. . יבמות מט, ב. ראה רש"י לבמדבר יב, ו (עפ"י תנחומא צו יג). ראה תו"א מקץ לג, א. [↑](#endnote-ref-2)
3. . פרדס רימונים שער כג פ"ב ערך אספקלריא. [↑](#endnote-ref-3)
4. . כפי שנתבאר בתורה הקודמת – "נותן עיניו בה". [↑](#endnote-ref-4)
5. . זהר ח"א קפא, א – ובכ"ד. [↑](#endnote-ref-5)
6. . ראה הקדמת שכינה ביניהם סוף סעיף ג (ושם הערה סט). [↑](#endnote-ref-6)
7. . משלי כב, ט (וראה סוטה לח, ב). [↑](#endnote-ref-7)
8. . נדרים לח, א. [↑](#endnote-ref-8)
9. . דברים כב, ה. וראה שו"ע יו"ד סימן קנו סעיף ב. [↑](#endnote-ref-9)
10. . תהלים צח, ג. [↑](#endnote-ref-10)
11. . "פתח אליהו" – הקדמת תקו"ז. [↑](#endnote-ref-11)
12. . תו"א מקץ לג, א. [↑](#endnote-ref-12)
13. . ד"ה "ולבני אהרן" תרל"ב (סה"מ תרל"ב עמ' עז ואילך), וש"נ. [↑](#endnote-ref-13)
14. . רש"י לשמות כח, ו (ובכ"ד). [↑](#endnote-ref-14)
15. . ציץ הוא טוטפת, המנויה בין תכשיטי הנשים בשבת פ"ו מ"א. [↑](#endnote-ref-15)
16. . כתובות נט, ב. [↑](#endnote-ref-16)
17. . חנה אריאל שלח, ובכ"ד בכתבי מוהרי"א מהומיל זצ"ל. [↑](#endnote-ref-17)
18. . שמות לג, כג (וראה יבמות מט, ב). [↑](#endnote-ref-18)
19. . ראה שמות רבה ד, ב ובכ"ד (וראה בתורת חיים שמות צה, א ו-צח, א כי אדהאמ"צ מפרש כי "תמֻנת הוי' יביט" היא מדרגת משיח דווקא, שלמעלה ממדרגת משה רבינו). [↑](#endnote-ref-19)
20. . ראה בספר בעתה אחישנה עמ' רלט הערה לז ובמקורות שנזכרו שם. [↑](#endnote-ref-20)
21. . קהלת רבה ה, י ובכ"ד. [↑](#endnote-ref-21)
22. . עפ"י ר"ה לא, ב. [↑](#endnote-ref-22)
23. . מגילה ו, א. [↑](#endnote-ref-23)
24. . ע"ח שי"ט פ"ט (מ"ב) – ובכ"ד, בשם הזהר. [↑](#endnote-ref-24)
25. . סוטה מז, א. [↑](#endnote-ref-25)
26. . בראשית א, ד. [↑](#endnote-ref-26)