## הסח הדעת

א

שתו של האדם מסמלת עבורו את השכינה הקדושה, סוד שבת המלכה. על כן על האדם, בשעת קידוש היום, להתבונן באשתו באהבה ולמקד את עיני מחשבת לבו רק בה. לכך רמזו חז"ל[[1]](#endnote-1) בדיני "נותנו כנגד לבו" ו"נותן עיניו בו" האמורים ביחס לכוס של קידוש (שהרי גם הכוס עצמה – "כוס ישועות"[[2]](#endnote-2) – רומזת לאשה[[3]](#endnote-3))[[4]](#endnote-4). מבט העינים ותשומת הלב של האיש צריכים להיות מופנים אל אשתו תמיד – ובעיקר מדובר בעיני מחשבת לבו, לזכור אותה ולדאוג לצרכיה – בסוד "והיו עיני ולבי שם [בבית המקדש, מקום דיורו של ה' עם כלתו, כנסת ישראל] כל הימים"[[5]](#endnote-5).

נתינת עיני המחשבה באשה וזכרונה תמיד דומים לאיסור הסח הדעת מהתפילין (כפי שאמר הבעל שם טוב: "ויאהוב את אשתו כמו שאוהב את התפילין…"[[6]](#endnote-6)). בפרט, סוד "נותנו כנגד לבו" – המורה על האהבה הקבועה, האמון ותשומת הלב – מקביל לתפילין של יד, המונחות כנגד הלב, וסוד "נותן עיניו בו" – המורה על הזכרון התמידי – מקביל לתפילין של ראש, המונחות "בין עיניך"[[7]](#endnote-7). ה'תפילין של יד' של "נותנו כנגד לבו" חושפים באשה את תכונותיה כ"אשת חיל [העושה חיל בידיה] מי ימצא"[[8]](#endnote-8), וה'תפילין של ראש' של "נותן עיניו בו" חושפים כי מדובר ב"מהוי' אשה משכלת [במחשבות שבראשה]"[[9]](#endnote-9).

אמנם, יש שני זמנים בהם נאמר שעל האדם להסיח את דעתו מאשתו – בזמן קריאת שמע (ש"עיקר קריאת שמע לקיים 'בכל לבבך כו'', 'בשני יצריך כו'', דהיינו לעמוד נגד כל מונע מאהבת ה'. ו'לבבך' הן האשה וילדיה. שלבבו של אדם קשורה בהן בטבעו"[[10]](#endnote-10)) ובעת מלחמה ("ומאחר שיכנס בקשרי המלחמה ישען על מקוה ישראל ומושיעו בעת צרה וידע שעל יחוד השם הוא עושה מלחמה וישים נפשו בכפו ולא יירא ולא יפחד ולא יחשוב לא באשתו ולא בבניו אלא ימחה זכרונם מלבו ויפנה מכל דבר למלחמה"[[11]](#endnote-11)). שני זמנים אלו קשורים זה בזה, כדרשת דברי הכהן לעם בטרם צאתם למערכה: "שמע ישראל אתם קרבים היום למלחמה…"[[12]](#endnote-12) – "אפילו אין בכם זכות אלא קריאת שמע בלבד כדאי אתם שיושיע אתכם"[[13]](#endnote-13) (וכן, התפלה שבכל יום היא מלחמה – "שעת צלותא שעת קרבא"[[14]](#endnote-14) – עד שהיו צדיקים שנפרדו מאשתם ומכל בני ביתם בכל יום לפני התפלה, מחשש שיפטרו בה מן העולם).

כשמעמיקים בדבר מגלים כי הסחת הדעת היא על דרך "בטולה [של מחשבת האיש על אשתו]… זהו קיומה"[[15]](#endnote-15), ועוד יותר מכך – מתברר כי גם בזמן של הסח הדעת נמצאת האשה בעומק דעתו של האיש, והיא הפועלת דרכו במציאות:

בקריאת שמע תכלית ה"רצוא" היא העלאת כל החיים האנושיים לה', ולא בטולם המוחלט. כך, אפילו את הפסוק "בכל לבבך"[[16]](#endnote-16) – ממנו נלמד שעל האדם להניח את הקשר לאשתו ולבניו (שלבו קשור בהם) כדי לדבקה בו יתברך – דרשו חז"ל "בשני יצריך"[[17]](#endnote-17), לומר שאף את היצר הרע ממש יש להעלות בתוקף ה"רצוא" ואין לבטלו לגמרי (עד שלעצם הזיווג בין האיש לאשתו נדרש שימוש מתוקן ביצר הרע[[18]](#endnote-18)).

גם במלחמה, כאשר נדמה שהקשר עם האשה מתנתק לגמרי (עד ש"כל היוצא למלחמת בית דוד נותן גט כריתות לאשתו"[[19]](#endnote-19)), הרי שהקשר קיים בבחינת "העלם שאינו במציאות" (וכן פשוט כי גם אם אין מדובר בגט-על-תנאי, כפי השיטות בזה[[20]](#endnote-20), הרי הגט הוא על מנת להחזיר את אשתו, ועל כן כהנים שאסורים בהחזרת גרושתם אינם נותנים גט לפני המלחמה). בנקודת העל-מודע הגבוהה ביותר של נפש האדם – בכח האמונה שב"רישא דלא ידע ולא אתיידע"[[21]](#endnote-21), סוד אמון האיש באשתו (השומרת לו אמונים עד שישוב מן המערכה) – קיים קשר עצמי בין האיש לאשתו, ומכח קשר זה הם נעשים לאחד ממש. אז נמצאת ה"אשת חיל" בשלמות בתוך כל הפעולות שעושה בעלה, "איש החיל" המקיים בעצמו "איש דרכו לכבש"[[22]](#endnote-22), ועושה אותן עמו יחד. על יצירת אדם וחוה נאמר "אחור וקדם צרתני"[[23]](#endnote-23) – גם כאשר פניו של האיש מופנות קדימה, להתמקד בפעולות ההכרחיות שלו, הרי שבאחור הלא-מודע שלו אשתו היא זו שמפעילה אותו (וכמבואר בחסידות[[24]](#endnote-24) כי פנימיות עשר הספירות הן בסוד "עשר נשים"[[25]](#endnote-25), שהן המפעילות את חיצוניות הספירות – 'עשרת הגברים' הפועלים במציאות).

בזכות הסחת הדעת של האיש מאשתו – הן בעת קריאת שמע בכל יום ויום, והן במלחמה ובכל עת בה נדרש האדם למסירות נפש – הוא זוכה לקיים בעצמו "קדש עצמך במותר לך"[[26]](#endnote-26): תכלית כל "רצוא" היא "שוב" – כאשר האדם יודע להסיח את דעתו מהקשר (הגלוי) בינו לבין אשתו, הוא מסוגל לחזור לקשר זה בתוספת קדושה וטהרה, המאירה בעת היחוד ביניהם בפועל (כפירוש החסידות ל"קדש עצמך במותר לך" – שאחרי הפרישה מהמציאות המותרת זוכים לקדושה בתוך מציאות זו גופא[[27]](#endnote-27)). דווקא הסחת הדעת מדמות האשה כמי שמושכת אליה את רגשותיו ויצריו של האיש חושפת את קיומה בממד העמוק, הפנימי והמשפיע על כל מעשיו, ומאפשרת לו לחזור ולתת את עיניו ולבו בה כשהוא רואה בה "אשת חיל" ו"אשה משכלת".[[28]](#endnote-28)

1. . ברכות נא, א (וראה חתן עם הכלה ביאורים קיא-קיג). [↑](#endnote-ref-1)
2. . תהלים קטז, יג. [↑](#endnote-ref-2)
3. . ראה כתובות עה, ב; נדרים כ, ב. [↑](#endnote-ref-3)
4. . וראה בתורות הקודמות – "נותן עיניו בה" ו"טובה ראייתה". [↑](#endnote-ref-4)
5. . מלכים-א ט, ג. דהי"ב ז, טז. [↑](#endnote-ref-5)
6. . צואת הריב"ש קא. [↑](#endnote-ref-6)
7. . שמות יג, ט; שם פסוק טז; דברים ו, ח. [↑](#endnote-ref-7)
8. . משלי לא, י. [↑](#endnote-ref-8)
9. . שם יט, יד. [↑](#endnote-ref-9)
10. . תניא פמ"ט – עיי"ש (וראה לעיל בשער הראשון בתורה "אהבה דוחקת את הבשר"). [↑](#endnote-ref-10)
11. . רמב"ם הלכות מלכים פ"ז הט"ו. [↑](#endnote-ref-11)
12. . דברים כ, ג. [↑](#endnote-ref-12)
13. . רש"י עה"פ (על פי סוטה מב, א). [↑](#endnote-ref-13)
14. . מובא בריבוי מקומות בחסידות – ראה לדוגמה תו"א בראשית ו, א. [↑](#endnote-ref-14)
15. . עפ"י מנחות צט, א (ראה ספר חסידים תתקנב). [↑](#endnote-ref-15)
16. . דברים ו, ה. [↑](#endnote-ref-16)
17. . ברכות נד, א. [↑](#endnote-ref-17)
18. . וראה בשער חמישי בתורה "הסנה בֹער באש". [↑](#endnote-ref-18)
19. . שבת נו, א. [↑](#endnote-ref-19)
20. . עיי"ש ברש"י ותוד"ה "גט כריתות". [↑](#endnote-ref-20)
21. . ראה סוד הוי' ליראיו שער פ"א. [↑](#endnote-ref-21)
22. . יבמות סה, ב. [↑](#endnote-ref-22)
23. . תהלים קלט, ה (וראה ברכות סא, א). [↑](#endnote-ref-23)
24. . לקו"ת בחוקתי ד"ה "בשברי לכם מטה לחם". [↑](#endnote-ref-24)
25. . ויקרא כו, כו. [↑](#endnote-ref-25)
26. . יבמות כ, א. [↑](#endnote-ref-26)
27. . וראה בשער ששי בתורה "לב טהור ברא לי אלהים". [↑](#endnote-ref-27)
28. . על פי חתן עם הכלה ביאור קנח (עמ' רסה). [↑](#endnote-ref-28)