## גילוי סוד האהבה

ב

לבם של כל איש ואשה נשואים מסותרת נקודה סודית של אהבה רבה ביניהם. אמנם, אי אפשר להסתפק בכך שהאהבה תסתתר בלב – אפילו באופן מורגש – ויש לגלותה בקשר בין בני הזוג. כאשר האהבה נותרת סוד כמוס בלבבם מכרסם אצל כל אחד החשש שמא אין בן זוגו אוהב אותו, ויציבות הקשר עלולה להתערער. אין האהבה צריכה להתגלות לעין כל, והיא נותרת צנועה בין בני הזוג, אך חשוב כי היא תתגלה להם עצמם. גילוי סוד האהבה (שהיא פנימיות ספירת החסד) מבסס ובונה את ביתם-עולמם של בני הזוג – "עולם חסד יבנה"[[1]](#endnote-1).

האהבה בכלל באה לידי ביטוי במעשי חסד ובדברי אהבה וחסד בין בני הזוג. אך סוד האהבה (פנימיות מדת החסד) בא לידי גילוי בעיקר בספירת היסוד – הכח המביא לידי אימות ומימוש של חיות הלב. היסוד הוא כח הברית בכלל – ההופך את האהבה לברית נישואין יציבה – ובפרט הוא כח הזיווג בקדושת הברית (כשבזיווג הצנוע של ה**יסוד** מורגש כי על אף שנתגלתה האהבה, עדיין **י**ש **סוד** – החשיפה לא קלקלה את טעמה הטוב של אהבה הסודית). גילוי האהבה בין בני הזוג הוא ממהותה של מצות עונה – בכל זיווג יש 'הודעת אהבה' (בנוסף לאהבה המתבטאת בתענוג ובשמחה של הזיווג). כך מפרשים[[2]](#endnote-2) את חיוב "עונת הטיילין" בכל יום ויום[[3]](#endnote-3): מצות עונה מן התורה היא מענה האיש על תשוקותיה של אשתו, והגדרים שקבעו חז"ל, לכל אדם לפי כחו ועתותיו (על פי מקצועו), מבוססים על אומדן צרכיה ותשוקותיה של האשה (שבצניעותה העצמית איננה חושפת אותם, בדרך כלל). אמנם, קרוב לוודאי כי סתם אשה איננה מתאוה בכל יום לזיווג, והדבר רחוק מטבע גוף האשה, ואם כן מדוע עונת הטיילין היא בכל יום? משום שהאשה מצפה מבעל אוהב הפנוי ממלאכה שיחפוץ מצד עצמו בקירבה יום-יומית, ואם אין הוא נוהג כך היא חושדת וחוששת שאין הוא אוהב אותה. העונה איננה רק גילוי אהבה בסיפוק תשוקות גופניות – היא גם, ובעיקר, ביטוי לאהבה הפנימית שבין בני הזוג.

ואם תכלית הזיווג היא גילוי סוד האהבה, צריך להתקיים בו סדר גילוי הסוד המנוי בחז"ל[[4]](#endnote-4) – "בראשונה היה הסוד ליראיו, שנאמר 'סוד הוי' ליראיו'[[5]](#endnote-5). חזר ונתנו לישרים, שנאמר 'ואת ישרים סודו'[[6]](#endnote-6). חזר ונתנו לנביאים, שנאמר 'כי אם גלה סודו אל עבדיו הנביאים'[[7]](#endnote-7)" (כשאת הפסוק "סוד הוי' ליראיו ובריתו להודיעם", בו מפורש כי גילוי הסוד קשור למדת הברית, אף דרשו חז"ל[[8]](#endnote-8) על ידיעת עניני הזיווג):

ההכנה לכל זיווג צריכה להיות יראת ה', כשהפחד מפני שקיעה בתאוה ושכחת ה' הוא השומר את הזיווג מאחיזת החיצונים (וכן הפחד מאובדן האהבה – והמרתה בסיפוק עצמי של תאוות – מחדד ומחזק את תחושת האהבה).

עצם שמחת הזיווג היא בבחינת "ולישרי לב שמחה"[[9]](#endnote-9) – בין בני הזוג צריכה לשרור שמחה תמימה וטבעית ביחוד הישר והרצוי (הניצל מהסיבוך, העקלקלות והזוהמה המאפיינות את השקיעה בתאות עריות).

הנבואה היא בבואת הביאה, המתעוררת ובאה בדרך ממילא כדי לחתום את המשכת האהבה אל היסוד (מקום הזיווג). אחרי עצם הזיווג, על בני הזוג להיות "נביאים" המתפללים על קליטת הטפה ולידת ילד (ובעומק, בנבואה זו הם צופים את תולדות הילד שיאריך ימים אחריהם). כך אמור באברהם אבינו – עליו דרשו חז"ל כי היה ירא, ישר ונביא – "כי נביא הוא ויתפלל בעדך"[[10]](#endnote-10) (זו ההופעה הראשונה של תפלה בתורה, ותוצאתה אכן היתה לידה – "ויתפלל אברהם אל האלהים… וילדו"[[11]](#endnote-11)).

בזיווג כזה, בו בני הזוג הם **י**שרים-**י**ראים-**נ**ביאים, מתקיים "נכנס **יין** יצא סוד [האהבה]"[[12]](#endnote-12), ובו ניתן לקרוא "הביאני אל בית ה**יין** ודגלו עלי אהבה"[[13]](#endnote-13).[[14]](#endnote-14)

1. . תהלים פט, ג. [↑](#endnote-ref-1)
2. . אגרות משה אבה"ע ח"ג סימן כח. [↑](#endnote-ref-2)
3. . כתובות פ"ה מ"ו. [↑](#endnote-ref-3)
4. . תנחומא ויחי יד, ובסגנון אחר שם וירא ו, בראשית רבה מט, ב, ילקוט שמעוני רמז פב. וראה בתורה הקודמת – "ישרים, יראים, נביאים". [↑](#endnote-ref-4)
5. . תהלים כה, יד. [↑](#endnote-ref-5)
6. . משלי ג, לב. [↑](#endnote-ref-6)
7. . עמוס ג, ז. [↑](#endnote-ref-7)
8. . סוטה ד, ב. [↑](#endnote-ref-8)
9. . תהלים צז, יא. [↑](#endnote-ref-9)
10. . בראשית כ, ז. [↑](#endnote-ref-10)
11. . שם פסוק יז. [↑](#endnote-ref-11)
12. . עירובין סה, א (וראה קול אליהו להגר"א סנהדרין לח, א). [↑](#endnote-ref-12)
13. . שיר השירים ב, ד. [↑](#endnote-ref-13)
14. . על פי חתן עם הכלה ביאור קלט (עמודים רנ-רנא). [↑](#endnote-ref-14)