## יחוד היין

ה

קידוש על היין בשבת רומז לקדושת הזיווג בין איש לאשתו ביום השבת. הדבר רמוז באותיות המלה **יין** בכמה אופנים, עליהם יש לחשוב בעת ההבטה בגביע היין בעת הקידוש[[1]](#endnote-1):

האותיות **יין** רומזות לשני **י**הודים (כידוע בשם היהודי הקדוש, וכפי שיתבאר עוד לקמן) – החתן והכלה – המתיחדים זה עם זה, ועל ידי יחודם נמשכת ביניהם ה-**ן** הפשוטה, גילוי כח האין סוף והשראת השכינה בתחתונים.

ועוד, לפי הקבלה שרש היין הוא בספירת הבינה, עליה נאמר כי "מינה דינין מתערין"[[2]](#endnote-2) (– ממנה מתעוררים הדינים). לפי זה ניתן לרמוז כי **יין** הוא בסוד המלה **ידין** אלא שה-**ד** נעלמת בו. **ידין** היינו יחוד **י**סוד **ד**כורא ו**י**סוד **נ**וקבא, ויש לדרוש: "דן ידין עמו כאחד שבטי ישראל"[[3]](#endnote-3) – **דן** היינו ה**ד**כורא וה**נ**וקבא, וכאשר מתגלה **י**סוד **ד**כורא ו**י**סוד **נ**וקבא, והם מזדווגים בקדושה (כשהיא "עמו כאחד" דווקא, וכדלקמן), הם זוכים להולדת "שבטי ישראל" (בגילוי כח האין סוף של "פרו ורבו"[[4]](#endnote-4) יותר ויותר, כפי שנתקיים בשבט דן שהיה "מרובה באוכלוסין"[[5]](#endnote-5)). העלמות ה-**ד** במלה **יין** רומזת להעלמות ה**ד**כורא וכיסויו בזיווג ב**י**סוד **נ**וקבא (**ד** נעלמת זו כלולה במילוי האות יו**ד** עצמה).

באופן נוסף, האותיות **יי** רומזות לשתי בחינות של **י**סוד הזכר וה-**ן** רומזת ל**נ**וקבא. ברמז זה, **יי** היינו **י**סוד אבא המתלבש ב**י**סוד ז"א כדי להמשיך את הטפה ל**נ**וקבא (ככוונת האריז"ל בלשון פיוטו לקידוש ליל שבת: "תרין **י**וד**י**ן **נ**קטא סתימין ופרישין").

ועוד כוונה, לפי המבואר בספר יצירה[[6]](#endnote-6) כי האות **י** מנהיגה את חוש המעשה: האותיות **יי** הן שתי בחינות מעשה, שתי ביאות בסוד הזיווג – על הביאה הראשונה נאמר שהאשה "אינה כורתת ברית אלא למי שעשאה כלי"[[7]](#endnote-7) ותכלית הביאה השניה היא עשית ותיקון הולד (בסוד "את הנפש אשר עשו"[[8]](#endnote-8)). ה-**י** הראשונה מתפרשת כטפת הזרע העושה את האשה כלי, ה-**י** השניה כטפת הזרע המולידה וה-**ן** הסופית כגילוי כח האין סוף הנמשך ומתגלה ב"דור ישרים יבֹרך" עד עולמי עד.

נחזור להעמיק ברמז הראשון: היהודי הקדוש הסביר כי שתי אותיות **י** זו אחר זו הן דרך כתיבה לשם הוי' ב"ה משום שהן רומזות לשני **י**הודים הנוהגים באחוה ובשויון (בעוד שכאשר יהודי אחד מתנשא על רעהו, ח"ו, אזי שתי הנקודות זו על זה אינן שם קדוש אלא "סוף פסוק"). בין בני זוג, השראת השכינה מופיעה בשלמות דווקא כאשר בני הזוג שוין בקומתן.

וכן, לעניננו כאן במיוחד, יש לומר ששתי אותיות ה-**י** בהן מציינים את שם ה' רומזות ל-**י** הפותחת את שם הו**י**' ב"ה (בו "הכל הולך אחר הפתיחה"[[9]](#endnote-9)) ול-**י** החותמת את שם א-דנ**י** (בו "הכל הולך אחר החיתום"[[10]](#endnote-10)). בפרטות, לענין הזיווג, מרמז הדבר לכך שקצב התעוררות האיש מהיר יותר, הוא הפותח בהתעוררותו, ואילו קצב האשה איטי יותר, והתעוררותה חותמת את הזיווג. כאן במיוחד חשוב השויון בין האיש והאשה, כשהאיש מצווה לאחוז בסוד "מי השִלֹח ההֹלכים לאט"[[11]](#endnote-11) ולהתאים את עצמו לקצב של אשתו[[12]](#endnote-12).

לפי זה יתבארו גם הרמזים ה'מוטים' לכיוונו של האיש – שני הרמזים בהם נתבארו שתי אותיות ה-**י** כרומזות לשתי בחינות בזכר – כמלמדים על חובתו להאריך במאמציו לשמח את אשתו (בסוד "יסוד אבא ארוך", הממשיך אורך רוח ליסוד ז"א) ולהכפיל אותם (בסוד "הרוצה לעשות כל בניו זכרים יבעול וישנה"[[13]](#endnote-13) – "שמחמת ביאה ראשונה נתאוה האשה והולבשה תאוה וכשבא ביאה שניה היא מזרעת תחילה, והיכא דהיא מזרעת תחילה יולדת זכר"[[14]](#endnote-14)). גם הרמז של **י**סוד **ד**כורא **י**סוד **נ**וקבא – בו נעלם ומתכסה ה**ד**כורא בסוד ה**יין** – מלמד על כך שאל לו לאיש 'לבלוט' ביחס לאשתו בקצב שלו, ועליו 'להתלבש' בקצב שלה ולהתכסות בו.

חובת האיש להמתין להתעוררות אשתו, לבל יווצרו הפרדה וריחוק בין ה"מיין דכורין" ל"מיין נוקבין", היא בסוד "אל תאמרו מים מים"[[15]](#endnote-15), האוסר להפריד בין "מים עליונים" ל"מים תחתונים"[[16]](#endnote-16). בקבלה[[17]](#endnote-17) נדרש סוד זה על האות **א** (שציורה מורכב מ-**י**, **ו** ו-**י**), בה יש להזהר מהפרדת ה-**י** העליונה מה-**י** התחתונה, ויש להקפיד כי שתיהן יתחברו על ידי **ו** החיבור שביניהם. על ה-**י** של האיש וה-**י** של האשה להתחבר עד שיהיו **א**חד ממש. כאשר בחיבור זה גופא מתקיימת שאיפה לשוויון מוחלט – בירידת ה-**י** העליונה (בתנועת "שוב") ועלית ה-**י** התחתונה (בתנועת "רצוא")[[18]](#endnote-18) – מתארכת ה-**ו** שביניהם והופכת ל-**ן** סופית המגלה את כח האין סוף עד מטה מטה, והוא סוד ה**יין**, כנ"ל.

ה-**א** – האחדות המוחלטת של בני הזוג בשרשם (לפני שהם נפרדים לשנים, ביניהם יש להקפיד על שויון) – רומזת למשה רבינו, המופלא שבסנהדרין (כנודע ש**אלף** אותיות **פלא**), המאציל מרוחו ונמשך ל-**ע** (= **יין**) זקנים. בעוד שמשה רבינו טען "מאין לי בשר"[[19]](#endnote-19), הרי ש-**יין** הזקנים יכולים לתת לעם בשר (ולכן נדרשה האצלת הרוח עליהם[[20]](#endnote-20)). "אין שמחה אלא בבשר ויין", וזיווג היין הוא הממשיך את הבשר – בזיווג זה באה האחדות שבשרש לידי ביטוי בולד, בו בני הזוג הם שותפים שוים: "והיו לבשר אחד"[[21]](#endnote-21), "הולד נוצר על ידי שניהם, ושם נעשה בשרם אחד"[[22]](#endnote-22).[[23]](#endnote-23)

1. . על נתינת העינים בגביע היין ראה עוד בתורות "נותן עיניו בה" ו"טובה ראייתה" בשער השלישי. על סוד היין בזיווג ראה עוד בתורה הקודמת – "גילוי סוד האהבה". [↑](#endnote-ref-1)
2. . ראה זהר ח"ג סה, א – ובכ"ד. [↑](#endnote-ref-2)
3. . בראשית מט, טז. [↑](#endnote-ref-3)
4. . שם א, כח. [↑](#endnote-ref-4)
5. . רש"י לבמדבר י, כה (עפ"י ירושלמי עירובין פ"ה ה"א). [↑](#endnote-ref-5)
6. . פ"ה מ"ח. [↑](#endnote-ref-6)
7. . סנהדרין כב, ב. [↑](#endnote-ref-7)
8. . בראשית יב, ה. [↑](#endnote-ref-8)
9. . ראה פרקי דרבי אליעזר פמ"א: "הכל הולך אחר הראש" (ובעירובין מא, א: "בתר רישא גופא אזיל"). [↑](#endnote-ref-9)
10. . ברכות יב, א. [↑](#endnote-ref-10)
11. . ישעיה ח, ו. [↑](#endnote-ref-11)
12. . וראה באורך בשכינה ביניהם פ"ז (ובברית הנישואין מאמר "שלום בית" פ"ח). [↑](#endnote-ref-12)
13. . עירובין ק, ב. [↑](#endnote-ref-13)
14. . רש"י שם. [↑](#endnote-ref-14)
15. . חגיגה יד, ב. [↑](#endnote-ref-15)
16. . ראה ליקוטי הש"ס לחגיגה שם. [↑](#endnote-ref-16)
17. . זהר ח"א כו, ב. תקוני זהר מ. [↑](#endnote-ref-17)
18. . ראה בספר נפש בריאה עמ' סז. [↑](#endnote-ref-18)
19. . במדבר יא, יג. [↑](#endnote-ref-19)
20. . כקשר הענינים בפסוקים (וראה תורה אור וירא יד, א – ובכ"ד). [↑](#endnote-ref-20)
21. . בראשית ב, כד. [↑](#endnote-ref-21)
22. . רש"י עה"פ (וראה סנהדרין נח, א). [↑](#endnote-ref-22)
23. . על פי חתן עם הכלה ביאור קנ (עמ' רנז ואילך). [↑](#endnote-ref-23)