## יחוד שבת בחול

מ

סופר על האחים הקדושים רבי שמעלקא מניקלשבורג ורבי פינחס בעל ההפלאה, כי חשו התרוממות נפש נפלאה בשבת קדש, אחר שהתכוננו לה כראוי, אך חשדו בעצמם שמא התרוממות זו אינה נובעת באמת מעצם קדושת השבת. לכן החליטו האחים לבחון את עצמם – הם רחצו בחמין, טבלו במקוה, לבשו את בגדי שבת ועשו את כל ההכנות באמצע השבוע, כדי לבדוק האם גם אז יחושו את אותה התחושה. כאשר עשו זאת, הם אכן חשו את אותה ההתרוממות שיש להם בשבת, והתעצבו אל לבם במחשבה שכל עבודתם והרגשתם את קדושת השבת היא רמיה – שהרי על ידי פעולות חיצוניות הם מסוגלים להגיע לאותה חויה, גם כשאין זו שבת. כאשר ספרו זאת האחים לרבם – הרב המגיד ממעזריטש נ"ע – הוא הניח את דעתם באמרו כי מעלת השבת כה גדולה וכללית, עד שגם פעולות ההכנה לה (כולל הצד החיצוני של לבישת בגדי שבת וכו') מסוגלות להמשיך אור גדול, אפילו בימות החול.

בעומק, המגיד גילה כי גם בעבודת ימי החול – עבודה השקועה בעניני חולין וגשם, ואף מתחשבת בהם ומופעלת על ידם – קיימת הארה מעבודת השבת הנבדלת מעניני העולם הזה והמקדשת אותם. עבודת ימי החול נעשית "שלא לשמה", כשהאדם הטרוד בעניני החולין נמשך אחרי צרכיו ופניותיו, ואילו עבודת השבת היא "לשמה" – "שבת להוי'"[[1]](#endnote-1) – כאשר "כל מלאכתך עשויה"[[2]](#endnote-2) וכל תענוגי השבת הם מצוה נטולת פניות[[3]](#endnote-3) (אם אין האדם מכניס את החולין לשבת ומגשם גם אותה בפניותיו הגסות). אך המגיד המחיש כי "מתוך שלא לשמה בא לשמה"[[4]](#endnote-4) – בתוך ה"שלא לשמה" של ימי החול ניתן לחשוף את ה"לשמה" השבתי. עבודת חשיפת השבת בחול היא, בתחום הזמן, כעבודת "מאך דא [עשה כאן, בחוץ לארץ] ארץ ישראל"[[5]](#endnote-5) בתחום המקום. כשמתכוננים לשבת וחפצים בה ("והכינו את אשר יביאו"[[6]](#endnote-6)) נחשפת פנימיות אמיתית גם בעבודת ימי החול, ועד שזוכים לבוא באמת למעלת שבת קדש. כך מפורש בזהר[[7]](#endnote-7) כי צדיקים נקראים "שבת" בעצם מהותם, גם במשך ימות השבוע.

בחיי הנישואין דברי המגיד הם בעצם הגילוי כי גם בזיווג של ימות החול ניתן להמשיך את קדושת השבת, אם מתכוננים לכך ומכוונים את התודעה לקדושת השבת. בענין זה חשים גם בפועל את הדמיון להכנות לשבת, וניתן לעשות הכנות אלו מתוך כוונות שבתיות (כפי שעשו האחים רבי שמעלקא ורבי פינחס). בפרט אמורים הדברים בהכנות לליל טבילה, שהוא היום טוב, ב-**ה** הידיעה, בחיי בני הזוג (כאשר גם על האיש להתדמות להכנות האשה, המחויבות על פי דין): בני הזוג רוחצים בחמין (ועליהם לכוון בכך לשרוף ולדחות את החיצונים שעלולים להאחז בקדושת הזיווג), טובלים במקוה, לובשים בגדים נאים ומציעים את המטות בכסות נקיה (ענין שהוא מצות "כסותה"[[8]](#endnote-8) על פי דברי הרמב"ן[[9]](#endnote-9)).

על אף שהזיווג ביום חול הוא נמוך יותר מהזיווג בשבת[[10]](#endnote-10), ובני הזוג עלולים לחוש 'מושפלים' מכך שלא זכו למעלה האמיתית של תלמיד חכם, המזדווג עם אשתו רק מערב שבת לערב שבת[[11]](#endnote-11), הרי שבכיסופים לקדושת השבת – ואף ב**ב**ֹ**שת** על כך שלא זכו להמתין בפועל עד ל**שבת**, או על כי אין הם חשים בנפשם את ההפרש בין זיווג השבת לזיווג החול – ממשיכים הארה מקדושת השבת גם לימות החול[[12]](#endnote-12). בעומק, קיימת גם מעלה בזיווג ה'שבתי' שבימי החול ביחס לזיווג בשבת ממש: ה'קריאה' לקדושת השבת בימות החול היא בסוד "מקרא קדש"[[13]](#endnote-13) האמור על יום טוב (בו בני ישראל מקדשים את הזמן, וקוראים-מזמינים את קדושת השבת לבוא לתוכו). מהצד החיצוני, כלבושי יקר וכו', יש ביום טוב מעלה אף על גבי השבת עצמה – אז הקדושה נמשכת גם לחיצוניות העולם ופועלת בה[[14]](#endnote-14).

על בני הזוג להמשיך את קדושת השבת גם לזיווגם ביום חול. כאשר עושים זאת כדבעי – מתוך הכנה נפשית ראויה, כיסופים לקדושת השבת בזיווגם – הם זוכים למעלה מיוחדת של המשכת היחוד העליון של שבת למציאות החיצונית, הנעלית בפן מסוים גם מההמשכה בשבת גופאיד. [ואם אצל כל אדם (השייך לעבודת הבינונים[[15]](#endnote-15)) ענין זה מתגלה לפרקים (ולעתים באופן של 'בדיעבד') ומתוך תחושה כי עליו להתעלות מן החולין ולקרוא לקדושת השבת, הרי שאצל חלק מצדיקי האמת, הנקראים שבת בעצם מהותם, כנ"ל, מצינו[[16]](#endnote-16) כי הנהיגו בעצמם את עונת הטיילין[[17]](#endnote-17) (בכל יום), מתוך חוית "שויתי הוי' לנגדי תמיד"[[18]](#endnote-18), המאפשרת להם להמשיך בטבעיות ובקלות את קדושת השבת לכל ימי השבוע. בעוד שאצל הבינונים מדובר בהארת שבת בלבד, והדבר כרוך בעבודה המתאפשרת אצלם רק לפרקים, הרי שהצדיק השלם מסוגל להמשיך את עצם קדושת השבת בכל עת ובכל שעה].[[19]](#endnote-19)

1. . שמות כ, י (ובכ"ד). [↑](#endnote-ref-1)
2. . רש"י לשמות כ, ט (עפ"י מכילתא בחדש פרשה ז, ילקוט שמעוני שמות רמז תצו). [↑](#endnote-ref-2)
3. . ראה תניא, אגרת הקדש כו (וכן תניא פ"ז). [↑](#endnote-ref-3)
4. . פסחים נ, ב, ועוד. [↑](#endnote-ref-4)
5. . אגרות קדש כ"ק אדמו"ר מליובאוויטש, כרך ד, אגרת א'קלח. [↑](#endnote-ref-5)
6. . שמות טז, ה. [↑](#endnote-ref-6)
7. . ח"ג כט, א. [↑](#endnote-ref-7)
8. . שמות כא, י. [↑](#endnote-ref-8)
9. . שם. [↑](#endnote-ref-9)
10. . ראה לקוטי מוהר"ן סימן יא, ה-ו. [↑](#endnote-ref-10)
11. . כתובות סב, ב. שו"ע או"ח ריש סימנים רמ, רפ. [↑](#endnote-ref-11)
12. . ראה גם שכינה ביניהם פ"ז. [↑](#endnote-ref-12)
13. . ויקרא כג, כא ועוד. [↑](#endnote-ref-13)
14. . וראה בארוכה בתורות הבאות. [↑](#endnote-ref-14)
15. . תניא ריש פרק יד. [↑](#endnote-ref-15)
16. . שמע שלמה חלק הסיפורים סיפור נח (עמ' צו בהוצאת ירושלים תשט"ז), וראה כתובות סב, א – כנסמן שם בשמע שלמה. [↑](#endnote-ref-16)
17. . כתובות פ"ה מ"ו. [↑](#endnote-ref-17)
18. . תהלים טז, ח (ועיין במקורות שבהערה טז). [↑](#endnote-ref-18)
19. . על פי חתן עם הכלה ביאור קי (בעיקר עמ' רכג-רכד). [↑](#endnote-ref-19)