## שמחת עונה

ח

ז"ל דרשו על הפסוק "אשר פריו יתן בעתו"[[1]](#endnote-1) כי "זה המשמש מטתו מערב שבת לערב שבת"[[2]](#endnote-2). אמנם, לא תמיד זוכים בני הזוג לכך שזיווגם יתקיים רק בשבת – לעתים חל ליל טבילה באחד מימות החול, האיש מצווה לפקוד את אשתו לפני שהוא יוצא לדרך[[3]](#endnote-3) (ודבר זה יתכן רק בימות החול), ולעתים החשק של בני הזוג 'מכריח' אותם להתייחד גם בימות החול (וכאשר חש הבעל כי אשתו מתאוה שיתן דעתו עליה, הוא מחויב מן התורה לפקוד אותה[[4]](#endnote-4)). גם במקרים אלו יכולים ומצווים בני הזוג להמשיך את קדושת השבת לתוך יחודם שבלילי החול[[5]](#endnote-5).

ה'קריאה' לקדושת שבת לבוא ולשכון בימות החול היא בסוד הימים הטובים – "מקראי קדש"[[6]](#endnote-6) – בהם "ישראל הוא דקדשינהו לזמנים"[[7]](#endnote-7). בימים אלו מורגש כי חוץ מהסדר הקבוע של הופעת הקדושה, ב"שבת קביעא וקיימא"[[8]](#endnote-8), יש כח להעלות ולקדש גם ימים 'רגילים' ולהפוך אותם לימים טובים. אז גם חודרת הקדושה והשמחה לתוך מציאות החולין יותר ויותר, וחשים את היתרון והמעלה שבה ("כיתרון האור מן החשך"[[9]](#endnote-9)) – כך מתהדרים יותר בבגדי יקר ביום טוב, נוהגים חגיגיות יתרה בכל הצרכים הגשמיים ואף שמחת הלב גואה באופן מיוחד. באופן זה יש להתייחס להמשכת קדושת השבת בזיווגי החול, והדבר מודגש בפרט בליל טבילה, שהוא יום טוב בחיי בני הזוג והאשה מתהדרת בו בבגדים נאים וכיו"ב (כמובן, ימים טובים כפשוטם – "מקראי קדש" המנויים בתורה – ואף ראשי חדשים, הם, בכללות, זמן זיווג גם לתלמידי חכמים, כמבואר בכתבי האריז"ל, והאמור כאן בימי חול שיש להמשיך בהם קדושה על דרך ימים טובים).

וביתר העמקה: ביום השבת מצווים אנו על "ענג שבת", ואילו ביום טוב המצוה העיקרית היא "שמחת יום טוב". כך, בעוד שביחוד השבתי מודגש התענוג ההדדי של בני הזוג[[10]](#endnote-10), הרי שביחוד בימות החול יש להדגיש את השמחה בקשר בין בני הזוג (עד ש"שמחה פורצת גדר"[[11]](#endnote-11) של זיווג בליל שבת בלבד). ניתן אף לומר כי ממד הענג שבזיווג שייך יותר לאיש[[12]](#endnote-12) (והוא מתלוה למצות "פרו ורבו"[[13]](#endnote-13), המוטלת על האיש דווקא[[14]](#endnote-14)), ואילו "שמחת עונה"[[15]](#endnote-15) (שאיננה שייכת למצות "פרו ורבו"[[16]](#endnote-16)) שייכת יותר לאשה. אכן, כשם שביום טוב "אשה בעלה משמחה"[[17]](#endnote-17), גם בנוגע לזיווג האיש הוא המחויב "לשמח אשתו בדבר מצוה [מלשון צוותא וחיבור]"[[18]](#endnote-18) (בעוד שה"ענג שבת" של הזיווג מוטל גם על האשה, ואיננו רק שעבוד של האיש כלפי אשתו[[19]](#endnote-19)).

והנה, ביום טוב מאירים "מוחין דאמא" של ספירת הבינה (בניגוד ל"מוחין דאבא" של החכמה, המאירים בשבת). פנימיותה של ספירת הבינה היא מדת השמחה[[20]](#endnote-20), והיא מכונה בספר יצירה[[21]](#endnote-21) "עֹמק אחרית", ועל כן היא בסוד השמחה של "לעתיד לבא", כאשר יקוים "משמח חתן עם הכלה"[[22]](#endnote-22) – שהחתן טפל אל הכלה ומקבל את שמחתו ממנה, בעוד שבעולם הזה מתקיים "משמח חתן וכלה"[[23]](#endnote-23) – כאשר הכלה טפלה לחתן, ומקבלת את שמחתה ממנו[[24]](#endnote-24).

כך, בשבת יוזמת הזיווג כרוכה בעיקר לממד הענג שבו (השייך יותר לאיש, כנ"ל) – העיקר הוא "ענג שבת" – והשמחה של "'וביום שמחתכם' אלו השבתות"[[25]](#endnote-25) טפלה לו, והיא מושפעת מהחתן אל הכלה. לעומת זאת, ב"מקראי קדש" – ביחוד ימי החול, הנעשים ימים טובים – על אף שהאיש מצווה לשמח את אשתו, הרי בכך גופא השמחה באה מהכלה אל החתן. תפקידו שלו ביחודי יום חול להגיב להתעוררות השמחה של הכלה, הקוראת לו לבוא ולפקוד אותה (בסוד "מקראי קדש", כנ"ל). כך בליל טבילה עיקר ההכנה וההטהרות היא מצד האשה – והאיש משתתף גם הוא בשמחתה ופוקד אותה. ועוד יותר מודגש הדבר בחיוב האיש לפקוד את אשתו, גם ביום חול, כאשר הוא חש שהיא מעונינת שיתן את דעתו עליה, וכפי שפירש רש"י על "חייב אדם לשמח את אשתו בדבר מצוה" – "אפילו שלא בשעת עונתה, אם רואה שמתאוית לו" (ודווקא האשה היא המקדשת את היחוד בהשתוקקותה לו, בעוד שאם היוזמה ליחוד תלויה בתשוקת האיש יש בכך חסרון, כמבואר במ"א[[26]](#endnote-26) כי האשה עולה בקומה אחת מעל האיש בכוונות הזיווג).

[והנה, המקובלים מבארים כי עומק חטאו של אדם הראשון היה שלא המתין בזיווגו עם חוה ליום השבת, אלא הקדימו ליום ששי[[27]](#endnote-27). שבת הוא יום המלכות-הכלה, ובו היה מורגש בזיווג כי אדם משמש את אשתו, מקדיש לה את תשומת לבו וממלא את צרכיה. לעומתו, יום ששי הוא יום היסוד-החתן, והזיווג בו הדגיש את תאוותו של אדם, ולא את צרכיה של חוה. כיצד מתיישב הדבר עם מה שנתבאר עד כה, כי דווקא בזיווגי החול האשה ושמחתה הן העיקר, וביום השבת מודגש ממד הענג, השייך יותר לאיש? בימות החול יוזמת הזיווג תלויה באשה ובשמחתה, והיא מסוגלת לעורר את האיש (השייך במהותו הפעילה לימות המעשה, ובהם ניתן לעורר אותו), ואילו ביום השבת יוזמת הזיווג באה מן האיש, ויש בו את היכולת לעורר את אשתו (השייכת במהותה ליום השבת, ובו ניתן לעוררה). כאשר יוזמת הזיווג ביום החול באה מן האיש – כפי שהיה אצל אדם וחוה – קשה לו לעורר את אשתו, וכל חוית הזיווג שהוא יוזם מתמקדת בו ובתאוותו.]

כאשר מתייחדים בני הזוג בלילי החול עליהם להמשיך קדושה לתוך יחודם, ולהפוך אותו לקדוש בקדושת יום טוב. ביחוד שכזה עליהם להדגיש במיוחד את השמחה בקשר ביניהם – "שמחת עונה" בה נענה האיש בשמחה ל"קול כלה"[[28]](#endnote-28) הקורא לו (בחשאי בעולם הזה, ובגלוי בימות המשיח[[29]](#endnote-29)) לבוא ולשמוח ביחד. אם ביחוד השבת נאמר "אשר פריו יתן בעתו", הרי שיחוד החול מקדים וממהר בשמחה[[30]](#endnote-30) את היחוד (ויש בו את מעלת גאולת "אחישנה" על גאולת "בעתה"[[31]](#endnote-31)), ועליו ראוי לברך "מהרה הוי' אלהינו ישמע… קול ששון וקול שמחה קול חתן וקול כלה… ברוך את הוי' משמח חתן עם הכלה".

1. . תהלים א, ג. [↑](#endnote-ref-1)
2. . כתובות סב, ב. בבא קמא פב, א. [↑](#endnote-ref-2)
3. . יבמות סב, ב. שו"ע או"ח סימן רמ סעיף א. [↑](#endnote-ref-3)
4. . טוש"ע או"ח סימן רמ (ובכ"ד). וראה בספר בעתה אחישנה עמ' רפה-רפט ובפרט בהערות לג- ו-לז שם. [↑](#endnote-ref-4)
5. . וראה בתורה הקודמת – "זיווג שבת בחול" – ולקמן בתורה "כוונות הזיווג בימי המעשה". [↑](#endnote-ref-5)
6. . ויקרא כג, ב ועוד. [↑](#endnote-ref-6)
7. . ברכות מט, א. [↑](#endnote-ref-7)
8. . פסחים קיז, ב; חולין קא, ב. [↑](#endnote-ref-8)
9. . קהלת ב, יג. [↑](#endnote-ref-9)
10. . וראה רמב"ם הלכות שבת פ"ל הי"ד ובטור ושו"ע או"ח סימן רפ (וכן רש"י ד"ה "מערב שבת" לכתובות סב, ב). [↑](#endnote-ref-10)
11. . ראה ספר המאמרים תרנ"ז סוף עמ' רכג ואילך. [↑](#endnote-ref-11)
12. . ראה תניא אגה"ק טו: "רבוי הזרע הוא מרוב החשק והתענוג ועל ידי זה ממשיך הרבה מהמוח". וכן על דרך הסוד, האיש הוא בסוד רישא דאין, תענוג, המתלבש ברישא דאריך, הרצון, המקביל לאשה, כמבואר בחסידות (ראה לדוגמא שערי אהבה ורצון עמ' ריט). [↑](#endnote-ref-12)
13. . בראשית א, כח. [↑](#endnote-ref-13)
14. . יבמות ו, ו. שו"ע אהע"ז סימן א סעיפים א ו-יד. [↑](#endnote-ref-14)
15. . פסחים עב, ב. [↑](#endnote-ref-15)
16. . קדושין לד, ב. [↑](#endnote-ref-16)
17. . שם, ובראש השנה ו, ב. [↑](#endnote-ref-17)
18. . פסחים עב, ב (וראה בבא בתרא י, ב). [↑](#endnote-ref-18)
19. . פרישה לטור סימן רפ א: "'ושמרו בני ישראל את השבת' ר"ת ביאה, מכאן שגם הנשים ישנו בכלל ציווי עונת שבת, שגם המה בכלל שמירת שבת" (אך בשיעורי הרב למסכת כתובות – בסוגית בעילת מצוה בשבת – נתבאר כי בפנימיות ענג שבת של הזיווג שייך דווקא לאשה, אפילו בבעילת מצוה בה לכאורה יש לה צער, ודווקא אז משתעבד האיש לאשתו, ודוק במקורות הנ"ל הערה י). [↑](#endnote-ref-19)
20. . ע"פ הפסוק "אם הבנים שמחה" (תהלים קיג, ט). ראה סוד ה' ליראיו עמ' לז ואילך. [↑](#endnote-ref-20)
21. . פ"א מ"ה ופירוש הרמב"ן שם. [↑](#endnote-ref-21)
22. . נוסח ברכה אחריתא משבע ברכות. [↑](#endnote-ref-22)
23. . נוסח ברכת "שמח תשמח" משבע ברכות. [↑](#endnote-ref-23)
24. . תורה אור מד, ד ואילך. [↑](#endnote-ref-24)
25. . ספרי עז. [↑](#endnote-ref-25)
26. . בספר The Mystery of Marriage פרק 14 עמ' 331 ואילך. [↑](#endnote-ref-26)
27. . פרי עץ חיים שער ר"ה פ"ד, ובכ"ד (וראה דבריו הנחמדים של מוהרצ"א מדינוב בספרו אגרא דכלה לבראשית ב, כה שלומד זאת בלשון הפסוק) – וכנ"ל בשער החמישי בתורה "ידיעה ואי-ידיעה". [↑](#endnote-ref-27)
28. . ירמיה לג, יא. [↑](#endnote-ref-28)
29. . ראה תורה אור ויגש מה, א (ובכ"ד). [↑](#endnote-ref-29)
30. . על הקשר בין זריזות לשמחה ראה תניא פרק כו. [↑](#endnote-ref-30)
31. . ישעיה ס, כב. סנהדרין צח, א. וראה שכינה ביניהם פ"ז הערה ט (עמ' קעה) ולקמן בתורה "ירידה צורך עליה". [↑](#endnote-ref-31)