## "לב טהור ברא לי אלהים"

א

מרו חז"ל כי עונתם של תלמידי חכמים "מערב שבת לערב שבת"[[1]](#endnote-1), וכי על הזוכה בכך נאמר "אשר פריו יתן בעתו"[[2]](#endnote-2). על פי הקבלה נראה כי הדברים חמורים עוד יותר, ויש מעלה וחשיבות מיוחדת בכך שהזיווג יתקיים רק בשבת, ולא בימי החול. למרות כל זאת, כבר כתב אחד האחרונים[[3]](#endnote-3) "אך משום פריצת הדור וקנאת ירך חברתה אני מורגל לומר לכל הסובבים אלי לקיים עונת פועלים שתים בשבת כו'", ודבריו הובאו להלכה אצל פוסקי דורנו[[4]](#endnote-4). אך אם אצל הפוסקים ניתן להבין כי "פריצת הדור וקנאת ירך חברתה" היינו שינוי באוירה החברתית, הגורמת לאשה להשתוקק ליותר קרבה ומטילה בכך יותר חיוב על האיש, הרי שבא הרבי מליובאוויטש[[5]](#endnote-5) ומדגיש כי עונת שבת בלבד שייכת לבעלי מדרגה וכיו"ב, וככלל בדורנו, דור יתום, ראוי "לפרוש מהפרישות" שעלולה להביא לעוונות חמורים של הוצאת שכבת זרע לבטלה ר"ל[[6]](#endnote-6).

לכאורה, ניתן היה לחשוב כי התשובה ל"פריצת הדור" היא דווקא הגברת הפרישות, אך מתברר כי הדבר עלול רק להגביר את הפריצות ואת פגם הברית. לפי זה, כוונה בסיסית של זיווג בימות החול היא תיקון פגם הברית. תיקון פגם הברית הוא בעבודת "קדש עצמך במותר לך"[[7]](#endnote-7). בפשטות, ניתן להבין עבודה זו כפרישות מהמותר, אך באה החסידות ולמדה כי על האדם לקדש את עצמו תוך כדי עיסוקו בתחומי המותר, וגם כאן נלמד כי תיקון הברית הוא תוך כדי כוונה נכונה וקדושה בזיווג המותר. בשבת אין האדם עוסק בתשובה על חטאיו ובתיקון פגם הברית, וגם הזיווג עצמו איננו בגדר "מותר", אלא הוא חובה ומצוה. רק בימות החול עוסק האדם בתשובה ובתיקון פגם הברית, ורק אז יש לו זיווגי היתר – ולא מצוה – בהם יכול הוא לקדש את עצמו.

ונפרט יותר: חז"ל אמרו כי "מיום שחרב בית המקדש ניטלה טעם ביאה וניתנה לעוברי עבירה, שנאמר 'מים גנובים ימתקו ולחם סתרים ינעם'[[8]](#endnote-8)"[[9]](#endnote-9). תחושת ה"מים גנובים", המעניקה "טעם ביאה" בזמן הזה, מורגשת גם בזיווג של ימי החול, כאשר הוא בא מתוך חשק גשמי של בני הזוג. כאשר מצליחים להמשיך כוונה נכונה לזיווג של ימות החול, יש בכך תיקון ל"טעם ביאה" שניתן לנואפים – **טעם** **ביאה** עולה בגימטריא **נאוף**, אך הכוונה הנכונה שמלמדת תורת ה**קבלה** יכולה לתקן זאת[[10]](#endnote-10). עיקר החידוש בזיווגי יום חול הוא הדגשת ממד השמחה בזיווג[[11]](#endnote-11) – **שמחה** זו מתקנת את הפגם של **זרע** **לבטלה** (וגם כאן קשור הדבר עם הכוונה הפנימית של רזי תורה – "**סוד** **הוי**' **ליראיו**"[[12]](#endnote-12)). כאשר היחוד העליון חודר עד לחיצוניות – כשממשיכים הארה מקדושת השבת לזיווג ימי החול – מרוממים את החיצוניות, ואז עוצמת החויה החיצונית גם נותנת תוספת כח בקדושה, מעל ומעבר לעוצמת החויה שיש בזיווג הקדוש של שבת לכשעצמו.

התיקון של הזיווג הוא המשכת מוחין – החדרת כוונה ותודעה נכונה. בשבת מאירים "מוחין דאבא" – מח החכמה מאיר, ולכן זיווגי שבת רוויים בחכמה ובתודעה אלקית. הזיווג בשבת הוא 'מעשה חכם'. לעומת זאת, ב-**ו** ימות החול פועל האדם באופן טבעי רק לפי הכוונת **ו** מדות הלב, ולכן זיווג סתמי של ימות החול, ללא כל כוונה, איננו אלא תנועה בהמית של הנפש – פעולה לפי רגש תאוותני, ללא כל מחשבה. על זיווג שכזה נכון לומר "אין אדם עובר עבירה אלא אם כן נכנס בו רוח שטות"[[13]](#endnote-13), אך מכיון שמדובר במעשה של היתר – ולא בדבר עבירה ממש – מתאפשר כאן גם התיקון לאותה רוח שטות. הזיווג בימות החול הוא 'מעשה שטות', אך ניתן להעלותו להיות שטות דקדושה[[14]](#endnote-14).

תיקון זיווגי ימות החול הוא בהמשכת "מוחין דאמא" עליהם – המשכת תודעה של ספירת הבינה, שפנימיותה מדת השמחה, הבולטת במיוחד בזיווגי ימי החול, כנ"ל. שמחה מודגשת זו יכולה להפוך את הזיווג של ימות החול לשטות דקדושה, המתקנת את רוח השטות של הקליפה. ספירת הבינה מכוונת כנגד רקיע "ערבות"[[15]](#endnote-15) – מקור הרוח שטות, שלמעלה מטעם ודעת (כערבות חסרות הטעם והריח)[[16]](#endnote-16) – וכאשר היא נעשית כדבעי יש בה את הטעם הערב והמיוחד של דבר מר או חריף אשר נכבש ותובל היטב למאכל (בניגוד לזיווג שבת, הטוב והראוי מלכתחילה, שטעמו מתוק וטעים)[[17]](#endnote-17). זהו הטעם המיוחד והערב של זיווג יום החול המתוקן – המבוסס על תאוות נמוכות, מרות וחריפות, אך כובש אותן ומתקן אותן.

אחד ההפרשים בין תודעת החכמה לתודעה הבינה הוא בין קדושה לטהרה. בשבת קדש מורגשת קדושת הזיווג – ההתעלות מעל המציאות הגופנית, והחשיפה של הזיווג האלקי העליון והנבדל בכוונת בני הזוג. לעומת זאת, דווקא בימות החול – בהם ניתן לעסוק בעבודת ההטהרות כדבעי – ניתן להגיע לחויה המיוחדת של הגוף היהודי הטהור (ובכח הגוף הטהור לגלות את האורות המקיפים השורים עליו מבחוץ, הנעלים מהאורות הפנימיים המתגלים בקדושת הכוונה הפנימית). בזיווגי יום חול על בני הזוג לכוון לתיקון פגמיהם ולטהרת גופם – עליהם להתפלל תוך כדי הזיווג "לב טהור ברא לי אלהים [במעשה בריאה, השייך לימות החול, בהם 'ברא אלהים']"[[18]](#endnote-18). לב טהור הוא לב שמח מכל נדנוד של עצבות וטומאה[[19]](#endnote-19) – לב המשתחרר מדאגת וטומאת עוונות פגם הברית – וכך כוונת הטהרה מגבירה את השמחה הנדרשת בזיווגי ימות החול.

1. . כתובות סב, ב. שו"ע או"ח ריש סימנים רמ, רפ. [↑](#endnote-ref-1)
2. . תהלים א, ג. [↑](#endnote-ref-2)
3. . שו"ת מעיל צדקה סימן נא (והובא בפתחי תשובה לאבה"ע סימן עו). [↑](#endnote-ref-3)
4. . ראה ביאור הלכה למשנה ברורה או"ח סימן רמ. אגרות משה אבה"ע ח"ג סימן כח. [↑](#endnote-ref-4)
5. . אג"ק חי"ב עמ' שפט, חט"ו עמ' רכח – ובכ"ד. [↑](#endnote-ref-5)
6. . וראה על דרך זה, בתוקף רב, בחכמת אדם כלל קכ"ח (סעיפים יט-כ). [↑](#endnote-ref-6)
7. . יבמות כ, א. [↑](#endnote-ref-7)
8. . משלי ט, יז. [↑](#endnote-ref-8)
9. . סנהדרין עה, א. [↑](#endnote-ref-9)
10. . **קבלה** בגימטריא **נואף** – מובא בחיי מוהר"ן תקכו, עיי"ש. [↑](#endnote-ref-10)
11. . כנ"ל בתורה "שמחת עונה". [↑](#endnote-ref-11)
12. . תהלים כה, יד (וראה לעיל שער שני בתורה "גילוי סוד האהבה"). [↑](#endnote-ref-12)
13. . סוטה ג, א. [↑](#endnote-ref-13)
14. . על המושג "שטות דקדושה" ראה באורך בהמשך "באתי לגני" ה'שי"ת ובכ"ד. [↑](#endnote-ref-14)
15. . לקוטי תורה נשא כט, ג, וש"נ. [↑](#endnote-ref-15)
16. . וראה בתורה "ארבעת המינים בחתונה" בשער הרביעי. [↑](#endnote-ref-16)
17. . ראה תניא פרק כז. [↑](#endnote-ref-17)
18. . תהלים נא, יב. [↑](#endnote-ref-18)
19. . כמבואר בתניא פרק כו. [↑](#endnote-ref-19)