## "הריעו להוי' כל הארץ"

מ

ובא בכתבי האר"י[[1]](#endnote-1) כי בימות החול יש לעסוק בעיקר בהלכה ואת יום השבת יש להקדיש בעיקר ללימוד חכמת הקבלה[[2]](#endnote-2). דבר זה נלמד מכך שב"מזמור לתודה", הנאמר רק בימות החול (שהרי אין קרבן תודה קרב בשבת), רמוזה ה**הלכה** בראשי התיבות של הביטוי הפותח – "**ה**ריעו **ל**הוי' **כ**ל **ה**ארץ"[[3]](#endnote-3). לעומת זאת, ב"מזמור לדוד הבו להוי' בני אלים", הנאמר בקבלת שבת, רמוזה ה**קבלה** (למפרע) בראשי התיבות של הביטוי – "**ה**שתחוו **ל**הוי' **ב**הדרת **ק**דש"[[4]](#endnote-4) (ביטוי זה מופיע אחרי שלשה ביטויים הפותחים במלה "הבו", ומרמזים לעליה בעולמות עשיה-יצירה-בריאה, כאשר "השתחוו להוי' בהדרת קדש" זו העליה לעולם האצילות – כך השבת היא עולם האצילות, אליו עולים בעולמות עשיה-יצירה-בריאה בימים רביעי-חמישי-ששי, וממנו יורדים שוב לעולמות בי"ע בימים ראשון-שני-שלישי, כנודע[[5]](#endnote-5)).

היחס הזה, לפיו הלכה שייכת לימות החול והקבלה ליום השבת, מופיע גם בנוגע לזיווג: ההלכה מכשירה את הזיווג ביום חול (אם כי יש מעלה בזיווג ביום השבת, משום שיש בו גם עונג שבת[[6]](#endnote-6)), ואילו הקבלה[[7]](#endnote-7) מקפידה על כך שהזיווג בין איש ואשתו – לצורך הריון, מה שאין כן בתקופות שלא ניתן להתעבר[[8]](#endnote-8) – יתקיים דווקא ביום השבת. לכן, יש לדרוש את הביטויים "**ה**ריעו **ל**הוי' **כ**ל **ה**ארץ" ו"**ה**שתחוו **ל**הוי' **ב**הדרת **ק**דש" על זיווג חול (לפי ה**הלכה**) וזיווג שבת (לפי ה**קבלה**).

בשני הביטויים הפעולה היא "להוי'" – שני הזיווגים יכולים וצריכים להעשות בכוונת הלב אל ה' (יתר על כן, על פי המבואר בכתבי רבי אברהם אבולעפיא זצ"ל[[9]](#endnote-9), כי סוד ה**לב** היהודי הוא **ב** אותיות **ל** הפונות זו אל זו, הרי שדווקא **ב** פעמים "**ל**הוי'" הן המשלימות יחד את פנית ה**לב** אל ה' בשלמות, וכן, דווקא השלמות של **ב** פעמים "**להוי**'" עולה **הוי**' **אלהים** –"שם מלא"[[10]](#endnote-10) – כשבפרטות שם הוי' מתייחס לעבודת השבת ושם אלקים לעבודת החול). עם זאת, כוונת הלב והרגשתו שונות בכל זיווג:

חוית הזיווג של "הריעו להוי' כל הארץ" היא ארצית יותר. לשון "הריעו" מתפרשת לעתים במובן של שבירה (כבפסוק "תרֹעם בשבט ברזל"[[11]](#endnote-11)), ואזי "הריעו להוי' כל הארץ" בא ללמד כי בזיווג ימות החול יש לשבור את התאוה הארצית. המשמעות הנוספת והעיקרית של לשון "הריעו" – לשון של שמחה ורעות – מדגישה את ה"שמחת עונה" המיוחדת שיש דווקא בזיווגי חול[[12]](#endnote-12). אז "**כל** **הארץ**" מתפרש על הכלה, שהיא בבחינת הארץ התחתונה (**כלה**-**ארץ**) – ו"הריעו להוי' כל הארץ" בא להדגיש כי בזיווגי החול חשובה בעיקר שמחת האשהיב וה"אתערותא דלתתא" שלה, שבבחינת "**א**מת **מ**ארץ **ת**צמח"[[13]](#endnote-13) (ביטוי שראשי התיבות שלו הן **אמת**, והוא בסוד "**א**שה **מ**זרעת **ת**חלה"[[14]](#endnote-14)). הפסוק של זיווגי החול מופיע ב"מזמור לתודה" – השמחה והרעות שבזיווג החול באות מתוך השראה של הכרת תודה הדדית של בני הזוג על הטוב שהם מעניקים זה לזו (וכן דווקא מתוך הנמיכות הארצית של ההזדקקות לתשמיש בימות החול, מרגיש כל אחד עד כמה יש להודות לבן הזוג שמוכן להרימו ממקומו הנחות[[15]](#endnote-15)).

לעומת כל החויה הארצית-המוחשית הזו, הרי שחוית הזיווג של "השתחוו להוי' בהדרת קדש" היא בטול במציאות ממש (שהרי בהשתחויה האדם מבטל עצמו מכל וכל), והיא עולה למדרגה בה נאמר "קדש – מלה בגרמיה"[[16]](#endnote-16). זיווג השבת, בכוונות ובתחושות ה'שבתיות' באמת, הוא חויה נשמתית לגמרי, המתנשאת מכל זיקה אל הגוף. ב"השתחוו להוי' בהדרת קדש" מודגש גם כי זיווג בשבת בלבד הוא הידור מצוה, שלא כל יהודי מחויב בו[[17]](#endnote-17).

אכן, יש לומר כי אם מי שמקפיד על עונת שבת הוא בגדר "מהדרין", הרי שמי שמסוגל לקיים זיווגי חול בכוונה טהורה הוא בגדר "מהדרין מן המהדרין" (מדרגה לה זוכים דווקא בחג החנוכה – חג של ימות חול שחכמים גילו בהם מעלה מיוחדת והפכו אותם לימים טובים, כדוגמת הזיווג בכוונה בימות החול דווקא[[18]](#endnote-18)). זיווג שבת הוא חויה נשמתית טהורה, שעיקרה הכוונה, ואילו זיווג החול הוא חויה גופנית-ארצית שיש להחדיר בה נשמה-כוונה. והנה, אף שמצוה בלי כוונה היא כגוף בלי נשמה, הרי ש"המעשה הוא העיקר"[[19]](#endnote-19) והמעלה העיקרית היא דווקא כאשר מצליחים לקדש את הגוף בכוונה טהורה[[20]](#endnote-20).

1. . שער הפסוקים תהלים ק. [↑](#endnote-ref-1)
2. . ראה גם פע"ח שער השבת פכ"א. [↑](#endnote-ref-2)
3. . תהלים ק, א. [↑](#endnote-ref-3)
4. . שם כט, ב. [↑](#endnote-ref-4)
5. . פרי עץ חיים שער הנהגת הלימוד פרק א, ובכ"ד. של"ה מסכת יומא פרק דרך חיים תוכחת מוסר (אות עג בהוצאות החדשות), מסכת חולין פרק תורה אור (אות נג בהוצאות החדשות), ובכ"ד. וראה לקמן בתורה "כוונות הזיווג בימות המעשה". [↑](#endnote-ref-5)
6. . וראה רמב"ם הלכות שבת פ"ל הי"ד ובטור ושו"ע או"ח סימן רפ (וכן רש"י ד"ה "מערב שבת" לכתובות סב, ב). וראה לעיל בתורה "שמחת עונה". [↑](#endnote-ref-6)
7. . יש להעיר כי ניתן להבחין בין מנהגי הקבלה – 'הלכות' או 'הנחיות' של האר"י – לבין סודות חכמת הקבלה, כשהמנהגים הם 'נספח' לעיקר של רזי התורה. ההקפדה על זמן הזיווג שייכת לתחום המנהגים, והעוסק בסודות הקבלה לבדם לא היה מגיע מעצמו להקפדה זו. ההיפך הוא הנכון – מי שלומד בספר עץ חיים מבין כי בכל יום מתחוללים מספר זיווגים בשמים, ובאופן טבעי אילו היה רוצה להתדמות לצלם העליון היה משמש את מטתו בכל יום (כמה פעמים, מן הסתם). כמובן, העיסוק הרב בנושא הזיווגים – ללא הסייגים הנכונים – עלול להפיל את האדם, ועל כך דרש רבי נחמן מברסלב (חיי מוהר"ן תקכו) כי **קבלה** בגימטריא **נואף** (וראה גם לעיל בתורה "לב טהור ברא לי אלהים"). אזהרת הבעל שם טוב מפני לימוד הקבלה למי שאינו ראוי היתה מפני חשש ההגשמה (למי שאיננו לומד בדרך החסידות המרחיקה מהגשמת האלקות), ועיקר ההגשמה היא בתחום זה (ועל כן **הגשמה** עולה **זרע** **לבטלה**). [↑](#endnote-ref-7)
8. . טעמי המצוות פרשת בראשית מצות פריה ורביה (וראה בתורה הבאה – "ירידה צורך עליה"). [↑](#endnote-ref-8)
9. . אמרי שפר ח"ג. [↑](#endnote-ref-9)
10. . בראשית רבה יג, ג. [↑](#endnote-ref-10)
11. . תהלים ב, ט. [↑](#endnote-ref-11)
12. . כנ"ל בתורות "שמחת עונה" ו"לב טהור ברא לי אלהים". [↑](#endnote-ref-12)
13. . תהלים פה, יב. [↑](#endnote-ref-13)
14. . ברכות ס, א. [↑](#endnote-ref-14)
15. . וראה בתורה "כמים הפנים לפנים" בשער הראשון. [↑](#endnote-ref-15)
16. . זהר ח"ג צד, ב. [↑](#endnote-ref-16)
17. . וראה בקונטרס העבודה פ"ז (עמ' 47 ואילך). [↑](#endnote-ref-17)
18. . וכנ"ל בתורה "שמחת עונה", ודוק גם בסוף התורה "תמחה את זכר עמלק" בשער החמישי. [↑](#endnote-ref-18)
19. . אבות א, יז. [↑](#endnote-ref-19)
20. . וראה לעיל בתורה "לב טהור ברא לי אלהים". [↑](#endnote-ref-20)