## "יפה שעה אחת"

ב

זיווג הקדוש פונים בני הזוג זה אל זו פנים אל פנים[[1]](#endnote-1), כשהם מקדישים זה לזו את מלוא תשומת הלב. על מצב זה נאמר בספרא דצניעותא כי "עד דלא הוה מתקלא לא הוה אשגחן אפין באפין" – בעולם התהו (בו אין נישואין[[2]](#endnote-2)), כל עוד לא היה משקל-איזון מתוקן לא היתה הבטה והשגחה של הזכר והנקבה פנים בפנים, וכל עולם התיקון בנוי על ההבטה והקשר השלמים פנים אל פנים. פניה שלמה ומלאה נקראת בלשון המקרא "שעיה" (כבפסוק "וישע הוי' אל הבל"[[3]](#endnote-3)). ב**שע**יה כזו מתגלה אור הפנים – גילוי **שע** נהורין, בלשון הקבלה[[4]](#endnote-4). על כן, ראוי לכנות את זמן הזיווג – בו פונים בני הזוג זה לזו – "שעה אחת" (מובן נוסף של "ישעו" הוא יספרו-ידברו[[5]](#endnote-5), וגם הזיווג נקרא דיבור בלשון חז"ל[[6]](#endnote-6)). ובדרך רמז: "**שעה** **אחת**" עולה "**פעֻלת** **צדיק** [לחיים]"[[7]](#endnote-7) – פעולת הצדיק היא בעילתו (שהרי השרשים **פעל** ו**בעל** מתחלפים בחילוף **בומף**), בה הוא ממשיך חיים לעולם.

והנה אמרו חז"ל[[8]](#endnote-8) כי "יפה שעה אחת בתשובה ומעשים טובים בעולם הזה מכל חיי העולם הבא" ו"יפה שעה אחת של קורת רוח בעולם הבא מכל חיי העולם הזה" (כשכל "**שעה** **אחת**" עולה **חיי** בריבוע – שלמות החיים – הנעלה מ"כל **חיי**" העולם שאינם מגיעים לשלמות כזו). אם כן, מתברר כי ישנן שתי שעות יפות של "עת דֹדים"[[9]](#endnote-9) בהן מתקיימת הפניה השלמה, השקולה והמאוזנת בין בני הזוג (כאשר "**יפה** **שעה**" עולה **עת** ועולה **משקל**, בסוד ה"מתקלא" הנ"ל[[10]](#endnote-10)) – "יפה שעה אחת" בבחינת עולם הזה ו"יפה שעה אחת" בבחינת עולם הבא. העולם הזה הוא עולם המעשה – בו נאמר "היום לעשותם"[[11]](#endnote-11) ("ולמחר לקבל שכרם"[[12]](#endnote-12)) – וה"יפה שעה אחת" שלו היא הזיווג שבימות החול. זיווג זה הוא בבחינת "תשובה ומעשים טובים", משום שתכליתו תשובה, תיקון והטבת הגוף ויצריו[[13]](#endnote-13). יום השבת, לעומת זאת, הוא "מעין עולם הבא" – "יפה שעה אחת של קורת רוח בעולם הבא" היא זיווג יום השבת, שעיקרו תחושת קורת רוח ותענוג אלקי[[14]](#endnote-14).

במאמרי "יפה שעה אחת וכו'" רומזים חז"ל כי לכל אחד מהזיווגים יש מעלה על רעהו, ועל כן יש לערב אותם כך שיפעלו וישפיעו זה על זה – "טוב אשר תאחז בזה וגם מזה אל תנח את ידך כי ירא אלהים יצא את כֻלם"[[15]](#endnote-15). דווקא כאשר מחברים את שתי הבחינות של "**שעה** **אחת**" זוכים לקיום מלא של "**בכל** **דרכיך** [בכל בחינות הזיווג, שהרי 'ביאה איקרי דרך'[[16]](#endnote-16)] **דעהו** [בבחינת 'והאדם ידע'[[17]](#endnote-17) בשלמות] **והוא** **יישר**[[18]](#endnote-18) **ארחתיך**"[[19]](#endnote-19).

1. . בכורות ח, א (וראה נדרים כ, א). [↑](#endnote-ref-1)
2. . כעולה מעיון בפרשת מלכי התהו – בראשית לו, לא-לט – בה מצוינת רק אשתו של המלך השמיני, הדר, שבסוד ראשית עולם התיקון (וראה הקדמת שכינה ביניהם הערה יא). [↑](#endnote-ref-2)
3. . בראשית ד, ד. [↑](#endnote-ref-3)
4. . שער הכונות דרושי "ויעבור" דרוש ז, ובכ"ד. [↑](#endnote-ref-4)
5. . רש"י לשמות ה, ט – עיי"ש. [↑](#endnote-ref-5)
6. . ברכות ג, א. [↑](#endnote-ref-6)
7. . משלי י, טז. [↑](#endnote-ref-7)
8. . אבות ד, יז. [↑](#endnote-ref-8)
9. . יחזקאל טז, ח. ראה בספר בעתה אחישנה עמ' רצה ואילך. [↑](#endnote-ref-9)
10. . ועיין עץ חיים שער לג פ"א (מ"ת) בסודות המשקל. [↑](#endnote-ref-10)
11. . דברים ז, יא. [↑](#endnote-ref-11)
12. . עירובין כב, א. [↑](#endnote-ref-12)
13. . וכנ"ל בפירוש בתורה "ירידה צורך עליה" שעל זיווג יום החול נאמר "תכלית חכמה תשובה ומעשים טובים". [↑](#endnote-ref-13)
14. . וכנ"ל בתורות הקודמות, בעיקר בתורה "שמחת עונה" (וראה ברש"י ד"ה "מערב שבת" בכתובות סב, ב). [↑](#endnote-ref-14)
15. . קהלת ז, יח. [↑](#endnote-ref-15)
16. . קדושין ב, ב. וכן **ב** פעמים **שעה** **אחת** עולה **ז** פעמים **דרך**. [↑](#endnote-ref-16)
17. . בראשית ד, א (וראה לעיל בשער "תיקון הדעת"). [↑](#endnote-ref-17)
18. . עיין בשער "בית היין" בתורה "גילוי סוד האהבה" אודות היושר הנדרש בזיווג. [↑](#endnote-ref-18)
19. . משלי ג, ו (וראה תשובת השנה במאמר "בכל דרכיך דעהו"). [↑](#endnote-ref-19)