## "לעולם הוי' דברך נצב בשמים"

ב

עת הזיווג – בדומה לזמן התפלה[[1]](#endnote-1) – צריך לבם של בני הזוג להיות פנוי מכל דבר זר ומבלבל, ומכוון כלפי מעלה בכוונה טהורה. כאשר הרמב"ם מתאר את הכנת הלב בתפלה – ממנה אנו לומדים גם לזמן הזיווג – הוא אומר "ויהיה לבו פנוי[[2]](#endnote-2) למעלה, כאלו הוא עומד בשמים"[[3]](#endnote-3). מכך נלמד כי גם בעת הזיווג הלב המכוון כלפי מעלה נותן לבני הזוג תחושה של ריחוף, עד שהם רואים את עצמם כעומדים בשמים. ואכן, אחד הדימויים המובהקים של התלהבות ותשוקת הזיווג הוא עפיפה[[4]](#endnote-4). בשיא חוית הזיווג חשים בני הזוג כמרחפים בשמים, וכאשר הלב פנוי למעלה וההתלהבות היא באש קדש הרי עפיפת הזיווג היא באמת התעלות שמימית.

והנה, הדימוי של "כאלו הוא עומד בשמים" רומז לסוד הפסוק "לעולם הוי' דברך נצב בשמים"[[5]](#endnote-5). בקבלה[[6]](#endnote-6) מתפרש פסוק זה כמורה על הדבקות הנצחית של (כתר) המלכות (הנקראת "דברך") באחורי התפארת דפרצוף זעיר-אנפין (הנקרא "שמים" זהו תיאור הדבקות התמידית של החתן והכלה – המכוונים כנגד פרצופי ז"א ומלכות – כפי שהם בשרשם העליון (ובאופן ארצי ומוחשי יותר: כל חתן וכלה מושרשים, כמובן, באדם וחוה, והמציאות הראשונה והשרשית של אדם וחוה היא ש"דו פרצופין" נבראו[[7]](#endnote-7), כאשר חוה היתה דבוקה-מחוברת מאחורי חזהו-לבו של אדם הראשון). התיאור המפורט, לפיו כתר המלכות דבוק באחורי התפארת של פרצוף ז"א מרמזת לכך שרצונה (כתר) של האשה (מלכות) תלוי ברחמים (תפארת) של האיש (ז"א) – ככל שהאשה חשה יותר את רחמיו של בן זוגו עליה[[8]](#endnote-8) כך מתעורר רצונה כלפיו יותר ויותר.

כמובן, לחתן ולכלה, כמו לפרצופי זעיר אנפין ומלכות, יש גם שרש נעלה עוד יותר, בו הם אחד ממש, אך לענין הזיווג בין החתן והכלה (בו הם מתפקדים כשנים המתחברים זה עם זה ברחמים וברצון), דווקא הציור של השרש הנעלה בו הם שנים הדבוקים זה בזה באופן נצחי הוא המשפיע והחשוב יותר. וכך, על בני הזוג בעת זיווגם לצייר לעצמם את שרשם המשותף בשמים, בו מחוברות נשמותיהם בקביעות, ולהמחיש את הדבקות הזו גם בחיבורם הגופני בארץ, בקיום "ודבק באשתו"[[9]](#endnote-9) (ובכך לחבר ולדבק – בשם ה**טוב**, כח הדבקות והחיבור, בחינת "אֹמר לדבק **טוב** הוא"[[10]](#endnote-10) – "**א**ת **ה**שמים [דבקות הנשמה] **ו**את **ה**ארץ [דבקות הגוף]"[[11]](#endnote-11)). בזכות הדבקות הנצחית של שרשי הנשמות זוכים לחיות והתלהבות ברגע הזיווג בעולם הזה (שנקרא "היום") – "ואתם הדבקים [בשרשכם העליון, כפי שאתם מושרשים] בהוי' [ז"א] אלהיכם [מלכות] חיים כֻלכם היום"[[12]](#endnote-12) – ואז התלהבות הקדש ותחושת העפיפה של הזיווג אכן מעלה את בני הזוג אל שרשם המשותף בשמים.

אכן, אם הקבלה (בתנועת ה"רצוא"[[13]](#endnote-13) האופיינית לה) מעלה את בני הזוג לשמים, הרי שהחסידות (בתנועה אופיינית של "שוב") חוזרת להדגיש את האלקיות בה ניתן לחוש אצל בני הזוג כפי שהם חיים וקיימים בארץ. וכך, פירוש הפסוק "לעולם הוי' דברך נצב בשמים" לפי הבעל שם טוב[[14]](#endnote-14) הוא "כי דברך שאמרת 'יהי רקיע בתוך המים וגו'', תיבות ואותיות אלו הן נצבות ועומדות לעולם בתוך רקיע השמים ומלובשות בתוך כל הרקיעים לעולם להחיותם". לפי פירוש זה, תכלית עלית בני הזוג לשמים – במחשבתם ובתחושתם – היא תחושת ההתהוות התמידית של בני הזוג, החשים ביחד כיצד הם מתהוים מחדש, יש מאין, בכל רגע ורגע. על חוית הלידה מן האין בכל רגע ורגע נאמר "איזהו חכם הרואה את הנולד"[[15]](#endnote-15) – החכם האמיתי רואה תמיד כיצד הוא מתהוה בכל רגע מן האין.

בעת הזיווג צריכים בני הזוג לפנות את לבם כלפי מעלה ולחוש כיצד ה' מהוה אותם ביחד בכל רגע ממש. כאשר בחויתם את עצמם מרגישים בני הזוג את הכח האלקי המהוה אותם יש מאין – שהוא הוא כח האין סוף ממש[[16]](#endnote-16) – הם זוכים שכח האין סוף יאיר בזיווגם ויתן בו כח לפרות ולרבות (שאזי יהיו בני הזוג "חכמים הרואים את הנולד" כפשוטו, בצפייתם לילד שעתיד להוולד מזווגם). אז העפיפה השמימית שחשים בני הזוג איננה רק ריחוף אל השרש האלקי – זו חויה של עפיפת מלאכים בשליחות בוראם, מהשרש השמימי המשותף אל העולם הזה התחתון, למלא ביחד את שליחותם האלקית: "פרו ורבו ומלאו את הארץ וכבשֻה"[[17]](#endnote-17).

1. . וראה בתורה הקודמת – "הגוף נהנה מן הגוף". [↑](#endnote-ref-1)
2. . והשווה רמב"ם הלכות תלמוד תורה פ"א ה"ה. [↑](#endnote-ref-2)
3. . הלכות תפלה ונשיאת כפים פ"ה ה"ד. [↑](#endnote-ref-3)
4. . וראה יין משמח ח"א שער ז בתורה "בושה, צניעות, תשוקה". [↑](#endnote-ref-4)
5. . תהלים קיט, פט. [↑](#endnote-ref-5)
6. . עץ חיים שער כג פרק ה, ועוד. [↑](#endnote-ref-6)
7. . ברכות סא, א. [↑](#endnote-ref-7)
8. . וראה יין משמח ח"ב שער א בתורה "עזיזא רחימתין". [↑](#endnote-ref-8)
9. . בראשית ב, כד. [↑](#endnote-ref-9)
10. . ישעיה מא, ז. [↑](#endnote-ref-10)
11. . בראשית א, א (וראה שכינה ביניהם פ"ב). דבקות הנשמות היא בבחינת יחוד **י**-**ה**, דבקות הגופים היא בבחינת יחוד **ו**-**ה**, והדבקות בין דבקות הנשמות לדבקות הגופים היא בסוד "ליחדא שם **יה** ב-**וה** ביחודא שלים" (וראה גם יין המשמח ח"א שער ד בתורות "לרקוד על כל החתונות" ו"ענג, הנאה ושמחה"). [↑](#endnote-ref-11)
12. . דברים ד, ד. [↑](#endnote-ref-12)
13. . יחזקאל א, יד. [↑](#endnote-ref-13)
14. . מובא בתניא, שער היחוד והאמונה פ"א. [↑](#endnote-ref-14)
15. . תמיד לב, א (וראה תניא פרק מג). [↑](#endnote-ref-15)
16. . לקו"ת שיר השירים מ, א. וראה תניא אגה"ק כ. [↑](#endnote-ref-16)
17. . בראשית א, כח. [↑](#endnote-ref-17)