## "כאילו הוא עומד בשמים"

ה

רמב"ם מתאר כי בשעת התפלה צריך האדם ש"יהיה לבו פנוי למעלה, כאילו הוא עומד בשמים"[[1]](#endnote-1). כך גם בשעת הזיווג על בני הזוג לפנות את לבם מכל ענין שמחוץ לקשר האהבה שלהם, להתנער מכובד משקלה של המציאות, ולרחף ביחד. לשם כך הזיווג נעשה בזמן בו אין הפרעות מן החוץ[[2]](#endnote-2), ובו גם הגוף משוחרר ממועקות של כבדות או של רעב, ובני הזוג מצווים "ולא יהיו שניהם לא שכורים ולא עצלנים ולא עצבנים… אלא ברצון שניהם ובשמחתם"[[3]](#endnote-3).

הריחוף בשמים – תחושת העפיפה – היא חוית השיא של הזיווג[[4]](#endnote-4). אז חשים בני הזוג, הבוערים באש הקדש של אהבתם, כשרפים מעופפים. אכן, בדרך אל הריחוף – על מנת שיהיה זה ריחוף של שרפי קדש הלוהטים באש קדש (ולא ח"ו מצב של "אש אוכלתן"[[5]](#endnote-5), בו ה"שרף מעֹפף"[[6]](#endnote-6) אינו אלא הנחש הקדמוני) – על בני הזוג להתקדם בסולם של שלשה שלבים, המכוונים כנגד שלשת זוגות כנפי השרפים: "בשתים יכסה פניו [דבר המתבטא בבושת הפנים הקיימת בין בני הזוג] בשתים יכסה רגליו [דבר המתבטא בצניעות הזיווג של בני הזוג] ובשתים יעופף [בעוצמת התשוקה הגורמת לבני הזוג לרחף ביחד]"[[7]](#endnote-7).

עם זאת, על אף שהריחוף בשמים בא בסוף, בכל שלשת השלבים של בושה-צניעות-תשוקה צריך להיות לבם של בני הזוג פנוי ומכוון כלפי מעלה – שואף אל השמים. לכן, ניתן להקביל לשלשת השלבים את שלשת הפירושים שנותנים חז"ל למושג שמים – שם מים, שא מים, אש ומים[[8]](#endnote-8):

"שם מים" היינו סוד "בשתים יכסה פניו". המים כאן הם הלחלוחית הקיימת במח שבראש – "מים מצמיחים כל מיני תענוג"[[9]](#endnote-9), ובהקשר של הזיווג המים שבמח הם מקור הזרע[[10]](#endnote-10) (דהיינו מקור המיין-דכורין של האיש והמיין-נוקבין של האשה[[11]](#endnote-11)). הבושה גורמת להצנעת הדבר בעצמו, שלא יהיה גלוי – כך שאי אפשר לומר "הנה מים" (לנוכח וגלוי) אלא "שם מים" (על נסתר ומכוסה). הבושה של בני הזוג גורמת לכל אחד מהם להצניע ולכסות את השרש והמקור הפנימי לזיווג, ולא להביט בשרש זה כפי שהוא קיים אצל זולתו.

"שא מים" היינו רמז להתקשרות הרגלים לסוד השמים – לכך שקיימים עמודים התומכים ונושאים את המים העליונים שבשמים, דבר המתבטא בגוף בכך שהרגלים תומכות ומוליכות את הראש[[12]](#endnote-12) בו נמצאים המים. אם מקור ההתעוררות לזיווג היא בראש, וממנו נובעים מימי הזיווג, הרי הרגלים הן התומכות את המים הללו ומחוללות את הזיווג בפועל – הן הנושאות את המים – ובעת הזיווג יש להקפיד על צניעותן. זהו סוד "ובשתים יכסה רגליו".

"אש ומים" היינו עצם התשוקה העזה בין בני הזוג – התפרצות רגשות הלב הבוערים ועפיפת בני הזוג כשרפים אוהבים באש קדש, "ובשתים יעופף". התשוקה עצמה איננה אש בלבד – היא התעוררות קדושה רוויה גם במים חיים[[13]](#endnote-13). התעוררות התשוקה הקדושה איננה תאוה מכלה ושורפת, אלא דחף עז (ומלא בתענוג פנימי) להצמחת חיים חדשים. כשהאש מצטרפת אל המים שוב לא ניתן להצניע אותם, וגם אין צורך בכך, והרגש החם מתגלה בין בני הזוג וגורם להם לרחף ביחד.

את כל התהליך הזה ניתן להמחיש יותר דרך ההתייחסות לתורה: "אין מים אלא תורה"[[14]](#endnote-14), ואלו הם המים שבראשו ושכלו של האדם ("שם מים"), כאשר הרגלים הן ה"תמכין דאורייתא"[[15]](#endnote-15) הנושאות ותומכות את מימי התורה ("שא מים"). אם ביחס לתורה עצמה צריכה להתקיים מדה של בושה טובה, שמונעת לגלות אותה בפרהסיא[[16]](#endnote-16), בודאי כך הוא ביחס לתומכי התורה, שנדרשים להצניע את עצמם ואת מעשיהם הטובים. נראה כי הבושה בגילוי מי השכל של התורה לכל היא בתחושה שהדבר עלול להחצין את התורה ולהפוך את התענוג הקדוש הקיים בה לתענוג שכלי פשוט – כזה אשר כל בר שכל תופס ומשיג אותו, ובכך מחלל את הפלא שבתורה. בדומה לכך, הגילוי כי התורה זקוקה ל"תמכין דאורייתא" עלול להשפיל את מעלתה בעיני הציבור, ולכן יש להצניע את תומכי התורה (ואף הם עצמם חשים צורך להצטנע, בהכירם כי באמת אין הם אלא טפלים ללומדי התורה, כמובן). אמנם, ברגע שמתגלה ממד האש שבתורה – רזי התורה (שנמשלו לאש[[17]](#endnote-17)) המסתתרים בתוך הנגלה שבתורה (שנמשל למיםיז) – שוב אין צורך בהסתר. הסוד, גם כאשר הוא מתגלה, נותר עמוק ונסתר – אז גם כאשר תתגלה התורה בפרהסיא הרחבה ביותר, יוותר הפלא בדברים והם ילהיבו את הלבבות וירוממו את הלומדים אל השמים.

ולפי זה יובן גם בהקשר של הזיווג: לפני שאש הקדש מתלהטת הזיווג מוּנע רק בכח של מים, שטבעם לדבק ולחבר ולהצמיח כל מיני תענוג. אז ישנה תחושה פנימית ברורה כי יש בזיווג סוד עמוק של התקשרות הנשמות, אך יש בושה לחשוף את מקור הזיווג בראשו של האדם מתוך ההרגשה שהחשיפה תעלים את הסוד ורק הממד החיצוני של המים יתגלה – זהו חשש שיראה כי המים שבמח אינם אלא הורמונים היוצרים משיכה טבעית-ביולוגית בין שני בני אדם (או, בדרגה נעלית הרבה יותר, כוונה מוגדרת המניעה את בני הזוג להתייחד – כוונה שככל שתהיה נעלה, היא נחשפת כסיבה מוגדרת וחיצונית המניעה מעשה טכני גרידא). ועוד יותר מכך ביחס ל"שא מים" – מכיון שאת ההתעוררות השכלית (או אפילו את הכוונה העליונה) נושאות הרגלים, היינו שהכל נישא על גבי חויה גופנית נמוכה, נדרשת צניעות רבה כדי לא לחלל את הזיווג ולהבין אותו במונחים גופניים נחותים. רק כאשר מתעוררת אש הקדש, וגלוי לכל כי יש במעשה הזיווג משהו שמעבר – משהו סודי המצית את הלב, הפועל בעוצמה על אף שהכל מתוכנת-לכאורה על ידי ההכרה השכלית והאינסטינקטים הגופניים – התשוקה יכולה להתגלות, לרומם את בני הזוג ולגרום להם לרחף בשמים, למעלה מהשעבוד לגוף ולמעלה מטעם ודעת.

1. . הלכות תפלה ונשיאת כפים פ"ה ה"ד (וכפי שכבר נתבאר בתורות הקודמות). [↑](#endnote-ref-1)
2. . שו"ע או"ח סימן רמ סעיף ח, ועוד. [↑](#endnote-ref-2)
3. . רמב"ם הלכות דעות פ"ה ה"ד. [↑](#endnote-ref-3)
4. . וכנ"ל בתורה "לעולם הוי' דברך נצב בשמים". [↑](#endnote-ref-4)
5. . סוטה יז, א. [↑](#endnote-ref-5)
6. . ישעיה יד, כט. וראה זהר חדש רות (מאמר "זוהמא דחויא") שהשרף המעופף היינו קין שיצא מזיווגם הלא-מתוקן של אדם וחוה. [↑](#endnote-ref-6)
7. . ישעיה ו, ב (וראה שם בפירוש מצודת דוד). שלשת השלבים הללו נתבארו בארוכה ביין משמח ח"א שער ז בתורה "בושה, צניעות, תשוקה" – עיי"ש. [↑](#endnote-ref-7)
8. . רש"י לבראשית א, ח (על פי חגיגה יב, א). [↑](#endnote-ref-8)
9. . תניא פ"א. [↑](#endnote-ref-9)
10. . ראה תניא פ"ב. [↑](#endnote-ref-10)
11. . ראה דרמ"צ מצות מחצית השקל פ"ג (עמ' סז). [↑](#endnote-ref-11)
12. . ראה תו"א בראשית ד"ה "השמים כסאי" (א, ב) ובכ"ד. [↑](#endnote-ref-12)
13. . כפי שמסביר רבי אייזיק מהומיל זצ"ל במאמר השפלות והשמחה פ"מ ופמ"א, וראה יין משמח ח"א שער ז בתורות "עורי צפון ובואי תימן" ו"ואל אישך תשוקתך". [↑](#endnote-ref-13)
14. . בבא קמא יז, א, ועוד. [↑](#endnote-ref-14)
15. . זהר ח"ג נג, ב. [↑](#endnote-ref-15)
16. . ראה סוכה מט, ב (ובכ"ד). [↑](#endnote-ref-16)
17. . ראה לוח "היום יום" טז מנחם-אב. [↑](#endnote-ref-17)