## "כי על כל כבוד חֻפה"

א

חד מפסוקי החופה החשובים בתנ"ך הוא מפסוקי חזון הגאולה – "כי על כל כבוד חֻפה"[[1]](#endnote-1). בחסידות[[2]](#endnote-2) למדו מפסוק זה שישנן שלש חופות בחתונה – חופתו של החתן ("כבוד חתן"), חופתה של הכלה ("כבוד כלה") והחופה המקיפה וכוללת את שניהם כאחד (והיא החופפת "על כל כבוד", של החתן והכלה ביחד). "חופה" (ו"כבוד") היינו המשכה של אור מקיף, החופף ממעל, ואור מקיף מקדש את מי שנמצא תחתיו (שעל כן נוהגים לערוך את הקידושין בטבעת הסובבת ומקיפה את האצבע[[3]](#endnote-3), וכמבואר בתניא כי "קדשנו במצותיו" – שהוא "כאדם המקדש אשה להיות מיוחדת עמו ביחוד גמור, כמו שכתוב 'ודבק באשתו והיו לבשר אחד'"[[4]](#endnote-4) ו"כמו הרי את מקודשת לי"[[5]](#endnote-5) – הוא קידוש ישראל לה' דווקא על ידי אור הסובב כל עלמין הקדוש-הנבדל מהעולם ומקיף את הנפש מבחוץ).

אם כן, מובן כי שלש החופות שיש בכל חתונה הן בעצם שלש בחינות של קידושין שמתחוללות בחתונה[[6]](#endnote-6) (ואכן יש הגורסים[[7]](#endnote-7) בברכת האירוסין "מקדש עמו ישראל על ידי חֻפה בקידושין"). ובתמצית:

חופת החתן היא הקידושין הגלויים שמקדש החתן את הכלה. קידושין אלו נמשכים מבחינת "כבוד חתן" – אור האהבה של החתן אל כלתו. אהבת החתן אל כלתו גלויה, ועצם הקידושין הם ביטוי לאהבה ב"קול חתן"[[8]](#endnote-8) ובמתנתו לה. על "כבוד חתן" – ה"דומה למלך"[[9]](#endnote-9) – נאמר "וכבֹד מלכים חקֹר דבר"[[10]](#endnote-10). זהו כבוד גלוי, שככל שחוקרים בו ומגלים אותו הוא מתרבה (שעל כן נוהגים לקרוא תחת החופה בקול את הכתובה, ולפרט את התחיבויות החתן לכלתו באהבתו לה). "כבֹד מלכים חקֹר דבר" מתייחס לחלק הנגלה שבתורה – להלכות התורה, בהן בעיקר נאמר "בי מלכים ימלֹכו"[[11]](#endnote-11), ובפרט לגזרות ותקנות חכמים[[12]](#endnote-12) – והיינו קידושי החתן את אשתו על פי נגלה שבתורה (ובפרט קידושי כסף שהם "מדברי סופרים"[[13]](#endnote-13)).

חופת הכלה היא הקידושין הנסתרים שמקדשת הכלה את חתנהו. קידושין אלו נמשכים מבחינת "כבוד כלה" – אור אהבת הכלה אל חתנה. אהבת הכלה אל חתנה צנועה, עד ש"קול כלה"ח כלל אינו נשמע בעולם הזה[[14]](#endnote-14) (לא בחופה, וגם במשך חיי הנישואין הרי "האשה תובעת בלב והאיש תובע בפה, זו היא מדה טובה בנשים"[[15]](#endnote-15), כי אף אם תביעת האיש בפה היא מגילויי אהבתו לאשתו, הרי שהמדה הטובה יותר היא האהבה הטמונה בלב האשה, שבאה לידי גילוי בתביעה סמויה ונסתרת). על כבוד זה נאמר "כבֹד אלהים הסתר דבר"י – ההסתר הוא ממעלת כבוד זה, וככל שהוא סמוי ונעלם יותר כך הוא חשוב ונעלה יותר, בבחינת "כל כבודה בת מלך פנימה"[[16]](#endnote-16) (ויש לומר כי באופן יחסי "כבוד כלה" הנסתר הוא מקיף נעלה יותר מ"כבוד חתן", שהוא מקיף-הקרוב-לפנימי, כרמוז בכך ש"**ה**סתר **ד**ב**ר**" הוא נוטריקון **הדר**, המקיף את האדם, בבחינת "הוד והדר לבשת"[[17]](#endnote-17), ואילו "**ח**קֹר **ד**ב**ר**" הוא נוטריקון **חדר**, מקיף הקרוב לחדור פנימה – ואם כן, מקיף הכלה סובב גם את מקיף החתן, כדוגמת סיבוב הכלה את חתנה המקיף אותו ואת טבעתו גם יחד). "כבֹד אלהים הסתר דבר" מתייחס למעשה בראשית ומעשה מרכבהיב – הקידושין הנסתרים של האשה את אישה היינו התמסרותה לו, בה היא מבריאה את מדות התהו הראשונות שלו (בסוד הבריאה של "מעשה בראשית", כנודע) ונעשית לו מרכבה[[18]](#endnote-18) (בסוד "מעשה מרכבה") המביאה אותו למקומות אליהם איננו מסוגל להגיע בכחות עצמו[[19]](#endnote-19).

מעל שתי החופות ובזכותן נמצאת החופה האלקית הגדולה – "כי על כל כבוד חֻפה" – כאשר "כבוד הוי'" אוסף[[20]](#endnote-20) תחתיו את שתי חופות האהבה של החתן והכלה ומקדש אותם לו יחדיו באהבה, "כי קדושת הזיווג מעורר אהבה בין ישראל למקום"[[21]](#endnote-21). בזכות קידושי החתן את הכלה וקידושי הכלה את החתן (אשר ביחד הם "קדשים" – שתי בחינות "קדש") מתגלים קידושי ה' החופפים עליהם (בבחינת "קדש הקדשים")ו – "ויכס הענן את אהל מועד וכבוד הוי' מלא את המשכן"[[22]](#endnote-22).

1. . ישעיה ד, ה. [↑](#endnote-ref-1)
2. . החל מלקו"ת שה"ש ד"ה "כי על כל כבוד חפה" (מז, ב ואילך), ונתבאר ברבים מדרושי החתונה. [↑](#endnote-ref-2)
3. . וכנ"ל בתורה הקודמת – "הפעולה ההדדית בקידושין" – וראה בנסמן שם הערה י. [↑](#endnote-ref-3)
4. . פמ"ו. [↑](#endnote-ref-4)
5. . אגה"ת פ"י. [↑](#endnote-ref-5)
6. . וכנ"ל בתורה הקודמת – "הפעולה ההדדית בקידושין". [↑](#endnote-ref-6)
7. . כן הוא הלשון בשו"ע אהע"ז סימן לד סעיף ב, ובחלקת מחוקק שם הובא בשם ספר העיטור. [↑](#endnote-ref-7)
8. . ירמיה לג, יא ובכ"ד. [↑](#endnote-ref-8)
9. . פרקי דרבי אליעזר פט"ז. [↑](#endnote-ref-9)
10. . משלי כה, ב. [↑](#endnote-ref-10)
11. . שם ח, טו (וראה גיטין סב, א). [↑](#endnote-ref-11)
12. . ראה רש"י על הפסוק. [↑](#endnote-ref-12)
13. . ראה רמב"ם הלכות אישות פ"א ה"ב. [↑](#endnote-ref-13)
14. . ראה תו"א מד, ד. לקוו"ת שה"ש מח, ב – ובכ"ד. [↑](#endnote-ref-14)
15. . עירובין ק, ב. [↑](#endnote-ref-15)
16. . תהלים מה, יד. [↑](#endnote-ref-16)
17. . תהלים קד, א. [↑](#endnote-ref-17)
18. . ראה שכינה ביניהם פ"א הערה כח (וראה שה"ש א, ט). [↑](#endnote-ref-18)
19. . וראה שכינה ביניהם עמ' קג. [↑](#endnote-ref-19)
20. . על פי ישעיה נח, ח: "כבוד הוי' יאספך". [↑](#endnote-ref-20)
21. . הקדמת כרתי ופלתי, בטעם שקרא לספרו על אבן העזר בשם בני אהובה. [↑](#endnote-ref-21)
22. . שמות מ, לד. [↑](#endnote-ref-22)