## "מיינר זאגט"

בלוח "היום יום"[[1]](#endnote-1) מסופר:

פעם, תוך כדי יציאה מחדרו, נזדמן לאדמו"ר הזקן לשמוע איך שהרבנית אומר לכמה נשים: "מיינר זאגט [שלי, דהיינו בעלי, אומר]".

– אמר הרבי: בגלל מצוה אחת נעשה אני שלך; במצוות כה רבות נעשה אני של הקב"ה! ונשתרע על הרצפה בדבקות. בהתעוררו מהדבקות אמר: "צאינה וראינה"[[2]](#endnote-2) – כדי לצאת מעצמו ולראות אלקות, זהו על ידי: "בנות ציון" – מלכות מעוררת ז"א, לעתיד לבא יתקיים הכתוב: "אשת חיל עטרת בעלה"[[3]](#endnote-3).

סיפור זה ממחיש היטב כיצד לכל אשה יש תחושה פנימית כי אישה הוא שלה, עד שהיא קוראת לו "מיינר" (ובכך מתהדרת בבעלותה עליו, כמובן). בפשטות, ה"מצוה אחת" בגללה נעשה האיש של אשתו היא מצות "שארה כסותה ועֹנתה לא יגרע"[[4]](#endnote-4), המוטלת עליו מן הנשואין[[5]](#endnote-5) וגורמת לכך שבשעבודיו כלפיה הוא נעשה 'שלה'ה (ובכך הדבר דומה ל"מצוות כה רבות" בהן נעשה האדם של הקב"ה, בהיותו מחויב כלפיו, כפי שתאר אדמו"ר הזקן).

בסיפור זה נראה ברור כי הבעלות של האשה על אישה היא חיובית, ואדמו"ר הזקן איננו כופר בכך שהוא ה"מיינר" של אשתו. ההיפך הוא הנכון – אדמו"ר הזקן מתפעל מכך, ומסיק מכך כלפי שמיא, ואף רואה בעצם העובדה שזכה להתעוררות של דבקות בזכות אשתו ענין משיחי (ומובן בפשטות כי גם התפיסה שהוא ה"מיינר" של אשתו היא ענין משיחי, הכלול ב"אשת חיל עטרת בעלה"). אמנם, לכאורה אנו מכירים גם בעלות שלילית של אשה על בעלה – כך ידועים דברי הרבי מקוצק[[6]](#endnote-6) כי כאשר "ואל אישך תשוקתך" אז "והוא ימשֹל בך"[[7]](#endnote-7), אך אם האיש הוא עיקר המשתוקק ומתאווה לאשתו אזי היא מושלת בו. כאשר האיש הוא 'שפוט' של אשתו בשל תאות המשגל שלו (וכפי שהתבטא עוד הרבי מקוצק[[8]](#endnote-8), בחריפות רבה, כי "אין ניאוף אלא באשת איש"[[9]](#endnote-9), ואין המדובר דווקא באשתו של איש אחר…) – זהו כמובן מצב בלתי רצוי.

אכן, יש לחלק ולומר כי קנין האשה את האיש בקדושה איננו דורש בטול של "ואל אישך תשוקתך" והיפוך יוצרות (וכפי שאדמו"ר הזקן בא בהתפעלותו להתפשטות הגשמיות, ההפוכה לחלוטין מכל תאוה גשמית). ההיפך הוא הנכון, קנין האשה את אישה בא מתוך "אתערותא דלתתא" מתמדת, הבאה לעורר את תשוקתה לבעלה בחיי הנישואין, ובכך לשמור בהם על טריות ורעננות – כדי שהאשה תשתבח בבעלה כ"מיינר" היא מעוררת בעצמה (בטבעיות גמורה) אהבה אליו, וככל שהיא מרוממת אותו להיות "אדם חשוב" כך מתקדשים ומתחדשים חיי הנישואיןה. בצורת הקנין הזו האשה איננה מעודדת את האיש ליפול ברשת התאוה אליה, ח"ו, אלא היא מרוממת ומיקרת אותו להיות "**אדם חשוב**" (העולה **חוה** בריבוע, לרמז כי חשיבותו של אדם באה דווקא בזכות אשתו). הקנין בקדושה גורם בכל פעם לאיש הנקנה להתפשט ממציאותו ולהשתחרר מתאוותיו (שהרי **אדם** **חשוב** הוא **נשיא**, בו נאמר "אדם חשוב **שאני**"[[10]](#endnote-10) – הנשיא שונה מאנשי העולם המכורים לתאוות זרות, הוא רם ומתנשא מהבלי העולם הזה ותענוגות בני האדם בכל עניניו, ובפרט בחיי הנישואין שלו).

ככל שתהליך זה נמשך משתחררת האשה מקללת "והוא ימשֹל בך" לגריעותא (ללא שתאבד את שמחת "ואל אישך תשוקתך"), וממשלתו של האיש המופשט היא בכך שהוא מושל משלים ודורש דרשות אלקיות מתוך התבוננות באשתו[[11]](#endnote-11) (וכמובן, הן ההפשטה והן לקיחת המשל מהאשה לעניני האלקות מופיעות בפירוש בסיפור המבואר כאן אודות אדמו"ר הזקן). כמובן, ככל שממשלתו של האיש נעשית רוחנית ומופשטת יותר, כך ממשלתה של האשה מוחשית יותר – היא מרוממת את בעלה, ותוך כך היא לוקחת אחריות על האחיזה במציאות, ומטה לכיוונה יותר ויותר את כף המאזניים של "וישלטו בנכסיהם שוה בשוה"[[12]](#endnote-12) – עד שבעלה נעשה "שלה" בשלמות, גם בקניני העולם (ובכך באה השלמה מלאה לקידושין, בהם חשוב היה כי קנין האיש את אשתו יחדור גם למציאות המוחשית של קניני העולםה).

1. . כג שבט. [↑](#endnote-ref-1)
2. . שיר השירים ג, יא. [↑](#endnote-ref-2)
3. . משלי יב, ד. [↑](#endnote-ref-3)
4. . שמות כא, י. [↑](#endnote-ref-4)
5. . וראה בתורה הקודמת – "מקידושין לנישואין". [↑](#endnote-ref-5)
6. . אמת ואמונה אות צו. [↑](#endnote-ref-6)
7. . בראשית ג, טז. [↑](#endnote-ref-7)
8. . אמת ואמונה אות תריב (וראה בהקדמת שכינה ביניהם הערה יב). [↑](#endnote-ref-8)
9. . רש"י לשמות כ, יג (וכן דברים ה, יז). [↑](#endnote-ref-9)
10. . ברכות יט, א ובריבוי מקומות. [↑](#endnote-ref-10)
11. . וראה הקדמת שכינה ביניהם (עמ' לח, ושם בהערה יד). [↑](#endnote-ref-11)
12. . מתוך נוסח הכתובה. [↑](#endnote-ref-12)