## קידושין בכל ממדי המציאות

ב

ספר יצירה מבואר כי כל מציאות מורכבת משלשה ממדים – עולם (ממדי המקום הגלויים של כל מציאות), שנה (ממד הזמן, הסמוי מן העין הגשמית, אך הנחשב לממד מוחשי בעיני המדע), נפש (הממד הנסתר באמת, השייך לתודעה שקיימת בתוך העולם, והמדע טרם זכה להכיר בו כדבעי, ורק התאוריות המתקדמות ביותר מגששות להכיר את השפעתו על המציאות). דוגמה טובה ליחסים בין שלשת הממדים היא ניתוח מעשה הקידושין כפי שהוא מופיע בכל אחד מהם:

באופן גלוי הקידושין מתחוללים בצורה חד-פעמית, באירוע המסוים בו האיש מקדש את אשתו. אלו הם הקידושין בממד ה"עולם" – הממד החיצוני והגלוי ביותר של המציאות, אשר העדים מעידים עליו, ואף הצלם יכול לתפוס אותו בעדשת המצלמה.

ממד ה"שנה" הוא ממד פנימי יותר, ומתברר – הן על פי סברות האחרונים[[1]](#endnote-1), ובודאי על פי פנימיות התורה[[2]](#endnote-2) – כי בו הקידושין פורצים את גבולות המקום בו נעשו הקידושין בעת החתונה, והם הופכים ל"פעולה נמשכת" המעמיקה עוד ועוד במשך כל ימי הנישואין. ועוד, בקידושין המתמשכים בממד ה"שנה", כאשר מבטאים את התמשכות הקידושין באופנים שונים בחיי הנישואין, מתגלה כי ישנה אפשרות שוה גם לאשה לבטא את התמשכות הקידושיןב (וגם אם עיקר המצוה מוטלת עליו בכל הענינים של חיזור אחרי אשתו והתעוררות האהבה ביניהם, הרי מומלץ וטוב שגם האשה תיטול יוזמה ותנהג בהם כדי לחזק ולחדש את קשר הנישואין).

מתוך כך מתבקש להעמיק לממד פנימי עוד יותר – ממד ה"נפש" הנסתר באמת – שם מתברר כי עיקר הקידושין הם מה שהאשה מקדשת את בעלה בטבעת אהבתה והתמסרותה אליו (כאשר קידושי האיש את אשתו בטבעת הגשמית, בממד העולם, אינם אלא שיקוף חוור של הקידושין הצנועים המתחוללים בפנימיות הנפש)[[3]](#endnote-3).

בהתבוננות זו, כבכל מקום, מתברר כיצד ממד ה"שנה" הוא המתווך בין ממד ה"עולם" לבין ממד ה"נפש" – ככל שמתמשכת עבודת הקידושין אל תוך חיי הנישואין מתברר יותר ויותר כיצד האשה היא המעניקה רוב טוב לבעלה ופועלת תמיד לחידוש קשר הקידושין והנישואין[[4]](#endnote-4), עד ש"**בטח** בה לב בעלה ושלל [של **ב**רכה, **ט**וב ו**ח**יים שהאשה מעניקה לבעלה[[5]](#endnote-5)] לא יחסר"[[6]](#endnote-6).

1. . מפענח צפונות פ"ה (ושם פ"י ס"ג). [↑](#endnote-ref-1)
2. . וכנ"ל בתורה "קידושין במחשבה דבור ומעשה". [↑](#endnote-ref-2)
3. . וכנ"ל בתורה "הפעולה ההדדית בקידושין". [↑](#endnote-ref-3)
4. . וכמבואר עוד בתורות "קידושין ונישואין" ו"מיינר זאגט". [↑](#endnote-ref-4)
5. . ראה יחזקאל מד, ל (וביבמות סב, ב); משלי יח, כב; קהלת ט, ט – וכפי שיתבאר במ"א בע"ה. [↑](#endnote-ref-5)
6. . משלי לא, יא. [↑](#endnote-ref-6)