## מצוות היחוד

ש

לש מצוות האיש כלפי אשתו – **שאר** **כסות** **עונה** – עולות כמנין פסוק היחוד "**שמע** **ישראל** **הוי**' **אלהינו** **הוי**' **אחד**"[[1]](#endnote-1) (כאשר ראשי התיבות של **שאר** **כסות** **עונה** עולים **יה** פעמים **הוי**' ושאר אותיות עולות **יחוד** פעמים **הוי**', רמז ל**יחוד** הקדוש בין ה-**י** שבא**י**ש ל-**ה** שבאשה, עליו נאמר "זכו שכינה ביניהם"[[2]](#endnote-2)).

רמז זה – המקשר את שלש המצוות למצות היחוד – מתאים במיוחד לפירוש הרמב"ן לפסוק "שארה כסותה ועֹנתה"[[3]](#endnote-3), המשייך את כל שלשת הדברים למצות היחוד בין איש לאשתו. הרמב"ן מסביר[[4]](#endnote-4) כי "שארה כסותה ועֹנתה" הם "שלשת הענינים אשר לאדם עם אשתו בחבורן":

"שארה" הוא "קירוב בשרה" (– קרבה גופנית מוחלטת, ללא כל מחיצות, בין איש לאשתו). בלימוד זה – שתוכנו מפורש גם בדברי חז"ל[[5]](#endnote-5) – מפרש הרמב"ן שני אופנים, המכוונים לאותה מסקנה. באופן אחד מתפרש "שארה" כלשון קרבה ודבקות (כקרבת משפחה המתוארת בלשון "שאר"[[6]](#endnote-6), וכדרשת חז"ל "'שארו' זו אשתו"[[7]](#endnote-7)), המלמדת על הקרבה והדבקות המוחלטת שצריכה להיות בין האיש לאשתו (וכלשון הפסוק "ודבק באשתו והיו לבשר אחד"[[8]](#endnote-8), הממחישה כי הקרבה והדבקות מתבטאת בקירוב הבשר). באופן אחר מתפרש "שארה" מלשון בשר, כשהוראת הפסוק "שארה… לא יגרע" היא "שלא ימנע ממנו בשרה, כלומר הבשר הראוי לה, והוא בשר הבעל אשר הוא עמה לבשר אחד".

"כסותה" היינו "כסות מטתה", כאשר היחוד מתקיים ב"מטה כבודה" (לאפוקי ממצב בו ח"ו "זו עמו כפלגש, ישכב עמה בדרך מקרה ועל הארץ, כבא אל אשה זונה").

"עֹנתה" היא "עונת דודיה" – "שיבא אליה לעת דודים" (ואף שזו המילה היחידה שהיא לשון זיווג, הרי כל המשפט דן בזיווג ובדיניו, "כי דרך הכתוב בכל מקום להזכיר המשכב בלשון נקי ובקצור, ולכן אמר באלו ברמז 'שארה כסותה ועֹנתה', על שלשת הענינים אשר לאדם עם אשתו בחבורן", ומוסיף הרמב"ן "ויבוא זה כהוגן על דין ההלכה, ויהיו המזונות ומלבושי האשה [שמפרשים אחרים[[9]](#endnote-9) פרשו כי הם שאר וכסות] תקנה מדבריהם").

בפנימיות, קירוב הבשר בין האיש לאשתו ("שארה" לפירוש הרמב"ן) צריך לבטא את הסרת כל המחיצות הנפשיות ביניהם – על האיש לשדר לאשתו נכונות וקרבה מלאה (כקרוב משפחה הדבוק אליה תמיד באופן טבעי, כפירושו הראשון של הרמב"ן) ולתת לה להרגיש כי באמת הוא מסור לה כל כולו (ואיננו מונע ממנה את כל בשרו, כפירושו השני של הרמב"ן).

בזיווג, כסות המטה ("כסותה" לפירוש הרמב"ן) היא מקיף – מעין חופה – המייחד מקום משותף לבני הזוג המתכסים תחתיו ומשמש להצנעתם (וכלשון לחש הזהר הנאמר "לחפיא לרישיה ולאיתתיה"[[10]](#endnote-10)). וכן, בעוד שבקירוב הבשר מורגש כי הבעל הוא המשפיע לאשתו – ולכן דרושה לה קרבתו השלמה – הרי שהאור המקיף של הכסות "שוה ומשוה" את בני הזוג שתחתיו (ושויון זה משרה השראתו על כל עניני הזיווג, והרמז: הראש-תוך-סוף של **ש**אר כס**ו**ת עונ**ה** הוא אותיות **שוה**).

אוירת השויון היא המעוררת את הכלה לקראת היחוד – כאשר הלבוש גורם לכך שהאשה לא תבוש להתעורר לגמרי בהעלאת המ"נ – ואזי עת הדודים היא עונה אמיתית, בה נענה האיש להתעוררות אשתו[[11]](#endnote-11) (כאשר "אשה מזרעת תחלה"[[12]](#endnote-12) דווקא).

1. . דברים ו, ד. [↑](#endnote-ref-1)
2. . סוטה יז, א. [↑](#endnote-ref-2)
3. . שמות כא, י. [↑](#endnote-ref-3)
4. . שם פסוק ט. עוד על דברי הרמב"ן ראה גם ביין משמח ח"ב שער ה, בתורות "תיקון הדעת" (עמ' צג) ו"תמחה את זכר עמלק" (עמ' צה ואילך), וכן בתורות הבאות בשער זה. [↑](#endnote-ref-4)
5. . כתובות מח, א (הובא לקמן בתורה "זיווג במחשבה דבור ומעשה". [↑](#endnote-ref-5)
6. . ויקרא יח, ו; שם פסוק יז. [↑](#endnote-ref-6)
7. . יבמות כב, ב, ועוד. [↑](#endnote-ref-7)
8. . בראשית ב, כד. [↑](#endnote-ref-8)
9. . ראה רש"י והרשב"ם עה"פ, והוא על יסוד דברי המכילתא משפטים פרשה ג. [↑](#endnote-ref-9)
10. . זהר ח"ג יט, א. [↑](#endnote-ref-10)
11. . ראה בעתה אחישנה עמ' רפו (וראה גם משך חכמה שמות כא, י). [↑](#endnote-ref-11)
12. . ברכות ס, א (ובכ"ד). וראה באורך בספר בעתה אחישנה פ"ז. [↑](#endnote-ref-12)