## "והיו לבשר אחד"

ה

פסוק הראשון בתורה המתאר את חיבור האיש והאשה הוא "והיו לבשר אחד"[[1]](#endnote-1). פסוק זה הוא אחד משלשת הפסוקים המבטאים את האחדות בממדי העולם-שנה-נפש[[2]](#endnote-2) של מעשה בראשית: האחדות בזמן (ממד ה"שנה" בלשון ספר יצירה) מבוטאת בפסוק "ויקרא אלהים לאור יום ולחשך קרא לילה ויהי ערב ויהי בקר יום אחד"[[3]](#endnote-3). האחדות במקום (ממד ה"עולם" בלשון ספר יצירה) מבוטאת בפסוק "ויאמר אלהים יקוו המים מתחת השמים אל מקום אחד ותראה היבשה ויהי כן"[[4]](#endnote-4). האחדות האנושית (אחדות בממד ה"נפש" בלשון ספר יצירה) מבוטאת בפסוק "על כן יעזב איש את אביו ואת אמו ודבק באשתו והיו לבשר אחד".

בכל אחד משלשת פסוקי האחדות הללו יש **אחד** מילים, ובכולם יחד יש **יב** בריבוע אותיות (כמנין **קדם**, הרומז לשמחת "גן עדן מ**קדם**"[[5]](#endnote-5) המאירה בחיי הנישואין, ובפרט ביום השבת – יום האחדות – שבתיאורו במעשה בראשית יש **קדם** מלים). אכן, על מנת להגיע לשלמות האחדות – ל-**אחד** בריבוע אותיות – יש לצרף לפסוקים אלו את **כה** (**ה** בריבוע) אותיות הפסוק בו מבוטאת האחדות האלקית: "שמע ישראל הוי' אלהינו הוי' אחד"[[6]](#endnote-6). [ולתוספת רמז: אותיות הפסוק "שמע ישראל" משלימות את הפסוקים ל-**אחד** בריבוע אותיות, אך בעוד שבכל אחד משלשת פסוקי האחדות במעשה בראשית יש **אחד** מילים, ב"שמע ישראל" יש **ו** מילים בלבד. יחס זה הוא בסוד מילוי **מה** של שם **הוי**' ב"ה – **יוד** **הא** **ואו** **הא** – בו **ג** האותיות הראשונות (**יוד** **הא** **ואו**) עולות בגימטריא **לט**, **ג** פעמים **יג**, כמנין המילים בשלשת הפסוקים הראשונים, ואילו האות האחרונה (**הא**) עולה **ו**, כמנין המילים ב"שמע ישראל" (המתחלקות על ידי "פסיק טעמיה" ל-**ה** ו-**א**: "שמע ישראל הוי' אלהינו הוי' ׀ אחד"[[7]](#endnote-7)). שלמות האחדות המבוטאת ב-**מה** (העולה **ט** ב'משולש') המילים של ארבעת הפסוקים היא בסוד "זכר ונקבה בראם ויברך אֹתם ויקרא את שמם – כשהם באחדות אחת – **אדם**"[[8]](#endnote-8)].

את פסוקי האחדות בעולם-שנה-נפש – המגיעים לשלמות בצירוף מצות היחוד שבפסוק "שמע ישראל" – ניתן להקביל גם לפרטי מצות היחוד בין איש ואשתו. הרמב"ן[[9]](#endnote-9) מפרש כי שלשת הדברים בהם מתחייב איש לאשתו מן התורה, שאר כסות ועונה[[10]](#endnote-10), הם פרטים במצות היחוד – קרבת בשר (שאר), קיום היחוד על מטה כבודה ומכוסה (כסות) ועצם העת דודים (עונה)[[11]](#endnote-11) – ואל הפרטים הללו מכוונות, כסדרן, גם שלש מדרגות ה"אחד" בפסוקי מעשה בראשית:

"[ויהי ערב ויהי **בקר**] יום אחד" רומז ל**קרב**ה המוחלטת בין בני הזוג (בסוד "כי קרוב יום הוי' [היינו סוד 'יום אחד' בו היה הקב"ה אחד בעולמו[[12]](#endnote-12), והקרב לשוב ב'יום הוי'' עליו נאמר 'ביום ההוא יהיה הוי' אחד ושמו אחד'[[13]](#endnote-13)]"[[14]](#endnote-14)). קירוב בשר בין בני הזוג כולל בחובו גם את קרבת הנפש הדרושה בעת היחוד (בסוד "לבי ובשרי ירננו"[[15]](#endnote-15)), ללא כל חציצה ומחסום בין בני הזוג. קירוב מוחלט כזה תלוי בעבודה פנימית וקבועה של בני הזוג להסיר את כל המחיצות ביניהם, בכל אורחות חייהם, כך שיהיו תמיד קרובים זה לזו. מכח עבודה פנימית זו, המקיפה את כל תחומי החיים, נעשה הקירוב הגופני בין האיש לאשתו קרוב בזמן (בבחינת "יום אחד"), היינו אפשרי ללא צורך בהקדמות ארוכות של חצית מחסומים נפשיים. וכן, "יום אחד" כולל בתוכו באחדות מלאה את החשך ואת האור, את הערב ואת הבקר[[16]](#endnote-16) – "ויהי ערב ויהי בקר יום אחד". וכך, הקרבה המלאה (בבקר) איננה חשיפה המבטלת את הצניעות וה"ישת חשך סתרו"[[17]](#endnote-17) הנעלים (בבחינת "ברישא חשוכא"[[18]](#endnote-18) למעליותא) בהם מתחולל הקירוב הגופני (בערב) – הגילוי וההסתר שבקרבה (שיחודם בעצמו רומז גם לאיש שדרכו לצאת ולכבוש[[19]](#endnote-19) בגלוי ולאשה הצנועה) הם שני חלקיו של אותו ענין (על דרך מצות היחוד, קריאת שמע, שקריאתה בערב וקריאתה בבקר, "ובשכבך ובקומך"[[20]](#endnote-20), הן שני חלקים של מצוה אחת).

"מקום אחד" רומז לפעולת הכסות המייחדת את המקום המכובד והראוי ומעודדת את היקווּת המים התחתונים – "מים נוקבין" – המים העולים מהאשה המתעוררת לקראת בעלה[[21]](#endnote-21). דוגמה לפעולת ההתעוררות מלמטה למעלה הנפעלת בזכות קביעת המקום היא החיוב על האדם לקבוע מקום לתפלתו[[22]](#endnote-22). התפלה רומזת לאשה בעצמה (כנודע שהאשה, התפלה וספירת המלכות אחת הן), וכאשר קובעים מקום לתפלה היא מתעוררת ועולה מעצמה, כ"**אמת** מארץ תצמח"[[23]](#endnote-23), בבחינת "**א**שה **מ**זרעת **ת**חלה"[[24]](#endnote-24) (כשיש לתפלה מקום קבוע משלה, "בית תפלה", היא נעשית שוה לאיש המתפלל ובלתי תלויה בו, כביכול). לעומת זאת, כשאין מקום קבוע נדרשת בכל פעם התעוררות מחודשת של "**א**יש **מ**זריע **ת**חלה"כד (הפחות רצויה בעיני ה', ובה נאמר "ותשלך **אמת** ארצה"[[25]](#endnote-25)) כדי לעורר את התפלה-האשה (וכאשר אין המקום ראוי כלל, ח"ו, הרי הבעילה נראית כזנות[[26]](#endnote-26) – המביישת את האשה וחוסמת לחלוטין את התעוררותה באש קודש – ועל כן כה החמירו חז"ל בענין זה, עד ש"מעשה באדם אחד שהטיח את אשתו תחת התאנה והביאוהו לבית דין והלקוהו"[[27]](#endnote-27)).

עצם ה"עת דודים" של העונה היינו "ודבק באשתו והיו לבשר אחד", כמובן. מה שפתח בקירוב בשר של שני הזוג – שהיו עדיין שנים העסוקים בהתקרבות והתחברות – מגיע לשלמות אחת, לאחדות של "בשר אחד".

אזי, כל שלש מדרגות האחדות, בעולם-שנה-נפש – ה**שאר**, ה**כסות** וה**עונה** – מתחברות ליחוד האלקי ב"**שמע** **ישראל** **הוי**' **אלהינו** **הוי**' **אחד**"[[28]](#endnote-28)!

[ויש לרמוז את כל שלשת המדרגות שבבחינת "שארה כסותה ועֹנתה" גם כשלבים בתהליך הגאולה, עד שזוכים ליעוד של "שמע ישראל הוי' אלהינו הוי' אחד" – "'הוי'' שהוא 'אלהינו' עתה, ולא אלהי העובדי כוכבים, הוא עתיד להיות 'הוי' אחד', שנאמר "כי אז אהפֹך אל עמים שפה ברורה לקרֹא כֻלם בשם הוי''[[29]](#endnote-29) ונאמר 'ביום ההוא יהיה הוי' אחד ושמו אחד'יג"[[30]](#endnote-30): קירוב הבשר של ה' וישראל[[31]](#endnote-31) הוא בסוד ביאת אליהו, מבשר הגאולה (ורמז: ב"יום אחד" של מעשה בראשית – שהוא סוד קירוב הבשר של "שארה", כנ"ל – יש **אליהו** תיבות, ובו עדיין "רוח אלהים [– 'רוחו של מלך המשיח'[[32]](#endnote-32)] מרחפת על פני המים"[[33]](#endnote-33) כבשורה עתידית[[34]](#endnote-34)). "כסותה" היינו כהן הצדק הבא עם מלך המשיח – הכהן הוא ה"שושבינא דמטרוניתא"[[35]](#endnote-35) המעורר העלאת מ"נ בנשמות ישראל, ועיקר מעלת הכהן היא כסותו[[36]](#endnote-36), בגדי הכהונה שלו[[37]](#endnote-37). העונה ממש, פקידת האשה ב"עת דודים", היינו עצם ביאת המשיח – המשולה לביאת איש אל אשתו[[38]](#endnote-38) – עליה נאמר "אני הוי' בעתה אחישנה"[[39]](#endnote-39).]

1. . בראשית ב, כד. [↑](#endnote-ref-1)
2. . כלשון ספר יצירה – פ"ב מ"ג ואילך. [↑](#endnote-ref-2)
3. . בראשית א, ה. [↑](#endnote-ref-3)
4. . שם פסוק ט. [↑](#endnote-ref-4)
5. . לשון הברכה הששית מברכות הנישואין. [↑](#endnote-ref-5)
6. . דברים ו, ד. [↑](#endnote-ref-6)
7. . וראה שכינה ביניהם פ"ב הערה יז. [↑](#endnote-ref-7)
8. . בראשית ה, ב (וראה יבמות סג, א – ובכ"ד). [↑](#endnote-ref-8)
9. . שמות כא, ט. [↑](#endnote-ref-9)
10. . שם פסוק י. [↑](#endnote-ref-10)
11. . והארכנו בביאור דברי הרמב"ן בתורה הקודמת – "מצוות היחוד" – והמבואר כאן בהמשך מסתמך על האמור שם. [↑](#endnote-ref-11)
12. . ראה רש"י לבראשית א, ה (אחדות זו היינו הקדימה לבריאת ה**מלאכים** – והיינו ה"שארה" בדרגת יחוד האיש והאשה, הקודם לסמיכת חכמים את החיוב דרבנן ב**מאכלים** של האשה על מלת "שארה", וד"ל). [↑](#endnote-ref-12)
13. . זכריה יד, ט. [↑](#endnote-ref-13)
14. . ישעיה יג, ו; יואל א, טו; ד, יד; עובדיה א, טו; צפניה א, ז. [↑](#endnote-ref-14)
15. . תהלים פד, ג (וראה גם לקמן בתורה "עצם מעצמי ובשר מבשרי"). [↑](#endnote-ref-15)
16. . וראה בדא"ח בביאור הפסוק "וידעת היום והשבֹת אל לבבך" (דברים ד, לט) – החל מלקו"ת דברים ז, ד. [↑](#endnote-ref-16)
17. . תהלים יח, יב (וראה גם בתורה "ישת חשך סתרו" בשער ו). [↑](#endnote-ref-17)
18. . שבת עז, ב. [↑](#endnote-ref-18)
19. . יבמות סה, ב. [↑](#endnote-ref-19)
20. . דברים ו, ז; שם יא, יט. [↑](#endnote-ref-20)
21. . וראה – לדוגמה – מאמר "השיבנו הוי' אליך" לאדמו"ר האמצעי פרק ד (מאמרי אדהאמ"צ במדבר ח"ב עמ' תעט) כי הקוות המים היא סוד קיבוץ הניצוצות ועלית המים התחתונים. [↑](#endnote-ref-21)
22. . ברכות ו, ב. [↑](#endnote-ref-22)
23. . תהלים פה, יב (וראה שער הפסוקים עה"פ). [↑](#endnote-ref-23)
24. . ברכות ס, א (ובכ"ד). [↑](#endnote-ref-24)
25. . דניאל ח, יב. [↑](#endnote-ref-25)
26. . שו"ע אבהע"ז סימן כה סעיף ד (וראה גם בלשון הרמב"ן בביאור "כסותה"). וראה על דרך זה בענין מקום התפלה בשו"ע או"ח סימן צ סעיף ה: "לא יתפלל במקום פרוץ" (ופריצות זו היא הניגוד ל"מקום צניעות" – עיי"ש). [↑](#endnote-ref-26)
27. . יבמות צ, ב. סנהדרין מו, א. [↑](#endnote-ref-27)
28. . וכנ"ל בפתיחת התורה הקודמת – "מצוות היחוד". [↑](#endnote-ref-28)
29. . צפניה ג, ט. [↑](#endnote-ref-29)
30. . רש"י עה"פ. [↑](#endnote-ref-30)
31. . וראה בשער ה בתחלת התורה "הגוף נהנה מן הגוף". [↑](#endnote-ref-31)
32. . בראשית רבה ב, ד (ובכ"ד). [↑](#endnote-ref-32)
33. . בראשית א, ב. [↑](#endnote-ref-33)
34. . ודוק גם בתורה "לארקא ולאמשכא ולאנהרא" בשער ג. [↑](#endnote-ref-34)
35. . זהר ח"ג כ, א. [↑](#endnote-ref-35)
36. . וראה מדות פ"א מ"ב. [↑](#endnote-ref-36)
37. . וראה בספר הטבע היהודי עמ' מב-מג. [↑](#endnote-ref-37)
38. . וראה באורך בספר בעתה אחישנה פ"ז. [↑](#endnote-ref-38)
39. . ישעיה ס, כב. [↑](#endnote-ref-39)