## זיווג במחשבה דבור ומעשה

ע

ל הפסוק "שארה כסותה ועֹנתה לא יגרע"[[1]](#endnote-1) דרש רב יוסף: "'שארה' זו קרוב בשר, שלא ינהג בה מנהג פרסיים שמשמשין מטותיהן בלבושיהן. מסייע ליה לרב הונא, דאמר רב הונא: האומר אי אפשי אלא אני בבגדי והיא בבגדה יוציא ונותן כתובה"[[2]](#endnote-2).

הניגוד של "קרוב בשר" הוא "הוא בבגדו והיא בבגדה", ומכאן ניתן ללמוד כי במניעת קירוב בשר יש צד של בגידה בבת הזוג[[3]](#endnote-3) (וכך ניתן לבאר את לשון הבגידה המופיע בכתיב הפסוק בנתינת שמו של גד – "ותאמר לאה בגד [וקרי בא-גד] ותקרא את שמו גד"[[4]](#endnote-4) – ששפחת לאה, הטפלה לה, היא כבגד הטפל לבשרו של האדם). קירוב הבשר נועד לאפשר את נתינת הדעת המלאה של האיש על אשתו, ואילו בגד החוצץ ביניהם מסיח את המחשבה לדברים אחרים וחלילה אף לאשה אחרת (לאידך, את שמירת מחשבת האיש על נוכחות ה', המשגיח והמשרה את שכינתו על הזיווג, פועלים באמצעות ההקפדה על לבישת כיפה – ולנוהגים בכך, גם ציצית[[5]](#endnote-5) – בעת הזיווג).

חציצה או בגד, הגורמים להסח הדעת מבת הזוג, עלולים לגרום לכך שהילד שיוולד יהיה אחד מב"בני תשע מדות"[[6]](#endnote-6) – אותם מקרים בהם בעת הזיווג לא היה קירוב דעת בין בני הזוג, והמחשבה הוסחה לענין אחר. אחד הגורמים ל"בני תשע מדות" הוא מדים-לבושים החוצצים בין בני הזוג ומסיחים את דעתם. לפי כל זה, קירוב הבשר בין בני הזוג מכוון לחולל את הזיווג ביניהם ברמת המחשבה. הדבר מתאים גם עם המבואר[[7]](#endnote-7) כי קירוב הבשר הוא בסוד "יום אחד"[[8]](#endnote-8) של מעשה בראשית – יום שעיקר האחדות בו היא במחשבת "הוי' אחד", ללא כל נוכחות אחרת מבלעדיו. "יום אחד" רומז גם לכך שזמן הזיווג צריך להיות מסוגל ליחוד המחשבה בין בני הזוג – זמן שקט בו אין קולות מן החוץ שיסיחו את דעת האיש מאשתו לנשים אחרות, ח"ו[[9]](#endnote-9).

מתוך הזיווג במחשבה צריך הזיווג להתחולל גם בממד הדבור: התכסות בני הזוג כאחד בעת הזיווג וקודם לו מייחדת להם "מקום אחד"[[10]](#endnote-10) בו הם יכולים לדבר ביניהם בחופשיות. כך מצינו בחז"ל כי המקום המיוחד לבני הזוג הוא המאפשר להם שיחה של קרבה וחיבת האיש לאשתו, עד ש"כל הישן בקילעא [– חדר] שאיש ואשתו שרויין בה עליו הכתוב אומר 'נשי עמי תגרשון מבית תענֻגיה'[[11]](#endnote-11)"[[12]](#endnote-12) מפני בושת בני הזוג מלדבר דבורים של קרבה כאשר ישנה נוכחות נוספת בחדרם (ויש לומר כי עיקר תחושת המקום המיוחד לדבור איננה רק ב"קילעא" של בני הזוג, אלא בפרט ובמיוחד ב"כילת חתנים"[[13]](#endnote-13) – בכיסוי המיטה המייחד להם מקום אינטימי משותף).

כאשר יוצרים לעצמם בני הזוג תחת כסותם מקום קבוע ומכובד הוא גורם לכך שדברי אהבה וחסד[[14]](#endnote-14) יתדברו מאליהם בין בני הזוג, במודעות טבעית[[15]](#endnote-15) – כשם שהקובע מקום לתפלתו[[16]](#endnote-16) (ברוחניות[[17]](#endnote-17) או בגשמיות) זוכה לכך שהתפלה תנבע מפיו בטבעיות[[18]](#endnote-18) וללא מאמץ מיוחד (וכן מעלה מיוחדת בקביעת מקום לתפלה טבעית תחת כיסוי המטה – "עיקר התבודדות של דוד המלך היה על מטתו, בעת ששכב על מטתו וכסה עצמו בסדין, אז היה מדבר ומשיח כל לבו לפני השם יתברך כמו שכתוב 'אשחה בכל לילה מטתי בדמעתי'[[19]](#endnote-19)"[[20]](#endnote-20)). יתר על כן, כאשר זוכים להכין אוירה ראויה לדבור בין בני הזוג זוכים שדבור זה עצמו יהיה בבחינת תפלה[[21]](#endnote-21), ויקוים באדם "מגיד לאדם מה שחו"[[22]](#endnote-22) למעליותא, כאשר ה' יזכור את ה"שיחה… שבין איש לאשתו"[[23]](#endnote-23) בשעת התשמיש – שבהיותה שיחה טבעית, הנובעת מעצמה כרצון ה', אין בה "סרח העודף" על הדרוש והרצוי לריצוי הנחוץ[[24]](#endnote-24) – ויתברר כי "אין שיחה אלא תפלה"[[25]](#endnote-25).

חשוב להדגיש כי מעבר לדברי אהבה וחסד הנאמרים בין האיש והאשה, קיים ממד עדין ופנימי יותר של תקשורת-בלתי-נשמעת (ואף על פי כן זה סוג של דבור, ולא רק זיווג המחשבה שענינו ריכוז וקביעת המחשבה בבן הזוג). על דבור כזה נאמר "יום ליום יביע אֹמר ולילה ללילה יחוה דעת. אין אֹמר ואין דברים בלי נשמע קולם"[[26]](#endnote-26) – ה"אין אֹמר ואין דברים בלי נשמע קולם" מתייחס בעיקר ל"לילה ללילה יחוה דעת", זהו הדבור הרצוי ביותר בלילה, בעת הזיווג בו יודע האיש את אשתו (אלא שמתוך הידיעה הפנימית והעמוקה שבלילה, ישנם בני זוג הזוכים להמשיך את התקשורת החשאית הזו גם למשך היום, והם משדרים זה לזו על אותו תדר עד שאין הם נדרשים כמעט להשתמש בדבור מפורש). תקשורת סודית זו מתחוללת בעיקר בעת החבוק והנשוק הקודמים לזיווג – ביטויי חיבה עדינים המתקיימים דווקא בין איש ואשתו תחת כסות הכבוד שלהם (מה שאין כן ביחס לפילגש, שאת הביאה אליה מציג הרמב"ן כניגוד לכסות בה מחויב האיש לאשתו[[27]](#endnote-27)).

מתוך יצירת התנאים המתאימים לקירוב הדעת – קירוב הבשר המאפשר זיווג במחשבה והכיסוי במקום אחד משותף המאפשר זיווג בדבור – מגיעה עצם ה"עת דודים", הזיווג הממשי בעולם המעשה. בזיווג במעשה יש ממד של יצירה חדשה בבני הזוג, עד שהם נעשים "בשר אחד"[[28]](#endnote-28) ממש. עשיה זו קיימת בשינוי המתחולל בבני הזוג עצמם[[29]](#endnote-29), כאשר "אין האשה כורתת ברית אלא למי שעשאה כלי"[[30]](#endnote-30) (ובטרם עשית הכלי בזיווג ממש, בשלב התקשורת של החיבוק והנישוק – תחת כסות הכבוד של בני הזוג – האשה בידי האיש היא עדיין כ"כלי ביד היוצר"[[31]](#endnote-31), במדרגת עולם היצירה הקודמת לעולם העשיה הממשי). המשכה ותכליתה של עשיה זו היא בעשית-יצירת הוולד בו "נעשה בשרם אחד"[[32]](#endnote-32) (ובעשיתו-שכלולו – עשיה מלשון תיקון[[33]](#endnote-33) – בביאות שבמשך ההריון[[34]](#endnote-34))[[35]](#endnote-35).

ולסיכום: שלשת הענינים בחיבור האיש ואשתו אותם מונה הרמב"ן[[36]](#endnote-36) כמוטלים על האיש במצות "שארה כסותה ועֹנתה לא יגרע"[[37]](#endnote-37) – קירוב בשר ("שארה"), תשמיש ב"כסות מטתה" וב"מטה כבודה" ("כסותה") ועצם ה"עת דודים" ("עֹנתה") – הם קיום הזיווג בשלמות הראויה, בכל שלשת לבושי הנפש, מחשבה, דבור ומעשה.

1. . שמות כא, י. [↑](#endnote-ref-1)
2. . כתובות מח, א. [↑](#endnote-ref-2)
3. . וראה דרשת בגד-בגידה בקדושין יח, ב: "'בבגדו בה', כיון שפירש טליתו עליה שוב אינו רשאי למוכרה דברי רבי עקיבא, רבי אליעזר אומר 'בבגדו בה', כיון שבגד בה שוב אין רשאי למוכרה" וכן בסנהדרין לז, א: "'וירח את ריח בגדיו', אל תקרי 'בגדיו' אלא 'בוגדיו'". [↑](#endnote-ref-3)
4. . בראשית ל, יא. [↑](#endnote-ref-4)
5. . אלא שיתרון הכיפה הוא בכך שהיא משרה השראה אלקית על הזיווג, בלי לגרום גם לחציצה גופנית כל שהיא בין בני הזוג, כפשוט (וראה יין המשמח ח"ב שער א בתורה "אהבה דוחקת הבשר" כי יש ממד בו בקשר האהבה המודע בין בני הזוג אין מקום גם להפרעה אלקית, כביכול, ועל כן ראוי שההשראה האלקית תרחף ממעל ולא תגרום לחציצה בתווך, בין בני הזוג, ואכמ"ל). [↑](#endnote-ref-5)
6. . נדרים כ, ב. [↑](#endnote-ref-6)
7. . בתורה הקודמת – "והיו לבשר אחד". [↑](#endnote-ref-7)
8. . בראשית א, ה. [↑](#endnote-ref-8)
9. . שו"ע או"ח סימן רמ סעיף ז (וראה נדרים כ, ב). [↑](#endnote-ref-9)
10. . בראשית א, ט (וראה בתורה הקודמת – "והיו לבשר אחד"). [↑](#endnote-ref-10)
11. . מיכה ב, ט. [↑](#endnote-ref-11)
12. . עירובין סג, ב. [↑](#endnote-ref-12)
13. . שבת קלח, ב (וראה במפרשים שם על יחודה של "כילת חתנים", המשמשת יותר ככיסוי מטה ופחות כאוהל הנטוי מעליה). [↑](#endnote-ref-13)
14. . ראה שכינה ביניהם פ"ב. [↑](#endnote-ref-14)
15. . אודות הדבור הטבעי, המתדבר מאליו, ראה הטבע היהודי עמ' נ-נב. [↑](#endnote-ref-15)
16. . ברכות ו, ב – וראה בתורה הקודמת, "והיו לבשר אחד". [↑](#endnote-ref-16)
17. . אודות המקום הרוחני בתוכו מתחוללת התפלה ראה הטבע היהודי עמ' קמז ואילך (וש"נ). [↑](#endnote-ref-17)
18. . וראה הטבע היהודי מאמר "התפלה המתמדת" (ובפרט שם עמ' קכט ואילך). [↑](#endnote-ref-18)
19. . תהלים ו, ז. [↑](#endnote-ref-19)
20. . שיחות הר"ן סח. [↑](#endnote-ref-20)
21. . עיין שכינה ביניהם פ"ד – בעיקר מעמ' קכה ואילך (ובהערה יב שם) – באריכות (ודוק ביין משמח ח"ב עמ' נא בסוד "ויתפלל בעדך כי נביא הוא"). [↑](#endnote-ref-21)
22. . עמוס ד, יג. [↑](#endnote-ref-22)
23. . חגיגה ה, ב. [↑](#endnote-ref-23)
24. . כמפורש בחגיגה שם אודות ההפרש בין "צריך לרצויה" ל"לא צריך לרצויה". [↑](#endnote-ref-24)
25. . ברכות כו, ב. [↑](#endnote-ref-25)
26. . תהלים יט, ג-ד. [↑](#endnote-ref-26)
27. . וכנ"ל בתורה "מצוות היחוד". [↑](#endnote-ref-27)
28. . בראשית ב, כד (וראה בתורה הקודמת – "והיו לבשר אחד"). [↑](#endnote-ref-28)
29. . וראה רמב"ן לבראשית ב, כד. [↑](#endnote-ref-29)
30. . סנהדרין כב, ב (וראה באריכות בשער ב). [↑](#endnote-ref-30)
31. . ראה ירמיה יח, ג-ז. ההבנה כי החיבוק והנישוק הם חלק חשוב מעשית הכלי-האשה מסבירה מדוע הפילגש – בה לא קיימים החיבוק והנישוק, כנ"ל – היא רק פלג-אשה, ועשייתה אינה נגמרת. [↑](#endnote-ref-31)
32. . רש"י לבראשית ב, כד (עפ"י סנהדרין נח, א). [↑](#endnote-ref-32)
33. . ראה בראשית רבה יא, ו (ובכ"ד); פסיקתא רבתי ו; זהר ח"א מז, ב. [↑](#endnote-ref-33)
34. . ראה נדה לא, א; סנהדרין ע, ב (והשוה לעיל שער ג בתורות מ"והאדם ידע את חוה אשתו" ואילך). [↑](#endnote-ref-34)
35. . על שני ממדי המעשה בביאה ראה גם יין משמח ח"ב שער ב תורה "יחוד היין" (עמ' נג). [↑](#endnote-ref-35)
36. . שמות כא, ט. [↑](#endnote-ref-36)
37. . שם פסוק י. [↑](#endnote-ref-37)