## שארה כסותה ועונתה בסוד ההריון

ה

רמב"ן[[1]](#endnote-1) מפרש כי "שארה"[[2]](#endnote-2) היינו החיוב ל"קרוב בשר" בין האיש ואשתו במהלך הזיווג (כאשר "כסותה" היינו קיום הזיווג בכסות נאותה על מטה כבודה, ו"עֹנתה" היינו עצם הזיווג), וכותב כי "הוא מן הענין שאמר 'ודבק באשתו והיו לבשר אחד'[[3]](#endnote-3)". והנה, על פי פירוש רש"י כי "והיו לבשר אחד" מתחולל בלידת ילד – "הולד נוצר על ידי שניהם, ושם נעשה בשרם אחד" – יש לדרוש את "שארה כסותה ועֹנתה" כ"חותם המתהפך" המתייחס לתהליך ההריון והלידה:

"שארה" – קירוב ודבקות הבשר בעת הזיווג – רומז לתכלית של "והיו לבשר אחד", אשר תתקיים רק עם לידת הילד. לפי זה, התודעה התכליתית של קיום מצות "פרו ורבו"[[4]](#endnote-4) מנחה את הזיווג כבר מראשיתו[[5]](#endnote-5). זו תופעה של "סוף מעשה במחשבה תחלה"[[6]](#endnote-6) – כאשר הפרט הראשון של הזיווג שואף כבר אל תכלית המכוון של היחוד כולו. ואכן, קירוב הבשר – שעיקרו נתינת הדעת הגמורה של האיש על אשתו – הוא הזיווג במדרגת המחשבה[[7]](#endnote-7), וה"מחשבה תחלה" הזו שואפת ל"סוף מעשה" של לידת הילד (שיהיה שאר בשר נוסף במשפחה[[8]](#endnote-8)). ועוד, עיקר ההקפדה של נתינת המחשבה על בת הזוג, ללא כל דבר שיסיח את הדעת ממנה (ובכך יגרום ל'בגידה' תודעתית של האיש באשתו, ח"ו), היא ביחס לילדים שיוולדו – "כדי שלא יתן דעתו באשה אחרת ונמצאו בניו באין לידי ממזרות"[[9]](#endnote-9) (בהיותם מ"בני תשע מדות"ט ח"ו)ז. הסרת כל המחיצות בין בני הזוג, המבטאת את ההתמסרות הגמורה של האיש לאשתו[[10]](#endnote-10), היא המעודדת אותם 'להשקיע' ביצירה משותפת ובכך לקשור את גורלם באופן נצחי ומוחלט.

השלב השני – "כסותה" – מתייחס לתקופת ההריון, בה מכסה השליה את הילד-השאר ומזינה אותו בכל משך גידולו ברחם האם. במהלך הזיווג הכסות יוצרת אוירה שוויונית המעודדת את האשה לחשוף את מאוויה ותכונותיהי, והדבר משליך על יכולתה לטפח ולהזין ברחמה את העובר במשך ימי ההריון (בהם היא מתפקדת כאמא, השוה בתפקידיה ויכולותיה לאבא, ולא כאשה-מקבלת בלבד, החשה ש"לית לה מגרמה כלום"[[11]](#endnote-11) והיא תלויה כל כולה במה שיעניק לה בעלה). ועוד יש לומר כי דברי האהבה והחסד, המתאפשרים בזכות המקום האינטימי שיוצרת הכסות סביב האיש והאשהז, הם המגדלים והמטפחים את העובר ברחמה של האם – עובר שבין הוריו קיים דבור של חיבה ניזון מהם ומתפתח בבריאות ובשמחה (כשם שדברי שבח ועידוד חשובים דווקא לקטן שטרם התבגר, הגדל וצומח בזכות העידוד שהוא מקבל, כשם שהוא נמנע מדברים רעים מתוך דברי בקורת שהוא שומע[[12]](#endnote-12)).

הפרט השלישי בפסוק – "עֹנתה" – הוא, כמובן, עצם הביאה המחוללת את ההריון והלידה. השלב האחרון של עצם הביאה הוא השלב הראשון במהלך ההריון – רגע ההתעברות. העונה היא הזיווג במעשה, והמעשה העיקרי הוא עצם עשית-יצירת הולדז. כאשר העונה באה לאחר הקדמת השלבים של "שארה" ו"כסותה", שאזי היא מענה אמיתי לרצונותיה של האשהי, זוכים שתתעבר ב"זרעא חיא וקימא" (ילדים מתקיימים מ"עלמא דדכורא"[[13]](#endnote-13), שהרי כאשר "אשה מזרעת תחלה – יולדת זכר"[[14]](#endnote-14)).

[ויש לדרוש כי כאשר מקיימים "שארה כסותה ועֹנתה" כדבעי, על פי המבואר כאן, אזי זוכים ל"לא יגרע" בהריון, כאשר האשה ממלאת את ימי הריונה ויולדת ולד שלם ובריא. חז"ל[[15]](#endnote-15) מלמדים כי מנין ימי ההריון הוא בין **רעא** (כמנין **הריון**) ל-**רעג** – תלוי בזמן הקליטה, המתחוללת בשלשת הימים הראשונים שאחר הביאה. אכן, בדור האחרון מצינו כי פעמים שההריון מתאחר, ואין לחוש להתארכות ההריון עד **יגרע** ימים – **מ** שבועות ו-**ג** ימים – והדבר "לא יגרע" ח"ו משלמותו ובריאותו של הולד.]

ב"חותם מתהפך" זה ניתן לדרוש גם את שלשת ביטויי האחדות שבמעשה בראשית – "יום אחד"[[16]](#endnote-16), "מקום אחד"[[17]](#endnote-17), "בשר אחד"[[18]](#endnote-18) – בסדר מהופך[[19]](#endnote-19): "שארה" הוא קירוב הבשר עד לשלמות של "והיו לבשר אחד" בלידת הילד. הכסות יוצרת "מקום אחד", המתבטא גם ביצירת מקום מתאים להתפתחות העובר ברחם האם (המכונה "אותו מקום" בלשון חז"ל[[20]](#endnote-20)). העונה, עצם רגע העיבור, היא ה"יום אחד" בו מתחילה יצירת הילד (וכנודע שיצירת הולד היא בסוד אור-מים-רקיע הרמוז בשני הימים הראשונים של מעשה בראשית, החל מבריאת האור ב"יום אחד"). לפי דרשה זו "יום אחד" רומז גם לזמן המיוחד של קליטת הזרע ויצירת הולד – זמן המשפיע על מזלו ואורחות חייו של הילד[[21]](#endnote-21) – כאשר לפי זה דגש מיוחד במצות "עֹנתה" הוא הרגישות לתזמון, לעונה המתאימה ביותר ל"עת דודים" של האיש והאשה[[22]](#endnote-22) (ואזי, כפי ששלשת ביטויי האחדות במעשה בראשית מביעים את האחדות בעולם-שנה-נפש, כך גם בזיווג "שארה כסותה ועֹנתה" היינו הקרבה הנכונה בנפש, במקום ובזמן).

1. . שמות כא, ט. [↑](#endnote-ref-1)
2. . שם פסוק י. [↑](#endnote-ref-2)
3. . בראשית ב, כד. [↑](#endnote-ref-3)
4. . בראשית א, כח. [↑](#endnote-ref-4)
5. . וראה שכינה ביניהם עמ' יב (ויין משמח ח"א שער ה בתורה "שלש מצוות הנישואין" ובנסמן שם) כי "פרו ורבו" היא התכלית של כל מצוות הנישואין, שהן בגדר 'הכשר מצוה' אליה. [↑](#endnote-ref-5)
6. . מתוך פיוט "לכה דודי". [↑](#endnote-ref-6)
7. . כנ"ל בתורה "זיווג במחשבה דבור ומעשה". [↑](#endnote-ref-7)
8. . כמתאים לפירושו הראשון של הרמב"ן ל"שארה". [↑](#endnote-ref-8)
9. . על פי נדרים כ, ב. [↑](#endnote-ref-9)
10. . כנ"ל בתורה "מצוות היחוד". [↑](#endnote-ref-10)
11. . ראה זהר ח"ב רטו, א. [↑](#endnote-ref-11)
12. . וראה בתנאי השביעי בכללי החינוך וההדרכה (ונתבאר בסוד הוי' ליראיו עמ' שכג-שכד). [↑](#endnote-ref-12)
13. . ראה בעתה אחישנה רעז-רעט. [↑](#endnote-ref-13)
14. . נדה לא, א. [↑](#endnote-ref-14)
15. . נדה לח, א. [↑](#endnote-ref-15)
16. . בראשית א, ה. [↑](#endnote-ref-16)
17. . שם פסוק ט. [↑](#endnote-ref-17)
18. . שם ב, כד. [↑](#endnote-ref-18)
19. . וראה לעיל בתורה "והיו לבשר אחד". [↑](#endnote-ref-19)
20. . ראה לדוגמה – נדרים כ, א. [↑](#endnote-ref-20)
21. . ראה בספר The Mystery of Marriage עמ' 325 ואילך. [↑](#endnote-ref-21)
22. . וראה אבן עזרא לשמות כא, י (ודוק גם בפירוש דברי הרמב"ן שנתבארו כאן). [↑](#endnote-ref-22)