## "עצם מעצמי ובשר מבשרי"

ע

ל הפסוק "שארה… לא יגרע"[[1]](#endnote-1) דרשו חז"ל כי "זו קרוב בשר"[[2]](#endnote-2), והרמב"ן[[3]](#endnote-3) הרחיב בענין זה וביאר (בפירושו השני) כי פירוש המצוה הוא "שלא ימנע ממנו בשרה, כלומר הבשר הראוי לה, והוא בשר הבעל אשר הוא עמה לבשר אחד". לפי זה, בשרו של האיש מכונה בפסוק "בשרהּ" – הבשר הראוי והשייך לאשה – ובכל זיווג יש ממד של 'השבת אבידה', כאשר האיש מעניק-מחזיר לאשה את בשרהּ שלה. מדוע בשרו של האיש הוא "שארהּ" של האשה?

אדם הראשון אמר על חוה – וכך כל איש מזהה ביחס לאשתו – "זאת הפעם עצם מעצמי ובשר מבשרי"[[4]](#endnote-4) (ומוסיפה התורה ש"על כן [בשל היות האשה עצם מעצמיו ובשר מבשרו] יעזב איש את אביו ואת אמו ודבק באשתו והיו לבשר אחד"[[5]](#endnote-5)). אם כן, גם באיש וגם באשה יש חלקי עצם ובשר המשלימים אלו את אלו – חלק "מעצמי" ו"מבשרי" של האיש נמצא אצל אשתו. אמנם, בפרטות יש לומר כי עיקרו של האיש הוא בחינת ה"עצם" ועיקר האשה היא בחינת ה"בשר" (שעל כן בולד המשותף האב הוא הנותן את ה"לובן שבו", שממנו העצמות, והאם היא הנותנת את ה"אודם שבו", שממנו הבשר[[6]](#endnote-6)). לפי זה, בשרו של האיש שייך בעצם לאשה, שהיא בחינת "בשר" בכללות (וממילא עצמותיה של האשה שייכות בעצם לאיש, שהוא בחינת "עצם" בכללות).

מיסודות תורת הרש"ש כי בכל מקום בו יש התכללות בין שנים – כאשר כל אחד כולל בחינה מזולתו (כדוגמת איש ואשה, המורכבים מ"איש שבאיש", "אשה שבאיש", "איש שבאשה" ו"אשה שבאשה") – התיקון השלם הוא כאשר הם 'מחליפים' את הניצוצות שבהם וכל אחד מקבץ את הניצוצות השייכים לו[[7]](#endnote-7) (כאשר האשה נותנת לאיש את ה"איש שבאשה" והוא נותן לה את ה"אשה שבאיש"). בדרך זו, שלמות התיקון של האיש והאשה הוא כאשר האשה נותנת את ה"עצם" שבה לאיש, ואילו הוא נותן את ה"בשר" שבו לאשה. דבר זה מתחולל בזיווג, בו האשה נותנת את עצמה לאיש בהתמסרות מלאה, ובכך מחזירה לו את ה"עצם מעצמי" שנמצא בה, ובתגובה להתמסרות זו מצווה האיש להתמסר לאשתו ולתת לה את כל בשרו (שהוא בעצם שארהּ-בשרהּ), לבל תהיה רק בבחינה החלקית של "בשר מבשרי", אלא תכלול את כל בשרו בשלמות של "בשר אחד" (וכאשר האשה כוללת את כל בשרו של האיש הוא יכול לומר לה בשלמות: **את** **בשרי** – אותיות "**בראשית**"[[8]](#endnote-8)). בדרך זו האיש נעשה **עצם** בשלמות והאשה נעשית **בשר** בשלמות, וזיווגם הוא בחינת **שבת** קדש[[9]](#endnote-9) (יום הזיווג השלם[[10]](#endnote-10)).

בפרט "בשר הבעל" שהוא "בשרו הראוי לה" היינו אבר הברית, שהרי המילה מכונה בכ"מ "ברית בשר"[[11]](#endnote-11) (משום שאבר הברית עצמו, נטול העצם, מכונה בתנ"ך "בשר"[[12]](#endnote-12)). כאשר זוכים לתיקון ברית הבשר כדבעי זוכים לכך שב**בשר** עצמו יתגלה – בעת קרוב הבשר – כי "**שכינה** **ביניהם**"[[13]](#endnote-13). אז מאיר בקיום מצות "שארה… **לא** **יגרע**" השם הקדוש **שדי** – שם הברית (שאחד מפירושיו הוא "שדי באלקותו לכל בריה"[[14]](#endnote-14), היינו שהוא הקוצב לכל חי את הראוי לו ללא גרעון).

אכן, מצות קרוב הבשר – שמעבר לעצם הזיווג – מלמדת כי לא די בבשר הברית לבדו, ותיקון ה"ברית בשר" תלויה בתיקון הבשר כולו, החל מתיקון ה"לב בשר"[[15]](#endnote-15) של האדם (וחז"ל[[16]](#endnote-16) אף מפרשים כי בנוסף ל"עצם מצלעותיו" שלקח ה' מהאדם לבריאת האשה – "אחת מצלעֹתיו"[[17]](#endnote-17) – הוא לקח לשם כך גם "בשר מלבו") – בבחינת "לבי ובשרי ירננו"[[18]](#endnote-18). ובאמת, לצד מילת בשר הברית נצטווינו גם על מילת הלב מערלתו[[19]](#endnote-19).

תיקון הברית הוא מכח המילה ש"נכרתו עליה שלש עשרה בריתות"[[20]](#endnote-20) – מכח הארת **יג** מדות הרחמים, שהן מדות ה"לב בשר" הרך והמתוקן בשלמות (עליהן נצטווינו "והלכת בדרכיו"[[21]](#endnote-21) – "מה הוא רחום אף אתה היה רחום וכו'"[[22]](#endnote-22)). **יג** מדות הרחמים מאירות בפרט בחדש **אלול**[[23]](#endnote-23), חדש הרחמים, ובו ניתן לזכות ל"[ומל הוי' אלהיך] **א**ת **ל**בבך **ו**את **ל**בב [זרעך]"[[24]](#endnote-24). אז, כאשר מתוקן לב הבשר, ניתן לתקן את הבשר כולו, עד לתיקון ברית הבשר בשלמות, ואזי זוכים לקירוב אמיתי של "**א**ני [מוסרת את עצמי-עצמותי] **ל**דודי **ו**דודי [נותן את לבו-בשרו] **ל**י"[[25]](#endnote-25) (כאשר הדוד מתמסר "**לי**" בשלמות, בקיום מצות "**ל**א **י**גרע"[[26]](#endnote-26) ללא שיור).

1. . שמות כא, י. [↑](#endnote-ref-1)
2. . כתובות מח, א. [↑](#endnote-ref-2)
3. . שמות כא, ט. [↑](#endnote-ref-3)
4. . בראשית ב, כג. [↑](#endnote-ref-4)
5. . שם פסוק כד. [↑](#endnote-ref-5)
6. . נדה לא, א. קהלת רבה ה, יב. [↑](#endnote-ref-6)
7. . ראה חסדי דוד סימן ה וביאורו במבוא לקבלת האריז"ל (ביאור ב לסימן ה) ובחסדי דוד הנאמנים ח"א עמ' 73 ואילך. [↑](#endnote-ref-7)
8. . וראה לעיל בתורה "והיו לבשר אחד" כי קירוב בשר שייך דווקא ל"יום אחד" דמעשה בראשית. [↑](#endnote-ref-8)
9. . ראה שכינה ביניהם עמ' ט. [↑](#endnote-ref-9)
10. . כתובות סב, ב (ראה באריכות שכינה ביניהם פ"ז ויין משמח ח"ב שער ו). [↑](#endnote-ref-10)
11. . ראה לדוגמה יומא פה, ב. סנהדרין צט, א. כריתות ז, א. [↑](#endnote-ref-11)
12. . ראה לדוגמה יחזקאל טז, כו; כג, כ (וברש"י על הפסוקים, וראה גם ברד"ק שם המפנה לויקרא טו, ג). [↑](#endnote-ref-12)
13. . סוטה יז, א. [↑](#endnote-ref-13)
14. . על פי רש"י לבראשית א, יז (וראה שכינה ביניהם עמ' צב אודות בחינה זו בחיי הנישואין). [↑](#endnote-ref-14)
15. . יחזקאל יא, יט; לו, כו. [↑](#endnote-ref-15)
16. . פרקי דרבי אליעזר יב. [↑](#endnote-ref-16)
17. . בראשית ב, כא. [↑](#endnote-ref-17)
18. . תהלים פד, ג. [↑](#endnote-ref-18)
19. . דברים י, טז (וראה יחזקאל מד, ז-ט כי ערלות לב וערלות בשר מופיעות ביחד). [↑](#endnote-ref-19)
20. . נדרים לא, ב. [↑](#endnote-ref-20)
21. . דברים כח, ט. [↑](#endnote-ref-21)
22. . רמב"ם הלכות דעות פ"א ה"ו. [↑](#endnote-ref-22)
23. . ראה לקו"ת ראה ד"ה "אני לדודי ודודי לי" (לב, א). [↑](#endnote-ref-23)
24. . דברים ל, ו (וראה בעל הטורים עה"פ ובאבודרהם סדר תפלת ר"ה). [↑](#endnote-ref-24)
25. . שיר השירים ו, ג (וראה אבודרהם סדר תפלת ר"ה, פע"ח שער ר"ה פ"א, שער הפסוקים עה"פ). [↑](#endnote-ref-25)
26. . חוץ מראשי התיבות, שאר אותיות "ל**א** י**גרע**" עולות **לאה** **רחל** – שני ממדי הנוקבא אליה מתקשרים ב"קרוב בשר" (כאשר בפרט לאה עומדת מול החזה, במקום ה"לב בשר", ורחל עומדת מהטבור ולמטה, במקום ה"ברית בשר", וד"ל). [↑](#endnote-ref-26)