## "והאדם ידע את חוה אשתו"

ב

הופעה הראשונה של זיווג איש ואשה בתורה הוא מתואר כדעת – "והאדם ידע את חוה אשתו"[[1]](#endnote-1). ממד הקשר והחיבור שיש בדעת שייך, בפשטות, לפירוש הדעת במשמעות של ידיעה והשגה – כשם שידיעה היא הכרות קרובה עם מושג או דבר כלשהו, כך גם קשר קרוב בין בני אדם נקרא ידיעה. אמנם, מצינו כי לדעת יש גם משמעות נוספת בתנ"ך – משמעות של שבירה והכאבה (כבפסוק "ויקח את זקני העיר ואת קוצי המדבר ואת הברקנים ויֹדע בהם את אנשי סֻכות"[[2]](#endnote-2) ובפסוק "וידע אלמנותיו"[[3]](#endnote-3)). וכן, על פי הקבלה והחסידות גם בדעת במשמעות של חיבור והכרה קיימות שתי רמות – דעת תחתון ודעת עליון – כשלכל אחת פעולה שונה מעט (וכפי שיתבאר בסמוך מה שנוגע לעניננו, אף כי בכללות הענין רבו כמו רבו הביאורים והפירושים, ואין כאן מקומם). לכן ראוי לדרוש כי כל שלש בחינות הדעת – דעת של שבירה, דעת תחתון ודעת עליון – מופיעות בזיווג, ובתמצית:

דעת במובן של שבירה מופיעה, למעליותא, בביאה הראשונה, שתכליתה שבירת הבתולים. על אף הצער והכאב שיש בשבירה, הרי זו שבירה טובה שנועדה לעשות את האשה לכלי ולכרות ברית נצחית בין האיש ואשתו. ממד השבירה בביאה זו הוא ממד של תהו[[4]](#endnote-4), ההכרחי כדי לפתוח את הדרך להמשך חיי הנישואין, כפי שהיה הכרחי בראשית בריאת העולם[[5]](#endnote-5) – "כל ההתחלות קשות"[[6]](#endnote-6). שבירת הכלים התחילה מספירת הדעת, ובידיעה הראשונה של האיש את אשתו מתחוללת חזרה מתוקנת על שבירת הכלים, מתוך מגמה של תיקון האשה ועשיתה כלי בשלמות[[7]](#endnote-7).

דעת תחתון היא דעת שתכליתה יצירה מחודשת במציאות, והיא מופיעה בביאות שתכליתן הריון – הריון הוא בירור ועיצוב מחדש של חומרי הגלם הקיימים באיש ובאשה, היוצר בריאה חדשה של ילד במציאות (בדומה ל"דעת תחתון" המופיעה בנפש כמחברת את המוחין אל המדות, במגמה לברר ולתקן את המדות, עד להולדת מדות חדשות מן השכל, וכן הוא על דרך תפיסת המציאות של "דעת תחתון", הרואה את הכל כנברא יש מאין, כלידת ילד חדש, כשתכלית הידיעה היא לברר את היש ולהחדיר בו תודעה לאין האלקי שמעליו).

דעת עליון היא חיבור תדיר ושמח שתכליתו בעצם קיומו – בתחושת התענוג העצמי שיש בחיבור – והוא מופיע בביאות שתכליתן התענוג המשותף של בני הזוג (והדבר דומה ל"דעת עליון" המחברת בין החכמה והבינה, שהם "תרין ריעין דלא מתפרשין לעלמין"[[8]](#endnote-8), כשאין תכלית ישירה לחיבורם מעבר להשלמה ההדדית המענגת שלהם, וכן על דרך "דעת עליון" שתופסת את העליונים כיש ואת התחתונים כאין, וממילא אין לה ענין לפעול בתחתונים אלא רק לעסוק בתודעת העליונים המענגת). בעיקר מתבטאת דעת עליון בביאות בזמן ההריון, כאשר כבר אין כל שאיפה להתעברות, אף שביאות אלו משפרות את הולד שיהיה מזורז ומלובן[[9]](#endnote-9) (כפי שחיבור החכמה והבינה והעיסוק במושכלות משפר ומעדן, בדרך ממילא, את מדותיו של האדם).

[וליתר דיוק בענין "דעת עליון": בעולם הזה זיווגם התדיר של החכמה והבינה – פרצופי אבא ואמא – הוא זיווג חיצוני ההכרחי לצורך קיום העולמות בבחינת "חידוש הישנות"[[10]](#endnote-10). זיווג זה איננו אמיתת ענינה של דעת עליון, המופשטת מהעולם, ואינו אלא הארת דעת עליון בדעת תחתון (ובחיי נישואין אפשר לדמות זאת לזיווג 'שגרתי' שענינו שמירת יחסי אהבה תקינים בין ההורים, גם כשאינם יכולים להוליד, כדי לשמור על קיום הבית בו הם מגדלים את ילדיהם). אמיתת גילוי הזיווג התדיר של דעת עליון הוא לעתיד לבוא, ואזי מזיווג זה יוולדו נשמות חדשות לגמרי, שאינן שייכות כלל לסדר העולם הזה, וכל ענינן התגלות השעשועים העצמיים באופן מוחשי, כנשמות בגופים העושות לו יתברך דירה בתחתונים[[11]](#endnote-11). ביחס לנשמות החדשות (שהן השעשועים העצמיים) של העולם הבא, שיפור ועידון הולד שיש בזיווג בזמן ההריון הוא הארה בעלמא – כעין הארת נשמה יתרה הנמשכת ביום השבת, "מעין עולם הבא".]

1. . בראשית ד, א. [↑](#endnote-ref-1)
2. . שופטים ח, טז (ועיי"ש בתרגום יונתן ובשאר המפרשים). [↑](#endnote-ref-2)
3. . יחזקאל יט, ז (על פי פירוש המצודות, ואילו שאר המפרשים שם פרשו מלשון ביאה, אך המדובר בביאת אונס שיש בה עינוי, וממילא יש כאן קשר מובהק בין משמעות הביאה למשמעות השבירה). [↑](#endnote-ref-3)
4. . וראה לעיל שער ב בתורה "אין כלי שלם מלב שבור" (ובשער זה בתורה "איהו ברוך ואיהי ברכה" ובתורה "לארקא ולאמשכא ולאנהרא"). [↑](#endnote-ref-4)
5. . וכנ"ל בתורה "לארקא ולאמשכא ולאנהרא". [↑](#endnote-ref-5)
6. . מכילתא בחדש ב (הובא בילקוט שמעוני שמות רמז רעו וברש"י לשמות יט, ה). [↑](#endnote-ref-6)
7. . וכנ"ל בשער הקודם, בתורה "אין כלי שלם יותר מלב שבור". [↑](#endnote-ref-7)
8. . ראה זהר ח"ג ד, א. [↑](#endnote-ref-8)
9. . ראה נדה לא, א (וסנהדרין ע, ב). [↑](#endnote-ref-9)
10. . ראה פע"ח שער הק"ש פ"ו ופי"א. ע"ח שער הזיווגים פ"א ובכ"ד. ונתבאר בחסידות בכ"ד – ראה לקו"ת שה"ש ד"ה "להבין ענין הטעם למה שהאתערותא דלעילא" (כב, ב). [↑](#endnote-ref-10)
11. . וראה עוד לקמן בתורה "מעשה אבות" בענין זיווגו של יעקב אבינו. [↑](#endnote-ref-11)