## תיקון חטא עץ הדעת

מ

ושגי הדעת והידיעה מופיעים בתורה לראשונה ביחס לעץ הדעת וחטא האכילה ממנו. בעקבות חטא זה גורשו אדם וחוה מגן עדן ועבודתם-עבודתנו מאז היא תיקון הנזקים שהתחוללו במציאות. חטא זה הוא המשבר הראשון המפורש בתורה אחרי בריאת העולם בששת ימי בראשית, והוא שחזור של "שבירת הכלים" של עולם התהו שקדמה לבריאה[[1]](#endnote-1) – משבר שהתחיל גם הוא מספירת הדעת של עולם התהו[[2]](#endnote-2). לכן, עבודת התיקון מחוץ לגן העדן אחר החטא – עבודתנו בעולם הזה – היא בעצם עבודת התיקון הבאה בעקבות שבירת הכלים, כפי שעבודה זו מתוארת בתורת הקבלה: תיקון הכלים השבורים, העלאת הניצוצות הנפולים והמשכת האורות האלקיים שנסתלקו חזרה לשרשם עם שבירת כליהם (כאשר, בעומק יותר, התיקון של אורות-ניצוצות-כלים מקביל לתיקון שלשת ממדי המציאות אודותם לימד מורנו הבעל שם טוב[[3]](#endnote-3) – עולמות-נשמות-אלקות – כנודע[[4]](#endnote-4)).

והנה, מיד אחרי סיום הסיפור של חטא עץ הדעת, בו הידיעה השלילית של אדם וחוה המיטה משבר וחורבן על העולם, מופיע שוב מושג הידיעה – "והאדם ידע את חוה אשתו"[[5]](#endnote-5). הופעה זו כה בולטת עד כי נראה ברור שיש לקשר בין הידיעה של חטא עץ הדעת לידיעת אדם את חוה אשתו. ואכן, בדרך כלל מפרשים, באופנים שונים, כי ידיעת אדם את חוה אשתו קדמה לחטא עץ הדעת[[6]](#endnote-6) והיתה בעקיפין גם סיבתו (כאשר הנחש ראה את אדם וחוה עסוקים בתשמיש ונתקנא בהם[[7]](#endnote-7), או – בעומק יותר – כאשר עצם חוית הזיווג היא ראשית המודעות העצמית האסורה של חטא עץ הדעת[[8]](#endnote-8)). אמנם, מכיון שידיעה זו מופיעה בפסוקים אחרי חטא עץ הדעת, ובפשטות זו ידיעה חיובית וראויה (שהרי בה מתחילה להתקיים בפועל מצות "פרו ורבו"[[9]](#endnote-9)), לכן נראה לפרש כי בידיעה זו – וכך בכל זיווג איש ואשתו הנעשה בקדושה ובטהרה[[10]](#endnote-10) – טמון דווקא תיקון חטא עץ הדעת, על כל שלש רמות התיקון הנדרשות[[11]](#endnote-11):

בכל נישואין הראשית של "והאדם ידע את חוה אשתו" היינו ביאת המצוה – הביאה בה נשברים הבתולים והאשה נעשית כלי[[12]](#endnote-12) (והיינו חויה מתקנת של שבירת הכלים הראשונה, כאשר בביאת המצוה השבירה עצמה יוצרת כלי שלם[[13]](#endnote-13)). בעבודת התיקון, תכלית הביאה העושה כלי היא תיקון הכלים, כמובן. במושגיו המעמיקים והמחיים של מורנו הבעל שם טוב תכלית ביאה זו היא תיקון העולמות, לעורר בהם תנועה של עליה והשתוקקות כלפי מעלה[[14]](#endnote-14), ובכך לפתוח אותם לפעולת הנשמות בתוכם (ולפי זה מתעדן מובן התיקון בביאה הראשונה ומובן כי עיקרה – עיקר כריתת הברית בעשית הכלי – איננה עשית הכלי ה'טכנית' בשבירת הבתולים, אלא המשכת ה"רוחא דשביק בה בעלה"[[15]](#endnote-15), המעוררת את תשוקת ואהבת האשה לאישה בכל ימי חייהם).

המשך הקיום של "והאדם ידע את חוה אשתו" בחיי הנישואין הוא בזיווגים שתכליתם הריון – הן בגשמיות, בלידת ילדים, והן ברוחניות, בהמשכת נשמות גרים[[16]](#endnote-16) והרהורי תשובה[[17]](#endnote-17). בעבודת התיקון, זיווגים אלו מבררים את הניצוצות הקדושים שנותרו מעולם התהו כדי ליצור מהם מציאות חדשה[[18]](#endnote-18). גופו המתרקם של הולד הוא בירור ועיצוב מחודש של חומרי הגלם שבמציאות, כשבכל תהליך ההריון מתחולל בירור – החל מהבירור הנעלם איזה מתאי הזרע הוא ה"זרע אמת"[[19]](#endnote-19) שיפרה את האשה, דרך בירור הבר מן הפסולת בתהליך ההריון, ועד לבירור מה מתאי הגזע הגולמיים ישמש ליצירת כל אבר וחלק בגוף, מהמח שבראש ועד לקצות הצפרניים[[20]](#endnote-20) (וכדרשות החכמים על הבירור שבהריון: "דריש רבי חנינא בר פפא, מאי דכתיב 'ארחי ורבעי זרית וכל דרכי הסכנת'[[21]](#endnote-21)? מלמד שלא נוצר אדם מן כל הטפה אלא מן הברור שבה. תנא דבי רבי ישמעאל, משל לאדם שזורה בבית הגרנות נוטל את האוכל ומניח את הפסולת. כדרבי אבהו, דרבי אבהו רמי כתיב 'ותזרני חיל'[[22]](#endnote-22) וכתיב 'האל המאזרני חיל'[[23]](#endnote-23) – אמר דוד לפני הקב"ה, רבש"ע זיריתני וזרזתני"[[24]](#endnote-24)). במושגי מורנו הבעל שם טוב, תיקון הניצוצות היינו המשכת הנשמות לפעול בתוך העולם ולתקנו (וגם כאן נחשף ממד עמוק יותר, ומתברר כי עיקר החידוש איננו בירור הניצוצות מתוך הפסולת, אלא "התקשרות הנשמות"יד: התקשרות הניצוצות של שני בני הזוג בוולד אחד, התקשרות הנשמה הנמשכת מלמעלה עם הניצוצות שבגוף, וכאשר מדובר בהמשכת נשמות גרים או הרהורי תשובה – התקשרות נשמות בני הזוג והניצוצות שהם מבררים לאנשים אחרים עליהם פועלת המשכת הזיווג).

סוג שלישי של ידיעת האדם את אשתו הוא זיווגים שענינם תענוג עצמי – שעשועים עצמיים בין בני הזוג, ללא מחשבה על תכלית מוחשית בעולמנו. בכחם של זיווגים אלו להמשיך חזרה את האורות שנסתלקו בזמן שבירת הכלים, ואף להביא לידי גילוי "אור חדש" ממש[[25]](#endnote-25). במושגי מורנו הבעל שם טוב, השעשועים העצמיים הללו מייחדים את האלקות בתוך העולםיד, כשהם מגלים כי גם לשעשועי ה' הנעלים לגמרי מהבריאה יש המחשה במציאות העולם.

עולה כי ברמות השונות של זיווגי האיש והאשה, לאורך התקופות בחיי הנישואין שלהם, כלולה כל עבודת התיקון השלמה של המציאות השבורה – החל מתיקון הכלים, דרך בירור הניצוצות שנפלו ונתפזרו, ועד להמשכה מחודשת של האורות שנעלמו בשבירה (ואף אורות חדשים שלא האירו מעולם).

[והנה, את כל המבואר עד כה ניתן לנסח גם בסגנון אחר, על פי סוד כוונות הזיווג כנגד עולמות אבי"ע[[26]](#endnote-26): בביאה הראשונה, המתקנת ובונה את גופם של בני הזוג, הכוונות שייכות לעולם העשיה (בו הכונה היא להשתיק את התאוה, ובכך לתקן את גוף האיש ולשומרו מחטא) ולעולם היצירה (בו הכוונה היא לענג את האשה בקיום מצות עונה, והיינו התיחסות לצרכי גוף האשה ולתיקון הכלי שלה). שהרי, הפירוש המילולי של יצירה ועשיה הן הטבעת צורת הכלי (בחומר הגלם הראשוני) ושכלולו. בביאה השניה, שתכליתה הריון (גשמי או רוחני), הכוונה שייכת לעולם הבריאה (בו כוונת הזיווג היא קיום מצות "פרו ורבו"[[27]](#endnote-27) בבריאת-המשכת נשמה מה"גוף" העליון[[28]](#endnote-28) לגוף התחתון). בביאה השלישית, שענינה שעשועים אלקיים של בני הזוג, הכוונה שייכת לעולם האצילות (בו כוונת הזיווג היא להתדמות ליחוד קוב"ה ושכינתיה, וכך לפעול אותו ולהמשיך את אורו בעולם). ההתבוננות בסוד הכוונות מפשיטה את שלבי התיקון משלבי החיים השונים של בני הזוג, ומגמישה את מהות התיקון המתחולל בכל זיווג, התלויה בכוונת הלב של בני הזוג (ועד שניתן בכל זיווג לחולל את כל רמות התיקון[[29]](#endnote-29)).]

1. . וראה ד"ה "על כן יאמרו המושלים" תרצ"א (סה"מ קונטרסים ח"א קצב, א ואילך). [↑](#endnote-ref-1)
2. . עץ חיים שער הכללים פ"א ובכ"ד. [↑](#endnote-ref-2)
3. . כתר שם טוב (הוצאת קה"ת) אות א. [↑](#endnote-ref-3)
4. . ובפרט באה הקבלה זו בכתבי בעל "היכל הברכה" מקאמרנא זצ"ל. [↑](#endnote-ref-4)
5. . בראשית ד, א. [↑](#endnote-ref-5)
6. . ראה רש"י על הפסוק. [↑](#endnote-ref-6)
7. . ראה בראשית רבה יח, ו (וברש"י לבראשית ג, כ). [↑](#endnote-ref-7)
8. . וראה בספר הטבע היהודי עמ' קנג-קנד והנסמן שם (ובכ"ד). [↑](#endnote-ref-8)
9. . בראשית א, כח. [↑](#endnote-ref-9)
10. . ובפרט אמורים הדברים בזיווגי האבות והאמהות, הזוגות הקדושים והטהורים המתקנים את הזוג הראשון בעולם, כנודע – וראה לקמן בסיום התורה "מעשה אבות". [↑](#endnote-ref-10)
11. . בהתבסס על שלש רמות הדעת בזיווג שנתבארו בתורה הקודמת – "והאדם ידע את חוה אשתו". [↑](#endnote-ref-11)
12. . סנהדרין כב, ב. [↑](#endnote-ref-12)
13. . וכנ"ל בתורה "אין כלי שלם יותר מלב שבור" בשער ב. [↑](#endnote-ref-13)
14. . כמבואר בכתר שם טוב שם כי תיקון עולמות-נשמות-אלקות הוא ב"עלית העולמות", "התקשרות הנשמות" ו"יחוד האלקות" (וראה גם כלל גדול בתורה עמ' נז ואילך, ובכ"ד). [↑](#endnote-ref-14)
15. . עפ"י זהר ח"ב קא, ב (וראה עוד בתורה "אין כלי שלם יותר מלב שבור" בשער ב ולעיל בתורה "לארקא ולאמשכא ולאנהרא" בסוד "וחשך על פני תהום"). [↑](#endnote-ref-15)
16. . ראה דרמ"צ מצות פו"ר. [↑](#endnote-ref-16)
17. . וראה שכינה ביניהם סוף פרק ז ויין משמח ח"ב שער ו בתורה "ירידה צורך עליה". [↑](#endnote-ref-17)
18. . וראה גם שכינה ביניהם סוף פ"ו. [↑](#endnote-ref-18)
19. . ירמיה ב, כא. [↑](#endnote-ref-19)
20. . וראה תניא פ"ב ולקו"ת במדבר עה, ג (ובכ"ד). [↑](#endnote-ref-20)
21. . תהלים קלט, ג. [↑](#endnote-ref-21)
22. . שמואל-ב כב, מ. [↑](#endnote-ref-22)
23. . תהלים יח, לג. [↑](#endnote-ref-23)
24. . נדה לא, א. [↑](#endnote-ref-24)
25. . וראה לקמן שער ו בתורה "ישת חשך סתרו". [↑](#endnote-ref-25)
26. . כפי שנתפרשו ביין משמח ח"א שער ז בתורה "ארבע כוונות הזיווג", וש"נ. [↑](#endnote-ref-26)
27. . בראשית א, כח. [↑](#endnote-ref-27)
28. . ראה יבמות סב, א; ע"ז ה, א (וברש"י ותוספות שם). [↑](#endnote-ref-28)
29. . כמבואר ביין משמח שם כיצד ניתן ליישם את ארבע הכוונות כארבעה שלבים בכל זיווג. [↑](#endnote-ref-29)