## מעשה אבות

ב

חיי בני זוג שלשה סוגים שונים של זיווג – ביאת מצוה, שתכליתה עשית האשה כלי וכריתת ברית בין בני הזוג; זיווגים לשם הריון; זיווגים שכל ענינם אהבה ושעשוע הדדיים[[1]](#endnote-1). חויות הזיווגים הללו מכוונות בסדר תיקון הנפש על פי תורת מורנו הבעל שם טוב – הסדר של הכנעה-הבדלה-המתקה[[2]](#endnote-2):

ביאת המצוה עם שבירת הבתולים מלווה בחויה של הכנעה, כפי שהוא בכל תהליך מכאיב של שבירה. עצם עשית הכלי היא הטבעת "חותם שוקע" – חותם של הכנעה – בחומר הגלם שלו, ועל מהות הכלי הזה ניתן לומר "אין כלי שלם יותר מלב שבור"[[3]](#endnote-3).

ביאה שתכליתה הריון היא תהליך של הבדלה, כשעצם ההתעברות ואחר כך כל תקופת ההריון היא הבדלה ובירור בין הבר ובין הפסולת שבטפות ההורים ו'מיון' בין האיברים השונים הכלולים בטפה ההיולית הראשונה[[4]](#endnote-4).

ביאות שענינן תענוג ושעשועים של בני הזוג – תענוג ושעשועים המשקפים את השעשועים האלקיים שלמעלה מבריאת העולם, וכך ממשיכים לעולם אורות אלקיים חדשים – הן חוית ההמתקה השלמה, בה הזיווג הוא שעשוע קדוש ונטול פסולת. גם החששות המלוים את בנין הכלי או את ההתעברות מתבטלים בביאה שהיא כביכול 'חסרת תכלית' ו'חסרת אחריות', וממילא איננה חוששת מכשלונות, וכל כולה חופש אלקי מתוק ושמח (אלא שבסופו של דבר מתברר כי דווקא מחופש מתוק זה נמשכים התולדות הנעלים ביותר, הנקיים מכל שמץ של פסולת – כדלקמן).

והנה, כל שלש הביאות הללו הן ירושה לעם ישראל מהאבות (שזיווגיהם הם התיקון והבירור של כל מה שנפגם בזיווג אדם וחוה):

אצל אברהם ושרה אמנו היה צורך מיוחד בעשית כלי, יותר מאצל כל זוג, שהרי אמרו חז"ל[[5]](#endnote-5) כי שניהם היו טומטומים כגלמי כלים. עשית הכלי מלווה בהכנעה, בה הצטיין מבין האבות אברהם אבינו שאמר "ואנכי עפר ואפר"[[6]](#endnote-6). בעשית הכלי של אברהם ושרה נזכרים בכל ביאת מצוה, שהרי הברכה שלאחריה חותמת "אילת אהבים שמרה בטהרה וחוק לא הפרה ברוך הבוחר בזרעו של אברהם"[[7]](#endnote-7) (על יסוד הפסוק "… אשר בחרתיך זרע אברהם אֹהבי"[[8]](#endnote-8)).

תכלית זווגי יצחק ורבקה הם "תולדֹת יצחק"[[9]](#endnote-9) ובמוקד יחסיהם עומדים הבירור וההבדלה בין יעקב לעשו.

יעקב עם נשיו זכה להמתקה של "מטתו שלמה"[[10]](#endnote-10) כשמחד עניני זיווגיו הם שעשוע אלקי – כנודע שרוב זיווגי הפרצופים האלקיים נמשלים בקבלה ליחסים המורכבים של יעקב/ישראל ולאה/רחל – ולאידך דווקא הוא זוכה להמשיך את כללות נשמות ישראל ולהגיע ליעוד של "פרו ורבו ומלאו את הארץ וגו'"[[11]](#endnote-11) (וכנודע ש"שופריה דיעקב אבינו מעין שופריה דאדם הראשון"[[12]](#endnote-12), לו נאמר צווי זה).

1. מקורות:

   . וכנ"ל באורך בתורות הקודמות, ובפרט בתורה "והאדם ידע את חוה אשתו". [↑](#endnote-ref-1)
2. . ראה כתר שם טוב (הוצאת קה"ת) סוד כח. הסדר של הכנעה-הבדלה-המתקה מכוון גם כנגד הסדר של עולמות-נשמות-אלקות שנזכר בתורה הקודמת. [↑](#endnote-ref-2)
3. . כפי שהתבאר באורך בתורה בשם זה בשער ב. [↑](#endnote-ref-3)
4. . וכנ"ל בתורה הקודמת – "תיקון חטא עץ הדעת". [↑](#endnote-ref-4)
5. . יבמות סד, א – עיי"ש. [↑](#endnote-ref-5)
6. . בראשית יח, כז. [↑](#endnote-ref-6)
7. . טור אבה"ע סימן סג (וראה שו"ע אבה"ע סימן סג סעיף ב ובחכמת אדם כלל קטו סעיף יט). [↑](#endnote-ref-7)
8. . ישעיה מא, ח. [↑](#endnote-ref-8)
9. . בראשית כה, יט. [↑](#endnote-ref-9)
10. . ויקרא רבה לו, ה (ובכ"ד). [↑](#endnote-ref-10)
11. . בראשית א, כח. [↑](#endnote-ref-11)
12. . ב"מ פד, א (ובכ"ד). [↑](#endnote-ref-12)