## "בורא עולם בקנין"

ע

ל הדעת נאמר "דעת קנית, מה חסרת?"[[1]](#endnote-1) (ובלעדיה נאמר "דעת חסרת, מה קנית?"א). גם בדעת במובן של זיווג – "והאדם ידע את חוה אשתו"[[2]](#endnote-2) – יש ממד של קנין (ועד שקנין הקידושין הטבעי והראשוני ביותר – שחכמים אסרוהו משום פריצות[[3]](#endnote-3) – הוא קנין ביאה[[4]](#endnote-4)), המשתנה מזיווג לזיווג במשך חיי הנישואין[[5]](#endnote-5):

ביאת המצוה היא "קנין ארץ" – בביאה זו קונה איש את אשתו, ה"קרקע עולם"[[6]](#endnote-6), ובני הזוג בונים את התשתית לכל חיי הנישואין, את הארץ עליה יעמוד ביתם[[7]](#endnote-7). ביאה שתכליתה הריון היא "קנין שמים" – קנין **נשמה** (= **השמים**) בבירורה והמשכתה בגוף. אכן, רק הביאה שעצם ענינה הוא הידיעה ההדדית, ללא כל תכלית אחרת, היא שלמות הקנין האלקי – "קֹנה שמים וארץ"[[8]](#endnote-8) כאחד (כאשר המשכת האלקות משפרת ובונה גם את הנשמה השמימית שנמשכה בביאה השניה – שהרי הזיווג בזמן ההריון עושה את הולד מזורז ומלובן[[9]](#endnote-9) – וגם חודרת וממלאת הנאה את הגופים הארציים להם נגעה הביאה הראשונה).

והנה, על הפסוק "הוא אביך קנך"[[10]](#endnote-10) מביא רש"י שלשה פירושים – "שקנאך, שקננך בקן הסלעים ובארץ חזקה, שתקנך בכל מיני תקנה". גם שלשת הפירושים הללו מתאימים (מלמעלה למטה) כמובנים של "דעת קנית" בשלש רמות הידיעה בין איש לאשתו:

ביאת המצוה מתקנת את האשה ועושה אותה כלי "בכל מיני תקנה". ביאת ההריון מכניסה את העובר ל"קן צפור" בו יגדל עד שיוולד, שאזי ירחיב ויחזק את הקן המשפחתי (כשההשראה השמימית של ההריון מחזקת את הארץ המתוקנת והופכת אותה ל"קן סלעים" ו"ארץ חזקה"). הביאה שענינה שעשועים בין בני הזוג (ובזמן ההריון היא גם עושה את העובר זריז ומלובן) היא שלמות הקנין – "קונה שמים וארץ" כאחד, כנ"ל (וכן "עולם הקנין" הוא כינויו של עולם האצילות, אליו שייכת כוונת הזיווג כשעשוע אלקי המשקף ומעורר את יחוד קוב"ה ושכינתיה[[11]](#endnote-11) – במדרגה העליונה בה מקדשים את האשה באמירת "**ברוך** **קונך**"[[12]](#endnote-12), שכנגד עולם האצילות, פועלים את היחוד של "[ביום ההוא יהיה] **הוי**' **אחד** **ושמו** **אחד**"[[13]](#endnote-13)).

1. . קהלת רבה ז, לב (ובכ"ד). [↑](#endnote-ref-1)
2. . בראשית ד, א. [↑](#endnote-ref-2)
3. . רמב"ם הלכות אישות פ"ג הכ"א. שו"ע אבהע"ז סימן כו סעיף ה. [↑](#endnote-ref-3)
4. . קידושין פ"א מ"א – ומקורו בדברים כד, א. [↑](#endnote-ref-4)
5. . וראה בתורות הקודמות – "והאדם ידע את חוה אשתו", "תיקון חטא עץ הדעת" ו"מעשה אבות" – בענין שלש בחינות של ידיעה וזיווג בחיי בני הזוג. [↑](#endnote-ref-5)
6. . על פי סנהדרין עד, ב. [↑](#endnote-ref-6)
7. . וראה עוד בתורה "לארקא ולאמשכא ולאנהרא" ביחס לסוד הארץ בביאה הראשונה. [↑](#endnote-ref-7)
8. . בראשית יד, יט; שם פסוק כב. [↑](#endnote-ref-8)
9. . ראה נדה לא, א (וסנהדרין ע, ב). [↑](#endnote-ref-9)
10. . דברים לב, ה. [↑](#endnote-ref-10)
11. . וכנ"ל בתורה "תיקון חטא עץ הדעת". [↑](#endnote-ref-11)
12. . מנוסח קידוש לבנה (הרומז גם לקידושי האשה, שנמשלה ללבנה, כנודע). [↑](#endnote-ref-12)
13. . זכריה יד, ט. [↑](#endnote-ref-13)