## אין כלי שלם יותר מלב שבור

ח

יי הנישואין מתחילים בשבירה – בלילה הראשון, בביאת המצוה, מתחוללת שבירת הבתולים. כל שבירה היא מהלך של תהו, הדומה לשבירת הכלים שהתחוללה קודם לבריאת העולם (כאשר הקב"ה היה "בורא עולמות ומחריבן"[[1]](#endnote-1)), בשלב הראשית בו "והארץ היתה תהו ובהו"[[2]](#endnote-2). מעבר לשבירה עצמה, גם הכח התקיף אשר נדרש לביאה הראשונה – מעל ומעבר לביאות שלאחריה – הוא כח של תהו, כח שמסוגל לחולל שבירה. כיצד ניתן לבסס את חיי הנישואין – חיים של תיקון, עליהם נאמר "לא תהו בראה, לשבת יצרה"[[3]](#endnote-3) – על מהלך של תהו ושבירה?

רמז מובהק לקשר בין שבירת הבתולים לסוד שבירת הכלים של עולם התהו הוא בכך ש**שבירת** **הבתולים** עולה 1405 (מספר ההשראה ה-**כז**)[[4]](#endnote-4), כמנין שמות כל ה-**ז** "מלכין קדמאין דמיתו" (המלכים אשר מלכו בארץ אדום לפני מלוך מלך לבני ישראל[[5]](#endnote-5), אשר מסמלים את כללות עולם התהו ומהם לומד האריז"ל את כל סוד שבירת הכלים) – **בלע** **יובב** **חשם** **הדד** **שמלה** **שאול** **בעל**-**חנן**! אך לאידך, עם הקשר המובהק לשבירת הכלים, הרי הפעולה הברורה של ביאת המצוה ושבירת הבתולים היא דווקא תיקון ועשית כלי – "אין האשה כורתת ברית אלא למי שעשאה כלי"[[6]](#endnote-6). לכן יש לומר כי שבירת הבתולים כוללת בתוכה – באופן מתוקן ומאוזן – את כל תהליך שבירת הכלים, ומיניה וביה גם את בנין הכלי המתוקן ואת ההשראה על כל תהליך התיקון השלם שעתיד להתחולל בהמשך חיי הנישואין[[7]](#endnote-7).

כשמדייקים, עצם המעבר מחיי הרווקות לחיי הנישואין הוא מעבר מחיי תהו לחיי תיקון. הרווקות היא מצב תהו (כרמוז גם בכך שתרגום הביטוי "תהו ובהו" הוא "צדיא וריקניא") – מצב בו אין התכללות בין האדם לבין זולתו ואין בנין בית וישוב עולם – הנשלל בפסוק "לא תהו בראה" (כנ"ל). לאידך, החל מקנין הנישואין – "לשבת יצרה" – מתחיל בנין עולם התיקון, בו בני הזוג מתכללים ומתחברים (ולא כל אחד שרוי בעולמו הפרטי, בו הוא מלך יחיד, כחוית ה"אנא אמלוך"[[8]](#endnote-8) של עולם התהו) ומייסדים ביחד בית יציב ומשפחה הקיימת בע"ה לדורי דורות. ובפשטות, המעבר הזה כולל בחובו שבירה של עולם הרווקות, על כל אורחות החיים שנהגו בו, כדי להכנס לסדר חיים חדש ומתוקן של חיי הנישואין. כלומר, שבירת הכלים של עולם התהו היא הכרחית כדי להתחיל לבנות את עולם התיקון – המעבר לחיי הנישואין כולל בחובו משבר הכרחי של חיי הרווקות (כשבעומק שבירת עולמו של הרווק היא הדוחפת אותו להתגבר על היסוסיו ולהתחתן[[9]](#endnote-9)). שבירה כזו איננה הרס וחורבן, אלא פעולה של "סותר על מנת לבנות"[[10]](#endnote-10), ממש כפי שעשה ה' בשבירת עולם התהו בשביל לבנות אחריו את עולם התיקון.

אמנם, בשבירה ובתיקון כפי שהם מופיעים בפרט בשבירת הבתולים יש ממד עמוק יותר ומתוקן יותר מאשר בתהליך השבירה והתיקון של כללות הכניסה לחיי הנישואין. בתהליך הכללי, השבירה קודמת לתיקון – שבירת הרווקות היא תנאי ודרך לבנין הנישואין – ואילו שבירת הבתולים היא גופא התיקון ועשית הכלי. אין זה "סותר על מנת לבנות" אלא סתירה-שהיא-עצמה-בנין (על דרך מאמר חז"ל "סתירת זקנים [היא עצמה] בנין"[[11]](#endnote-11)) ואף ניתן לומר שזהו בנין-בדרך-של-סתירה (על דרך מאמר חז"ל "בנין נערים [נעשה דווקא בדרך של] סתירה"יא).

העובדה שהשבירה היא הבונה את הכלי מלמדת כי מדובר בכלי שונה ואחר מהכלים הרגילים – זהו כלי דוגמת זה בו נאמר ש"אין כלי שלם יותר מלב שבור"[[12]](#endnote-12). הכלי השלם והטהור של האשה נבנה בדרך של שבירה, כאשר היא נפתחת לבעלה ומתעוררת בה תחושת החסרון וההשתוקקות להשלמה (אותן פועלות שבירת הבתולים וה"רוחא דשביק בה בעלה"[[13]](#endnote-13) בביאה הראשונה). שלמות הכלי של האשה הוא דווקא תחושת ה"חצי" שלה, שאזי משלימים האיש והאשה זה את זו בסוד "שלם וחצי"[[14]](#endnote-14) (תכלית השלמות, כפי שמלמד רבי אברהם אבולעפיא זצ"ל, והרמז: **שלם** **וחצי** עולה **כב** בריבוע – השלמות של זוגות מושגים משלימים רבים, כדוגמת **שמחה**-**ענוה**, **נשמה**-**גוף** וכו'). וכך בפשטות, הכלי השלם שבזכותו כורתת האשה ברית עם בעלה, הדחף הבונה קשר של אהבה ושמחה בכל זיווגיהם העתידים של החתן והכלה, הוא דווקא תאוותה ותחושת הצורך והחסרון שלה.

כאשר מדובר בשבירה שהיא עצמה פועלת את עשית הכלי הרי זו שבירה שכל כולה אהבה. זאת בניגוד לשבירה לצורך בנין אחר, בה יש בקורת – או אפילו שנאה – למצב אותו צריך לשבור כדי לפתוח פתח לשינוי המצב. כך בפשטות, החתן איננו 'מתנגד' למצב הבתולים – ההיפך הוא הנכון, עיקר שמחתו וחשקו הוא למצוא את כלתו בתולה (והחשש שמא לא ימצא לה בתולים הוא הטורד אותו ביום הנישואין, כמפורש בחז"ל[[15]](#endnote-15)), ושבירת הבתולים נעשית כולה מתוך שמחה ואהבה. אם כן, שבירת הכלים שבביאה הראשונה איננה חזרה נוספת על תהליך שבירת הכלים והתמוטטות עולם התהו – שהתחוללה בזעיר אנפין גם בשבירת הרווקות – אלא היא חויה מתקנת, שחזור מרפא וממתק, של טראומות השבירה הקודמות שעברו בני הזוג בחייהם.

רמז לשבירה כזו – שאיננה הכנה הקודמת לחיי הנישואין, אלא היא התחילה והיסוד שלהם בעצמם – יש כבר בחופה, בשבירת הכוס. בפשטות, שבירת הכוס היא זכר לחורבן[[16]](#endnote-16), כאשר גם הוודאות שהחורבן הוא "סותר על מנת לבנות" (כלשון המדרש ש"עלה אריה [נבוכדנאצר] במזל אריה [חדש אב] והחריב אריאל [בית המקדש] על מנת שיעלה אריה [הקב"ה] במזל אריה [בחדש אב] ויבנה אריאל [את בית המקדש השלישי והנצחי]"[[17]](#endnote-17)), איננה ממתיקה לגמרי את הצער על החורבן עצמו ואיננה מבטלת את מצות האבלות (והרי "כל דור שלא נבנה בית המקדש בימיו כאילו נחרב בימיו"[[18]](#endnote-18)). אמנם, בפנימיות רומזת שבירת הכוס – הבאה אחרי האירוסין והנישואין (לפי המנהגים השונים) – לשבירה המתוקה והשמחה העתידה להתחולל בחיי בני הזוג באותו הלילה. זו שבירה שכולה אהבה, ולכן נוהגים לשבור את הכוס ברגל ימין – הרגל השייכת לקו החסד והאהבה (ובפרט, מכיון ש"רגל" היא גם כינוי לאבר הברית – 'הרגל השלישית' של הזכר[[19]](#endnote-19) – יש בשבירה זו רמז לכך שבעילת המצוה צריכה להעשות ב"רגל ימין", כשכל כולה חסד ואהבה). זו גם הסיבה לכך ש"מנהג ישראל תורה"[[20]](#endnote-20) להכריז בשמחה אחרי שבירת הכוס "מזל טוב!"[[21]](#endnote-21) – עם כל הקושי שבשבירה, ועם הצער-לכאורה שיש בה, הרי שאחרי שבירת הבתולים ישנה חויה של שמחה ורוממות הנפש (כמתבטא בברכת הבתולים – אותה ישנם נוהגים לברך כיום בלא שם ומלכות – "ברוך אתה ה' אלהינו מלך העולם אשר צג אגוז בגן עדן שושנת העמקים בל ימשול זר במעין חתום על כן אילת אהבים שמרה בטהרה וחוק לא הפרה ברוך הבוחר בזרעו של אברהם"[[22]](#endnote-22)).

1. . בראשית רבה ג, ז (ובכ"ד). [↑](#endnote-ref-1)
2. . בראשית א, ב (וראה שער ג בתורה "לארקא ולאמשכא ולאנהרא"). [↑](#endnote-ref-2)
3. . ישעיה מה, יח (וראה פסחים פח, ב ובכ"ד). [↑](#endnote-ref-3)
4. . וראה באריכות בסודות מספר זה בהקשר לעולם התהו בחסדי דוד הנאמנים חלק ח עמ' 71 ואילך. [↑](#endnote-ref-4)
5. . בראשית לו, לא-לט. [↑](#endnote-ref-5)
6. . סנהדרין כב, ב (וראה גם שער ג בתורה "והאדם ידע את חוה אשתו"). [↑](#endnote-ref-6)
7. . תהליך שהתפרט יותר בשער ג בתורה "והאדם ידע את חוה אשתו". [↑](#endnote-ref-7)
8. . עפ"י מלכים-א א, ה. [↑](#endnote-ref-8)
9. . ראה בספר אני לדודי ודודי לי עמ' עו-עח ובמבוא לקבלת האריז"ל עמ' רמט-רנא. [↑](#endnote-ref-9)
10. . שבת לא, ב. [↑](#endnote-ref-10)
11. . מגילה לא, ב. [↑](#endnote-ref-11)
12. . כמובא בשם רבי שמחה בונים מפרשיסחא זצ"ל (קול מבשר ח"א לתהלים קמז, ובכ"ד), וראה קונטרס התפלה פרקים יא-יב ובמלכות ישראל כרך ג מאמר "הרֹפא לשבורי לב". [↑](#endnote-ref-12)
13. . ראה זהר ח"ב קא, ב ובמקומות רבים בכתבי האריז"ל. [↑](#endnote-ref-13)
14. . וראה שכינה ביניהם פ"א אות ז. [↑](#endnote-ref-14)
15. . ברכות פ"ב מ"ה (וראה ברכות טז, א). [↑](#endnote-ref-15)
16. . אם כי נאמרו כמה וכמה טעמים בזה, ואכמ"ל. [↑](#endnote-ref-16)
17. . פסיקתא דרב כהנא יג, טו (הובא בילקוט שמעוני ירמיהו רמז רנט). [↑](#endnote-ref-17)
18. . על פי ירושלמי יומא פ"א ה"א. [↑](#endnote-ref-18)
19. . ראה לדוגמה ספר הלקוטים פרשת אמור כג (וראה משלי יט, ב). [↑](#endnote-ref-19)
20. . ראה תוד"ה נפסל במנחות כ, ב. מהרי"ל הובא ברמ"א שו"ע יו"ד סימן שעו סעיף ד. מנהגים ישנים מדורא עמ' 153. ראה ירושלמי פסחים פ"ד ה"א. [↑](#endnote-ref-20)
21. . ואף שכמה רבנים בדור האחרון (ראה לדוגמה שו"ת יביע אומר ח"ד אבה"ע ט) ערערו על קריאה זו, הרי המבואר בפנים מטעים ומנמק את "מנהג ישראל תורה", ו"הנח להם לישראל, שאם אין נביאים הן בני נביאים הן" (פסחים סו, א). [↑](#endnote-ref-21)
22. . טור אבה"ע סימן סג (וראה שו"ע אבה"ע סימן סג סעיף ב ובחכמת אדם כלל קטו סעיף יט). וראה עוד אודות ברכה זו בשער ג בתורה "מעשה אבות". [↑](#endnote-ref-22)