## "הולם פעם"

מ

יד עם ראשית חיי הנישואין 'נידונים' בני הזוג לחויה טראומטית – ביאת מצוה, בה שובר החתן את בתולי הכלה[[1]](#endnote-1). עצם המהפך הנפשי בנוגע ליחסי האישות – ממצב של "וצונו על העריות [שהיא החויה הראויה לבני הזוג עד שהחלו לעסוק בשידוכין] ואסר לנו את הארוסות [שהיא החויה הראויה לבני הזוג מתחילת העיסוק בשידוכין עד ליום החתונה]" למצב של "והתיר לנו את הנשואות לנו על ידי חֻפה וקדושין"[[2]](#endnote-2) – הוא שידוד מערכות בנפש, הדורש עוז ותעצומות. אך מעבר למהפך הנפשי, ביאת המצוה עצמה היא חויה קשה ומלאת עוצמה, עד שחז"ל[[3]](#endnote-3) כללו אותה בין ששת הדברים (הקשים ברובם) ש"קולן יוצא מסוף העולם ועד סופו, ואין הקול נשמע" – "ובשעה שהאשה נבעל עם בעלה בעילה ראשונה, אבל אין קולה נשמע".

ביאת המצוה דורשת מהחתן לפעול בכח רב, כדי לשבור את בתולי הכלה. בדרך כלל, עבור החתן, שנתחנך לטהרה ולעדינות, הצורך לפעול בכוחניות (ובתחום חדש וזר לו) דורש ממנו להתגבר על עכבות פנימיות ו'לצאת מעצמו'. ואכן, לקראת ביאת המצוה צריך החתן למקד את כל כולו בהתמסרות שלמה אל הכלה ולהפיק מתוכו את כחו העצמי ביותר כדי לפקוד אותה[[4]](#endnote-4) (וככל שזכה החתן להתאפק ולשמור את בריתו, ובכך לשמור על שלמותו העצמית[[5]](#endnote-5), כך יש בו יותר עוצמה להפיק בביאת המצוה את נקודת העצם שלו בקדושה ובטהרה – "מצא אשה מצא טוב ויפק רצון מהוי'"[[6]](#endnote-6)).

אמנם, ברור כי עיקר הקושי והמשבר הוא ביחס לכלה, החווה על גופה שינוי, הלם ומשבר. אכן, כשם שאצל הכלה מורגש קושי רב יותר בביאת המצוה, כך ביאה זו גם פועלת דווקא בה שינוי מוחלט למעליותא – ביאה זו הופכת אותה מגולם (חומר גולמי, שלא נגמרה עשייתו וטרם ניתן להשתמש בו) לכלי. מהפך זה מעורר בה התמסרות וקונה את נפשה בצורה העמוקה ביותר – "אין האשה כורתת ברית אלא למי שעשאה כלי"[[7]](#endnote-7). כשם שבגשמיות עשית הכלי דורשת מאמץ, ויש בה קושי והפעלת כח כלפי חומר הגלם ממנו נעשה הכלי, גם בעשית הכלי בחיי הנישואין – ההלם של הביאה הראשונה, שהוא חזק עד כדי כך שקולו יוצא מסוף העולם ועד סופו, הוא העושה את האשה לכלי וכורת עמה ברית אהבה שלמה ונצחית.

עשית הכלי על ידי הלם דווקא מתוארת בפסוק "ויחזק חרש את צֹרף מחליק פטיש את הולם פעם אֹמר לדבק טוב ויחזקהו במסמרים לא ימוט"[[8]](#endnote-8). בביאה הראשונה האיש הוא "הולם פעם", אך כאשר הביאה נגמרת בכי טוב – עם כל ההלם היוצר שבה – מוחש כי "זאת הפעם עצם מעצמי ובשר מבשרי"[[9]](#endnote-9) (ועד שאף שאין האשה מתעברת מביאה ראשונה[[10]](#endnote-10), יש ל"**הולם** **פעם**" השפעה ברוכה גם על כל **הריון** עתידי). בביאה הראשונה נותן האיש את רוחו באשתו, ואותה "רוחא דשביק בה בעלה"[[11]](#endnote-11) מתחילה לפעם בתוכה בכמיהה לבן זוגה (ואז היא בבחינת "ותחל רוח הוי' לפעמו"[[12]](#endnote-12) – "מלמד שהיתה שכינה [השורה ביניהם] מקשקשת לפניו כזוג [בהרגשה שזהו זיווג אמיתי ונכון]"[[13]](#endnote-13)). אז חשים בני הזוג כי הזיווג עלה יפה, וברור ביחס לשידוך זה כי נתקיים בו מן השמים "אֹמר לדבק טוב הוא[[14]](#endnote-14) [מצד כריתת ברית הדבקות המתחוללת בעשית הכלי של הביאה הראשונה[[15]](#endnote-15)] ויחזקהו במסמרים [דהיינו ההשפעות הפנימיות והממוקדות של הביאות בהמשך חיי הנישואין[[16]](#endnote-16)] לא ימוט [בהתפשטות אור האהבה לשלמות של בנין עדי עד[[17]](#endnote-17)]".

[והנה, הפסוק מלמד כי החיזוק ל"הולם פעם" הוא מ"מחליק פטיש". רש"י מפרש: "'מחליק פטיש' – באחרונה, כשהוא מכה בנחת להחליק את המלאכה. 'את הולם פעם' – הוא המתחיל בה, כשהיא עשת, ומכה בכל כחו". פירוש זה מלמד באופן מובהק כי "הולם פעם" בחיי הנישואין הוא הבא ביאה ראשונה, המתחיל בעשית הכלי של הכלה, כשהיא עדיין "עשת", "ומכה בכל כחו" כדי לגרום לה לאבד את עשתונותיה עד שתשתנה לחלוטין ממציאותה הראשונה (ובכך לחשוף את ה-**א** המסתתרת בפנימיות ה-**ע** של ה"**עשת**", ולהפוך אותה ל"**אשת** איש"). ה"מחליק פטיש" הצריך לחזק את ה"הולם פעם" הוא הנשוי הותיק, אשר בעילותיו הן כבר 'חלקות' והוא "מכה בנחת", מתוך תחושת ההנאה שהוא מסב לאשתו – "יחבק לה בעלה, וביסודא דילה, דעביד ניחא לה, יהא כתיש כתישין" – ועליו לחזק את החתן הטרי כי בזכות ביאת המצוה, שיש בה קושי וטרדה לשני בני הזוג, הם עתידים להגיע להנאה ושמחה בזיווגיהם העתידים.]

1. . וראה גם בספר בעתה אחישנה עמ' שג. [↑](#endnote-ref-1)
2. . נוסח ברכת האירוסין. [↑](#endnote-ref-2)
3. . פרקי דרבי אליעזר לד. [↑](#endnote-ref-3)
4. . וראה עוד בתורות "איהו ברוך ואיהי ברכה" ו"לארקא ולאמשכא ולאנהרא" בשער ג. [↑](#endnote-ref-4)
5. . ראה תורת שלום עמ' 172-173. [↑](#endnote-ref-5)
6. . משלי יח, כב (וראה שכינה ביניהם עמ' י ואילך). [↑](#endnote-ref-6)
7. . סנהדרין כב, ב. [↑](#endnote-ref-7)
8. . ישעיה מא, ז. [↑](#endnote-ref-8)
9. . בראשית ב, כג. [↑](#endnote-ref-9)
10. . יבמות לד, ב. [↑](#endnote-ref-10)
11. . עפ"י זהר ח"ב קא, ב (וראה ביין משמח ח"א שער ז בתורה "ואל אישך תשוקתך"). [↑](#endnote-ref-11)
12. . שופטים יג, כה. [↑](#endnote-ref-12)
13. . סוטה ט, ב. [↑](#endnote-ref-13)
14. . כלשון שטר התנאים. [↑](#endnote-ref-14)
15. . בבחינת "לארקא" המבוארת לקמן שער ג בתורות "איהו ברוך ואיהי ברכה" ו"לארקא ולאמשכא ולאנהרא". [↑](#endnote-ref-15)
16. . בבחינת "לאמשכא" המבוארת בתורות הנ"ל. [↑](#endnote-ref-16)
17. . בבחינת "לאנהרא" המבוארת בתורות הנ"ל. [↑](#endnote-ref-17)