## "וכתתו חרבותם לאתים"

שר הדוק קיים בין ספירת היסוד לחרב – עצם כריתת ברית המילה נעשית באמצעות חרב ("בעת ההיא אמר הוי' אל יהושע עשה לך חרבות צֻרים ושוב מֹל את בני ישראל שנית. ויעש לו יהושע חרבות צֻרים וימל את בני ישראל אל גבעת הערלות"[[1]](#endnote-1)), שמירת הברית נעשית בגבורת החרב (כפירוש הפנימי לפסוק "חגור חרבך על ירך גבור"[[2]](#endnote-2)), על פגם הברית נענשים בחרב ("חרב נֹקמת נקם ברית"[[3]](#endnote-3)), תיקון החיצונים שנתהוו על ידי פגם הברית הוא באמצעות חרב ("כל הקורא קריאת שמע על מטתו כאילו אוחז חרב של שתי פיות בידו [להרוג את החיצונים שנתהוו מפגם הברית[[4]](#endnote-4)]"[[5]](#endnote-5)) ואף מצינו כי הברית עצמה מכונה חרב[[6]](#endnote-6) (ואף ניתן לכנותה בכללות יותר "כלי זין"[[7]](#endnote-7)).

עד החתונה צריך החתן להזהר בשמירת הברית כמי ש"חרב מונחת לו בין ירכותיו וגיהנם פתוחה לו מתחתיו"[[8]](#endnote-8). אך בליל החתונה צריך לחול שינוי אצל החתן, כאשר עליו לקדש את בריתו באופן פעיל (ולא רק לשמור אותה מאיסור) ולבעול בעילת מצוה – אז עליו לשלוף את חרבו-בריתו משמירתה ולהשתמש בה (ויש לדרוש כי אם אין הוא משתדל בכך בתוקף הראוי, ואינו שובר את הבתולים ושופך את דם הבתולים, אלא מהסס ו'משחק'[[9]](#endnote-9), נאמר עליו "ארור מֹנע חרבו מדם"[[10]](#endnote-10)). לפי זה, על בעילת המצוה יש לדרוש את הפסוק "אריק חרבי"[[11]](#endnote-11) – אז צריך החתן לקיים בעצמו "והריקֹתי לכם ברכה עד בלי די"[[12]](#endnote-12), כשהוא מעניק את טובו וברכתו לכלתו (וכפי שמתוארת השפעה שכזו בלשון הזהר[[13]](#endnote-13) כ"לארקא"), עד שהוא עצמו נותר ריקן מכל וכל אחר שמסר לה הכל בשלמות (וכפירוש רש"י על "אריק חרבי" – "אשלוף, ועל שם שהוא מריק את התער בשליפתו ונשאר ריק נופל בו לשון הרקה").

בבעילת מצוה, שתכליתה שבירת הבתולים, יש ממד של תהו (שהרי כל שבירה קשורה עם שבירת הכלים שהתחוללה בעולם התהו)[[14]](#endnote-14), ועל כן בהרקת החרב יש משמעות של חורבן. אמנם, אסור לה לחרב שתשאר כלי משחית חס ושלום. תכלית הזיווג היא להפוך את בחינת ה**חרב** שביסוד ל**חבר** – לכח חיבור חברי וממותק, הפועל את החיבור האוהב בין בני הזוג. בבעילת המצוה מתחולל המהפך התודעתי, כשבני הזוג מפסיקים לתפוס את הברית כחרב מאיימת (כפי שהיתה עד כה, חרב המאיימת ברוחניות על הבחור הכשר, וחרב המאיימת גם בגשמיות על הבחורה הצנועה), ומגלים כי היא כח מתוק של חיבור ואהבה (עד שגם להלכה "מותר לבעול לכתחלה בשבת ואין בזה לא משום חובל ולא משום צער לה"[[15]](#endnote-15)).

דווקא מתוך כריתת הברית באמצעות חרב זו, כאשר "אין האשה כורתת ברית אלא למי שעשאה כלי"[[16]](#endnote-16), מתקיים בה היעוד העתידי של "וכתתו חרבותם לאתים"[[17]](#endnote-17): הפיכת החרב לאֵת היא התאמת חרבו-בריתו של החתן אל כלתו, כאשר הוא מכיר שעומדת מולו "אַת" שאליה עליו להתאים עצמו (ועד שהיא חזות הכל בעיניו, והוא אומר לה – בשינוי חיתוך האותיות והמלים בפסוק הראשון בתורה – "אַת השמים ואַת הארץ"). מתוך התאמה זו שוב אין בעילת המצוה נתפסת כמעשה אלים של חרב המבתקת את הבתולים, ח"ו, ומתברר כי הברית מתפקדת כאֵת חפירה שיעודה לחפור בכלה "באר מים חיים"[[18]](#endnote-18) – "באר חפרוה שרים כרוה נדיבי עם במחֹקק במשענֹתם"[[19]](#endnote-19) – ובכך לעשותה "כלי מחזיק ברכה" למשך כל חיי הנישואין.

[ויש לדרוש את המשך הפסוק – "וחניתותיהם למזמרות" – כי את החנית בה משתמש החתן בראשית נישואיו, כאשר הקשר בין בני הזוג הוא חד וחלק, יש להפוך בהמשך למזמרה המכריתה ומזמרת את הקוצים הסובבים לשושנה העליונה[[20]](#endnote-20). כאשר מתעצלים מלחדש תמיד את קשר האהבה והנישואין עולים בחיי הזוג חוחים וקמשונים[[21]](#endnote-21) ואזי יש להשתמש במזמרה – להחדיר שוב לחיי הנישואין "רוב שירה וזמרה"[[22]](#endnote-22) ובכך להתגבר על ההתיישנות ולהצמיח מחדש את האהבה.]

1. . יהושע ה, ב-ג. [↑](#endnote-ref-1)
2. . תהלים מה, ד. וראה זהר ח"א רמ, ב; ח"ב סא, א ובכ"ד. [↑](#endnote-ref-2)
3. . ויקרא כו, כה (ונתבאר בזהר בריבוי מקומות אודות נקמת פגם הברית – לדוגמה זח"א סו, ב; רמ, ב). [↑](#endnote-ref-3)
4. . כפי שנתפרשה גמרא זו בפרי עץ חיים שער קשהעמ"ט (פרקים ה, ח ו-יא) ובכ"ד (ראה גם תניא פ"ז). [↑](#endnote-ref-4)
5. . ברכות ה, א. [↑](#endnote-ref-5)
6. . תנחומא לך לך יח. ילקוט שמעוני בראשית רמז פז. [↑](#endnote-ref-6)
7. . ודוק בפרדס רימונים שער כז פ"י. [↑](#endnote-ref-7)
8. . עפ"י סנהדרין ז, א. [↑](#endnote-ref-8)
9. . ראה רמ"א יו"ד סימן קצג סעיף א (ועיין גם נידה יג, ב). [↑](#endnote-ref-9)
10. . ירמיה מח, י. [↑](#endnote-ref-10)
11. . שמות טו, ט (וראה במכילתא על הפסוק – והובא בילקוט שמעוני רמז רמט – כי לשון זו נתפרשה גם במשמעות של בעילה, אלא ששם זוהי בעילה אלימה ושלילית, ויש להמתיקה כמבואר בפנים). [↑](#endnote-ref-11)
12. . מלאכי ג, י. [↑](#endnote-ref-12)
13. . ח"ג רעא, א – וכפי שיתבאר לקמן בשער ג בתורות "איהו ברוך ואיהי ברכה" ו"לארקא לאמשכא ולאנהרא". [↑](#endnote-ref-13)
14. . וכנ"ל בתורה "אין כלי שלם יותר מלב שבור" (וראה עוד בתורות "איהו ברוך ואיהי ברכה" ו"לארקא ולאמשכא ולאנהרא" בשער הבא). [↑](#endnote-ref-14)
15. . רמב"ם הלכות שבת פ"ל הי"ד. שו"ע או"ח סימן רפ סעיף ב. [↑](#endnote-ref-15)
16. . סנהדרין כב, ב. [↑](#endnote-ref-16)
17. . ישעיה ב, ד (ובשינוי כתיב במיכה ד, ג). [↑](#endnote-ref-17)
18. . בראשית כו, יט. שיר השירים ד, טו. [↑](#endnote-ref-18)
19. . במדבר כא, יח. [↑](#endnote-ref-19)
20. . על פי ה"יהי רצון" הקודם לאמירת תהלים, ובכ"ד. [↑](#endnote-ref-20)
21. . משלי כ, ל-לא. [↑](#endnote-ref-21)
22. . כהוראתו האחרונה של הרבי מליובאוויטש לפני ז"ך אד"ר תשנ"ב – "ברוב שירה וזמרה". [↑](#endnote-ref-22)