## אדן הבית היהודי

מ

בואר בספרי המוסר[[1]](#endnote-1) כי הכרת הטוב היא הבסיס למדות מתוקנות, והיפוכה – כפיות טובה – היא תכלית ההשחתה והקלקול בנפש. כך, ראשית עבודת היום של היהודי היא הודיה לה' – אמירת "מודה אני לפניך". והנה, **מודה** בגימטריא **אדן**, לרמז כי הבסיס והאדן עליו נבנית כל עבודת היום היא אותה הודיה פשוטה ותמימה לה'[[2]](#endnote-2).

הבית היהודי נמשל למשכן, מקום הראוי להשראת השותף השלישי בין בני הזוג, וגם הוא מושתת על אדני ההודיה והכרת הטוב. הכרת הטוב וביטויי תודה כנים ותמימים בין בני הזוג הם בסיס איתן והכרחי לחיי הנישואין – על כל אדם להכיר בטובות שגומל עמו בן זוגו בכל דבר ודבר ולהודות לו על כך בפה מלא[[3]](#endnote-3). אכן, האדן והבסיס להכרת הטוב וההודיה בין בני הזוג היא הכרת הטוב וההודיה כלפי שמיא, כאשר כל אחד מהם יודע להכיר בטובתו של הקב"ה בכך שהעניק לו את בן זוגו ולהודות לו על כך בפה מלא.

אצל האשה קיימת באופן טבעי יותר תחושת ההודיה – היא מוכנה יותר להכיר בחסרונה ובצורך שלה בבן זוג, והעובדה שה' זיכה אותה למצוא את חתנה מעניקה לה שמחה ובטחון עצמי[[4]](#endnote-4), ומתוך כך קל לה יותר להודות לה'. תכונת ההודאה שייכת באופן טבעי לאשה, עליה נאמר "איהי [– היא, הנקבה] בהוד [בספירת ההוד, אליה שייכת עבודת ההודיה]"[[5]](#endnote-5). לעומתה, האיש – אשר נברא יחיד, וזכה שאחר כך ימציא לו ה' את בת זוגו – זקוק לעבודה פנימית כדי להכיר בטובת ה' בכך שהעניק לו את בת זוגו ולהודות לו על כך. ללא עבודה זו, עלול האיש לכפור בטובה ח"ו (כפי שאכן מצינו[[6]](#endnote-6) כי אדם הראשון כפר בטובה של נתינת האשה בגן עדן מקדם). את עצם חוית התודה יכול האיש לקבל מאשתו החווה זאת באופן טבעי.

וכמה רמזים לקשר המיוחד של חוית "מודה אני לפניך" לחיי הנישואין בכלל ולאשה בפרט: "**מודה**" עולה בגימטריא **כלה**, "**מודה** **אני** **לפניך**" עולה בגימטריא **אשה** (העולה גם **ג** פעמים – היינו שזהו ממוצע כל אות במלה **אשה** וכל מלה בביטוי "**מודה** **אני** **לפניך**" – **אמונה**, כי כשם שנאמר באשה "איהי בהוד" כך נאמר בה גם "איהי אמונה"[[7]](#endnote-7); ההודיה התמימה היא המפתח לאמונה הפשוטה בעצמות ה', שרק בה ניתן לחוש כי "מודה אני לפניך" ממש, במדרגה שבאה מעל ולפני כל הכרה שכלית באמת האלקית, בסוד "לפני הוי'"[[8]](#endnote-8), כמבואר בחסידות[[9]](#endnote-9)), "**לפניך**" עולה בגימטריא **צלע**, רמז לאשה שנלקחה מצלעו של האיש (בפרט היינו האשה הראשונה, חוה, אשר נלקחה מצלעו של אדם הראשון – כרמוז בכך ש**צלע** עולה **י** פעמים **חוה**, שהוא גם ה'משולש' של **חוה** – סכום כל המספרים מ-**א** עד **יט**), וכל הביטוי **"מודה אני לפניך מלך חי וקים**" עולה **ג** פעמים **צלע** (דהיינו **ג** פעמים "**לפניך**", וכן **ל** פעמים **חוה**), לרמז לסוד האות **ב** (בבחינת "'**ב**יתו' זו אשתו"[[10]](#endnote-10)) הסגורה מ-**ג** רוחותיה-צלעותיה[[11]](#endnote-11) ומצפה למשיח (היינו האיש) שישלים את הרוח הרביעית[[12]](#endnote-12) בה אין צלע, בסוד "לםרבה [ב-**ם** סתומה מ-**ד** רוחותיה] המשרה ולשלום [בית] אין **קץ** [= **צלע**]"[[13]](#endnote-13) (כאשר התעוררות האיש להשלים את אשתו היא בסוד "איהו בנצח" המתעורר על ידי "איהי בהוד").

"**מודה** **אני**" עולה "**חן** **חן**" (כלשון הפסוק "תשֻאות **חן** **חן** לה"[[14]](#endnote-14)) – היינו ש"**חן**" הוא הממוצע בין "**מודה**" ל"**אני**" – ללמד על החן ההדדי המתגלה בין בני הזוג כאשר הם זוכים להפוך את חוית ה"אני" האגונצטרית לחוית "מודה אני" מלאה הכרה בטוב ה' על שזיכה אותם להכיר זה את זו. החן הכפול הזה – חן החתן המכיר במעלת כלתו וחש ב"חן אשה על בעלה"[[15]](#endnote-15), וחן ה"אשת חן תתמֹך כבוד"[[16]](#endnote-16) התומכת ב"כבוד חתן" (שהוא עצמו סוד אהבת החתן לאשתו[[17]](#endnote-17)) – הוא היסוד והתשתית לחיים טובים מהחתונה ואילך.

1. . ראה חובות הלבבות בהקדמה לשער הבחינה. ספר החינוך לג (מצות כיבוד אב ואם). [↑](#endnote-ref-1)
2. . כמבואר בלקוטי שיחות כרך יא ע' 109 והלאה, וראה גם קונטרס ענינה של תורת החסידות. [↑](#endnote-ref-2)
3. . ראה שכינה ביניהם פ"ב ע' קי. יין משמח ח"ב שער א בתורה "כמים הפנים לפנים". [↑](#endnote-ref-3)
4. . ראה יבמות קיח, ב. [↑](#endnote-ref-4)
5. . כמובא בכתבי האריז"ל בריבוי מקומות בשם הזהר והתיקונים – ראה לדוגמה ע"ח שער לח פ"ו (מ"ת). [↑](#endnote-ref-5)
6. . ילקוט שמעוני דברים רמז תתקמ, וראה בתורה הבאה – "האשה אשר נתת עמדי". [↑](#endnote-ref-6)
7. . זהר ח"ג רל, א. וראה עוד לקמן בתורה "וידריכם בדרך ישרה". [↑](#endnote-ref-7)
8. . ויקרא טז, ל. [↑](#endnote-ref-8)
9. . ראה הנסמן לעיל בהערה ב. [↑](#endnote-ref-9)
10. . יומא פ"א מ"א. [↑](#endnote-ref-10)
11. . מדרש הנעלם שה"ש (זהר חדש) ובפירושי בעלי התוספות (דעת זקנים והדר זקנים) והחזקוני ריש פרשת בראשית (ודוק בפרדס רימונים שער כז פרק יא בנוגע לאשה). [↑](#endnote-ref-11)
12. . ראה של"ה בית הגדול (לז, א-ב) – הובא באוה"ת נ"ך לישעיה ט, ו (ס"ע קפד ואילך) – ובמגלה עמוקות אופן קס"ו (וראה גם ביחס לתיקון האשה בסוד זה במגלה עמוקות עה"ת קרח ד"ה "נתן הקב"ה לכהנים כ"ד מתנות"). [↑](#endnote-ref-12)
13. . ישעיה ט, ו (וראה גם במ"מ המצוינים בהערה הקודמת). [↑](#endnote-ref-13)
14. . זכריה ד, ז. [↑](#endnote-ref-14)
15. . סוטה מז, א. [↑](#endnote-ref-15)
16. . משלי יא, טז. [↑](#endnote-ref-16)
17. . וראה בשער א בתורה "כי על כל כבוד חֻפה". [↑](#endnote-ref-17)