## "האשה אשר נתתה עמדי"

אחר חטא עץ הדעת הצטדק אדם הראשון לפני ה' – "האשה אשר נתתה עמדי היא נתנה לי מן העץ ואֹכל"[[1]](#endnote-1). הצטדקות זו – שהיא אב-הטיפוס לכל הצטדקות אופיינית של אדם על חטאיו – היא בגדר "אולת אדם תסלף דרכו ועל הוי' יזעף לבו"[[2]](#endnote-2) (כאשר האדם, שיצרו רע מנעוריו, חש הכרח להתנער מרגשי האשם על חטאיו – משום שאין הוא מסוגל להתמודד עמם מתוך שפלות בריאה – ומפנה את האשמה בתחלה אל סביבתו ובסופו של דבר אל אלוקיו[[3]](#endnote-3), מתחיל מ"האשה" ומסיים ב"אשר נתתה עמדי"). אמנם, מעבר להצטדקות המיותרת (במקום להרים ידיו ולומר "חטאתי להוי'"[[4]](#endnote-4)) חז"ל[[5]](#endnote-5) מוצאים עוד פגם בסיסי בהתבטאותו זו של אדם הראשון – כפיות טובה. וכפירוש רש"י על הפסוק: "כאן כפר בטובה".

האור החיים הקדוש אומר ששרש חטא עץ הדעת היה בהעדר תקשורת תקינה בין אדם לחוה[[6]](#endnote-6). אמנם, בעומק יותר חוסר התקשורת התקינה – ומתוך כך החטא כולו – נבעו מהיות אדם הראשון כפוי טובה בעצם, אשר לא ידע להעריך את אשתו ולהודות לה' על הטובה הגדולה בכך שנתן לו אותה. עם כל התפעלותו של אדם כי "זאת הפעם עצם מעצמי ובשר מבשרי"[[7]](#endnote-7), בכל זאת לא ידע להעריך נכונה את חוה ומעלותיה, שאם לא כן לא היה כופר בטובה ומתרעם "האשה אשר נתתה עמדי". הכרת הטוב היא הבסיס לכל חיי הנישואין[[8]](#endnote-8), ומי שאיננו יודע להכיר בטובה הרבה שהוא זוכה לה מבן הזוג שנתן לו ה' יוצר עיוות בסיסי ביחסיו אל בן הזוג.

יש מהאחרונים[[9]](#endnote-9) מי שמלמד זכות על כפיות הטובה של אדם הראשון, ומסביר כי בגן עדן לא ניכר היה ענין ה"עזר" לו זוכה האדם מאשתו. ההסבר הבסיסי ביותר להיות האשה "עזר" לבעלה הוא מענה אליהו הנביא לשאלה "במה אשה עוזרתו לאדם?": "אדם מביא חיטין – חיטין כוסס, פשתן – פשתן לובש, לא נמצאת מאירה עיניו ומעמידתו על רגליו?!"[[10]](#endnote-10). לפי זה, אם עזר האשה ניכר בעיקר בבישול ובהלבשה, הרי שהדבר לא נצרך בגן עדן[[11]](#endnote-11), בו כל מחסורו של אדם הראשון היה על ה' (ממש כפי שלעתיד לבוא תצמיח ארץ ישראל גלוסקאות וכלי מילת[[12]](#endnote-12)), ועל כן אדם הראשון לא חש כי אשתו הוא "עזר" ומתוך כך כפר בטובה.

אכן, טעותו העמוקה של אדם הראשון היתה בכך שלא חש בענין ה"עזר" המהותי והאמיתי שהעניקה לו אשתו – בכך שענתה על צרכיו שלא להיות לבדו (אחרי שבא על כל חיה ועוף שבעולם ולא נתקררה דעתו[[13]](#endnote-13)) ובעיקר בקיום מצות וברכת ה' "פרו ורבו"[[14]](#endnote-14). בנין כל בית בישראל הוא כדי להעמיד דורות ישרים מבורכים, וזו הנקודה העצמית ביותר בה לא יכולים בני הזוג להסתדר אחד ללא השני ועליה עליהם להכיר תודה – הן זה לזו, והן להשי"ת על כך שזיכה אותם זה בזו. וביתר חדות – גם כאשר אחד מבני הזוג אינו מוצא טובות שמעניק לו בן זוגו, עליו להתבונן כי עצם ענין הנישואין (הבא לידי ביטוי ביחסי האישות ובהורות) הוא המתנה הכי גדולה לה זכה מבן זוגו ולהכיר לו ולבוראו טובה על כך. מתוך כך, כאשר ישתחרר מהיותו כפוי טובה, יזכה להכיר יותר ויותר גם במעלותיו ובטובותיו של בן זוגו ולהודות לו עליהם.

[וכאן ראוי להוסיף, בהקשר ל'הסתבכות' וכפיות הטובה בנוגע ליחסי אישות: מבואר[[15]](#endnote-15) כי אחד מטכסיסי היצר לבטל את שלום הבית הוא בהופיעו ככח המדמה המטיל ספק באהבה לבן הזוג (וכנודע שה**ספק** בא משרש **עמלק**, המתואר בחז"ל[[16]](#endnote-16) ככפוי הטובה בעצם, שתפקידו להיפרע מכפויי טובה) וגורם לדמיונות כאילו בן הזוג גורם לי לבטול תורה ועבודה ובעיקר לפגם הברית. המחשבה שבן הזוג מחטיא וגורם לפגם הברית היא מעין טענת אדם הראשון כי "האשה אשר נתתה עמדי" היא המחטיאה אותי – טענה שהיא עצם ושרש כפיות הטובה והכפירה בה, והיא המערערת בסופו של דבר את כל שלום הבית, כנ"ל.

הפתרון לענין זה – מעבר להתמודדות עם כח המדמה הכזבי הזה[[17]](#endnote-17) – הוא השתחררות מה'סיבוך' של האדם עם הנאתו ההכרחית[[18]](#endnote-18) מהזיווג, הנדמית לו כפגם הברית. גם השתחררות זו תלויה בהודיה פשוטה ובריאה לה' על עצם התענוג מהזיווג, וכך כותב[[19]](#endnote-19) בעל ה"עטרת צבי", רבי צבי מזידיטשוב זצ"ל (אחרי שהוא מסביר בכללות כי קדושת הזיווג תלויה במעלה גדולה, ועיקרה קודם לזיווג, כי בעת הזיווג עצמו כמעט ואי אפשר לו לאדם בלא הנאה גשמית מהמעשה):

אמנם אני מנהיג לתלמידי, הגם שלא תקנו ברכה בנוסח שם ומלכות, אבל ירא שמים יתן שבח והודאה על ההנאה שנתן לו הבורא ב"ה וב"ש ברוב חסדו ובטובו הגדול, שנתן עזר לנעזר בגבורה. אמנם מה שביכולת האדם להרחיק עצמו מן הנאה בוודאי ירחיק… אמנם אם יגיע לך הנאה תן הודאה לבורא כל עלמין על חלקך, בכל לשון שאתה שומע ומדבר, ובזה תחזיר ההנאה לבעליה ולא תמעול בקודש.

כאשר האדם מודה לה' על הנאת הזיווג, ומחזיר טובה לבעליה, הוא משתחרר גם מהדמיון כי בת זוגו מחטיאה ומגשמת אותו. הוא מבין כי הרחקת ההנאה הרצויה היא מצד עצמו – דהיינו לא לכוון להנאה הגופנית ולרדוף אותה, ח"ו, שאזי הוא בבחינת "מוצא אני מר ממות"[[20]](#endnote-20) – אך עליו להשתדל להעניק הנאה לבת זוגו, כשם שעליה להשתדל להנות אותו, שאזי זוכים לבחינת "מצא אשה מצא טוב"[[21]](#endnote-21) (ובודאי שהנאתו ההכרחית בזיווג עם אשתו איננה פגם במעלתו ובקדושתו מתוך 'ויתור' לה ולצרכיה, כפי שיכול היה לשגות בדמיונו). אז הוא רואה את המעלה האלקית בזיווג ואת ה"עזר" שהוא מקבל מאשתו, הוא מודה לה' על המתנה הטובה שנתן לו בנישואיו, ומתוך כך גם לומד להכיר טובה לאשתו על כל ענין וענין (וכשם שאמורים הדברים ביחס של איש לאשתו כך הם גם ביחס של אשה לאישה, כפשוט).]

1. . בראשית ג, יב. [↑](#endnote-ref-1)
2. . משלי יט, ג (וראה מדרש אגדת בראשית פרק סב). [↑](#endnote-ref-2)
3. . ראה באורך בלב לדעת מאמר "פרק בעבודת ה'" ביאור ד. [↑](#endnote-ref-3)
4. . שמואל-ב יב, יג (וראה ספורנו לבראשית ג, יב). [↑](#endnote-ref-4)
5. . ילקוט שמעוני דברים רמז תתקמ. [↑](#endnote-ref-5)
6. . ראה בפירושו לבראשית ג, ו. [↑](#endnote-ref-6)
7. . בראשית ב, כג. [↑](#endnote-ref-7)
8. . וכנ"ל בתורה "אדן הבית היהודי". [↑](#endnote-ref-8)
9. . אוצר חיים לרב שלזינגר. [↑](#endnote-ref-9)
10. . יבמות סג, א. [↑](#endnote-ref-10)
11. . ומכאן ראיה כי יש בחינה ב"עזר" שכלל לא נתקיימה בגן עדן, שם היו בני הזוג בבחינת "לו" בלבד, וכפי שיתבאר באורך בע"ה במ"א. [↑](#endnote-ref-11)
12. . שבת ל, ב. כתובות קיא, ב. [↑](#endnote-ref-12)
13. . רש"י לבראשית ב, כג (על פי יבמות סג, א). [↑](#endnote-ref-13)
14. . בראשית א, כח. [↑](#endnote-ref-14)
15. . שערי אהבה ורצון מאמר "ארך אפים" ג (עמ' רמה). [↑](#endnote-ref-15)
16. . מכילתא בשלח (יז, ח) פרשת עמלק פרק א. [↑](#endnote-ref-16)
17. . ועיין בשערי אהבה ורצון שם. [↑](#endnote-ref-17)
18. . ראה נעם אלימלך פרשת וישלח ד"ה "או יאמר ויותר יעקב לבדו" (וכן במקור המובא בסמוך מספר סור מרע ועשה טוב, ועיי"ש במ"מ נוספים לענין שהובאו ב"מעין ההוספות" לספר זה בהוצאת "אמת"). [↑](#endnote-ref-18)
19. . בספרו סור מרע ועשה טוב (בו נתפרשו תנאי לימוד הקבלה שמונה מוהרח"ו) חלק סור מרע בתנאי הששי. [↑](#endnote-ref-19)
20. . קהלת ז, כו – ועיין היטב בהקדמת הספר שכינה ביניהם. [↑](#endnote-ref-20)
21. . משלי יח, כב – ועיין היטב בהקדמת הספר שכינה ביניהם. [↑](#endnote-ref-21)