## "וכל החיים יודוך סלה"

ה

כרת הטוב כלפי שמיא ובין איש לאשתו היא יסוד חיי הנישואין בשלום ובאהבה[[1]](#endnote-1). בכל יום אנו מודים לה' יתברך על טובותיו וחסדיו, באמירת "מודה אני לפניך" עם פקיחת העינים (בבחינת "אני ראשון"[[2]](#endnote-2)), בברכות ההודיה (שעיקרן "מודים אנחנו") החותמות את שלש תפלות היום (בבחינת "אני אחרון"ב) ובכל דברי השבח הטבעיים שיהודי משמיע כלפי שמיא במשך היום (בבחינת "ומבלעדי [באמצעיתא[[3]](#endnote-3)] אין אלהים"ב). אמנם, ישנם גם מקרים מיוחדים הדורשים תודה מיוחדת – המקרים שבזמן שבית המקדש קיים מחייבים הבאת קרבן תודה (אשר איננו בטל לעולם[[4]](#endnote-4)), והיום נוהגים לברך בעקבותיהם את ברכת "הגומל לחייבים טובים שגמלני טוב" (ברכה המדגישה את השפלות הקיומית שצריכים לחוש כדי לאחוז בהכרת הטוב בשלמות, מתוך הכרה שאנו חייבים ומאומה איננו מגיע לנו באמת[[5]](#endnote-5)) – "ארבעה צריכין להודות: יורדי הים, הולכי מדברות, ומי שהיה חולה ונתרפא, ומי שהיה חבוש בבית האסורים ויצא"[[6]](#endnote-6).

התודה ה'רגילה' היא היחס הבסיסי וההכרחי – ההודיה השוטפת בחיי היום יום תוך זהירות משקיעה בשגרה אטומה וכפוית טובה, בה נדמה כי כל הטוב לו זוכים הוא מובן מאליו. אמנם, כאשר זוכים לנס המחייב קרבן תודה יש בכך גם הזדמנות להתקרבות חדשה ומיוחדת – סגולת התודה העזה להסיר את הבדידות[[7]](#endnote-7) (בה חש האדם לפני שנתחולל לו נס) וליצור קרבת נפש אמיתית ושלמה. ה"**א**רבעה **צ**ריכין **ל**הודות" חשים עד כמה הם זוכים להיות **אצל** ה' וסמוך אליו. לכן, היסוד לביסוס חיי הנישואין היא ההודיה לה' על עצם הנס לו זכו החתן והכלה בחתונתם – תודה זו היא שמעלה את ביתם לעולם ה**אצ**י**ל**ות, מקרבת אותם לה' ויוצרת קרבה עזה ביניהם (שהרי, אם מודים לה' על הנס במציאת בן הזוג ועל הישועה שבחתונה, ודאי כי גם יחס התודה הנכון לבן הזוג והכרת הטוב כלפיו יהיו בהתאם).

רמז רמזו[[8]](#endnote-8) כי "ארבעה צריכין להודות" יוצרים את ראשי התיבות **חיים** – **ח**ולה, **י**סורים (היינו החבוש בבית האסורים), **י**ם, **מ**דבר – ועליהם נאמר "וכל ה**חיים** יודוך סלה"[[9]](#endnote-9). וכך יש לדרוש גם את הפסוק "ראה **חיים** עם אשה אשר אהבת"[[10]](#endnote-10) כמלמד על ההודיה המיוחדת על נס הנישואין בה מחויבים החתן והכלה, כאשר בזכות ההודיה על עצם הנישואין זוכים לפקוח את העינים ולראות תמיד ("כל החיים") את החיים הטובים עם בן הזוג האהוב. בתורות דלקמן נתבונן בפרטות כיצד כל אחד מניסי ההצלה של "ארבעה צריכין להודות" – כפי שהם מבוארים בתורת החסידות[[11]](#endnote-11), בחיי הנפש של האדם – מתקיים בחתן ובכלה עם נישואיהם, בנס הצלתם מחיי הרווקות.

[וחשוב להעיר: מעבר להודיה הנצרכת על כל פרט ופרט – שלכן ראוי לכל אחד לעיין כיצד מתחוללים בו כל ארבעת הנסים – הרי שבכל אחד מה"ארבעה צריכין להודות" מקבלת ההודיה גוון מיוחד, על פי ארבעת הפירושים המורגלים בקבלה[[12]](#endnote-12) לספירת ההוד: הודיה, הודאה שלמעלה מטעם ודעת, וידוי על חטא, הוד מלכות. אם כן, ההבנה של כל נס הצלה בחיי הנישואין וההודיה עליו מכוונת את בני הזוג גם לעבודת נפש שונה ומיוחדת, וכפי שיתבאר.]

1. . כנ"ל בתורות "אדן הבית היהודי" ו"האשה אשר נתתה עמדי". [↑](#endnote-ref-1)
2. . ישעיה מד, ו. [↑](#endnote-ref-2)
3. . פרדס רמונים שער כג פ"א. של"ה מסכת תמיד פרק "נר מצוה" (לג). ורמוז בלשון התקו"ז בכ"ד. [↑](#endnote-ref-3)
4. . ויקרא רבה ט, ז (ראה פי' הרמב"ן לויקרא כג, יז) [↑](#endnote-ref-4)
5. . וראה שכינה ביניהם פ"ג הערה ה. [↑](#endnote-ref-5)
6. . ברכות נד, ב. [↑](#endnote-ref-6)
7. . ראה לוח "היום יום". [↑](#endnote-ref-7)
8. . טושו"ע אורח חיים ריש סימן ריט. [↑](#endnote-ref-8)
9. . מנוסח ברכת "מודים". [↑](#endnote-ref-9)
10. . קהלת ט, ט. [↑](#endnote-ref-10)
11. . הבא לקמן מבוסס בעיקר על מאמרי ד"ה "ברוך הגומל" תרפ"ז (סה"מ קונטרסים ח"א עמ' קפג, א ואילך), וראה גם ד"ה "ארבעה צריכין להודות" תשמ"ח. [↑](#endnote-ref-11)
12. . והובאו בסוד הוי' ליראיו שער א ע' מט. [↑](#endnote-ref-12)