## "ישלח דברו וירפאם"

פי הרמז של "וכל ה**חיים** יודוך סלה"[[1]](#endnote-1), הראשון מה"ארבעה צריכין להודות" הוא "חולה שנתרפא"[[2]](#endnote-2). בחיי הנפש "ענין החולי הוא שנטמטם מוחו ולבו"[[3]](#endnote-3). בקבלה ובחסידות[[4]](#endnote-4) מובא הרמז כי **חולה** עולה **מט** (ללמד כי אף מי שזכה ל-**מט** שערי בינה, אך עדיין חסר לו שער ה-**נ**, ל**חולה** יחשב), ולעניננו רומז הדבר ל**טמט**ו**ם** המח והלב שבחולי הרוחני. טמטום הלב גורם חוסר יכולת להשתנות ולהתפעל ממה שלומדים, משום שהאדם איננו מסוגל 'לקחת ללב' את מה שהוא מבין בשכלו. בפרט מתבטא טמטום הלב בחוסר יכולת להתפלל לפני ה' כדבעי, מקרב איש ולב עמוק, כאשר עם כל הלימוד העיוני וההבנה השכלית בדבר הצורך להתפלל נותר הלב אטום וקפוא. טמטום המח גורם לכך שעצם תפיסת המח מוגבלת, ודברי התורה בהם מעיינים לא נתפסים בשכלו כדבעי.

עם כל מה שנדמה כי דווקא התקופה שלפני הנישואין היא הזמן להרבות בו בלימוד ובתפלה, כשהאדם פנוי מעול הבית והפרנסה, הרי הרווקים לוקים בטמטום הלב והמח (וממילא כל תורתם ותפלתם הן בבחינת חיצוניות):

לפני החתונה, גם אם הבחור או הבחורה חשים כי הם מתפללים בכוונה, באריכות ובהתעוררות הנפש, הרי שאליבא דאמת הלב אטום. רק בחיי הנישואין נפתח הלב להרגיש את הזולת באמת, להזדהות עמו ולעורר עליו רחמים[[5]](#endnote-5), ורק אז ניתן להתפלל – "על [ידי[[6]](#endnote-6)] זאת יתפלל כל חסיד אליך לעת מצא ['זו אשה'[[7]](#endnote-7)]"[[8]](#endnote-8). התפלה כולה נקראת "רחמי", ובלי פתיחת הלב הבסיסית לרחם לא ניתן לעורר שום רגש אמיתי בתפלה. כך מצינו[[9]](#endnote-9) כי רק לאחר שהכיר יעקב את אשתו – "וישק יעקב לרחל" – היה מסוגל לעורר רחמים רבים מקרב איש ולב עמוק ולקיים "וישא את קולו ויבך"[[10]](#endnote-10). לפני הנישואין לא רק שאי אפשר לעורר רחמים על האשה כאדם (וממילא גם לא ניתן להזדהות עם אדם אחר ולעורר עליו רחמים, כנודע[[11]](#endnote-11) שמצות "ואהבת לרעך כמוך"[[12]](#endnote-12) מתחילה באהבה שבין איש לאשתו[[13]](#endnote-13), ומשם היא מתפשטת לשאר האנשים), אלא שגם לא ניתן לעורר רחמים על כנסת ישראל (אותה מסמלת האשה) ולהתפלל באמת על השכינה השרויה בגלות.

וביחס ללימוד תורה, אף כי ישנם עילויים גדולים לפני נישואיהם (ובישיבות מסוימות אף נהגו להתחתן מאוחר כדי ללמוד תורה בשקט שנים ארוכות[[14]](#endnote-14)), בכל זאת נקטו חז"ל[[15]](#endnote-15) כי "מאן דלא פריס סודרא" (מי שאיננו מכסה את ראש בטלית, משום שאינו נשוי) איננו יכול ללמוד כדבעי ואמרו כי "כל אדם שאין לו אשה שרוי בלא תורה"[[16]](#endnote-16) (שעל כן החסידים נזהרו בנישואין בגיל צעיר). לפני הנישואין, גם אצל "אדם גדול"טו ועילוי חריף ההבנה השכלית מוגבלת – השכל חד וחריף, ופנוי מטרדות, אך אין בו את הכח להעמיק כדבעי ולעמוד על אמיתת ופנימיות הסוגיא. בפרט אמורים הדברים ביחס ללימוד פנימיות התורה, עד שידוע שהיו שאסרו לעסוק בחכמת הסוד לפני שהאדם נשוי. גם כיום, כאשר ההנהגה הישרה היא לעסוק בלימוד פנימיות התורה גם בתקופת הבחרות, ועל כך מיוסד החינוך הטוב לתורה ומצוות, יש לדעת כי לפני הנישואין המח 'מטומטם' וההבנה בסודות התורה מוגבלת וחיצונית[[17]](#endnote-17) (וכך יש לתת טעם לשבח במסופר על אדמו"ר האמצעי, אשר שש לזרז את חתונתו בתאוותו לשמוע את דרושי החסידות של אביו בחתונה ובמסיבות ה"שבע ברכות", ולומר כי באמת לא הסתפק רק בדרושי החסידות שסביב החתונה אלא חש כי בכך תלוי כל עיסוקו בחסידות, שיהיה עמוק ופנימי לאין ערוך אחר הנישואין).

רק אחרי הנישואין נפתח הלב מאטימותו, והחתן והכלה מסוגלים ללמוד כדבעי תורה ופנימיות התורה ולהתפלל בשפיכת הלב כמים לפני ה'. בפרטות מבואר שהיחס בין החתן והכלה הוא כבין מח ולב, וממילא שבירת טמטום המח והאפשרות ללמוד תורה נוגעת בעיקר לחתן (וממנו היא נשפעת גם לכלתו) ושבירת טמטום הלב והאפשרות להתפלל נוגעת בעיקר לכלה (וממנה היא נשפעת גם לחתנה), כשביחד עליהם לעשות מביתם החדש "בית תורה" ו"בית תפלה"[[18]](#endnote-18).

הודית החולה שנרפא כוללת בתוכה ממד של וידוי – החולה מכיר כי נתקיים בו "אוִלים מדרך פשעם ומעונֹתיהם יתענו"[[19]](#endnote-19) (ועל כן בקשת הרפואה מלווה בוידוי – "רפאה נפשי כי חטאתי לך), ועם ההודיה לה' על הרפואה הוא משתדל לתקן את שעוות בחטאיו. כך, עם פתיחת הלב והמח לתפלה ולתורה צריכים בני הזוג להודות לה' על זכייתם, וגם להכיר ולהתוודות כי עד כה כל תורתם ועבודתם, כמו גם קיום המצוות ויחסי האנוש שלהם, היו נגועים בטמטום ואטימות.

[בפרט נובעים טמטום הלב והמח מפגם הברית[[20]](#endnote-20), וקודם הנישואין לא ניתן ולא רצוי להתוודות על פגמי הברית ולעסוק בתיקונם – רק אחרי החתונה, כשהם זוכים להודות על שמחת הזיווג בקדושה[[21]](#endnote-21), הם רשאים גם להתוודות על חטאי הנעורים ולתקן את השפעתם על הנפש[[22]](#endnote-22). ובעומק יותר ביחס לפגם הברית: הטמטום היינו אוטם שלא מאפשר לגלות את פנימיות האדם – כאשר אין לו פה להפיק את התורה והתפלה מפנימיותו – כפי שאוטם הטומטום מונע לדעת מהו מינו ולהוליד ולדות חדשים. לפי זה הטמטום עצמו הוא סוג של "העלם השלמות העצמית" (שהוא התוצאה החמורה והמובהקת של פגם הברית[[23]](#endnote-23)), כאשר זהותו העצמית של האדם ושלמותו ביכולת לפרות ולרבות אטומות ונעלמות. ואם כן, אטימות זו גופא היא פגם הברית הקיים גם אצל רווק הצדיק והטהור ביותר, שלא ראה קרי מימיו, כאשר טרם נתגלתה מהותו העצמית כזכר (וכיוצא בו אצל רווקה השמורה והצנועה בתכלית, במחשבה בדבור ובמעשה, אשר עצם היותה אטומה ובתולה היינו "העלם השלמות העצמית" על היותה נקבה ו"כלי"[[24]](#endnote-24) מוכשר לנישואין וללידת ילדים).]

1. . הנ"ל בתורה "וכל החיים יודוך סלה". [↑](#endnote-ref-1)
2. . ברכות נד, ב. [↑](#endnote-ref-2)
3. . סה"מ קונטרסים (לכ"ק אדמו"ר הריי"צ) עמ' קפז, ב. [↑](#endnote-ref-3)
4. . מאורי אור מערכת ח אות לה, ונתבאר באורך בספרנו גוף נפש ונשמה פרק ה (וראה בהקשר דנן במאמר ד"ה "הודו להוי' כי טוב כי לעולם חסדו" תשמ"ו). [↑](#endnote-ref-4)
5. . וראה יין משמח ח"ב שער א בתורה "עזיזא רחימתין". [↑](#endnote-ref-5)
6. . ראה רש"י למלאכי ג, כד. [↑](#endnote-ref-6)
7. . ברכות ח, א. [↑](#endnote-ref-7)
8. . תהלים לב, ו (וראה בהקדמה לספרנו שכינה ביניהם). [↑](#endnote-ref-8)
9. . ראה תניא פמ"ה. [↑](#endnote-ref-9)
10. . בראשית כט, יא. [↑](#endnote-ref-10)
11. . ראה ילקוט שמעוני דברים רמז תתקלג ובש"ך על דברים כב, יג. [↑](#endnote-ref-11)
12. . ויקרא יט, יח. [↑](#endnote-ref-12)
13. . ראה קידושין מא, א. [↑](#endnote-ref-13)
14. . והוא על יסוד הנפסק ברמב"ם הלכות אישות פט"ו ה"ב ושו"ע אבהע"ז סימן א הלכה ד. [↑](#endnote-ref-14)
15. . קדושין כט, ב. [↑](#endnote-ref-15)
16. . ראה יבמות סב, ב. [↑](#endnote-ref-16)
17. . עוד על לימוד התורה כדבעי ו"לשמה" דווקא אחרי הנישואין ראה בספר חתן עם הכלה וביין משמח ח"א בשער הרביעי כולו. [↑](#endnote-ref-17)
18. . וראה יין משמח ח"א שער ד בתורה "אבא אבא". [↑](#endnote-ref-18)
19. . תהלים קז, יח (מקור הלימוד אודות "חולה שנתרפא"). [↑](#endnote-ref-19)
20. . וראה תניא פמ"ב (על פי ספר חסידים סימן לה) ובאגרת התשובה פ"ט. [↑](#endnote-ref-20)
21. . וכנ"ל בתורה "האשה אשר נתתה עמדי". [↑](#endnote-ref-21)
22. . כהוראת כ"ק אדמו"ר מליובאוויטש בכך בכ"ד (ראה לדוגמה אג"ק יג עמ' רעח). [↑](#endnote-ref-22)
23. . ראה תורת שלום עמ' 172-173. [↑](#endnote-ref-23)
24. . סנהדרין כב, ב (וראה באורך בשער ב). [↑](#endnote-ref-24)