## "ומוסרותיהם ינתק"

ה

שני מה"ארבעה צריכין להודות", לפי הרמז של "וכל ה**חיים** יודוך סלה"[[1]](#endnote-1), הוא בעל ה**י**סורים – "מי שהיה חבוש בבית האסורים ויצא"[[2]](#endnote-2). בחיי הנפש חבישה בבית האסורים היא מצב "אשר ח"ו הרע מתגבר על הטוב, כמו שכתוב רשע [היצר הרע] מכתיר את הצדיק [יצר טוב]"[[3]](#endnote-3) – מצב בו הטוב העצמי שיש בנפש, הצדיק הקיים בכל אדם, מנוע מלהתגלות ולפעול את פעולתו, מסיבות פנימיות (אותן יצר האדם בהמשכו אחר יצרו הרע) או חיצוניות (כשהמסגרת החיצונית היא "בית האסורים" המונע מהאדם לבטא את כל יכולותיו וכשרונותיו הטובים).

לפני הנישואין, עם כל מה שנדמה לרווק ולרווקה כי הם חסרי עול והתחיבות, הם היו שרויים בבית האסורים. לפני שהאדם מוצא לו "עזר כנגדו"[[4]](#endnote-4) – כל עוד הוא שרוי "בלא שמחה, בלא ברכה, בלא טובה, בלא תורה, בלא חומה, בלא שלום"[[5]](#endnote-5) – הוא מנוע מלהפיק את כל הטוב שבו, ורק כאשר "מצא אשה מצא טוב [אפשר לקיים] ויפק רצון מהוי' [בהפקת כל מה שה' רוצה ממנו וטמון בתוכו]"[[6]](#endnote-6). מי שזוכה לבן זוג תומך ואוהב משתחרר לפתע מהעכבות שהוטלו קודם על נפשו, ונעשה חפשי באמת לפעול בעולם ולגלות את כל העוצמות הטמונות בו. בפרט, המאסר החמור ביותר הוא ההגבלה על כח הפוריות שבנפש, שמימושו הוא פריצת האדם מכלא גבולותיו, וקודם הנישואין האדם הוא ב"בית האסורים" ביחס אליו, בשני האיסורים של "אשר צוונו על העריות ואסר לנו את הארוסות"[[7]](#endnote-7) (ובעומק יותר כבול הרווק בשני האיסורים של "מי שאין בו דעת [ידיעת והרגשת הזולת, לה זוכים ב'והאדם ידע'[[8]](#endnote-8)] אסור לרחם עליו"[[9]](#endnote-9) ו"עם הארץ אסור לאכול בשר [שהרי טרם זכה לתקן כדעי את ברית הבשר[[10]](#endnote-10)]"[[11]](#endnote-11), וד"ל). הדבר נכון לא רק מצד ההגבלות הנפשיות הפנימיות אלא גם מצד המסגרות החיצוניות – טרם הנישואין שוהים בדרך כלל בתוך מסגרת המכוונת ומנחה את הרווק או הרווקה בכל אורחות חייהם (וכך ראוי למי שהוא עדיין פגיע, "בלא חומה", וצריך להשמר מגירוי היצר בענינים שצריכים להיות לגמרי 'מחוץ לתחום' עבורו[[12]](#endnote-12)). אחרי הנישואין החתן והכלה בני חורין להקים את ביתם על פי רצונם הטהור ולממש בחופשיות את שליחותם המשותפת בעולם.

ההודיה על היציאה מבית האסורים צבועה בגוון מיוחד של "הוד מלכות"[[13]](#endnote-13). הנקודה היוצאת לחופש היא ניצוץ המשיח שבכל יהודי, שרק כאשר הוא משוחרר ממגבלות פנימיות וחיצוניות הוא מסוגל לבטא את עצמו כדבעי ולבטא את הוד מלכותו בעולם (והרמז: "כי תקנה **עבד** **עברי** [= **משיח**] שש שנים יעבֹד ובשבִעִת [זמן החתונה, כפי שמצינו ביעקב אבינו] יצא **לחפשי** **חנם** [= **למלכות**]"[[14]](#endnote-14)). כך יש לומר על כל חתן ועל כל כלה "כי מבית הסורים יצא למלֹך"[[15]](#endnote-15), ובזכות החרות הזו אמרו[[16]](#endnote-16) בפירוש כי החתן דומה למלך והכלה למלכה. עם הוד המלכות השרוי על החתן והכלה מצד ניצוץ המשיח שמשתחרר בתוכם, ובזכותו, הם יכולים לזכות גם להוד מלכותו של מלך ישראל, הנשיא והמשיח שבדור, כאשר הם יוצאים ביחד למלא את שליחותו ולהקים בית של הפצת תורה וחסידות (שאזי הם כפופים לו ישירות, ומתוך כך משוחררים מכל מסגרת אחרת).

1. . הנ"ל בתורה "וכל החיים יודוך סלה". [↑](#endnote-ref-1)
2. . ברכות נד, ב. [↑](#endnote-ref-2)
3. . סה"מ קונטרסים (לכ"ק אדמו"ר הריי"צ) עמ' קפז, ב. [↑](#endnote-ref-3)
4. . בראשית ב, חי. [↑](#endnote-ref-4)
5. . ראה יבמות סב, ב. [↑](#endnote-ref-5)
6. . משלי חי, כב (וראה שכינה ביניהם ע' יא). [↑](#endnote-ref-6)
7. . נוסח ברכת האירוסין. [↑](#endnote-ref-7)
8. . בראשית ד, א. [↑](#endnote-ref-8)
9. . מדרש שמואל ה. ראה ברכות לג, א. [↑](#endnote-ref-9)
10. . וראה בשער ד בתורה "עצם מעצמי ובשר מבשרי". [↑](#endnote-ref-10)
11. . פסחים מט, ב. [↑](#endnote-ref-11)
12. . וראה לדוגמה רמב"ם הלכות איסורי ביאה פכ"א הכ"ג (עפ"י נדה יג, א). [↑](#endnote-ref-12)
13. . דהי"א כט, כה. [↑](#endnote-ref-13)
14. . שמות כא, ב. [↑](#endnote-ref-14)
15. . קהלת ד, יד. [↑](#endnote-ref-15)
16. . ראה פרקי דרבי אליעזר פט"ז. [↑](#endnote-ref-16)