## "יקם סערה לדממה"

מ

דרגה שלישית של הודיה הנדרשת מבני הזוג, לפי הרמז של "וכל ה**חיים** יודוך סלה"[[1]](#endnote-1), היא בהיותם "יורדי ה**י**ם"[[2]](#endnote-2). בחיי הנפש יורד הים הוא הנתון "בריבוי בלבולים של עניני העולם"[[3]](#endnote-3), כשעיקר סערות הים הטורדות ומבלבלות את הנפש היינו "המים הזידונים"[[4]](#endnote-4) של טרדות הפרנסה[[5]](#endnote-5), עד שבעטיין עלול האדם להתדרדר מדחי אל דחי – לחדול מעבודת התפלה ומהקביעות בלמוד התורה, להתקרר ולאבד את חיותו בעבודת ה', ועד שהוא מתרוקן מכל הארת אור אלקי[[6]](#endnote-6) (וכמובן, מתוך כך ובהמשך לכך, טרדות הפרנסה גורמות לאדם לאבד את שלוותו ואת שפיותו, ועד שכל צלם אנוש נעלם ממנו והוא רק עסוק, כחיה, ברדיפת טרף לנפשו).

דווקא בהודיה על הישועה מטרדות הפרנסה מורגשת בכל תוקפה המשמעות הכללית והפשוטה ביותר[[7]](#endnote-7) – אמירת התודה על מה שזכים לו מן השמים – משום שהישועה עצמה כרוכה בהודיה כזו. נסיונו ועבודתו של מי ששקוע בטרדות הפרנסה הם חיזוק מדת הבטחון שלו (ויש הקוראים לשם כך את פרשת המן מידי יום, כדי לזכור שהפרנסה באה מן השמים והנסיון של האדם הוא לבטוח בכך ולא לאגור יותר מכדי צורך אותו היום). חיזוק מדת הבטחון בא עם חיזוק השמחה ("כי בו ישמח לבנו, כי בשם קדשו בטחנו"[[8]](#endnote-8)), ובעניני הפרנסה היינו "איזהו עשיר? השמח בחלקו"[[9]](#endnote-9) אשר מודה לקב"ה "דבר יום ביומו"[[10]](#endnote-10) על כל דבר ודבר (ועד להודאה על כל נשימה ונשימה[[11]](#endnote-11)). על האדם להסיר דאגה מלבו ולבטוח בה', מתוך הכרה שדאגתו היא לקיים תורה ומצוות ולמלא את שליחותו בעולם, ואילו פרנסתו ופרנסת בני ביתו ברווח הם ה'דאגה' של הקב"ה. הכלי לבטוח בה' בלב רגוע ולקבל ממנו את השפע הוא עצם מדת ההודיה לה' על כל דבר קטן, ועם הודיה זו באה הודיה מלאה שמחה על רגיעת גלי הטרדות והדאגות שהסעירו קודם את נפש האדם.

לכאורה, בדרך כלל רק אחרי הנישואין עומד האדם מול טרדות הפרנסה, כאשר עליו לכלכל את ביתו ולדאוג לכל צרכיו, ואילו קודם לכך הוא סמוך על שולחן הוריו ושרוי בבטחון כלכלי נטול טרדות. אכן, אליבא דאמת, לפני הנישואין אין לאדם מושג מהו בטחון אמיתי בה', והריהו "שרוי בלא חומה"[[12]](#endnote-12) – ללא כל בטחון (ועל בטחונו הכלכלי המדומה נאמר "אל תבטחו בנדיבים בבן אדם לו תשועה"[[13]](#endnote-13) ו"טוב לחסות בהוי' מבטֹח באדם. טוב לחסות בהוי' מבטֹח בנדיבים"[[14]](#endnote-14)). גם אם הרווק או הרווקה חשים תחושת בטחון בה' הרי זה חיצוני לגמרי, משום שאין הם מתנסים בדאגות המחשלות ומעמיקות את הבטחון. עם הנישואין יכול האדם לחוש כי הוטל אל תוך המים, אך רק עם כתיבת הכתובה וההתחייבות לאשתו (וכן מצדה, עם נטילת האחריות על בית משלה) ניתן להבין מה משמעות הבטחון בה', להודות לה' ולשמוח במתנותיו.

לשון אחרת: ככל שהאדם מתבגר טרדות הפרנסה מאיימות להציף אותו, וגם אם אין עליו עדיין אחריות הוא כבר חש בגלים הסוערים של ים החיים. ההצלה מהמים הסוערים – הצלה לה זקוקים מידית ברגע הנישואין ו'הזריקה למים' – היא באמצעות בטחון ושמחה (ורמז מובהק: **בטחון** **שמחה** עולה **חתך** – שם הפרנסה[[15]](#endnote-15), העולה מסופי התיבות של "פות**ח** א**ת** יד**ך**"[[16]](#endnote-16), בו חייבים לכוון[[17]](#endnote-17) ולזכור כי ה' הוא המספק את כל צרכינו וחותך חיים לכל חי). ואכן, הבטחון והשמחה האמתיים באים דווקא עם הנישואין, כאשר ביטוים בחיי היום-יום הוא ההודיה הפשוטה והמלאה לה' על כל פרט. בחסידות[[18]](#endnote-18) מבואר כי בטחון הוא גם מלשון "וטח את הבית"[[19]](#endnote-19) – לשון דבקות – וראשית הבטחון היא כאשר זוכה האדם ל"[על כן יעזב איש את אביו ואת אמו] ודבק באשתו"[[20]](#endnote-20) (האדם עוזב את אביו ואמו מתוך תחושה שהבטחון בהם הוא רעוע וזמני, והגלגל עתיד להתהפך כאשר הוא ידרש לעזור להוריו הזקנים ולעזוב עמם[[21]](#endnote-21), ואילו בבת זוגו הוא בוטח שיוכלו לצלוח יחד את מסע החיים). הדבקות מלאת הבטחון בבן הזוג, כאשר האיש בוטח באשתו והיא בוטחת בו, נוטעת באדם תחושות חדשות ומאפשרת לו גם להדבק בה' ולבטוח בו בלב שלם כי יספק לו ברווח את כל צרכיו – "בטח בה לב בעלה [ועל ידי כך] ושלל לא יחסר"[[22]](#endnote-22).

1. . הנ"ל בתורה "וכל החיים יודוך סלה". [↑](#endnote-ref-1)
2. . ברכות נד, ב. [↑](#endnote-ref-2)
3. . סה"מ קונטרסים (לכ"ק אדמו"ר הריי"צ) עמ' קפז, ב. [↑](#endnote-ref-3)
4. . תהלים קכד, ה. [↑](#endnote-ref-4)
5. . ראה תורה אור (ח, ג) ד"ה "מים רבים" ובפירוט רב בתחלת המשך "מים רבים" תרל"ו. [↑](#endnote-ref-5)
6. . וראה בחריפות בריש הקדמת קונטרס ההתפעלות. [↑](#endnote-ref-6)
7. . וזאת גם משום שטרדות הפרנסה הם המשבר הכולל ביותר, וכפי שמקדים אדמו"ר הריי"צ לביאור המדרגות החלוקות של ה"ארבעה צריכין להודות" ברוחניות – "אמנם הסיבה לזה [שאין נמשכים אחרי התורה והמצוות בכלות הנפש] היא טרדות הפרנסה בצוק העתים, שהם במדריגות חלוקות…" (סה"מ קונטרסים ח"א עמ' קפז, ב). [↑](#endnote-ref-7)
8. . תהלים לג, כא. [↑](#endnote-ref-8)
9. . אבות פ"ד מ"א. [↑](#endnote-ref-9)
10. . שמות טז, ד (והוא פסוק הנסיון האמור במן). [↑](#endnote-ref-10)
11. . בראשית רבה יד, ט. [↑](#endnote-ref-11)
12. . יבמות סב, ב. [↑](#endnote-ref-12)
13. . תהלים קמו, ג. [↑](#endnote-ref-13)
14. . שם קיח, ח-ט. [↑](#endnote-ref-14)
15. . ראה שער הכוונות דרושי תפלת השחר א (וראה גם תענית ב, ב). [↑](#endnote-ref-15)
16. . תהלים קמה, טז. [↑](#endnote-ref-16)
17. . שו"ע או"ח סעיף נא סימן ז (וראה שער הכוונות דרושי תפלת השחר, דרוש א). [↑](#endnote-ref-17)
18. . ראה בספר לב לדעת במאמר "אמונה ובטחון" ע' נו והלאה. [↑](#endnote-ref-18)
19. . ויקרא יד, מב. [↑](#endnote-ref-19)
20. . בראשית ב, כד. [↑](#endnote-ref-20)
21. . על פי לשון הכתוב (שמות ג, ה): "עזֹב תעזֹב עמו". [↑](#endnote-ref-21)
22. . משלי לא, יא. [↑](#endnote-ref-22)