## "וידריכם בדרך ישרה"

פי סדר הרמז של "וכל ה**חיים** יודוך סלה"[[1]](#endnote-1), מדרגת ההודיה הרביעית היא כאשר בני הזוג ניצלים מלהיות "הולכי **מ**דברות"[[2]](#endnote-2). בחיי הנפש הטועה במדבר הוא מי "שנמסר ר"ל רק לגשמיות העולם וחומריותו"[[3]](#endnote-3) – אין זה מי שרק רדוף בטרדות הצרכים הגשמיים (כ"יורדי הים"[[4]](#endnote-4), המשתוקקים לרגיעת הסערה), אלא מי שמכור לחלוטין לגשמיות ולחומריות (ושוב אין הוא מוטרד וחפץ להשתחרר, ובדרך כלל גם אין הוא חש בהתמכרותו ובחסרונותיה, אם לא שיעמיק דעתו ברוע מצבו). כל מי שמכור לאיזו תאוה או כבול בהרגל רע – הוא הולך מדבריות.

למי שמצוי בסערה וחש כי הטלטולים מסיטים אותו ממסלולו הנכון יש מוצא – אם יצליח להרגע ולמצוא שיטת-פלא שלא 'להתפעל' מהטלטולים[[5]](#endnote-5) הוא יוכל להצמד לנתיבו הישר ולהתקדם בו. אך מי שאיבד דרכו במדבר, והוא מתנהל בשקט מיואש, רעב וצמא, במרחביו האין סופיים, כיצד ימצא לעצמו נתיב? מי ששקוע בהרגלים רעים ומכור לחומריות העולם איבד זה מכבר את הדרך הישרה ואף את האפשרות למצוא אותה (ובסגונו החסידי החריף של כ"ק אדמו"ר הריי"צ מליובאוויטש: מי ששקוע בחיצוניות מאבד את החוש בפנימיות) – וכיצד יוושע ויזכה ל"וידריכם בדרך ישרה ללכת אל עיר מושב. [ובעקבות כך להודיה –] יודו להוי' חסדו ונפלאותיו לבני אדם"[[6]](#endnote-6)?

ישועת הולכי המדבריות, שהתמכרו לעולם ואבדו את חוש השיפוט והניווט במרחביו, תלויה בהתחזקות באמונה פשוטה שלמעלה מטעם ודעת. בכל יהודי קיימת נקודת האמונה הפשוטה בה'[[7]](#endnote-7), שהיא ירושה לנו מאבותינו[[8]](#endnote-8), וכאשר אין מוצא אחר נראה לעין יש להתחזק באמונה זו (וכך מפורש בתניא[[9]](#endnote-9) כי גם ליהודי שומר תורה ומצוות בדקדוק יש זמנים בהם הוא מאבד את כל חיותו ושמחתו, ועליו להתחיות רק מתוך עצם נקודת אמונתו ויהדותו). ההסתמכות על "פשיטות העצמות"[[10]](#endnote-10), בה מאמין בפשטות כל יהודי, מתבטאת בהודאה שלמעלה מטעם ודעת על האמת האלקית – בנכונות ללכת על פי הוראות ה' ומצוותיו גם ללא הבנה והשגה (מתוך הכרה שהבנתי והשגתי נשתבשו לגמרי בסבך התמכרויותי, ואם אתעקש להשתמש בהן רק אעמיק את הטעות ואובדן הדרך). האמונה בה' וההודאה בתורתו ובמצוותיו, שרק הן יחלצו אותי ממצבי הביש, מתבטאות גם באמונת צדיקים ובנכונות להתמסר להוראותיהם בהודאה שלמעלה מטעם ודעת. לאור כל זאת מובן כי ההודיה של הולכי המדבריות על חילוצם ותשועתם רוויה בהודאה שלמעלה מטעם ודעת באמת האלקית אשר הצליחה לפלס דרך במדבר ולהביאם למקום ישוב (בדרך בלתי מוכרת ובלתי מובנת).

בנס הנישואין הצלת הולכי המדבר היא ההצלה מהטעויות החוזרות והנשנות, מההרגלים הרעים ומההתמכרויות של חיי הרווקות. בהחלטה להתחתן כלולה גם הכרה שהחיים עד כה היו התמכרות לענינים בלתי רצויים (וככל שנדמה היה שהם זורמים בשובה ונחת, ללא בעיות וצרכים מיוחדים – וממילא ללא לחץ להתחתן – מעיד הדבר על עומק ההתמכרות). החתונה היא שבירת ההתמכרות להרגלים ויציאה לחיים חדשים, מתוך אמונה שה' ינחה את חיי הנישואין – כאשר ייבנו על יסודות התורה והמצוות כפי שהם מוארים באור החסידות – וידריך את בני הזוג בדרך ישרה וחדשה להם. התודה לה' על נס הנישואין, ששבר את השגרה המדברית והביא את הולכי התהו למקום ישוב (כאמור על נישואין – "לא תהו בראה, לשבת יצרה"[[11]](#endnote-11)), רוויה בהודאה על האמת האלקית ובהתמסרות לחיי תורה ומצוות שיבטיחו את בנין הבית החדש והמשוחרר מטעויות העבר (בהתמסרות זו מקיימים בני הזוג את הוראת התורה "כי תבנה בית חדש [בנישואין] ועשית מעקה לגגך [בריבוי סייגים והידורים, למעלה מטעם ודעת]"[[12]](#endnote-12)).

על החתן והכלה נאמר "איהו אמת, איהי אמונה"[[13]](#endnote-13). את האמונה הפשוטה וההודאה הפשוטה מקבל החתן מכלתו, בה נאמר "איהי אמונה" ו"איהי בהוד"[[14]](#endnote-14). ידיעת האמת האלקית של החתן חשובה מאד, וככל שהוא מרבה לעסוק בתורה הוא מביא עמו את האמת האלקית לחיי הנישואין, אך את ההודאה על האמת ואת ההתמסרות לה מתוך אמונה פשוטה הוא מקבל מאשתו (כמסופר בהקדמת קונטרס "פוקח עורים" כיצד גם חסיד גאון וירא שמים לא היה מסוגל למלא בתמימות ובשמחה את הוראת רבו – שאכן פרצה לו דרך חדשה לחלוטין, שונה לגמרי מהרגלי חייו ומסלולם עד אז – ללא ששמע לעצת אשתו בעלת האמונה התמימה). עם החתונה מתחברים האמת והאמונה – החתן שטעה במדבר חייו מתוך בטחון בצדקת דרכו זוכה ליכולת ההודאה על האמת מכלתו, והכלה שטעתה במדבר חייה מתוך הרגשה שאין אמת אלקית שתכוון אותה מקבלת מחתנה את הדרכת האמת (עליה יש להודות למעלה מטעם ודעת). אז החתן והכלה ביחד מתחילים מסלול של "דרך ישרה", ולבם מלא הודיה והודאה לה' על ישועתם והצלתם המובטחת.

1. . הנ"ל בתורה "וכל החיים יודוך סלה". [↑](#endnote-ref-1)
2. . ברכות נד, ב. [↑](#endnote-ref-2)
3. . סה"מ קונטרסים (לכ"ק אדמו"ר הריי"צ) עמ' קפז, ב. [↑](#endnote-ref-3)
4. . וכנ"ל בתורה הקודמת – "יקם סערה לדממה". [↑](#endnote-ref-4)
5. . ושיטת פלא זו היינו ההודיה לה', הבטחון בו והשמחה במתנותיו, המשחררים את האדם מהסטת דאגות הפרנסה – כנ"ל בתורה הקודמת. [↑](#endnote-ref-5)
6. . תהלים קז, ז-ח. [↑](#endnote-ref-6)
7. . ראה תניא פי"ח ופל"ג. [↑](#endnote-ref-7)
8. . ראה בתניא שם ובשבת צח, א. [↑](#endnote-ref-8)
9. . פרק לג. [↑](#endnote-ref-9)
10. . ראה הוספות לכתר שם טוב (הוצאת קה"ת) אות קנד. [↑](#endnote-ref-10)
11. . ישעיה מה, יח (וראה פסחים פח, ב ובכ"ד). [↑](#endnote-ref-11)
12. . דברים כב, ח. ראה לקו"ש חי"ט עמ' 208. [↑](#endnote-ref-12)
13. . זהר ח"ג רל, א (וראה תורה בשם זה ביין משמח ח"ב שער ז). [↑](#endnote-ref-13)
14. . כמובא בכתבי האריז"ל בריבוי מקומות בשם הזהר והתיקונים – ראה לדוגמה ע"ח שער לח פ"ו (מ"ת). [↑](#endnote-ref-14)