## הקדמה

י

ין **ה**משמח **ו**יין **ה**משכר מתמזגים להרכיב את פסיפס חיי הנישואין. בדרך כלל נדרש בירור בין שני סוגי היין, על האדם לשתות את היין המשמח ולהשמר מפני היין המשכר. אך דווקא בחיי הנישואין השכרות היא חלק משתית היין – "אכלו רעים שתו ושכרו דודים". חיי הנישואין מספקים מסגרת מתאימה גם לתחושות שמעבר לטעם ודעת, לאהבה שמגיעה עד לשיא של שכרון חושים.

היין טמון ושמור בתוך הענב, מוקף בזג, ומחכה לדריכה שתוציא את התירוש הטוב המשמח אלקים ואנשים. לעתים מופיע הזג בחיי הנישואין כמושגי זוגיות מעוותים, השמים את הדגש על קיום משותף במקום על שאיפה לאחדות, ואף מתמקדים בחוית הזיווג החיצונית במקום בתוכן הפנימי של חיי הנישואין. קליפת הענב היא הכרחית, היא שומרת על היין ממגע זר, אך כאשר היא מאיימת לטשטש את העיקר ולהסתיר את היין נדרשת דריכה וחדירה פנימה, באמצעות עבודת ההתבוננות. אז, כשהיין מתגלה, גם הזג מקבל את תפקידו מחדש, והריהו חלק מהשמרים נותני הטעם של היין המשומר.

בפנימיות, הבעיה ב**זג** היא הקדמת ה-**ז** ל-**ג** – הקדמת **ז** מדות הלב ל-**ג** כחות השכל. כשה-**ג** קודמים ל-**ז**, כשהמח שליט על הלב ומתקן את רגשותיו, הרגשות טובים ומבוררים. אך כאשר מקדימים את ה-**ז** ל-**ג** משליטים על השכל רגשות בלתי-מבוררים, ולפעמים אפילו תאוות של ממש, ומכופפים אותו לשרת את הרצונות הלא-מתוקנים של הלב. כשהחיצוניות משתלטת על הפנימיות זה הזמן ל"פסק זמן", כדי לרענן מחדש את המבט הפנימי על חיי הנישואין, לסחוט מחדש את היין המשמח, היין המשומר מכל מגע חיצוני. אז, בצורה רעננה וחדשה, אפשר לשוב אל הזיווג דקדושה בכל עוצמת היין המשכר שלו. או אז חוזרים אל זיווג שאיננו התגברות חיצוניות הלב על השכל, אלא להיפך. זוכים לגילוי של פנימיות הלב, "רעותא דלבא", שמעל ומעבר למה שנתפס בשכל המוגבל – מתקנים את ה**זג** בכך שהוא חושף את הברית הפנימית, את העליה אל למעלה מטעם ודעת.

בחיי הנישואין יחסי הזג החיצוני והיין הפנימי באים לידי ביטוי במחזור טהרת המשפחה. בזמן הטהרה תופס מקום משמעותי הזג-הזיווג החיצוני, שצריך להיות מלא וגדוש ביין פנימי וטוב, "וחכך כיין הטוב". אך כאשר גובר הזג ומסתיר את היין, כאשר הרגש החיצוני גובר על השכל הפנימי, באופן טבעי 'מתבקע' הזג ומן האשה זב "דם ענבים". זהו הזמן בו צריכים לעבור מהמגע החיצוני אל קשר פנימי ועמוק יותר, שכלי במהותו. אמנם, דווקא מתוך כך חוזרים אחר כך ביתר שאת וביתר עז, בהתחדשות רעננה ושמחה של חיי הנישואין, אל הזיווג הקדוש. אז מתגלה פנימיות הזיווג, שנעשה עוצמתי ופורה יותר, כפי שדרשו חז"ל על הפסוק "אשתך כגפן פֹריה" – "כל אשה שדמיה מרובין בניה מרובין".

בכרך זה של יין משמח – הרביעי בסדרה – הושם דגש על המחזור הפנימי של חיי הנישואין המתבטא בשמירת הלכות טהרת המשפחה ועל הרגישות לצרכים המשתנים של האיש והאשה במגע או בריחוק, זאת לצד התבוננות במכלול בנין חיי הנישואין והעמקה במנהגי ישראל הסובבים את החתונה. בשבעת שעריו של הספר כלולות **לח** תורות, שיחדירו בע"ה **לח**לוחית טריה ורעננה בחיי הנישואין. כמו בכרכים הקודמים, גם כאן כל שער מקיף נושא מכיוונים שונים, ולעתים יש גם קשר בין השערים, אך נעשתה השתדלות בעריכה שכל תורה קצרה תעמוד בפני עצמה, כלגימה מלאה של יין משמח.

הלימוד בשימת לב, לגימה אחרי לגימה, מעורר ומרענן את שמחת הנישואין, מזכיר שוב ושוב את אהבת הדודים הראשונה, ומביא כל פעם לחדרים פנימיים יותר של אהבה – "הביאני המלך חדריו נגילה ונשמחה בך נזכירה דֹדיך מיין מישרים אהבוך", "**ה**ביאני **א**ל **ב**ית **ה**יין – ודגלו עלי **אהבה**".