## עת לחבוק ועת לרחוק מחבק

כ

**ח** עתים מנה שלמה המלך בספר קהלת[[1]](#endnote-1) – מ"עת ללדת ועת למות" ועד "עת מלחמה ועת שלום" – והן מכוונות כנגד **כח** הימים הכוללים את מחזור האשה[[2]](#endnote-2). **כח** העתים מתחלקות – **יד** לטובה ו-**יד** לרעה (וסימנך: "**ביד**ך עתֹתי [רמז ל-**ב** **יד**ות של עתים] הצילני מ**יד** אויבי ומרֹדפי"[[3]](#endnote-3)). חלוקה זו מקבילה לחלוקה הכללית בין ימי הקרבה וימי הריחוק של מחזור טהרת המשפחה.

חז"ל דורשים בפירוש אחד מזוגות העתים על ימי הטהרה והטומאה – "'עת להשליך אבנים' באשתך הטהורה, 'ועת כנוס אבנים' באשתך הטמאה"[[4]](#endnote-4) ("יריית הזרע מדמה לזריקת אבנים, או 'אבנים' כמו בנים בתוספת האל"ף, על דרך דכתיב[[5]](#endnote-5) 'תשתפכנה אבני קודש'"[[6]](#endnote-6)). אך ברובד הפשט, דווקא המשכו של הפסוק משתייך בצורה המובהקת ביותר לעתות הקרבה והריחוק – "עת לחבוק ועת לרחוק מחבק"[[7]](#endnote-7).

וכה דבריו הנפלאים של הרמ"ע מפאנו זצ"ל על פסוק זה[[8]](#endnote-8):

ועל הלקוחים הישרים הנאים והמשובחים, והם המצליחים לישובו של עולם מתחלתם ועד סופם, אמר "עת לחבוק", בליל טבילה, בצניעות ופיוס בשובה ונחת, מהוראת בנין הקל, שלא יהא "אץ ברגלים חוטא"[[9]](#endnote-9), כי השהוי והמתון גורם שהאשה מזרעת תחלה[[10]](#endnote-10) ואז שכר פרי הבטן הוא נחלת ה' בנים[[11]](#endnote-11). "ועת לרחוק מחבק" בשעת נדתה, ואין זה תאר אמור על אדם דעלמא שהיה חובק או מחבק נות צדקו, ובא עתו לרחוק באמרה לו כשושנה אדומה ראיתי[[12]](#endnote-12), שהרי מלת "מחבק" האמורה כאן אינו מורה על המתואר ולא פעל בינוני אלא מקור, וציר"י המ"ם לעֵד, שכן משפטו לרחוק מהיות חובק, והכונה לאסור כל מיני קריבות. אבל רישא דקרא ודאי מיירי "לחבוק" תשמיש, ולשנא מעליא נקיט. הואיל וכן הוא האמת לא תימא גם "ועת לרחוק" אינו אלא תשמיש, קא משמע לן שאף שאר קריבות אסורים… וכשם דרישא כתיב "לחבוק" לשון קל, סיפא נמי "לרחוק" לשון קל, שמכל מקום מותר להתיחד עם אשתו נדה שאין יצרו תוקפו[[13]](#endnote-13). וחבוק דסיפא לשון כבד הוא, ללמד שהרחוק בזמנו גורם חזוק החבוק בעונתו, בהסתלק המונע, לרבוי התועלת הנמשך ממנו, הואיל ו"[כל אשה שדמיה מרובין] בניה מרובין"[[14]](#endnote-14).

את הדיוק בלשונות – "עת לחבוק" בלשון קל ו"עת לרחוק מחבק" בלשון כבד – ניתן לדרוש גם על פנימיות הויסות הנדרש בכל מגע וחיבוק בין בני זוג (לו זוכה מי שחווה בפנימיות את ההקפדה על ויסות היחסים בכלל לפי וסת האשה):

החיבוק הרצוי של "עת לחבוק" הוא חיבוק קל, "נוגע ואינו נוגע"[[15]](#endnote-15), שאינו מכביד על בן הזוג. דבר זה מתבטא, כמובן, גם במתינות הזיווג וקלותו, בהקשבה לקצב התעוררותה של האשה, כדברי הרמ"ע. אמנם, ברגע שהחיבוק מתחיל להכביד, כשהוא עובר מלשון קל ללשון כבד, יש בכך איתות למחבק – "שוב לאחור!"[[16]](#endnote-16)

[ורמז: "**עת** **לחבוק** **ועת** **לרחוק** **מחבק**" עולה **אני** פעמים **הוי**', רמז למילוי שמו של יוסף הצדיק – י**וד** ו**יו** ס**מך** פ**א** – העולה **אני** **הוי**', כנודע[[17]](#endnote-17), ללמד שמכחו של יוסף, שומר הברית, נולד הכח לווסת את החיבוק כדבעי[[18]](#endnote-18) (כפי שהוא יודע לווסת את כלכלת מצרים בשנות השבע ובשנות הרעב, שהן עצמן בבחינת "עת לחבוק ועת לרחוק מחבק"[[19]](#endnote-19), הכל בסוד "משביעו רעב, מרעיבו שבע"[[20]](#endnote-20) האמור בברית, וד"ל)].

הקלות והכבדות אינם רק שינוי אובייקטיבי באופי החיבוק. התמשכות אותו חיבוק עצמו הופכת אותו, אט אט, מקל לכבד. דופק החיים הפנימי של כל אחד נע בין זמנים של רצון בקרבה לזמנים של הסתגרות פנימית, דבר המתבטא בהיקפים רחבים במחזור האשה ובהיקפים קטנים בתנועה נפשית פנימית מתמדת. לאור דופק חיים זה, החיבוק המתמשך מתחיל להכביד ולכלוא את האדם (וממילא הוא הופך ל'חיבוק דב'). רק מגע קל ומרפרף דיו מסוגל להיות רגיש לשינויי העתים הפנימי ולנוע בקלות בין "לחבוק" ו"לרחוק" (שניהם בלשון קל).

אכן, כפי שמדייק הרמ"ע, תכלית הריחוק עצמו היא 'הכבדת' החיבוק למעליותא. הריחוק מהמגע החיצוני והשלילי גורם לכך שהמגע הבא יהיה קרוב יותר, עמוק ונוגע יותר[[21]](#endnote-21). ורמז לתהליך זה: השרשים **קרב** **רחק** נעוצים זה בזה – ה**ר**יחוק יוצא מאמצע הקי**ר**וב, ללמד שמשלב מסוים באמצעו מתחיל הקירוב להכביד וממילא לרחק, וה**ק**ירוב יוצא מסיום הריחו**ק**, ללמד שתכלית הריחוק ביצירת קרבה חדשה ועמוקה יותר[[22]](#endnote-22).

ההקפדה על הלכות טהרת המשפחה מאפשרת התעצמות עם מחזור החיים של קירוב וריחוק והגברת הרגישות כלפיו, והופכת גם את המגע והחיבוק של בני הזוג בזמני הטהרה לקליל ורגיש כדבעי.

[דוגמה לכך שכל האמור כאן תלוי בהרגשה פנימית, ולא במדד חיצוני-כמותי, ושדווקא הרגישות והמתינות המתרחקת מחיבוק בעת הצורך מגבירה את הקשר ה'כבד' הרצוי, יש בלשון שמביא הרמ"ע – "שלא יהא 'אץ ברגלים חוטא', כי השהוי והמתון גורם שהאשה מזרעת תחלה ואז שכר פרי הבטן הוא נחלת ה' בנים". הרמ"ע מביא שני מושגים הפוכים – "[גם בלא דעת[[23]](#endnote-23) נפש לא טוב] ואץ ברגלים חוטא"ט מול היות האדם "גורם שהאשה מזרעת תחלה" וזוכה בכך לבנים. מקור שני המושגים באותה סוגיהט, ובה מומחש כי אין הדבר תלוי אלא ברגישות פנימית, גם אם המעשה החיצוני זהה:

"גם בלא דעת נפש לא טוב", זה הכופה אשתו לדבר מצוה [תשמיש, רש"י], "ואץ ברגלים חוטא" זה הבועל ושונה [שמטריחה, רש"י]. איני [האם כך הוא]? והאמר רבא הרוצה לעשות כל בניו זכרים יבעול וישנה[[24]](#endnote-24) [שמחמת ביאה ראשונה נתאוה האשה והולבשה תאוה, וכשבא ביאה שניה היא מזרעת תחילה, והיכא דהיא מזרעת תחילה יולדת זכר, רש"י]! לא קשיא כאן [שהדבר טוב וזוכה לבנים זכרים] לדעת [האשה, רש"י] כאן [שהוא נקרא חוטא] שלא לדעת.

כלומר, כל מהלך הזיווג המתוקן בין האיש והאשה, "והאדם ידע את חוה אשתו"[[25]](#endnote-25), תלוי ברגישות לדעת האשה בכל רגע נתון. מכיון ש"נשים דעתן קלה"[[26]](#endnote-26), גם הרגישות לדעת האשה דורשת קלילות ומגע רופף, בבחינת "קל כנשר"[[27]](#endnote-27), הנע בגמישות בין "לחבוק" ל"לרחוק", כפי שהתבאר.]

1. . קהלת ג, ב-ח. [↑](#endnote-ref-1)
2. . ראה הקדמת שכינה ביניהם הערה ב (וראה גם לקו"מ כט, ג). [↑](#endnote-ref-2)
3. . תהלים לא, טז. [↑](#endnote-ref-3)
4. . קהלת זוטא ג; קהלת רבה ג, ז. [↑](#endnote-ref-4)
5. . איכה ד, א. [↑](#endnote-ref-5)
6. . עץ יוסף שם (ובמתנות כהונה הפנה גם לדברי הראב"ע עה"פ "וראיתן על האבנים" – שמות א, טז). [↑](#endnote-ref-6)
7. . וראה אבן עזרא על הפסוק. [↑](#endnote-ref-7)
8. . עשרה מאמרות, מאמר העתים סימן ד. [↑](#endnote-ref-8)
9. . משלי יט, ב. וראה עירובין ק, ב (וכדלקמן). [↑](#endnote-ref-9)
10. . עפ"י נדה לא, א. [↑](#endnote-ref-10)
11. . עפ"י תהלים קכז, ג; נדה עא, א. [↑](#endnote-ref-11)
12. . לשון צנועה בה מודיעה אשה לבעלה שפרשה נדה ראה תנחומא כי תשא ב (וראה עוד לקמן בשער הבא בתורה "כשושנה אדומה ראיתי"). [↑](#endnote-ref-12)
13. . רש"י סוטה ז, א ד"ה שכן יש לה היתר (וראה עוד לקמן שער ו בתורה "אש תמיד"). [↑](#endnote-ref-13)
14. . נדה סד, ב. [↑](#endnote-ref-14)
15. . עפ"י ירושלמי חגיגה פ"ב ה"א (ט, א) ורש"י לדברים לב, יא, וכפי שהתבאר בארוכה בשער הקודם. [↑](#endnote-ref-15)
16. . הקדמת תקוני זהר (ז, א). וראה ספר יצירה פ"א מ"ח. [↑](#endnote-ref-16)
17. . מחשוף הלבן לרבי יעקב אבוחצירא זצ"ל עה"פ "והנה אנחנו מאלמים אלֻמים" (בראשית לז, ז). הובא ונתבאר עוד גם בספרים לב לדעת (עמ' קמז) הטבע היהודי (עמ' רב הערה לח), וממנה יוושע (עמ' עג) ועוד. [↑](#endnote-ref-17)
18. . ודוק בתורה "ילד שעשועים" בשער ד. [↑](#endnote-ref-18)
19. . שהרי אסור לאדם לשמש מטתו בשנות הרעב (תענית יא, א; ובמדרשים – בראשית רבה לא, יב; לז, ד; תנחומא נח יא – מפורש כי בשנת הרעב על אדם לראות את אשתו כנדה). [↑](#endnote-ref-19)
20. . סוכה נב, ב. [↑](#endnote-ref-20)
21. . הכל כמבואר בתורות "נוגע ואינו נוגע" ו"געגועים נענועים שעשועים" בשער ד. [↑](#endnote-ref-21)
22. . וראה בזה גם מאמר "טהרת המשפחה" בספר ברית הנישואין (ובפרט עמ' פה-פח שם). [↑](#endnote-ref-22)
23. . וראה בסוף התורה "נוגע ואינו נוגע" בשער הקודם כי כל הנגיעה הנכונה שייכת לתיקון הדעת. [↑](#endnote-ref-23)
24. . ראה גם יין משמח ח"ב שער שני בתורה "יחוד היין" (ועוד ביאור פנימי בזה בספר בעתה אחישנה עמ' שו-שי, ובפרט שם הערה עט, וראה גם מעין גנים שמות הערה כז ובכללות הדברים שם). [↑](#endnote-ref-24)
25. . בראשית ד, א. [↑](#endnote-ref-25)
26. . תנחומא וירא כב. שבת לג, ב. [↑](#endnote-ref-26)
27. . אבות פ"ה, מ"כ. ראה על דימוי הנשר בשער ד, בפרט בתורות "כנשר יעיר קנו" ו"ילד שעשועים". [↑](#endnote-ref-27)