## פנים ואחור במחזור חיי הנישואין

ה

פסוק "עת לחבוק ועת לרחוק מחבק"[[1]](#endnote-1) מהוה דוגמה וסמל לכל שינויי העתים[[2]](#endnote-2), ומתאר בפרט את היחס בין עתות הטהרה והקרבה לבין עתות הנדה והריחוק הפיזי בחיי הנישואין[[3]](#endnote-3). בדרושי החסידותב מבואר על פסוק זה כי "עת לחבוק" הוא זמן בו זוכים ליחס של "פנים בפנים" ואילו "עת לרחוק מחבק" הוא זמן בו היחסים הם "אחור באחור"[[4]](#endnote-4).

בעבודת ה', עמידה "פנים בפנים" היא כאשר האדם ממוקד כולו, בחשק וברצון, באלקות – מצב בו תענוגו הפנימי של האדם מופנה אל ה', וכל מעיניו רק בעבודתו יתברך. לעומת זאת, עמידה "אחור באחור" היא כאשר האדם שומר על יחס עם ה' ומקיים את מצוותיו, אך הכל מתוך רצון כפוי, בעוד שפניו-פנימיותו מופנים לדברים אחרים, משום שהתענוג הטבעי שלו אינו בעבודת ה' אלא בעניני העולם (ובלשון החסידות: "שאין דביקות הנפש באלקים חיים בבחינת פנים ממש, על דרך 'כלה שארי ולבבי כו'', ויש לו תענוג במילי דעלמא"ב).

בחיי הנישואין, עמידה פנים בפנים היא מצב בו כל תשומת הלב הפנימית והאמיתית מוקדשת בשמחה וברצון לבן הזוג, כאשר התענוג הטבעי של האדם הוא בהתייחסות ההדדית ובהתמקדות בזולת. אז החיבוק עצמו שומר על עמידה זו פנים אל פנים, שטרדות החיים לא יסיחו את הדעת מהחויה הפנימית והעיקרית של תענוג הקשר, "כאדם החובק את חבירו מאחוריו שלא ילך מפניו"ב. לעומת זאת, עמידה אחור באחור היא זמנים בהם התענוג הטבעי של כל אחד מבני הזוג מופנה לצדדים אחרים, בעיקר לאינטרסים האישיים של כל אחד מהם. אז רק המחויבות שלהם לברית הנישואין גורמת להם להמשיך לשמור, גם אם בצורה מעושה, בכח רצונם בלבד, על קשר האהבה והיחסים הטובים שלהם.

כפי שהדבר מתבטא, באופן גופני, במחזור טהרת המשפחה, ימי הטהרה הם ימים בהם מורגש התענוג בין בני הזוג, והם מפנים את פניהם זה אל זו, ואילו ימי הטומאה הם ימים בהם התענוג המשותף נעלם, וכל אחד מרוכז יותר בעצמו וחש את התענוג שלו באופן עצמאי ונפרד[[5]](#endnote-5) (וכלשון המדרש ביחס לזמן הטומאה "זה הופך פניו לכאן וזו הופכת פניה לכאן"[[6]](#endnote-6)). בימים בהם מורגש תענוג ביחס המשותף, תענוג קדוש זה משתקף גם ביחסי האישות, ולכן הם מותרים ויש בהם מצוה. אך בימים שכל אחד שקוע בתענוג אישי נפרד גם התענוג של יחסי האישות נעשה מנוכר וזנותי, ה"י, ועל כן הוא אסור.

על יחס כגון דא בימי הטהרה, אם בני הזוג נותרים שקועים בעצמם כבימי הנדה, דרש הרבי מקוצק[[7]](#endnote-7) ש"אין ניאוף אלא באשת איש"[[8]](#endnote-8) יכול להיות גם באשתו של האדם עצמו. במצב זה האדם בגדר "נֹאף אשה [אשת איש, בניגוד לבתולה[[9]](#endnote-9)] חסר לב"[[10]](#endnote-10), בחסרון היחס הלבבי-פנימי אליו מסוגלים בני הזוג להגיע בקשר ביניהם.

אמנם, דווקא לכך נועד מחזור הטהרה, כששני בני הזוג מודעים לתוכן הפנימי שלו ועוקבים אחריו[[11]](#endnote-11): בימי ראית הדם על בני הזוג להיות מודעים לחויה האנוכית והמנוכרת הזו ולחוש בעקבות כך שפלות והכנעה. מתוך כך עמלים להתנקות מאנוכיות זאת בימי ההבדלה והתיקון של שבעת הנקיים, ששיאם בטבילת הטהרה מכל שמץ של יחס שלילי. או אז ניתן להגיע להמתקה שלמה, כאשר זוכים להנאה משותפת שמתמקדת בזולת ובטובתו, פנים אל פנים, בימי הטהרה.

1. . קהלת ג, ה. [↑](#endnote-ref-1)
2. . לקוטי תורה פרשת במדבר ד"ה "ואהיה אצלו אמון" סעיף ד (יח, ג ואילך). [↑](#endnote-ref-2)
3. . וכנ"ל באריכות בתורה הקודמת. [↑](#endnote-ref-3)
4. . עוד על סוגי יחס אלו ראה יין משמח ח"א שער ב בתורות "מיחסי אחור באחור ליחסי פנים בפנים" ו"גורעין ומוסיפין ודורשין". [↑](#endnote-ref-4)
5. . אך ראה לקמן בתורה "משחקת לפניו בכל עת". [↑](#endnote-ref-5)
6. . תנחומא כי תשא ב (מובא לקמן שער ו בתורה "כשושנה אדומה ראיתי"). [↑](#endnote-ref-6)
7. . אמת ואמונה אות תריב (ושם הלשון אף חריפה יותר, ומשמע שניאוף הוא דווקא באשתו שלו). ראה גם באר מים חיים בראשית ב. [↑](#endnote-ref-7)
8. . רש"י לשמות כ, יג. [↑](#endnote-ref-8)
9. . כעולה שם מכל הקשר הפסוקים. [↑](#endnote-ref-9)
10. . משלי ו, לב. [↑](#endnote-ref-10)
11. . וראה בכל זה, באריכות, במאמר "טהרת המשפחה" בספר ברית הנישואין. [↑](#endnote-ref-11)