## "משחקת לפניו בכל עת"

ע

ל הפסוק "משחקת לפניו בכל עת"[[1]](#endnote-1) מבואר בדרושי החסידות[[2]](#endnote-2) כי בכל **כח** העתים שבספר קהלת[[3]](#endnote-3), **יד** עתים לטובה ו-**יד** עתים לרעה, יש ממד של שחוק ושעשוע. בחיי הנישואין **כח** העתים מכוונים כנגד **כח** ימי מחזור האשה, עתים לקירוב ועתים לריחוק, זמני טהרה וזמני טומאה[[4]](#endnote-4). הדוגמה העיקרית לשינויים הללו של "בכל עת" היא "עת לחבוק ועת לרחוק מחבק"[[5]](#endnote-5) – המעבר הקבוע מעמידה פנים בפנים לעמידה אחור באחור[[6]](#endnote-6). יש להתבונן כיצד תהליך זה, שעל פניו מבטא שינויים של קירוב וריחוק, יכול להיות רווי כולו רק קירוב, שחוק ושעשוע.

על הפסוק "אתהלך לפני הוי' בארצות החיים"[[7]](#endnote-7) מבואר[[8]](#endnote-8) כי התהלכות היינו תהליך קבוע של התקדמות ונסיגה, של "רצוא ושוב"[[9]](#endnote-9) (זאת בשונה מהליכה סתם, שהיא התקדמות ישירה בלבד). כך היא המדה – ביחסים עם ה', בדומה לכל מערכת יחסים, נע האדם תמיד בין תחושת התקרבות לתחושת התרחקות, וחוזר חלילה. אמנם, הצדיק זוכה לחוש כי בין כך ובין כך הוא "לפני הוי'", שגם התרחקותו היא לפני ה' ומכוונת ממנו. אזי הוא זוכה להיות תמיד "בארצות החיים", ולא לנוע בין ארץ חיים לארץ צלמות ותלאובות. ואדרבה, בעת הריחוק מתגברת ההכרה כי דווקא "מרחוק הוי' נראה לי"[[10]](#endnote-10).

תודעה זו היא יסוד חוית השחוק והשעשוע "בכל עת", גם בזמנים של ריחוק, תוך הכרה שגם הריחוק הוא חלק מהשעשוע המשותף, ואף יש בו קרבה פנימית עמוקה שאינה קיימת בקירוב הגלוי. אצל איש ואשה הרואים כך את פני הדברים מורגש חיבור ממשי בכל עתות החיים, כל פעם ברמה אחרת ובאופן אחר. אז אין כל חלישות דעת בתקופת המחזור, והתגובה הספונטאנית לכך שהאשה מספרת "ראיתי דם" היא בבחינת "גילו ברעדה"[[11]](#endnote-11). זו שמחה על גיוון הקשר, תוך זהירות והקפדה על כל פרטי ההלכות, אך ללא כל עצבות (הנובעת מפולחן עצמי[[12]](#endnote-12), הדורש תמיד את הבלטת האדם ואת תחושת היותו קרוב ורצוי).

ורמז: **ראיתי** **דם** עולה "**הצנע** **לכת**"[[13]](#endnote-13). גם ראית הדם היא חלק מתנועת ההליכה המשותפת של בני הזוג, "אתהלך לפני הוי' בארצות החיים". "**הצנע**" רומז לתנועת הצדיק הצנועה, **ה**-**צ**דיק **נע**[[14]](#endnote-14), ובהליכה המשותפת של בני הזוג זהו זמן בו הקשר נעשה צנוע ונסתר יותר, ועם זאת גם עמוק ועצמי יותר.

בכלל, "שמחה של מצוה" צריכה להיות בכל מחזור החיים. בזמני קרבה יש שמחה של מצוה על קיום מצוות עשה בקשר בין בני הזו. בזמני ריחוק, לעומת זאת, זו שמחה של מצוה על קיום מצוות לא תעשה בקשר ביניהם. שהרי, "ישב ולא עבר עבירה נותנים לו שכר כאילו קיים מצוה"[[15]](#endnote-15), ויש לשמוח גם בכך[[16]](#endnote-16) (על אחת כמה וכמה כאשר מכירים ש"שכר מצוה – מצוה"[[17]](#endnote-17) היינו עצם התענוג והשמחה בקיום רצונו יתברך).

מי שאינו חש משיכה לאיסור גם אינו מצטער על ההגבלה, ושמחתו על קיום מצות לא תעשה אינה פחותה מהשמחה על מצות עשה. אדם רואה את עולמו בחייו, בשמחתו על "שכר מצוה" תמיד (ולו מתאימה דעת רבי עקיבא במדרש[[18]](#endnote-18) כי בני ישראל ענו במתן תורה "על הן [מצוות עשה] הן ועל לאו [מצוות לא תעשה] הן"). זהו מי שזכה להגיע למדרגת המוחין בעצם, אותיות **יה** שבשם, עליהן נאמר "'**שמי**'[[19]](#endnote-19) עם **יה** [עולה בגימטריא] **שסה**"[[20]](#endnote-20). השמחה בקיום **שסה** מצוות לא תעשה מאפשר תענוג מגוון בכל **שסה** ימות החמה, בלי הפרש אם המדובר בזמני קרבה או ריחוק[[21]](#endnote-21). ואכן, בימי הנדה החיבור בין בני הזוג עולה מיחוד **וה**, המותר רק בימי הטהרה, ליחוד **יה** של המוחין בעצם[[22]](#endnote-22).

1. . משלי ח, ל. [↑](#endnote-ref-1)
2. . לקוטי תורה פרשת במדבר ד"ה "ואהיה אצלו אמון" סעיף ד (יח, ג ואילך). [↑](#endnote-ref-2)
3. . פרק ג, ב-ח. [↑](#endnote-ref-3)
4. . כנ"ל בתורה "עת לחבוק ועת לרחוק מחבק" (וש"נ). [↑](#endnote-ref-4)
5. . קהלת ג, ה (וראה בתורה "עת לחבוק ועת לרחוק מחבק"). [↑](#endnote-ref-5)
6. . כנ"ל בתורה הקודמת. [↑](#endnote-ref-6)
7. . תהלים קטז, ט. [↑](#endnote-ref-7)
8. . תורה אור וישב ל, ג, ריש סה"מ "אתהלך לאזניא", ועוד. [↑](#endnote-ref-8)
9. . יחזקאל א, יד. [↑](#endnote-ref-9)
10. . ירמיה לא, ב. "נראה לי" היינו ראיה פנימית בעין השכל שבלב, עליה נאמר למשה רבינו (זהר ח"ב קטז, ב) כי אף שבגלוי "וראית את אחֹרי ופני לא יראו" (שמות לג, כג), בבחינת אחור, הרי בעין השכל שבלבו הוא ראה הכל, בבחינה הפנימית ביותר של "פנימיות אבא פנימיות עתיק" (פע"ח שער הק"ש פט"ו, וראה פלח הרמון שמות ד"ה "ואלה שמות" – הגהה בסוף עמ' ה – שהוא שרש נשמת משה עצמו), וד"ל. [↑](#endnote-ref-10)
11. . תהלים ב, יא (וראה ברכות ל, ב). [↑](#endnote-ref-11)
12. . ראה בספר לב לדעת, "פרק בעבודת ה'" הערה לח וביאור א. [↑](#endnote-ref-12)
13. . מיכה ו, ח. [↑](#endnote-ref-13)
14. . ראה בספר שכינה ביניהם בהקדמה (בפנים, בעמ' מ', ובהערה י) ובפ"ח. [↑](#endnote-ref-14)
15. . קדושין לט, ב. [↑](#endnote-ref-15)
16. . ראה תניא פרק כז. [↑](#endnote-ref-16)
17. . אבות ד, ב. [↑](#endnote-ref-17)
18. . מכילתא יתרו פרשה ד (וראה לקו"ש חלק ו ע' 119 ואילך). וראה עוד לקמן שער ו בתורה "ובלבד שתעטרונו בזהובים" (וראה גם שער ג בתורה "ארבעה זיווגים") כי דווקא רבי עקיבא (שדרש "איש ואשה זכו שכינה ביניהן") הוא הרגיש לקשר הטוב בין איש לאשתו גם בזמן הנדה. [↑](#endnote-ref-18)
19. . שמות ג, טו (וראה ברש"י שם – עפ"י קידושין עא, א ועוד – כי "שמי" דווקא הוא שם העצם, שם המפורש ככתיבתו). [↑](#endnote-ref-19)
20. . זהר ח"ג רכב, ב. [↑](#endnote-ref-20)
21. . בפנימיות "אם הבנים שמחה" (תהלים קיג, ט) תמיד, בימי הקרבה היא בבחינת "האם [שמחה] על [זיווג] הבנים [זו"נ, **וה**]" (דברים כב, ו) ובימי הריחוק היא שמחה על זיווגה העליון שלה כפרצוף אמא (בשער ה-**נ** שלה, העולה בגימטריא **טמא** ומתגלה רק בעין השכל הפנימית, כנ"ל הערה י) עם פרצוף אבא, אישה העליון, ה-**י** שבשם שפנימיותו בטול לאלקות, וד"ל. [↑](#endnote-ref-21)
22. . וראה עוד בתורה הבאה. [↑](#endnote-ref-22)