## עליה אין סופית

א

ת מחזור חיי הנישואין אפשר לתאר כמעבר ממצב של "פנים בפנים" בימי הטהרה למצב של "אחור באחור" בימי הטומאה[[1]](#endnote-1). אמנם, חשוב לדעת כי בלשון הקבלה גם "פנים בפנים" וגם "אחור באחור" אינם רק שני מצבים של עמידת הזכר והנקבה, אלא שני סוגים של זיווג. הראשון מתחולל בעולמות העליונים בשבתות וחגים והשני מתחולל, באופן נעלה ומיוחד, בחנוכה ובפורים.

כיצד ניתן לתאר זיווג "אחור באחור"? מוסבר[[2]](#endnote-2) כי זיווג אחור באחור הוא בעצם עליה של הזכר והנקבה – פרצופי זעיר-אנפין ונוקביה (זו"נ), **וה** שבשם – להתייחד פנים בפנים בהיכל אבא ואמא (או"א, **יה** שבשם, חכמה ובינה). עליה זו, להתייחד שלא במקומם הטבעי, היא משום שבמקומם הם נמצאים אחור באחור ואינם יכולים להתייחד כלל (בשל חשש יניקת החיצונים). עצם העובדה שהיחוד אינו יכול להתחולל במקומו, בו עומדים הזכר והנקבה אחור באחור, גורמת לכך שהיחוד המתחולל למעלה נקרא זיווג אחור באחור.

בחיי הנישואין תיאור זה מתאים מאד לימי הנדה, בהם אסור היחוד הפיזי – יחוד **וה**, השייך למקומם הטבעי של בני הזוג. עם זאת, מותר בימים אלו היחוד במדרגות הנעלות יותר, יחוד שכלי ונפשי שהוא בגדר יחוד **יה**[[3]](#endnote-3)(ולפי התיאור הזה, מדויק יותר לומר שהוא יחוד **וה** הניצב במדרגה של יחוד **יה**[[4]](#endnote-4), אלא ש-**יה** עצמם הם המוחין, המכונים פנימיות בכתבי האריז"ל[[5]](#endnote-5), ועל כן היחוד במדרגתם הוא תמיד פנים בפנים במובן של פנימיות בפנימיות).

גם ההופעה של יחוד כזה דווקא בכוונות חנוכה ופורים משמעותית – אלו חגים שאינם בטלים לעולם[[6]](#endnote-6), היינו שבחינתם קיימת גם בזמני טומאה-גלות, בניגוד לחגי התורה, שהם בבחינת ימי טהרה בלבד. בפרט, בחנוכה יש הנאה ותענוג מיוחדים מהנרות ש"אין לנו רשות להשתמש בהן [על דרך איסור התשמיש בימי הנדה] אלא לראותם בלבד [כשתענוג הראיה מתגבר עד אין סוף דווקא בגלל איסור התשמיש]"[[7]](#endnote-7). זהו תענוג כה נעלה עד שרבי לוי יצחק מברדיטשוב התבטא[[8]](#endnote-8) שמי שלא חוה תענוג של נרות חנוכה אינו יודע כלל מה הוא תענוג. בפורים המעלה היא הרגשת ה"**שכינה** **ביניהם**"[[9]](#endnote-9) באופן של "עד דלא ידע בין **ארור** **המן** [ימי הטומאה] ל**ברוך** **מרדכי** [שבימי הטהרה]"[[10]](#endnote-10).

והנה, בחסידות מבואר[[11]](#endnote-11) כי כשם שיש יתרון ליחוד פנים בפנים, יחוד **וה** הנעשה במקומם של הזכר והנקבה, כך יש גם יתרון ליחודם הנעשה בהיכל אבא ואמא, משום שמקומו ומהותו נעלית יותר. כדי ליישב את הסתירה-לכאורה בין הביאור שיש עדיפות ליחוד מסוים לבין יחוס עדיפות דווקא ליחוד השני, מבואר כי הכל נעוץ בסוגית היחסים בין המח והלב, בה מתברר שתמיד אפשר לעלות מעלה מעלה בקדש – המח הוא מעל הלב, אך ללב יש שרש מעל המח, ומעל שרש זה שוב ניתן לזהות שרש למח, וחוזר חלילה עד אין סוף. כך כאן – יחוד **וה** במקומו (לב) נמוך מהיחוד בהיכל העליון (מח), אך יש לו שרש נעלה עוד יותר, וחוזר חלילה.

גם בחיי הנישואין, זוג שמקבל את כל מחזור הקירוב והריחוק בשמחה ובתחושה שהכל רווי קירוב[[12]](#endnote-12), חווה בכל שלב את מעלתו על השלב הקודם: את המעבר מימי הטהרה לטומאה הוא חווה כעליה ממדור תחתון להיכל עליון יותר, מקרבה גופנית לקרבה רוחנית. אחר כך, את הטהרה המחודשת הוא חווה כזיווג נעלה יותר דווקא במקומו, כשכל הקשר מתממש ומתעצם, וחוזר חלילה[[13]](#endnote-13). אז כל החיים הם מחזור שעולה באופן ספיראלי, עד אין קץ.

והנה, מעלה עיקרית של הזיווג פנים בפנים (על זיווג אחור באחור), זיווג **וה** במקומו, היא שרק הוא מסוגל להוליד (וכן זו מעלת זיווג **וה** על זיווג **יה**[[14]](#endnote-14)). כן הוא, כמובן, גם בחיי הנישואין – לידה באה רק מהזיווג הגשמי של ימי הטהרה. הקשר שבימי הטומאה הוא בסוד שם **יה**, כאשר זיווג **וה** עולה אליו ובטל בתוכו. לעומתו, הקשר המוליד של **וה** בימי הטהרה הוא בסוד שם **הוי**' שלם, שהרי היכולת של זיווג **וה** להתחולל ולהוליד הוא בזכות המשכה אליו מזיווג חדש של **יה**. כך, שוב ושוב, עולים היחסים בין הקשרים מעלה מעלה[[15]](#endnote-15).

על כל זה יש לדרוש את כל הפסוק "בטחו בהוי' עדי עד כי בי הוי' צור עולמים"[[16]](#endnote-16): "בטחו בהוי'" רומז לזיווג ודבקות (לשון טיחה[[17]](#endnote-17)) מתוך תודעה אלקות, ומתוך בטחון בה' של בני הזוג שיזכו להעמיד בן ובת. "עדי עד" רומז לתשמיש בשני עדים, מתוך זהירות מפני ראית טפת דם[[18]](#endnote-18). דבר זה מחדיר את תודעת ה"נוגע ואינו נוגע" גם לתוך הזיווג, כש"עד" הוא גם מלשון "לסור"[[19]](#endnote-19), והדבר מדגיש את הנכונות לסור ממגע ברגע הנכון. "כי ביה הוי' צור עולמים" רומז לכך שעל ידי הזיווג העליון בימי הטומאה ("ב**יה**") זוכים לזיווג השלם בימי הטהרה, מתעצמים עם השם המפורש כולו, וזוכים להעמיד בן ובת (כנודע ששם הוי' כולו הוא בסוד אבא-אמא-בן-בת). והיינו "צור עולמים", ביצירת וציור בן ובת שכל אחד מהם הוא עולם מלא[[20]](#endnote-20). כל הפסוק "**בטחו** **בהוי**' **עדי** **עד** **כי** **ביה** **הוי**' **צור** **עולמים**" עולה בגימטריא **ביאת** **המשיח** וכן עולה "**ופרצת** [בלידת ילדים]"[[21]](#endnote-21) וכו'[[22]](#endnote-22).

1. . וכנ"ל בתורה "פנים ואחור במחזור חיי הנישואין" באורך. [↑](#endnote-ref-1)
2. . עץ חיים שער מ דרוש ז (ועיין שמן ששון שם). חסדי דוד סימן עח. וראה (גם בחלק מהבא לקמן) חסדי דוד קכ וביאורו בחסדי דוד הנאמנים י עמ' 45-47. [↑](#endnote-ref-2)
3. . וראה גם בתורה הקודמת, ולקמן שער ו בתורה "אש תמיד". [↑](#endnote-ref-3)
4. . בזכות יחוד **וה** במדרגת **יה** עתידים לזכות לעתיד לבוא ליעוד של "ביום ההוא **יהיה** **הוי**'" (זכריה יד, ט), שיחוד **וה**, במקומו שלו, יהיה במדרגה של יחוד **יה** – וזו הסיבה הפנימית שחנוכה ופורים אינם בטלים לעולם (גם כשיבטלו שאר החגים, לעתיד לבוא), שהרי הם הגורם למדרגה הנעלית שלעתיד לבוא, וד"ל. [↑](#endnote-ref-4)
5. . חסדי דוד סימן עז. [↑](#endnote-ref-5)
6. . ראה מדרש משלי פ"ט ובילקוט שמעוני משלי רמז תתקמד (וראה גם בהערה ד). [↑](#endnote-ref-6)
7. . נוסח "על הנסים". [↑](#endnote-ref-7)
8. . ראה אהלי יעקב לזאת חנוכה תשי"ג. [↑](#endnote-ref-8)
9. . סוטה יז, א. [↑](#endnote-ref-9)
10. . מגילה ז, ב. [↑](#endnote-ref-10)
11. . ראה באריכות ליקוטי ביאורים (לרבי הלל מפאריטש זצ"ל) לקונטרס ההתפעלות פ"ב אות לב. [↑](#endnote-ref-11)
12. . ראה לעיל בתורה "משחקת לפניו בכל עת". [↑](#endnote-ref-12)
13. . וראה בהערה כא בתורה הקודמת כי השמחה-הבינה (**ה** עילאה) עצמה חווה כאן תנודה בין הזיקה שלה לזיווג **וה** שתחתיה לבין עליתה לחוש בעיקר ביחוד עם ה-**י** שמעליה, והיינו שהיא המווסתת את המחזור העולה תמיד הזה, ודוק. [↑](#endnote-ref-13)
14. . ראה תניא אגה"ק כ. [↑](#endnote-ref-14)
15. . ראה לעיל שער ד בתורה "געגועים נענועים שעשועים" הערה ז. [↑](#endnote-ref-15)
16. . ישעיה כו, ד. [↑](#endnote-ref-16)
17. . ראה יבמות צ, ב וסנהדרין מו, א (על הקשר של בטחון וטיחה ראה באורי הזהר ריש פרשת וארא; לב לדעת "אמונה ובטחון" פ"ב). [↑](#endnote-ref-17)
18. . נדה יד, א. שו"ע יו"ד סימן קפו. [↑](#endnote-ref-18)
19. . כמו בפסוק "מעדה בגד ביום קרה" (משלי כה, כ). [↑](#endnote-ref-19)
20. . ראה רבינו בחיי לבראשית א, כז. [↑](#endnote-ref-20)
21. . שבת קיח, ב. [↑](#endnote-ref-21)
22. . ראה סוד הוי' ליראיו שער כג. [↑](#endnote-ref-22)