## "שבע יפול צדיק וקם"

ה

יחס בין "עת לחבוק" ו"עת לרחוק מחבק"[[1]](#endnote-1) הוא היחס בין ימי הטהרה והקרבה בחיי הנישואין לימי הנדה והריחוק הגופני[[2]](#endnote-2). על יחס זה מבואר בחסידות[[3]](#endnote-3) כי זהו היחס בין עמידת "פנים בפנים" לעמידת "אחור באחור". כשעומדים "פנים בפנים" כל תשומת הלב והתענוג הפנימי מופנים אל בן הזוג. לעומת זאת, בעמידת "אחור באחור" רק הרצון כופה את הקשר, בעוד התענוג של כל אחד מבני הזוג מופנה לכיוונו שלו, לצרכיו ולרצונותיו האישיים[[4]](#endnote-4).

בסגנון ספר התניא, הבדל זה בין "עת לחבוק" ו"עת לרחוק מחבק" הוא ההבדל בין חוית הצדיק לחוית הבינוני. הצדיק, "שאין לו יצר הרע"[[5]](#endnote-5), אשר עובד את ה' בטבעיות מתוך תענוג וחשק פנימי ומואס ב"תענוגות בני אדם"[[6]](#endnote-6). הבינוני, לעומתו, נמשך על ידי יצרו הרע לעניני העולם הזה המענגים אותו, אך הוא כופה את נטיות לבו בכח הרצון שבמחו[[7]](#endnote-7), לעסוק תמיד בתורת ה' ומצוותיו.

אמנם, צדיק אמיתי איננו נופל ממדרגתו למדרגת הבינוני מדי חדש בחדשו (אלא רק לעתים רחוקות, עליהן נדרש[[8]](#endnote-8) הפסוק "שבע יפול צדיק וקם"[[9]](#endnote-9)). לכן, ברור כי מעברים אלו, של "עת לחבוק ועת לרחוק מחבק", הם בין מצבו של הבינוני בזמנים רגילים לבין חוית הדבקות שלו בזמן התפלה, כאשר יצרו הרע ישן והוא חווה הזדהות עם היצר הטוב, כצדיק[[10]](#endnote-10) (חויה זו אינה שמורה רק לזמן התפלה, משום שהבינוני יכול להגיע למצב של "הלואי ויתפלל אדם כל היום כולו"[[11]](#endnote-11)).

על ההכנה לחיים דינאמיים, בהם עוברים ממצב של בינוני למצב של צדיק וחוזר חלילה, נאמר "חנוך לנער על פי דרכו"[[12]](#endnote-12). זהו חינוך לדרך, מתוך ידיעה שבכל דרך יש עליות וירידות, והחינוך מכשיר את האדם ידע להתמודד גם עם תקופות של ריחוק ונפילה. כך גם ביחס לחיי הנישואין, יעוד חיי הנישואין הוא להגיע לעונג פנימי מלא בקשר הנישואין, כפי שחווים הצדיקים[[13]](#endnote-13) (בבחינת "ועמך כֻלם צדיקים [וכך] לעולם יירשו ארץ [רמז לאשה ולנחלת בנים]"[[14]](#endnote-14)). עם זאת, החינוך וההכנה לנישואין צריכים ללמד את האדם כיצד לשמור את הרצון הטוב והיחסים התקינים גם בתקופות של ריחוק, גופני או נפשי, מתוך אמונה וידיעה שאלו 'משברים' צפויים. משברים כאלו הם חלק טבעי והכרחי ממעגל חיי הנישואין, ובסופו של דבר הם מקדמים את חיי בני הזוג לדרגות קרבה עמוקות יותר ויותר בכל פעם.

לעומת הבינוני המִטלטל בין שני קטבים של חוית הנישואין, בין **יד** עתים לטובה בימי הטהרה ו-**יד** עתים לרעה בימי הטומאה, יש כאלו החיים בקביעות רק בקוטב אחד. ישנם בעלי אופי 'רשעי', אף אם אינם חוטאים בפועל, ח"ו, שנמצאים כל חיי הנישואין שלהם בחוית "אחור באחור", המבססת יחסים טובים על כפית הרצון ולא על תענוג (חיות) משותף. הם סוברים שזהו מצב הנישואין התקין לכתחילה, על פי תורה, מתוך חשש סמוי שלהם מעמידה פנים אל פנים, שתערער את ההתמקדות שלהם בעצמם ובזכויותיהם, הגשמיות ואף הרוחניות. ולאידך, מי שחי כצדיק אמיתי חווה גם בזמני הריחוק סוג של יחוד פנים אל פנים, והכל אצלו רווי שמחה[[15]](#endnote-15).

1. . קהלת ג, ה. [↑](#endnote-ref-1)
2. . כנ"ל בתורה "עת לחבוק ועת לרחוק מחבק" (וגם בתורה הקודמת). [↑](#endnote-ref-2)
3. . לקוטי תורה פרשת במדבר ד"ה "ואהיה אצלו אמון" סעיף ד (יח, ג ואילך). [↑](#endnote-ref-3)
4. . וכנ"ל באריכות בתורה "פנים ואחור במחזור חיי הנישואין". [↑](#endnote-ref-4)
5. . תניא פרק א. [↑](#endnote-ref-5)
6. . שם פרק י. [↑](#endnote-ref-6)
7. . שם פרק יב. [↑](#endnote-ref-7)
8. . תניא, קונטרס חינוך קטן (ריש שער היחוד והאמונה). [↑](#endnote-ref-8)
9. . משלי כד, טז. [↑](#endnote-ref-9)
10. . ראה תניא פרק יג. [↑](#endnote-ref-10)
11. . ברכות כא, א (וראה תניא שם). [↑](#endnote-ref-11)
12. . משלי כב, ו (כמבואר בקונטרס חינוך קטן). [↑](#endnote-ref-12)
13. . ראה לעיל בתורה "משחקת לפניו בכל עת"). [↑](#endnote-ref-13)
14. . ישעיה ס, כא. [↑](#endnote-ref-14)
15. . וכנ"ל בתורות "משחקת לפניו בכל עת" ו"עליה אין סופית". [↑](#endnote-ref-15)