## יחס, יחד, אחד

ב

בפסוקי התורה ביחס לנישואין יש שלשה תיאורי קשר עיקריים:

* "ויאמר אלהים לא טוב היות האדם לבדו"[[1]](#endnote-1)
* "ודבק באשתו"[[2]](#endnote-2)
* "והיו לבשר אחד"ב

מכך ניתן ללמוד כי הנישואין (בניגוד ל'לבדיות') הם טוב, יש דבקות בין בני הזוג, והם אף מגיעים להיות אחד ממש. שלשת התיאורים הם שלש רמות (זו למעלה מזו) שעל כל בני זוג לטפח ולפתח בחיי הנישואין שלהם, שלב אחרי שלב:

הבדידות מוגדרת "לא טוב" ועצם היחס בין בני הזוג הפונים זה אל זו הוא ה"טוב". כמובן, על היחס להיות טוב באמת – יחס של כבוד הדדי בין בני הזוג, המעניק משקל וחשיבות לאישיות ולצרכים של הזולת. אמנם, היחס הטוב, המתבטא בעיקר בדיבור מתוקן ומנומס ובדאגה לצד הגשמי של החיים, הוא רק הבסיס לחיי הנישואין, הרמה הנמוכה שלהם.

למעלה מיחס הכבוד – הערכה הדדית 'מבחוץ' – בני הזוג חיים יחד, וחשים זה את תחושותיו של זה (דבר התלוי בהתבגרות רגשית, התפרטות והתפרקות הרגש להזדהות גם עם רגשות הזולת, שהיא המאפשרת את החתונה בהגיע בני הזוג לפרקם[[3]](#endnote-3)). זהו מצב של דבקות רגשית בין בני הזוג, הקשורים זה בזה ברגש האהבה. עבודת ה' המשותפת של בני הזוג – בעיקר דרך המצוות המוטלות על חיי הנישואין[[4]](#endnote-4) – תומכת את הרגשת היחד, באשר בני הזוג עומדים יחד נוכח פני ה' ומכוונים את רגשותיהם ואת התפתחותם האישית על פי אותן הוראות אלקיות.

למעלה מהדבקות – אהבה וקשר בין שנים שונים – מתקדמים בני הזוג להיות אחד ממש[[5]](#endnote-5). אזי הקשר איננו יחס אל זולת, אלא תחושה קיומית שבני הזוג הם אדם אחד ואינם יכולים להתקיים כפרטים נפרדים. תחושה זו מתבטאת בנכונות למסירת נפש זה עבור זה. מצב זה הוא התכללות מוחלטת בין בני הזוג – עצם הכלולות, מסירת וכלות הנפש בין בני הזוג, ש'אינם קיימים' זה בלא זו. במדרגת ה"אחד" משתקפת ביחסים בין בני הזוג האחדות האלקית, וכל מעשיהם הופכים להיות משל ורמז לנמשל האלקי העליון.

ורמז: שלש המערכות (המקבילות) שתוארו – **יחס**, **יחד**, **אחד**; **כבוד**, **אהבה**, **מסירת-נפש**; **טוב**, **דבקות**, **התכללות** – עולות בדיוק כמנין הברכה המשולשת, ברכת כהנים (המברכת במיוחד, בנשיאת כפים, את הנישואין, כמבואר במ"א) "**יברכך הוי' וישמרך**. **יאר הוי' פניו אליך ויחנך**. **ישא הוי' פניו אליך וישם לך שלום**"[[6]](#endnote-6)!

1. . בראשית ב, יח. [↑](#endnote-ref-1)
2. . שם פסוק כד. [↑](#endnote-ref-2)
3. . אודות ההתכללות הנדרשת לזיווג ראה לקוטי תורה ויקרא יט, ג ובאורך בספר מבוא לקבלת האריז"ל סימן ה פ"ב (בפרט עמ' רמט-רנג). ראה גם בספר בעתה אחישנה עמ' צו. [↑](#endnote-ref-3)
4. . וראה באורך במאמר "טהרת המשפחה" בספר ברית הנישואין. [↑](#endnote-ref-4)
5. . המעבר מדבקות לאחדות הוא על דרך המעבר מתחלת פרשת ואתחנן לסיומה – מ"ואתם הדבקים בהוי' אלהיכם" (דברים ד, ד) ל"שמע ישראל הוי' אלהינו הוי' אחד" (שם ו, ד). חומש דברים ככלל, בו "שכינה מדברת מתוך גרונו של משה", עומד במעלה של "ודבק באשתו והיו לבשר אחד" ביחס לשכינה, כלת משה (זהר ח"א רלו, ב ובריבוי מקומות בזהר, וראה גם תנחומא נשא כו ופסיקתא דרב כהנא א, א). [↑](#endnote-ref-5)
6. . במדבר ו, כד-כו. [↑](#endnote-ref-6)