## תנועה של עליה

כ

שמדרגים את הרמות בקשר הנישואין על הסולם של יחס-יחד-אחד[[1]](#endnote-1), על פי הפסוקים "לא טוב היות האדם לבדו [אעשה לו עזר כנגדו]"[[2]](#endnote-2) (כשהיפוך ה"לא טוב" של ה"לבדו" הוא יחס טוב בין שנים) ו"דבק באשתו, והיו לבשר אחד"[[3]](#endnote-3), חשוב להדגיש כי בתוך כל הסולם הזה צריכה לפעם תנועה של עליה מתמדת, כשהשיא של כל מדרגה כבר מעביר למדרגה הבאה.

כך, תכלית היחס הטוב (שבעיקרו נועד רק למנוע את ה"לא טוב היות האדם לבדו") הוא להגיע לדבקות, ל"אֹמר לדבק טוב הוא"[[4]](#endnote-4), והדבקות האמיתית באה לידי ביטוי ב"והיו לבשר אחד" (כפירושים השונים בכך[[5]](#endnote-5)). רמז לכך שמראשית היחס המטרה היא דרגת ה"אחד" המוחלט יש בכך ש**יחס** עולה **ו** פעמים **אחד** (היינו שהוא כולל כבר את כל הצירופים האפשריים של אותיות **אחד**, שהרי "שלש אבנים [אותיות] בונות ששה בתים [צירופים]"[[6]](#endnote-6)).

ורמז חשוב נוסף, המלמד על הצטרפות המדרגות ועל התוכן הפנימי של העליה: **יחס** עולה 78, שהוא ה'משולש' של 12 (כלומר, סכום המספרים מ-1 עד 12); **יחס** **יחד** עולה 100 – עשר בריבוע; **יחס** **יחד** **אחד** עולה 113, שהוא 8 ב'השראה' (7 בריבוע ועוד 8 בריבוע; גם **אחד** הוא מספר 'השראה' – 2 בריבוע ועוד 3 בריבוע). מספרי הבסיס – 12, 10, 8 – יוצרים סדרה אריתמטית, אך העיקר הוא שיש כאן, דווקא בהצטרפות המדרגות זו לזו, עליה של השתלשלות-התלבשות-השראה[[7]](#endnote-7) (כמבואר במ"א שמספרים משולשים רומזים להשתלשלות, מספרים מרובעים להתלבשות, ומספרי השראה להשראה, כמובן), וד"ל.

הדבר מודגש עוד יותר כשמתבוננים בכך שכבר בתוך המענה ל"לא טוב היות האדם לבדו" מונה התורה שלש דרגות של קשר בין האיש ואשתו – "[אעשה] לו עזר כנגדו". בפשטות, הביטוי כולו מדבר על מה שלעומת ה"לבדו", על יחסי עזרה וכבוד הדדיים בין שנים שעומדים זה כנגד זו, אך מדברי חז"ל עולה כי כל מלה כאן מרמזת לאשה ולרמת היחסים אליה:

"'עזר כנגדו' – זכה עוזרתו, לא זכה כנגדו להלחם בו"[[8]](#endnote-8) היינו תיאור של יחסי התנגדות ומלחמה בבית לעומת יחסי עזרה הדדית בין שנים, ו"'לו' – זו אשה"[[9]](#endnote-9) היינו תיאור של התמסרות מוחלטת בין בני הזוג, כשכל מציאות האשה היא רק "לו", רק התמסרות לאישהּ, וכך גם יחסו של האיש כלפי אשתו[[10]](#endnote-10). הופעת שלש הדרגות הללו, המגיעות עד להתמסרות המוחלטת, למציאות של "אחד" ממש, כבר בתוך דרגת היחס הראשונה היא נתינת הכח והדחיפה המחייבת לעליה מתמדת בקשר.

הקבלת שתי המדרגות של "עזר [זכה – עוזרתו] כנגדו [לא זכה – כנגדו]" למדרגות של יחס-יחד ממחישה מה קורה כשאין עליה: בפשטות, "עזר" מתאים בעיקר למושג יחס – היחס הבסיסי בנישואין הוא עזרה הדדית נכונה ומכבדת – והוא יכול גם להגיע למדרגה של יחד, אם העזרה באה ממניע נפשי עמוק יותר והיא מתמקדת בביצוע משימה משותפת (של המצוות המשותפות לבני הזוג), ולא עזרה הדדית במימוש האינטרסים פרטיים של כל אחד מבני הזוג. אבל היכן משתלב כאן ה"כנגדו"?

מתברר שאם ה"עזר" נתקע במדרגה של יחס בלבד, בלי שאיפה לשיתוף פנימי עמוק יותר, הופכים הכבוד ההדדי והיחס המנומס לחומות מפרידות של ניכור, במקום למסגרת מתאימה לדבקות ורגשות משותפים, וסופם להתדרדר ל"כנגדו"[[11]](#endnote-11) (ובלשון אחרת, חיובית יותר, ה"כנגדו" דוחק ב"עזר" להתקדם קדימה – האיום ש"שלום [בית] קר" יהפוך ל"מלחמה קרה" מדרבן לשכלל ולחמם את היחסים[[12]](#endnote-12)). תנועת העליה הדוחקת הזו מבטיחה, בסופו של דבר, שה"עזר" ימשיך גם הלאה, מעבר לחוית היחד, ויגיע להתמסרות המוחלטת "לו", למדרגה של "אחד" ממש.

[בשולי הדברים יש להעיר כי יש בגמראח מימרא נוספת: "זכה – 'כנגדו', לא זכה – 'מנגדתו'" (במובן של מלקה אותו, כמשמעות שרש **נגד** בארמית). לפי מימרא זו ניתן להקביל עוד יותר בפשטות: "זכה 'כנגדו'" היינו יחס טוב בין שנים העומדים זה כנגד זו, "עזר" הוא תחושת היחד שיש בעשיה משותפת ו"לו" היינו מסירת הנפש של שנים שהם אחד ממש. עם זאת, גם כאן, הדחיפה להתקדם בסולם המדרגות מתחילה מההקפדה על היחס הטוב והחשש מפני ניכור שיוביל לסכסוך של "לא זכה – 'מנגדתו'".]

1. . ראה בכל זה בתורה הקודמת. [↑](#endnote-ref-1)
2. . בראשית ב, יח. [↑](#endnote-ref-2)
3. . שם פסוק כד. [↑](#endnote-ref-3)
4. . ישעיה מא, ז (ובפסוק זה נוהגים להשתמש כברכה לשידוך בשטר התנאים). ראה עוד יין משמח ח"ג שער ב בתורה "הולם פעם", שער ג בתורה "לארקא ולאמשכא ולאנהרא ושער ו בתורה "לעולם הוי' דברך נצב בשמים". [↑](#endnote-ref-4)
5. . וראה לקמן בתורה "והיו לבשר אחד". [↑](#endnote-ref-5)
6. . ספר יצירה פ"ד מט"ז. [↑](#endnote-ref-6)
7. . מושגים המוזכרים בתניא ונתבארו במאמר השפלות והשמחה לרבי אייזיק מהומיל זצ"ל פרק עב (ובכ"ד בספרינו, ראה לדוגמה: מבוא לקבלת האריז"ל סימן א פ"ח, בעתה אחישנה פ"א, הטבע היהודי עמ' מה ואילך). [↑](#endnote-ref-7)
8. . יבמות סג, א. [↑](#endnote-ref-8)
9. . כתובות סז, ב. [↑](#endnote-ref-9)
10. . וראה באורך בכל זה בהערה א להקדמת הספר שכינה ביניהם. [↑](#endnote-ref-10)
11. . וראה בספר אני לדודי ודודי לי מאמר "אבינו מלכנו דודנו" עמ' מו-מח, ובפרט בהערה יז. [↑](#endnote-ref-11)
12. . וראה עוד במעלת ה"כנגדו" בהקדמת הספר שכינה ביניהם הערה א. [↑](#endnote-ref-12)