## מעגלים של קשר

א

ת הרמות השונות של קשר הנישואין, יחס-יחד-אחד[[1]](#endnote-1), אפשר לזהות במעגלים שונים הסובבים את חיי הנישואין – החל מהתהליך שבין השידוך לחתונה, דרך שלבים שונים בחיי הנישואין, ועד לקומות הקיימות במקביל, לאורך ימים ושנים, בחיי הנישואין היום-יומיים:

הבירורים שקודמים לפגישה בין בחור ובחורה עוסקים, בדרך כלל, בעיקר בתחום ששייך ליחס – במסגרת החיים החיצונית, שחלק בלתי מבוטל ממנה הוא היחוס המשפחתי והמעמד החברתי, שעל פי רוב הם היוצרים תנאים מתאימים ליחסי כבוד הדדיים. כך רבי גרשון מקיטוב, לאחר שעלה לארץ, ביקש מגיסו הבעל שם טוב להציע לו שידוך מבנות אשכנז, תוך התנצלות שאינו רואה כיצד יוכל לבנות יחס תקין עם אשה ספרדיה מיושבות ארץ ישראל (לפי ש"אין הטבעים שוות ואין הלשונות שוות")[[2]](#endnote-2). גם בדורנו, בו השתנה הדבר לחלוטין, ואלפי שידוכים בין בני עדות שונות עולים בטוב ובנעימים[[3]](#endnote-3), עדיין מייחסים משמעות רבה ליחוס המשפחתי הקרוב ולקרבה מנטאלית, המהווים תשתית טובה ליחסי כבוד ולשפה משותפת. בשלב השני מזמנים פגישה של הבחור והבחורה יחד, כשהתכלית היא בדיקת היעדים המשותפים והקשר הרגשי שיכול להתפתח[[4]](#endnote-4). אם השידוך נגמר בכי טוב, הרי שבסולם הערכים הזה, בחתונה עצמה נעשים בני הזוג לאחד.

אחרי החתונה נכנסים שוב לתהליך דומה[[5]](#endnote-5): ראשית יש להשקיע הרבה בבנין היחס, ולכך מוקדשת השנה הראשונה. זו המשמעות של מצות "נקי יהיה לביתו שנה אחת ושמח את אשתו אשר לקח"[[6]](#endnote-6). בנין יחס תקין דורש התפנות נפשית מעיסוקים אחרים, כולל עיסוקים של מצוה ושליחות, והשקעת זמן ואמצעים לא מבוטלים בהענקת כבוד ויקר לבן הזוג. על גבי היחס התקין ניתן להתבגר ולהגיע לחוית יחד, כאשר כעבור שנה (לערך) נרתמים לשליחות המשותפת, החל מטיפול בילד שנולד בינתיים, בע"ה, ועיצוב בית יהודי-חסידי עבורו. ההתמקדות בתוצאות העבודה המשותפת, עבודת היחד, בתולדות (הגשמיים והרוחניים) בהם "נעשה בשרם [של האיש והאשה] אחד", מקפיצה אותם לאחדות והתמסרות מלאה, הופכת אותם לחטיבה אחת בעולם.

אחרי כל ההתקדמות הזאת, חוזרות הקומות של יחס-יחד-אחד גם כחובות הקבועים של איש לאשתו – "שארה כסותה ועֹנתה לא יגרע"[[7]](#endnote-7): חיוב הכסות הוא ביטוי ליחס נכון, שהרי לבושו של האדם הוא כבודו[[8]](#endnote-8), וביטוי כבוד עיקרי של איש כלפי אשתו הוא הכסות הנאה והתכשיטים שהוא קונה לה. מכיון ש"אשה בעלה משמחה"[[9]](#endnote-9) בבגדים ובתכשיטים[[10]](#endnote-10), זהו המשך ישיר למצות "ושמח את אשתו", שענינה בנין יחס נכון, כפי שהוזכר. חיוב המזונות (שאר) מבטא את חוית היחד, כאשר בני הזוג אוכלים את ארוחתם ביחד (מה טוב בכל יום, ולכל הפחות ביום השבת[[11]](#endnote-11)), תוך כדי החלפת חויות ותכניות משותפות ("שמתוך סעודה מתפייסין ומרגילין זה עם זה"[[12]](#endnote-12)). עצם חוית האחדות באה לידי ביטוי במצות עונה, בקיום של "והיו לבשר אחד"[[13]](#endnote-13) בפועל ממש.

[מכיון שהאחדות היא תכלית הקשר, כפי שהעונה היא התכלית של "שארה כסותה ועֹנתה"[[14]](#endnote-14), יש לדרוש כי הכסות – היחס הטוב – מכסה במדת מה על תכלית הכוונה, והיא עלולה להתדרדר[[15]](#endnote-15) למצב של "העטֻפים ללבן"[[16]](#endnote-16) – התעטפות כל אחד לכשעצמו[[17]](#endnote-17) בכסות לבנה ונקיה וחשש 'להתלכלך' בקשר עמוק וחי יותר, כדוגמת דברי הרעיה המתעצלת לקום לפתוח לדודה "רחצתי את רגלי איככה אטנפם"[[18]](#endnote-18) (עד לרתיעה מהזולת בדרישה '**אל** **תלכלך** אותי!', ה"לעומת זה" של קשר ה"**וע**ֹ**נתה**"). גם השאר – חוית היחד – משאיר את הצורך למימוש התכלית בפועל חסר במודע. רק מצות עונה – הגעה למצב של אחד – נותנת מענה טוב ושלם למבוקש הפנימי והעצמי של הנישואין.]

1. . שנתבארו בתורות הקודמות. [↑](#endnote-ref-1)
2. . ראה אגרתו שנדפסה בספר ברכת הארץ סימן של"ב. [↑](#endnote-ref-2)
3. . וראה בספר מחול הכרמים פ"ב הערה יח. [↑](#endnote-ref-3)
4. . כהדרכת הרבי מליובאוויטש באגרות קדש רבות (ראה גם מחול הכרמים פ"ו הערה ו). [↑](#endnote-ref-4)
5. . וראה גם לקמן בתורה "התבגרות ונישואין". [↑](#endnote-ref-5)
6. . דברים כד, ה. [↑](#endnote-ref-6)
7. . שמות כא, י (וראה עוד יין משמח ח"א שער ה וח"ב שער ד). [↑](#endnote-ref-7)
8. . ראה שבת קיג, א. [↑](#endnote-ref-8)
9. . קידושין לד, ב. [↑](#endnote-ref-9)
10. . פסחים קט, א. [↑](#endnote-ref-10)
11. . ראה שו"ע אבהע"ז סימן ע סעיף ב (ובדעת החולקים שהביא שם). [↑](#endnote-ref-11)
12. . חידושי הרמב"ן לכתובות סה, ב. [↑](#endnote-ref-12)
13. . בראשית ב, כד (וראה עוד לקמן בתורה "והיו לבשר אחד"). [↑](#endnote-ref-13)
14. . ודוק בדברי הרמב"ן על הפסוק (בהם הורחב ביין משמח ח"ב שער ד, כנ"ל). [↑](#endnote-ref-14)
15. . וכנ"ל בתורה הקודמת. [↑](#endnote-ref-15)
16. . בראשית ל, מב. [↑](#endnote-ref-16)
17. . ראה ד"ה "והיה העטפים ללבן" תקס"ה (סה"מ תקס"ה ח"א עמ' מז; נוסחה אחרת במאמרי אדה"ז על התורה ח"א עמ' קסט). ראה גם יין משמח ח"ב שער ו בתורה "ירידה צורך עליה". [↑](#endnote-ref-17)
18. . שיר השירים ה, ג. [↑](#endnote-ref-18)