## התבגרות ונישואין

תנו רבנן: האוהב את אשתו כגופו, והמכבדה יותר מגופו, והמדריך בניו ובנותיו בדרך ישרה, והמשיאן סמוך לפירקן, עליו הכתוב אומר[[1]](#endnote-1) "וידעת כי שלום אהלך".[[2]](#endnote-2)

ארבעת הדברים המנויים במימרא זו מכוונים כנגד אותיות שם הוי' ב"ה:

**י** – האוהב את אשתו כגופו

**ה** – והמכבדה יותר מגופו

**ו** – והמדריך בניו ובנותיו בדרך ישרה

**ה** – והמשיאן סמוך לפירקן

וההסבר בקצרה: שתי המימרות הראשונות הן על הקשר בין האבא והאמא, שכנגד אותיות **יה** שבשם. האהבה כגופו מבטאת את אחדות בני הזוג, השראת "אחד האמת" בחכמה[[3]](#endnote-3), וכבוד אשתו יותר מגופו מבטא את תחושת מעלת שרש הכלים-הגוף המתבטא באשה דווקא, והוא סוד שרש ה"גרמוהי" שבבינה. שתי המימרות האחרונות הן ביחס לבנים ולבנות, שכנגד אותיות **וה** שבשם. ההדרכה ב"דרך ישרה שהיא תפארת לעושיה ותפארת לו מן האדם"[[4]](#endnote-4) שייכת ל-**ו** מדות הלב, שעיקרן תפארת, והנישואין המוקדמים שייכים למלכות – הם באים מתוך תודעת יראת חטא המאפיינת את המלכות, ועיקרם שמירה לבנות דווקא[[5]](#endnote-5).

והנה, נחלקו המפרשים מהי השאת הבנים והבנות "סמוך לפרקן": המאירי[[6]](#endnote-6) מביא דעה אחת המסבירה כי הכוונה היא קודם לפרק של "בן שמונה עשרה לחופה"[[7]](#endnote-7) (ואז טוב להקדים יותר משנה, והגיל המומלץ הוא כבן שש עשרה ואף כבן ארבע עשרה[[8]](#endnote-8)), אך רש"י[[9]](#endnote-9) ובעלי התוספות[[10]](#endnote-10) (וכך גם הדעה הראשונה במאירי) מסבירים כי הכוונה היא לפני גיל בר/בת מצוה (בסמיכות זמן של כשנה, על פי המתואר במדרש[[11]](#endnote-11) כמנהג אנשי ירושלים להשיא את בניהם בגיל שתים עשרה). נציין שלהלכה נפסק כי הפרק המדובר כאן הוא גיל בר/בת מצוה, אך הסמיכות אליו היא רק לאחריו, בעוד שלקטנים לפני גיל מצוות אסור להנשא. אמנם, יש שחלקו ובארו כי מעצמם אסור להם להנשא, אך כשם שאב יכול להשיא את בתו הקטנה, מן התורה, כך תקנו חכמים שיוכל להשיא את בנו בתוך השנה הסמוכה לגיל מצוות, כדברי רש"י ובעלי התוספות[[12]](#endnote-12).

נתבונן בדעת רש"י ובעלי התוספות ב"והמשיאן סמוך לפרקן": האם בגיל כה צעיר, עוד לפני גיל מצוות, יכולים ילד וילדה לבנות קשר נישואין תקין? ממאמר חז"ל זה אפשר להבין שהשאת הבנים והבנות סמוך לפרקם אפשרית רק בבית בו חוו הילדים חיי נישואין מתוקנים, נטולי טראומות, שהותירו עליהם רושם חיובי וסיפקו להם דוגמה חיה של "האוהב את אשתו כגופו והמכבדה יותר מגופו", ואף זכו לחינוך והדרכה בדרך הישר. עם כל זאת, נישואי צעירים בגיל נועדו בעיקר כדי לשמור אותם מהחטא, שכן, על הציר של יחס-יחד-אחד, איכות הקשר אליו יכולים להגיע צעירים לפני גיל בר/בת מצוה היא רק בנין יחס תקין. שני ילדים סמוך לפרקן, שראו דוגמה אישית טובה והתחנכו בדרך ישרה של מדות טובות, מסוגלים לכבד זה את זו, גם אם בסגנון ילדותי של משחק משותף, ולשם כך לא נדרשת הזדהות עם חוויות הזולת. לעומת זאת, קשרים בדרגה של יחד ואחד דורשים התכללות בין האיש והאשה, וההתכללות זו דורשת בגרות (ובלשון הקבלה – מוחין).

בפרטות, ההתכללות הנדרשת לחוית היחד תלויה במוחין דאמא וההתכללות הנדרשת לחוית האחד תלויה במוחין דאבא[[13]](#endnote-13). כדי להרגיש יחד נדרשת התפרטות והתפרקות[[14]](#endnote-14), כדי להכיל גם ממדים וחויות של הזולת, החל מהבסיס של הכלת ממד נשי בתוך האיש וממד גברי בתוך האשה[[15]](#endnote-15). זו פעולתם של מוחין דאמא – של מח הבינה, המפרט לפרטים, ש-**מט** משעריו היינו התכללות **ז** מדות הלב זו בזו. כדי להגיע למצב של אחד ממש זקוקים להזדהות מוחלטת ומלאה, הזדהות עצמית ולא רק התכללות של פרטים. חויה זו תלויה במוחין דאבא – מח החכמה, הקולע לנקודת העצם, שהוא הכלי להתגלות "אחד האמת"ג.

בתהליך ההתבגרות, למוחין דאמא זוכים בגיל בר מצוה, ואילו מוחין דאבא נשלמים רק בגיל עשרים[[16]](#endnote-16). מכיון שקשר נישואין עמוק – בדרגות יחד ואחד – מושתת על מוחין, ניתן להתחתן מגיל בר מצוה (כניסת מוחין דאמא) ויש להתחתן לפני גיל עשרים[[17]](#endnote-17) (כניסת מוחין דאבא). בהקשר זה אמור כי "בן שמונה עשרה לחופה" נקבע משום שגיל זה כבר סמוך לסיום כניסת מוחין דאבא, ועל דרך זה יש לפרש כי השאת הבנים והבנות סמוך לפרקן (לפי הפירוש הנ"ל, כי המדובר הוא בשנה שלפני גיל בר/בת מצוה) היא משום שגיל זה כבר סמוך לסיום כניסת מוחין דאמא.

והנה, על פי המבואר עד כה יעלו הדברים כפתור ופרח: הנישואין שנה לפני גיל בר מצוה הם מתוך מודעות לכך שממילא השנה הראשונה, על כל דיני "נקי יהיה לביתו שנה אחת ושִמח את אשתו אשר לקח"[[18]](#endnote-18), מוקדשת אך ורק לבנין היחס – הקומה הראשונה של הנישואין[[19]](#endnote-19). אחרי שנה של בנין היחס, בו יכולים לעסוק, באופן ילדותי, גם ילד וילדה בשנה הסמוכה לגיל מצוות, יגיעו בני הזוג לגיל בו אפשר להתקדם לקשר של יחד (כאשר המניע של הצלה מיצר הרע מכריע כי ניתן להסתפק תקופה ארוכה יותר בקשר של יחד, בטרם שמתקדמים לקשר של אחד). לעומת זאת, כשמתחתנים בסמיכות לגיל עשרים – בו ניתן כבר להתקדם לקשר של אחד – יש לעשות זאת שנתיים קודם, כדי לתת שנה לבנין היחס ושנה לבנין היחד, ועל גביהם יבוא הקשר של אחד ממש[[20]](#endnote-20).

1. . איוב ה, כד. [↑](#endnote-ref-1)
2. . יבמות סב, ב. סנהדרין עו, ב. [↑](#endnote-ref-2)
3. . ראה הגהה לתניא פל"ה בשם הרב המגיד ממעזריטש נ"ע. [↑](#endnote-ref-3)
4. . אבות פ"ב מ"א. [↑](#endnote-ref-4)
5. . ראה זהר ח"א מח, ב (ובכ"ד): "'שמור' לנוקבא" (וראה גם סנהדרין קב, ב). [↑](#endnote-ref-5)
6. . בסנהדרין. [↑](#endnote-ref-6)
7. . אבות פ"ה מכ"ב. [↑](#endnote-ref-7)
8. . ראה קידושין כט, ב ואילך. [↑](#endnote-ref-8)
9. . בסוגיא המקבילה בסנהדרין עו, ב. [↑](#endnote-ref-9)
10. . בסנהדרין וביבמות. [↑](#endnote-ref-10)
11. . איכה רבה א, ב. [↑](#endnote-ref-11)
12. . טושו"ע אבהע"ז סימן א ובנו"כ (ועיין גם רמב"ם הלכות איסורי ביאה פכ"א הכ"ה). [↑](#endnote-ref-12)
13. . על שתי דרגות ההתכללות, התלויות בשני המוחין, ראה ד"ה "וירח את ריח הניחוח" עטר"ת (ובכ"ד, ובהרחבה בהמשך "בשעה שהקדימו" תער"ב). [↑](#endnote-ref-13)
14. . כנ"ל בתורה "יחס, יחד, אחד". [↑](#endnote-ref-14)
15. . ראה לקוטי תורה ויקרא יט, ג. [↑](#endnote-ref-15)
16. . ראה עץ חיים שער כה דרוש ב (ובכ"ד). וראה עוד לקמן הערה כ. [↑](#endnote-ref-16)
17. . ראה קידושין כט, ב. [↑](#endnote-ref-17)
18. . דברים כד, ה. [↑](#endnote-ref-18)
19. . וכנ"ל בתורה הקודמת. [↑](#endnote-ref-19)
20. . חשוב להדגיש כי "הכל לפי ערכין" ואינם דומים קשרי היחס-יחד של הנישואין הצעירים לקשרי היחס-יחד בגיל מאוחר יותר. כפי שנרמז בפנים, היחס "סמוך לפרקן" הוא ילדותי, ואילו היחס בגיל שמונה עשרה הוא בוגר יותר. בדברי האריז"ל (הנ"ל הערה טז) גיל שמונה עשרה הוא שלמות כניסת מוחין דאמא, שאורותיהם הפנימיים נכנסים בגיל מצוות והמקיפים שלהם נשלמים בגיל שמונה עשרה. לפי זה, קשרי יחס-יחד עד גיל שמונה עשרה הם לפי הערך של מוחין דאמא, ואילו מגיל שמונה עשרה (בו גם נשלמת כניסת האורות הפנימיים של מוחין דאבא, שעל כן מוגדר זמן זה כבר כסמוך ונראה לשלמות כניסת המוחין דאבא, בפנימיים ובמקיפים) מתחילים לבנות קשרי יחס-יחד לפי ערכם של מוחין דאבא, כהכנה לשלמות המדרגה של מוחין דאבא – הקשר של אחד. [↑](#endnote-ref-20)