## והיו לבשר אחד

ש

יאם ותכליתם של חיי הנישואין הם ההגעה למצב של אחדות מוחלטת, למצב של "והיו לבשר אחד"[[1]](#endnote-1) ממש (למעלה מ"לא טוב היות האדם לבדו"[[2]](#endnote-2) ומ"ודבק באשתו")[[3]](#endnote-3). מצאנו שלשה פירושים שונים בביאור המצב של "בשר אחד":

* רבי אברהם אבן עזרא מפרש כי האחדות היא בזיווג עצמו, בו "כאלו הם" בשר אחד, "או שידמו כאשר היו" קודם הפרדת האשה מהאיש.
* רש"י, שאת דבריו מביאים ודוחים הראב"ע והרמב"ן, מפרש כי האחדות מתבטאת בצאצאים – "הולד נוצר על ידי שניהם, ושם נעשה בשרם אחד".
* לדעת הרמב"ן הפסוק מתייחס לתחושת הקרבה העמוקה, הנפשית בעיקרה, שנוצרת בין האיש והאשה – "בעבור שנקבת האדם היתה עצם מעצמיו ובשר מבשרו, ודבק בה, והיתה בחיקו כבשרו, ויחפוץ בה להיותה תמיד עמו וכאשר היה זה באדם, הושם טבעו בתולדותיו, להיות הזכרים מהם דבקים בנשותיהם, עוזבים את אביהם ואת אמם, ורואים את נשותיהן כאלו הן עמם לבשר אחד. וכן 'כי אחינו בשרנו הוא'[[4]](#endnote-4), 'אל כל שאר בשרו'[[5]](#endnote-5) – הקרובים במשפחה יקראו 'שאר בשר' והנה יעזוב שאר אביו ואמו וקורבתם, ויראה שאשתו קרובה לו מהם".

יש לומר כי שלשת הפירושים הנ"ל אינם אלא ביטוי של הקשר בשלשת העולמות התחתונים בריאה-יצירה-עשיה, תוך כדי עליה של יחס-יחד-אחד (בתוך "והיו לבשר אחד" גופא):

* בעולם העשיה, בעצם החיבור הגופני, המעשי, כבר נוצר דימוי של אחדות. האחדות בעולם העשיה היא עצמה התשתית הגופנית-המעשית של היחס הטוב בין בני הזוג
* בעולם היצירה מתגלה האחדות ביצירה המשותפת – יצירת הולד. האחדות בעולם היצירה היא חויה של יחד ביצירה משותפת
* בעולם הבריאה, עולם של תודעה ותפיסה שכלית, האחדות היא בשינוי מעמדה של האשה בעיני אישהּ והפיכתה לקרובת משפחה מהמעלה הראשונה. האחדות בעולם הבריאה היא חויה של התאחדות, התמזגות לאחד, באופן נפשי פנימי.

עם זאת, כל השלבים האמורים כאן נמצאים עדיין מחוץ לעולם האצילות, העולם של "רשות היחיד" ליחידו של עולם[[6]](#endnote-6), שרק בו ניתן לצאת מתודעת הפירוד והריבוי של העולמות התחתונים, ובני הזוג המסורים זה לזו עד מסירת נפש ממש יכולים להגיע בו לאחדות מוחלטת ביניהם, "אחד האמת"[[7]](#endnote-7) ממש.

1. . בראשית ב, כד. [↑](#endnote-ref-1)
2. . שם פסוק יח. [↑](#endnote-ref-2)
3. . וראה לעיל בתורה "יחס, יחד, אחד". [↑](#endnote-ref-3)
4. . בראשית לז, כז. [↑](#endnote-ref-4)
5. . ויקרא יח, ו. [↑](#endnote-ref-5)
6. . ליקוטי הש"ס ריש מסכת שבת. עבודת הקדש ח"א פי"א. [↑](#endnote-ref-6)
7. . ראה תניא פל"ה בהגהה. [↑](#endnote-ref-7)