## נוגע ואינו נוגע

ב

כל התקופה הקודמת לנישואין מגע בין איש לאשה (ובדרך כלל, בין נער לנערה) הוא בגדר איסור[[1]](#endnote-1), שההקפדה עליו מסייעת לשמור את הדעת מנגיעות והטיות ומאפשרת לכח הדעת לזהות בנקיות ובצלילות את בן הזוג האמיתי[[2]](#endnote-2). רק לאחר הנישואין, בזמן טהרה, מותר האיסור, ויש מקום רצוי וטוב למגע של חבה.

עם זאת, גם אחרי הנישואין, נגיעה בין בני זוג יכולה לנוע מהקצה אל הקצה: במצב של "איש ואשה זכו שכינה ביניהן"[[3]](#endnote-3) (בהשראת שם **יה** בחיבור הא**י**ש והאש**ה**[[4]](#endnote-4)) ה**נגיעה** ביניהם היא **ענג**-**יה**, ענג אלקי שבבחינת "אין בטובה למעלה מ**ענג**"[[5]](#endnote-5). זו נגיעה המכירה בניצוץ האלקי הנסתר בבן הזוג, שלעולם אינו נתפס לגמרי, ויש בה תמיד שמירה על עדינות המגע. אך אם חלילה "לא זכו", והקדושה האלקית מסתלקת מבין בני הזוג, הנגיעה הופכת למעשה חיצוני (ומתוך כך גם מנוכר, מתסכל ומעיק), בבחינת "אין ברעה למטה מ**נגע**".

מגע נכון ומתוקן – פנימי ועדין, ולא חיצוני ומציק – מוגדר "נוגע ואינו נוגע"[[6]](#endnote-6). רק על ידי החוש המאפשר להיות "נוגע ואינו נוגע" ניתן להגיע למגע אמיתי, שאיננו 'אונס' או שובר את בן/בת הזוג, ודווקא כך מאפשר לגעת בעצמיותו האמיתית והבלתי-מושגת.

שרש החוש של "**נ**וגע **ו**אינו **נ**וגע" הוא בשער ה-**נון** שבנפש. שער הנון הוא מעל כל השגה והשכלה, והוא נתפס רק בהכרת אי ההכרה, בנגיעה-ולא-נגיעה של מודעות האדם[[7]](#endnote-7). נגיעה אסורה או חיצונית מקלקלת חוש זה, כשהיא דורשת מגע מלא וחושפני ומסלקת את שער הנון הבלתי-מושג אל מחוץ לתחומי המודעות. חוש ה"נוגע ואינו נוגע" מתבטא במגע העדין בין בני הזוג. הרגישות להיות בן הזוג בלתי מושג בעצם, הופכת את המגע בו משטחי ומבטא בעלות לעדין ומרפרף, נוגע ואינו נוגע. המגע העדין מתפשט גם לתחום הדבור, בו נדרשת זהירות מנגיעה פוגעת, שיש בה אונאת דברים[[8]](#endnote-8), ולאידך יש לזכות לדברים היוצאים מן הלב ונוגעים ללבו של הזולת.

המגע העדין, המודע לכך שבן הזוג, עם כל קרבתו, נותר תמיד גם בלתי נודע בעצם, מתמקד בסיפוק רגיש של צרכיו[[9]](#endnote-9). בפנימיות טבעו של כל אדם יש תנודה מתמדת בין רצון שיגעו בו לרצון בשמירה על ריחוק (מתוך תחושה, מודעת או לא מודעת, שהנגיעה איננה עמוקה דיה, שהיא אינה מגיעה אליו באמת, ויש עוד להעמיק בה). המגע העדין, "נוגע ואינו נוגע", תוך רגישות לתנודה הפנימית הזו, שוב אינו פרי היצר הרע המעונין בסיפוק עצמי. יתר על כן, במגע כזה היצריות מתקדשת והופכת להיות רצון טוב להעניק לזולת.

[תיקון הדחף לסיפוק עצמי הוא בעצם התיקון העמוק לחטא הראשון, חטא עץ הדעת, שהפיל את האדם למודעות עצמית שלילית ורצון לסיפוק עצמי[[10]](#endnote-10). יתר על כן, מבואר[[11]](#endnote-11) שחטא עץ הדעת הוא פרי של חוסר התחשבות ורצון לסיפוק עצמי בעצם היחוד של "והאדם ידע את חוה אשתו"[[12]](#endnote-12). לכן בתיקון זה תלויים קידוש והפיכת היצר.

הזהירות מנגיעה והרגישות לרתיעה מפני מגע מאפיינת יותר את הנשיםט, ובסיפור החטא היא מופיעה בדברי חוה לנחש – "ומפרי העץ אשר בתוך הגן אמר אלהים לא תאכלו ממנו ולא תגעו בו פן תמֻתון"[[13]](#endnote-13). אף שדברי חוה, הם בגדר "תורת אמך"[[14]](#endnote-14), תורה שבעל פה המוסיפה סייגים[[15]](#endnote-15), היתה זו הוספה שגרמה לה לחטוא בסופו של דבר[[16]](#endnote-16). כשם ש"נוגע" בלבד יכול להזיק, כך גם אין להפריז ב"אינו נוגע", ויש להגיע לויסות הנכון המבחין בדיוק בין ה"טוב ורע" של עץ הדעת.

כמובן, הויסות המתקן את חטא עץ הדעת תלוי בעצמו בדעת רגישה, המבחינה בכל עת ברצונו ודעתו של בן הזוג. והנה, במ"א[[17]](#endnote-17) מבואר כי תכלית תיקון הדעת – הגנוזה בפה – היא היכולת לנשק כדבעי (אחרי תיקון הדיבור בשלמות, לבל יהיו הנשיקות בגדר "ונעתרות נשיקות שונא"[[18]](#endnote-18), ח"ו). האריז"ל מלמד[[19]](#endnote-19) כי שלשה מיני זיווגים יש – נשיקה (ביסוד העליון, ברמת המושכל), חיבוק (ביסוד האמצעי, שבלב, ברמת המורגש), זיווג (ביסוד התחתון, ברמת המוטבע)[[20]](#endnote-20). בזיווג הנשיקין יש השפעת "רוחא" מפה אל פה, ורוח זו היא בסוד נשמת חבקוק הנביא[[21]](#endnote-21). נשמת **ח**בקו**ק** נמשכת מאותיות **חק** של יצ**חק** אבינו[[22]](#endnote-22), בעל החוש המיוחד של "יצחק מצחק את רבקה אשתו"[[23]](#endnote-23) (וכן מדתו של יצחק, **גבורה**, עולה מנין שמו של **חבקוק**). לעניננו, **חבקוק** רומז ל**חבוק ק**ליל[[24]](#endnote-24), הרגיש לויסות של "עת לחבוק ועת לרחוק מחבק"[[25]](#endnote-25), כאשר המסר הסמוי כמה ואיך מעונין בן הזוג בחיבוק משודר בנשיקה (ורמז: **חבוק** **קליל** עולה **יחד** פעמים **אחד**[[26]](#endnote-26)).]

1. . אודותיו ואודות תקונו הורחב עוד במ"א, ועוד לאלוה מילין בע"ה. [↑](#endnote-ref-1)
2. . על תהליך ההכרעה של הדעת ראה במאמר "פרצוף הדעת" בספר שערי אהבה ורצון. [↑](#endnote-ref-2)
3. . סוטה יז, א. [↑](#endnote-ref-3)
4. . ראה רש"י שם (ונתבאר בארוכה בשכינה ביניהם פ"א). [↑](#endnote-ref-4)
5. . ספר יצירה פ"ב מ"ד. [↑](#endnote-ref-5)
6. . ירושלמי חגיגה פ"ב ה"א (ט, א). רש"י לדברים לב, יא (וראה באורך בתורות הבאות בשער זה, וכן בברית הנישואין מאמר "טהרת המשפחה"). [↑](#endnote-ref-6)
7. . אודות חוית אי-הידיעה בחיי הנישואין ראה יין משמח ח"ב שער חמישי בתורה "ידיעה ואי-ידיעה". [↑](#endnote-ref-7)
8. . וראה שו"ע חו"מ רכח, ה ושו"ע אדמו"ר הזקן חו"מ הל' אונאה וגניבת דעת סעיף לב (עפ"י בבא מציעא נט, א) על הזהירות מאונאת דברים הנדרשת במיוחד בחיי הנישואין. [↑](#endnote-ref-8)
9. . וראה לקמן בתורה "מגע מזין ומרפא". [↑](#endnote-ref-9)
10. . ראה בספרים מודעות טבעית ע' מ-מט והטבע היהודי במאמר המודעות העתידית (ובכ"ד). [↑](#endnote-ref-10)
11. . וראה עוד יין משמח ח"ג שער שלישי בתורה "תיקון חטא עץ הדעת" (ובנסמן שם). [↑](#endnote-ref-11)
12. . בראשית ד, א. [↑](#endnote-ref-12)
13. . שם ג, ג. [↑](#endnote-ref-13)
14. . משלי א, ח; ו, כ. [↑](#endnote-ref-14)
15. . רש"י למשלי א, ח. [↑](#endnote-ref-15)
16. . ראה רש"י לבראשית ג, ג (עפ"י סנהדרין כט, א). [↑](#endnote-ref-16)
17. . ראה שכינה ביניהם פ"ב ויין משמח ח"ב שער חמישי בתורה "הדעת שבפה: בדיבור ובנשיקה". [↑](#endnote-ref-17)
18. . משלי כז, ו. [↑](#endnote-ref-18)
19. . ראה עץ חיים שער ל דרוש ב (מ"ב); שער לט דרוש ט, ובכ"ד. [↑](#endnote-ref-19)
20. . וראה גם יין משמח ח"ב שער ה בתורות "הדעת שבפה: בדיבור ובנשיקה" ו"תמחה את זכר עמלק" וח"ג שער ד בתורה "זיווג במחשבה דבור ומעשה" (ושם בהערה לא). [↑](#endnote-ref-20)
21. . עץ חיים שער לט דרוש ט (הנ"ל הערה יט). שער הפסוקים ולקו"ת וירא עה"פ "ותהר ותלד שרה לאברהם בן" (בראשית כא, ב). [↑](#endnote-ref-21)
22. . על הקשר העצמי בין יצחק לחבקוק ראה זהר ח"ג רל, א ובמקורות שבהערה הקודמת. [↑](#endnote-ref-22)
23. . בראשית כו, ח. [↑](#endnote-ref-23)
24. . ראה גם שכינה ביניהם פ"ח (עמ' קפה). [↑](#endnote-ref-24)
25. . קהלת ג, ה (וראה באריכות לקמן בשער ה בתורה בשם זה). [↑](#endnote-ref-25)
26. . אודות היחס בין "יחד" ל"אחד" ראה לעיל בשער א (וראה בפרט בשער ג בתורה "ארבעה זיווגים" הערה ז). [↑](#endnote-ref-26)