## "כנשר יעיר קנו"

ה

פסוק "כנשר יעיר קנו על גוזליו ירחף יפרֹש כנפיו יקחהו ישאהו על אברתו"[[1]](#endnote-1) ממשיל את דאגת ה' לעמו ישראל לדאגת הנשר לצאצאיו, וכדברי רש"י "נהגם ברחמים ובחמלה כנשר הזה רחמני על בניו…" (ואף במרכבה העליונה מכוונים "פני נשר" כנגד ספירת התפארת[[2]](#endnote-2), שפנימיותה מדת הרחמים[[3]](#endnote-3)).

פשט הפסוק עוסק ביחסי הנשר וילדיו, אך מכיון ש"קנו" הוא ביתו של הנשר אפשר לדרוש את הפסוק גם על הקשר שלו עם "'ביתו' זו אשתו"[[4]](#endnote-4) ועל כללות האוירה בקן המשפחתי, וללמוד מכך על כל יחסי האיש והאשה ועל האוירה שצריכה לשרור בבית היהודי. ואכן, הרגש העיקרי שצריך לשרור בבית היהודי, לא רק בין ההורים לילדיהם, אלא גם בין איש לאשתו, הוא רגש הרחמים (המכיל הזדהות עמוקה יותר מאשר אהבה לבדה)[[5]](#endnote-5).

בכלל, בנין **קן** הוא דימוי נפוץ ומתאים לבנין ביתם של זוג צעיר, שזה עתה השתיתו את ביתם על **ק**ידושין ו**נ**ישואין[[6]](#endnote-6). כשזוכים שישרור **שלום** בית אמיתי בתוך הקן הוא בסוד "היכל קן **צפור**", בו שוכן מלך המשיח[[7]](#endnote-7). אמנם, לשון הפסוק המדויקת – "**יעיר** **קנו**" – רומזת גם לביטוי "[הוי' כגבור יצא כאיש מלחמות[[8]](#endnote-8)] **יעיר** **קנאה**"[[9]](#endnote-9). מכיון שמדובר בפסוק של שבח, ברור שהמדובר כאן בהתעוררות קנאה חיובית, **קנאה** שהיא ממדתו של **יוסף** הצדיק, שומר הברית, המגבירה את האהבה בין בני הזוג[[10]](#endnote-10). איזו מין קנאה היא זו?

בפרשת סוטה נאמר "ועבר עליו רוח קנאה"[[11]](#endnote-11), ונחלקו חז"ל[[12]](#endnote-12) האם זו רוח טהרה או רוח טומאה. המסקנה להלכה היא שיש רוח קנאה טהורה, ומתוכה בא האדם לידי קינוי לאשתו כראוי. עם זאת, ממחלוקת זו ברור ופשוט שישנה גם קנאה שלילית והרסנית, ויש להבחין בין זו לזו. זהו היסוד להוראת הרמב"ם[[13]](#endnote-13):

ולא יקנא לה לא מתוך שחוק ולא מתוך שיחה ולא מתוך קלות ראש ולא מתוך מריבה ולא להטיל עליה אימה… אלא בינו לבינה בנחת ובדרך טהרה ואזהרה כדי להדריכה בדרך ישרה ולהסיר המכשול…

נראה כי קנאה שלילית היא נסיון רכושני לתפוס-לכלוא את בן הזוג, תוך כפיה של גדרות-הגדרות על נפשו וגופו. קנאה כזו אינה נתינת כח להשמר מפני חטא, אלא נסיון של המקנא לכפות את עצמו על הזולת בעל כרחו, בלי להתחשב ברצונותיו. וכך מסיים הרמב"ם (אחרי שהוא מקדים "וחובה על כל איש לקנות לאשתו. אמרו חכמים אין אדם מקנא לאשתו אלא אם כן נכנסה בו רוח טהרה") – "ולא יקנא לה ביותר מדאי. ולא יאנוס אותה ויבעול בעל כרחה אלא לדעתה ומתוך שיחה ושמחה"[[14]](#endnote-14).

לעומת הקנאה השלילית, שיש בה ממד של אונס, עומדת הקנאה החיובית. הקנאה הנובעת מרוח טהרה היא נתינת כח ועידוד לשמירה מחטא ולהסרת כל מכשול. בעומק, קנאה כזו באה מתוך רצון בריא לשמור על בן הזוג כאוצר יקר, עם ההכרה בכך שעומקו נותר בלתי מושג, ולפיכך מעורר געגוע וקנאה. זו קנאה מלאת התחשבות רגישה בבן הזוג ורצונותיו, המרגישה את המרחק שלו ומעודדת לנסות להתקרב אליו מתוך כבוד אין סופי. קנאה כזו, מתוך רוח טהרה, משרה את השראתה על כל קשר האהבה[[15]](#endnote-15) ומביאה לשלום בית אמיתי, כפי שחותם הרמב"ם את הלכות סוטה (בסיום לשונו שהובאה לעיליג) בתכלית הרצויה – "וידעת כי שלום אהלך ופקדת נוך ולא תחטא"[[16]](#endnote-16).

1. . דברים לב, יא. [↑](#endnote-ref-1)
2. . תקוני זהר תקון ע (קלג, ב). וראה הקדמת הראב"ד לספר יצירה (סמוך לסופו). זהר חדש יתרו מאמר ואתה תחזה. [↑](#endnote-ref-2)
3. . זהר ח"ג יא, א. [↑](#endnote-ref-3)
4. . יומא פ"א מ"א. [↑](#endnote-ref-4)
5. . ראה שיחות הר"ן רסד וביין משמח ח"א שער ה בתורה "כמשפט הבנות", ח"ב שער א בתורה "עזיזא רחימתין", ח"ג שער א בתורה "קידושין במחשבה דבור ומעשה" ושער ו בתורה "ישלח דברו וירפאם". [↑](#endnote-ref-5)
6. . וראה גם יין משמח ח"ג שער שלישי בתורה "בורא עולם בקנין". [↑](#endnote-ref-6)
7. . ראה זהר ח"ג קצו, ב. [↑](#endnote-ref-7)
8. . השוה לרש"י במדבר ה, יב. [↑](#endnote-ref-8)
9. . ישעיה מב, יג. [↑](#endnote-ref-9)
10. . ראה עוד יין משמח ח"א שער ששי בתורות "אהבה ללא פשרות" ו"רוח קנאה". [↑](#endnote-ref-10)
11. . במדבר ה, יא. [↑](#endnote-ref-11)
12. . סוטה ג, א. [↑](#endnote-ref-12)
13. . הלכות שׂוטה פ"ד הלכות יח-יט. [↑](#endnote-ref-13)
14. . הלכות אישות פט"ו הי"ז. [↑](#endnote-ref-14)
15. . וראה עוד בתורה הבאה. [↑](#endnote-ref-15)
16. . איוב ה, כד. [↑](#endnote-ref-16)