## ילד שעשועים

ה

פסוק "כנשר יעיר קנו על גוזליו ירחף"[[1]](#endnote-1) נדרש נאה על חיי נישואין מתוקנים. דימוי הנשר, ה"רחמני" (כלשון רש"י), מלמד על מדת הרחמים שצריכה לשרור בבית היהודי[[2]](#endnote-2). מהות הרחמים היא הזדהות עם בן הזוג ורגישות למשוב מצדו על כל פעולה ביחס אליו (בניגוד לאהבה גרידא, שעלולה להיות רצון להעניק שאיננו מתחשב באופן בו מתקבל השפע הטוב[[3]](#endnote-3)). "יעיר **קנו**" מרמז להתעוררות מדת **קנאה** ברוכה בבית היהודי, קנאה הנובעת מרוח טהרה וכל ענינה הידוק קשר האהבה העל-שכלי[[4]](#endnote-4), מתוך כבוד והכרה במעלותיו של בן הזוג ובסוד הכמוס שלו[[5]](#endnote-5).

והנה, מדת הרחמים היא מדתו של יעקב אבינו, האב המרחם על בניו, ומדת ה**קנאה** הבריאה והברוכה היא מדתו של **יוסף** הצדיק, שומר הברית. דווקא הרחמים הרגישים מזהים היכן בן הזוג צריך חיזוק, אותו נותנת הקנאה הבריאהה. הם גם המאפשרים לקנא מתוך חוש במעלות בן הזוג, ולא מתוך רצון לנכס אותו ולכפות עליו. הקשר העצמי של יעקב ויוסף נלמד מהפסוק "אלה תֹלדות יעקב יוסף"[[6]](#endnote-6), עליו דרשו חז"ל[[7]](#endnote-7) כי כל תולדותיו של יעקב באו לו באמצעות יוסף הצדיק, כח ההולדה וההתפשטות שלו. בלשון הזהר נאמר על הקשר הזה "גופא ובריתא חשבינן חד"[[8]](#endnote-8) – הגוף ("תפארת גופא"[[9]](#endnote-9), מדת יעקב) והברית (היסוד, מדת יוסף) נחשבים אחד.

סדר זה ממשיך לדור נוסף: כשם שיוסף הצדיק הוא כח התולדה של יעקב אבינו, כך עצם כח הפוריות של יוסף מתבטא בבנו אפרים ("אפרים – כי הפרני אלהים בארץ עניי"[[10]](#endnote-10)). והנה, כשם שיוסף עולה "[כנשר יעיר] **קנו**" (העולה **קנאה**), כך **אפרים** עולה כלשון בה מתאר רש"י על הפסוק את ריחוף הנשר – "[אינו מכביד עצמו עליהם אלא מחופף] **נוגע** **ואינו** **נוגע**". כלומר, הרחמים (מדת יעקב) מולידים קנאה חיובית (מדת יוסף), שאינה מכבידה על בן הזוג, אלא מעוררת ומעודדת אותוה. קנאה חיובית ובלתי-מכבידה זאת מולידה מגע רגיש ועדין, "נוגע ואינו נוגע"[[11]](#endnote-11), שבבחינת "אפרים… ילד שעשֻעים"[[12]](#endnote-12). בלשון הקבלה, מכוון אפרים כנגד עטרת היסוד[[13]](#endnote-13), הבאה כהמשך לגוף ולברית (יעקב ויוסף, התפארת והיסוד). העטרה הרגישה היא שרש חוש המישוש-המגע העדין[[14]](#endnote-14), ודווקא היא מחוללת בפועל את עצם היחוד עם בן הזוג.

1. . דברים לב, יא. [↑](#endnote-ref-1)
2. . וראה עוד בתורה הקודמת (ובנסמן שם הערה ה). [↑](#endnote-ref-2)
3. . ראה גם בספר הנפש פ"י (עמ' קסה ואילך). [↑](#endnote-ref-3)
4. . ראה יין משמח ח"א שער ששי בתורות "אהבה ללא פשרות" ו"רוח קנאה". [↑](#endnote-ref-4)
5. . כפי שהתבאר באורך בתורה הקודמת. [↑](#endnote-ref-5)
6. . בראשית לז, ב. [↑](#endnote-ref-6)
7. . בראשית רבה פד, ה. [↑](#endnote-ref-7)
8. . זהר ח"ג רלו, א. [↑](#endnote-ref-8)
9. . "פתח אליהו" – הקדמת תקו"ז. [↑](#endnote-ref-9)
10. . בראשית מא, נב. [↑](#endnote-ref-10)
11. . וראה ביתר פירוט בתורה הבאה. [↑](#endnote-ref-11)
12. . ירמיה לא, יט. וראה עוד לקמן בתורה "געגועים-נענועים-שעשועים". [↑](#endnote-ref-12)
13. . עץ חיים שער לב, פ"ט (מ"ת). [↑](#endnote-ref-13)
14. . ראה בספר גוף נפש ונשמה פרק ג (ובפרט שם עמ' עג-עד) כי עטרת היסוד היא שרש כל מערכת העור, אליה משתייכים המישוש, התחושה והרגישות למגע. וראה עוד על חוש המישוש בתורה הבאה. [↑](#endnote-ref-14)