## תשרי – חוש המישוש

ב

פרשת האזינו, הנקראת תמיד בחדש תשרי[[1]](#endnote-1), קוראים את הפסוק "כנשר יעיר קנו על גוזליו ירחף"[[2]](#endnote-2), עליו מפרש רש"י כי הנשר הרחמני על בניו "אינו מכביד עצמו עליהם אלא מחופף נוגע ואינו נוגע". פרשת האזינו שייכת גם למזלו של חדש תשרי, מזל מאזנים, ולאיזון של "נוגע ואינו נוגע".

והנה, "**נוגע** **ואינו** **נוגע**" עולה בגימטריא **אפרים**[[3]](#endnote-3), השבט המכוון בחדשי השנה כנגד חדש תשרי[[4]](#endnote-4). לחדש זה שייך גם חוש התשמיש[[5]](#endnote-5), המקביל בספר יצירה לחוש המישוש, החוש אליו שייכת העדינות של "נוגע ואינו נוגע" (כשהזהות בין המישוש-תשמיש מלמדת שתכלית המגע המתוקן והעדין הוא חיבור מלא ופורה).

תשרי הוא החדש השביעי, המושבע מכל טוב[[6]](#endnote-6), בסוד "מצא אשה מצא טוב"[[7]](#endnote-7) (כאשר **שובע** רומז ל**שלום** **ב**ית). זהו "ירח ה**דבש**" היהודי, הרומז לשלמות היחוד של **ד**וד **ב**ת **ש**בע[[8]](#endnote-8) (גם היא מלשון שובע). בהתאם לכך, תוכן עבודת תשרי, בכל חגיו, מצוותיו ותפלותיו, הוא בנין המלכות-הנוקבא, עד לזווג בשמיני עצרת.

סדר העבודה של "**נוגע** **ואינו** **נוגע**", עבודת **אפרים**, מתבטא בחדש תשרי במעבר מימי היראה שבראשיתו (שבבחינת "אינו נוגע") לימי האהבה והשמחה שבסופו[[9]](#endnote-9) (שבבחינת "נוגע", "וימינו תחבקני"[[10]](#endnote-10) ו"ישמחנה בדבר מצוה"[[11]](#endnote-11)).

עבודת היראה (עליה נאמר "יגעת ביראה"[[12]](#endnote-12) ו"אוי לו לבשר שלא נתייגע ביראה"יב) מזככת את האדם ומביאה אותו למדת "נוגע ואינו נוגע"[[13]](#endnote-13). מתוך כך הוא יכול להגיע לרוב אהבה ושמחה, בקדושה ובטהרה. בסדר זה תנועת ה"אינו נוגע" קודמת (בכח) למעשה ה"נוגע", והיא השומרת מהתמכרות למגע ומשמרת בתוכו את העדינות והריחוף. קדימה זו היא על דרך המבואר[[14]](#endnote-14) כי רבי עקיבא "נכנס בשלום ויצא בשלום"[[15]](#endnote-15) לפרדס רק משום שכבר קודם לכניסתו גמר בדעתו כי בבוא העת יפנה לצאת מהפרדס בתנועת "שוב" ("אינו נוגע", בסודות התורה), בטרם שתכלה נפשו ב"רצוא"[[16]](#endnote-16) ("נוגע" בסודות התורה).

עם זאת, קדימת ה"שוב" אינה מגבילה את ה"רצוא", הנעשה בזמנו במלוא העוצמה והאמת (כשהחלטת ה"שוב" נותרת לא מודעת, עד שמגיע זמנה להתממש)[[17]](#endnote-17). וכך, גם ב"נוגע ואינו נוגע" – הקדמת היראה והזהירות מנגיעה חוטאת אינה נותרת כגורם מעכב בשלב ה"נוגע", ואזי האדם נוגע במלוא החבה והשמחה, ללא כל הסתייגות וחשש שמא יחטא. שהרי "לעשות שלום בין איש לאשתו אמרה תורה שמי שנכתב בקדושה ימחה על המים"[[18]](#endnote-18), וק"ו שיש לבטל בעת הזיווג כל חשש מחטא הגורם להסתייגות, חציצה או ריחוק בין בני הזוג[[19]](#endnote-19). אז השראת ה"לא נוגע" רק מחדדת את הרגישות לבן הזוג, ומסמנת, בבוא העת, כי נסתיימה עת הרצון לנגיעה האוהבת.

1. מקורות:

   . ראה טושו"ע או"ח סימן תכח. [↑](#endnote-ref-1)
2. . דברים לב, יא. [↑](#endnote-ref-2)
3. . כנ"ל בתורה הקודמת. [↑](#endnote-ref-3)
4. . ספר לקוטי הש"ס להאריז"ל. [↑](#endnote-ref-4)
5. . ספר יצירה פ"ה מ"ט. [↑](#endnote-ref-5)
6. . פסיקתא דרב כהנא פסקא כג אות ט. ויקרא רבה כט, ח. [↑](#endnote-ref-6)
7. . משלי חי, כב (וראה באורך בהקדמת הספר שכינה ביניהם). [↑](#endnote-ref-7)
8. . ראה שכינה ביניהם פ"ה. [↑](#endnote-ref-8)
9. . לקוטי תורה דרושים לר"ה ס, ג. [↑](#endnote-ref-9)
10. . שיר השירים ב, ו; ג, ח. [↑](#endnote-ref-10)
11. . מסכת כלה פרק ב. פסחים עב, ב (וראה באורך יין משמח ח"ב שער ד בתורה "משמחה למסירות נפש" ובכללות שער ו). [↑](#endnote-ref-11)
12. . ראה תניא אגה"ק יח (וראה עוד לקמן בתורה הבאה). [↑](#endnote-ref-12)
13. . כשמתחולל בתוכו, בלשון מורנו הבעל שם טוב (כתר שם טוב אות צג), "יחוד יראה-נורא", שהוא התייחסות נכונה לפלא נעלם המתגלה במציאות. [↑](#endnote-ref-13)
14. . ראה סוף ד"ה "אחרי מות" תרמ"ט (סה"מ תרמ"ו-תר"ן עמ' רנט ואילך), ובכ"ד בדא"ח, וראה גם בספר נפש בריאה עמ' פט. [↑](#endnote-ref-14)
15. . ירושלמי חגיגה פ"ב ה"א (ט, א). ראה גם תוספתא חגיגה פ"ב מ"ב. [↑](#endnote-ref-15)
16. . יחזקאל א, יד: "והחיות רצוא ושוב". [↑](#endnote-ref-16)
17. . וראה, לדוגמה, ד"ה "חייב איניש לבסומי" תשח"י סעיף ה: "שהיה אצלו רצוא היותר עליון שלמעלה ממדידה והגבלה ולמעלה מכל ענין של כלים, עד שנקרא בשם רצוא דתהו" (וראה גם המצוין שם לתו"א וישלח כה, ב). [↑](#endnote-ref-17)
18. . שבת קטז, א. [↑](#endnote-ref-18)
19. . וראה שערי אהבה ורצון מאמר "ארך אפים" (עמ' רמה ואילך). [↑](#endnote-ref-19)